JŪRAS VILKS

I NODAĻA

Nemaz lāgā nezinu, ar ko iesākt, lai gan dažreiz pa jokam es visu vainu uzveļu čārlijam Fjūresetam. Viņam piederēja vasaras mājiņa Dzirnlejā, Teimelpeisa kalna pavēnī, bet viņš tur nedzīvoja, ja nu vienīgi ziemas mēnešos, kad mēdza paslaistīties un smadzeņu atpūtināšanai palasīt Nīči un Sopenhaueru. Kad pienāca vasara, viņš deva priekšroku nerimtīgam darbam karstajā un putekļainajā lielpilsētā, lai, raujoties melnās miesās, nodrošinātu sev iztiku. Ja es nebūtu paradis braukt pie viņa ciemos katru sestdienas pēcpusdienu un palikt tur līdz pirmdienas rītam, šis liktenīgais janvāra pirmdienas rīts nebūtu sastapis mani jūrā Sanfrancisko līcī.

Nevar apgalvot, ka kuģis, uz kura atrados, nebūtu drošs, jo «Martiness» bija jauns tvaika prāmis, kas devās savā ceturtajā vai piektajā braucienā starp Sausalito un Sanfrancisko. Briesmu avots bija biezā migla, kas ietina līci un par ko man, kā jau sauszemniekam, bija maz sajēgas. Patiešām, atceros rimto sajūsmu, ar kādu izraudzījos sev vietu augšklāja priekšgalā, tieši zem stūres mājas, un ļāvu miglas noslēpumainībai pārņemt manu iztēli. Pūta dzestrs vējiņš, un kādu laiku biju viens necaurredzamajā miklumā — un tomēr ne gluži viens, jo neskaidri apzinājos tepat klāt, stiklotajā telpā virs manas galvas, esam stūres vīru un vēl kādu, ko uzskatīju par kapteini.

Atminos savas pārdomas par to, cik ērta ir šī darba dalīšana, kas man aiztaupa pūles apgūt miglas, vējus, paisumu, bēgumu un kuģa vadīšanas māku, lai varētu apmeklēt draugu, kurš dzīvo jūras ieloka viņā pusē. Labi gan, ka ir speciālisti, es prātoju. Daudziem tūkstošiem ļaužu, kuri par jūru un navigāciju nezina vairāk kā es, pietiek ar to, ka stūres vīrs un kapteinis prot savu arodu. Savukārt man nav jāšķiež spēki, lai piesavinātos milzumu visādu zināšanu, es tos veltīju dažiem īpašiem jau- tājumiem, piemēram, Edgara Po vietas noteikšanai amerikāņu literatūrā — starp citu, par to kārtējā «Atlan- tika» numurā bija publicēts mans apcerējums. Tūlīt pēc uznākšanas uz kuģa, ejot cauri pasažieru salonam, es ar acīm vai apriju druknu džentlmeni, kurš lasīja «Atlan- tiku», uzšķīris tajā tieši manu eseju. Un te no jauna parādījās šī darba dalīšana: stūres vīra un kapteiņa speciālās zināšanas droši nogādāja drukno džentlmeni no Sau- salito uz Sanfrancisko un tajā pašā laikā atjāva viņam aizgūt manas speciālās zināšanas par Po.

Cilvēks ar sarkanu seju, aizcirzdams aiz sevis kajītes durvis un izstampādams uz klāja, iztraucēja mani no pārdomām, tomēr es paguvu prātā izplānot tēzes savam nākošajam apcerējumam, kuru biju nolēmis nosaukt «Nepieciešamība būt neatkarīgam. Daijrades brīvību aizstāvot». Sarkansejainais vīrs uzmeta skatienu stūres mājai, urbās ar acīm apkārtējā miglā, pārstampāja pāri klājam un atkal atpakaļ (viņam, bez šaubām, bija protēzes) un apstājās man blakus ar plati izplestām kājām un aizrautīgas tīksmes izteiksmi sejā. Nebiju kļūdījies, nospriezdams, ka viņš savas dienas ir pavadījis uz jūras.

—  Lūk, tāds riebīgs laiks kā šis te pāragri padara matus sirmus, — viņš teica, pamādams ar galvu uz stūres mājas pusi.

—  Nedomāju, ka te būtu kādas sevišķas grūtības, — es atbildēju. — Tas taču rādās tik vienkārši kā ābece. Virzienu nosaka pēc kompasa, attālums un ātrums arī ir zināmi. Viss pārējais nav nekas cits kā tīra matemātika.

—  Grūtības! — viņš iešņācās. — Vienkārši kā ābecei Tīra matemātika!

Blenzdams manī, sarkanvaidzis šķita sasparojies un atmuguriski atmetamies pret vēju. — Un ko jūs teiksiet par šo te bēgumu, kas brāžas ārā pa Zelta vārtiem? — viņš noprasīja vai, pareizāk sakot, nobauroja. — Cik ātri tas plūst? Kāds te ir dreifs, ko? Lūdzu, paklausieties! Zvana boja, un mēs ejam tai tieši virsū! Redziet, viņi maina kursu!

Kaut kur no miglas lauzās laukā drūmas zvana skaņas, un es redzēju, ka stūres vīrs lielā steigā griež ratu. Zvans, kas bija šķitis taisni priekšā, tagad skanēja no sāniem. Aizsmakusi pūta mūsu pašu svilpe, un laiku pa laikam no miglas pie mums atlidoja citu kuģu signāli.

—  Tas ir kaut kāds satiksmes tvaikonītis, — sarkansejainais teica, norādīdams pa labi, no kurienes atskanēja svilpiens. — Un tur! Vai to jūs dzirdat? To pūš ar muti. Visdrīzāk tas ir lihteris ar buru. Vai, kā tev derētu uzmanīties, mister Lihterman! Ā, tā jau es domāju. Tagad kāds prasās uz elli.

No neredzamā pasažieru kuģīša nāca svilpiens pēc svilpiena, un ar muti pūstais rags skanēja kā šausmu pārņemts.

—   Un nu viņi apmainās ar savstarpējas cieņas apliecinājumiem un mēģina tikt viens no otra vaļā, — sarkan- vaidzis turpināja, kad trauksmīgie pūtieni mitējās.

Viņa seja staroja un acis uzbudinājumā zibsnīja, kad viņš man pārtulkoja artikulētā runā signālragu un svilpju valodu. — Lūk, tā tur, kas tūto viņā pusē pa kreisi, ir tvaika sirēna. Un vai jūs dzirdat to tēvaini ar vardi rīklē, — cik varu spriest, tas ir tvaika šoneris, kas no Hed- sas velkas iekšā līcī pretī bēgumam.

Ļoti tuvu, taisni pašā priekšā, iespiedzās sīka, spalga svilpīte, pūzdama kā prātu zaudējusi. Uz «Martinesa» atskanēja gongs. Mūsu dzenrati apstājās, to vienmērīgie puksti pieklusa un tad atsākās no jauna. Gluži kā circeņa čirkstēšana, lielu zvēru rēkoņai pa vidu sīkā, spalgā svilpīte izšāvās caur miglu vairāk iesānis un drīz vien kļuva klusāka un klusāka. Palūkojos uz savu sarunu biedru, gaidot paskaidrojumu.

—   Viens no tiem sasodīti pārgalvīgajiem barkasiem, — viņš teica. — Gandrīz gribētos, kaut mēs to būtu nolaiduši dibenā, resgalis tāds! Tie šo jucekli padara tikai vēl lielāku. Un kāds no viņiem labums? Katrs ēzelis uzkāpj uz tāda un tad tik triec to uz velna paraušanu, pūzdams savu svilpi kā nelabā apsēsts un likdams visiem pārējiem uzmanīties no viņa tāpēc, ka viņš, lūk, nāk un pats uzmanīties nespēj. Tāpēc, ka nāk viņš! Un jums viņš vēl jāpalaiž garām! Ceļa tiesības? Elementāra pieklājība? Viņi nemaz nezina, ko šie vārdi nozīmē!

Jutos tīri vai uzjautrināts par sarkanvaidža nepamatoto dusmu izvirdumu, un, kamēr viņš sašutis stampāja pa klāju uz priekšu un atpakaļ, es ieslīgu pārdomās par miglas romantiku. Un tur jau arī bija nenoliedzama romantika: šī migla kā bezgalīga noslēpuma pelēka ēna gulst pāri riņķojošajai zemes piciņai; un cilvēki — tīrie gaismas puteklīši vai dzirkstis, uz mūžiem nolādēti ar neprātīgu darba prieku, jāj uz saviem koka un tērauda ruma- kiem cauri pašām noslēpuma dzīlēm un, akli taustoties, meklē ceļu cauri Neredzamajam, kliegdami un klaigādami pašpazinīgus vārdus, kaut arī neziņa un bailes dara smagas viņu sirdis.

Mana sarunu biedra balss lika man atgriezties īstenībā un iesmieties. Es pats taču arī biju taustījies un pinies, kaut gan domāju, ka esmu gājis redzīgām acīm cauri noslēpumam.

—   Paklau! Kāds nāk uz mūsu pusi, — viņš pavēstīja. — Un vai to jūs dzirdat? Viņš ātri tuvojas. Nāk taisni mums virsū. Domājams, viņš mūs vēl nedzird. Vējš pūš pretējā virzienā.

Dzestrā brīze vilka tieši uz mums, un es varēju skaidri saklausīt svilpi netālu priekšā, mazliet iesānis.

—   Satiksmes kuģītis? — es jautāju.

Sarkanvaidzis pamāja, tad piemetināja: — Citādi jau

nebūtu nesies tādā gaitā. — Viņš aprauti iesmējās. — Tie tur augšā kļūst nemierīgi.

Es pametu skatienu uz augšu. Kapteinis bija izbāzis galvu un plecus no stūres mājas un sasprindzināti blenza miglā, it kā pietiktu vienīgi ar gribasspēku, lai varētu saredzēt tai cauri. Viņa seja izskatījās norūpējusies, tāpat kā manam sarunu biedram, kurš bija aizstampājis pie treliņiem un ar tikpat lielu uzmanību vērās neredzamo briesmu virzienā.

Un tad tas viss notika, turklāt neaptveramā ātrumā. Migla šķita pāršķiramies, it kā to būtu pāršķēlis kāds milzu ķīlis, un parādījās tvaikoņa priekšgals, abās pusēs vilkdams līdzi miglas grīstes kā jūras zāles uz Le- viatāna purna. Es saskatīju stūres māju un no tās iz- liekušos baltbārdainu vīru, kas bija atbalstījies uz elkoņiem. Viņš bija tērpies zilā uniformā, un es atceros, ka ievēroju, cik kārtīgs viņš izskatījās un cik mierīgs viņš bija. Viņa miers šajos apstākļos bija drausmīgs. Viņš bija samierinājies ar Likteni, gāja roku rokā ar to un vēsu prātu apsvēra tā triecienu. Tā viņš tur atspiedies stāvēja, pārlaizdams mums vērtējošu skatienu, it kā aplēsdams, kurā vietā notiks sadursme, un nelikās pat nemaz manām, kad mūsu stūres vīrs, nobālējis nevaldāmās dusmās, sauca:

—   Nu jums gan izdevās!

Atskatoties uz notikušo, saprotu, ka šī piezīme bija pārāk skaidra, lai būtu vēl nepieciešama atbilde.

—      Pieķerieties pie kaut kā un turieties klāt! — sarkan- sejainais vīrs man uzsauca. Visa viņa bramanība bija zudusi, un šķita, ka viņš inficējies ar pārdabisko mieru. — Un paklausieties, kā spiegs sievietes, — viņš sacīja skarbi, man likās, gandrīz ļauni, it kā viņš visu to jau kādreiz būtu piedzīvojis.

Kuģi sadūrās, pirms paguvu izmantot viņa padomu. Mūs droši vien trāpīja tieši vidusdaļā, jo svešais tvaikonis bija nozudis ārpus mana redzes loka un es nekā neredzēju. «Martiness» strauji sasvērās uz sāniem, atskanēja brīkšķis, krakšķēdams lūza koks. Mani notrieca garšļaukus uz mitrā klāja, un, iekams paspēju uzrausties kājās, es izdzirdu sieviešu spiedzienus. Šī pati neaprakstāmākā no visām skaņām, kas liek asinīm sastingt dzīslās, bija par iemeslu tam — par to esmu pilnīgi pārliecināts, — ka mani sagrāba panika. Es iedomājos par pasažieru salonā novietotajām glābšanas jostām, bet pie durvīm man brāzās pretī mežonīga vīriešu un sieviešu straume un aizrāva mani atpakaļ. Kas notika turpmākajās minūtēs, neatceros, kaut arī man skaidri palicis prātā, ka rāvu glābšanas jostas no augšējiem plauktiem, bet sarkansejainais piesprādzēja tās histēriskajām sievietēm, kas izbailēs stāvēja, bariņā saspiedušās, šīs atmiņas man saglabājušās tikpat spilgtas un skaidras kā par jebkuru no tām gleznām, ko esmu redzējis. Un tā jau arī bija īsta glezna, pat tagad tā man stāv acu priekšā: cauruma robotās malas kajītes sienā, pa kuru mutuļiem un grīstēm veļas iekšā pelēka migla; tukšie popētie sēdekļi, uz kuriem izmētātie dažādie priekšmeti — saiņi, rokas somiņas, lietussargi un apmetņi — liecina par pēkšņu bēgšanu; tuklais džentlmenis, kurš vēl nesen lasīja manu apcerējumu un joprojām tur rokā žurnālu, korķa un audekla ieskauts, apnicīgā neatlaidībā man jautā, vai, pēc manām domām, draudot kādas briesmas; sarkansejainais dūšīgi stampā apkārt uz savām mākslīgajām kājām, piesprādzēdams glābšanas jostas visiem, kas vien to vēlas; un, beidzot, sievietes, kuras spiedz kā prātu zaudējušas.

Tieši šie sieviešu spiedzieni man visvairāk krita uz nerviem. Tie droši vien neatstāja nejūtīgu arī sarkansejaino vīru, jo prātā saglabājusies vēl viena aina, kura man nemūžam neizgaisīs no atmiņas. Tuklais džentlmenis, stū- ķēdams žurnālu mēteļa kabatā, ziņkārīgi noraugās notiekošajā. Pūlītī saspiedušās sievietes ar pārvērstām, nobā- lušām sejām un atplestām mutēm brēc kā pazudušu dvēseļu koris; un sarkanvaidzis, kura seja tagad niknumā 'eguvusi purpura krāsu, pacēlis virs galvas rokas tādā žestā, it kā taisītos spert zibeņus, kliedz:

— Apklustiet! Nu apklustiet taču!

Atceros, šis skats lika man pēkšņi iesmieties, un nākamajā acumirklī es atskārtu, ka pats esmu kļuvis histērisks, jo tās taču bija manas kārtas sievietes, tādas pašas kā mana māte un māsas, kam uznākušas nāves bailes, bet negribas mirt. Un es atminos, ka skaņas, ko viņas izdeva, atgādināja aizkautas cūkas kviecienus, un šīs līdzības spilgtums man iedvesa šausmas. Šīs sievietes, kam nebija sveši viscildenākie pārdzīvojumi, vismaigākās jūtas, bija atvērušas mutes un spiedza. Viņas gribēja dzīvot, bet bija bezpalīdzīgas kā žurkas slazdā un tāpēc spiedza.

Pretīgums izdzina mani laukā uz klāja. Man sametās nelaba dūša un šķebināja, un es apsēdos uz kāda sola. Kā pa sapņiem «redzēju vīrus skrienam un saucam — viņi centās nolaist laivas. Viss izskatījās tieši tā, kā es par tādiem gadījumiem tiku lasījis grāmatās. Falles iestrēga. Nekas nebija kārtībā. Kāda laiva bija nolaista jūrā, aizmirstot iedzīt noplūdes caurumos puļķus; piesēdināta pilna ar sievietēm un bērniem, tā pieplūda ar ūdeni un apgāzās. Kādai citai bija atlaists tikai viens gals, kamēr otrs vēl karājās fallē, un tādā stāvokī tā bija pamesta. Nekur nebija redzams svešais tvaikonis, kurš bija šās nelaimes cēlonis, kaut gan dzirdēju ļaudis spriežam, ka tas noteikti sūtīšot mums palīgā glābšanas laivas.

Nokāpu lejā uz apakšējā klāja. «Martiness» strauji grima, ūdens jau tuvojās bortam. Liels skaits pasažieru metās pāri bortam. Citi, atrazdamies jau jūrā, klaigāja, lai viņiem palīdz tikt atpakaļ uz kuģa. Neviens tiem nepievērsa uzmanību. Atskanēja kliedziens, ka mēs grimstam. Arī mani pārņēma panika, un es kopā ar pārējiem likos pāri malai. Kā tas notika, nezinu, lai gan es uzzināju, turklāt tajā pašā mirklī, kādēļ tie, kuri jau atradās jūrā, tik ļoti tīko nokļūt atpakaļ uz klāja. Ūdens bija auksts, neciešami auksts. Likās, ka mani apsvilina uguns. Aukstums koda līdz kaulam. Bija tāda sajūta, it kā mani būtu sagrābusi nāve. Aiz sāpēm un satricinājuma es cīnījos pēc elpas, plaušas pieplūda ar ūdeni., bet tad glābšanas josta pacēla mani virspusē. Mutē man bija stipra sāls garša, un mani smacēja sīvais šķidrums rīklē un plaušās.

Aukstums tomēr mocīja visvairāk. Jutu, ka spēšu to izturēt tikai īsu bridi. Apkārt man ūdenī ķepurojās cilvēki. Dzirdēju, kā tie sakliedzas savā starpā. Saklausīju arī airu klaboņu. Droši vien svešais tvaikonis bija nolaidis laivas. Pagāja kāds laiks, un es brīnījos, ka esmu vēl dzīvs. Kājas bija kļuvušas pilnīgi nejūtīgas, ledains stingums apņēma sirdi un zagās tajā iekšā. Nelieli viļņi ar ļauni putojošām mugurām nemitīgi gāzās man pāri un šļācās mutē, atkal un atkal man trūka elpas — un es smaku nost.

Trokšņi kļuva neskaidri, lai gan tālumā es izdzirdu pēdējos izmisīgos kliedzienus un sapratu, ka «Martiness» ir nogrimis. Pēc kāda laika — man nav nekādas sajēgas, pēc cik ilga, — ar pēkšņu baiļu sajūtu es nācu pie samaņas. Biju viens. Nevarēju saklausīt ne saucienus, ne kliedzienus, bija dzirdama tikai viļņu šļakstoņa, ko migla vērta pārdabiski dobju. Panika pūlī, kam ir kāda interešu kopība, nav tik drausmīga kā šausmas, kas pārņem cilvēku, kad viņš ir viens. Uz kurieni straume mani dzina? Sarkansejainais vīrs tika sacījis, ka bēgums atplūstot caur Zelta vārtiem. Vai tādā gadījumā tas nenes mani atklātā jūrā? Un glābšanas josta, kas man neļāva noslīkt? Vai tā kuru katru brīdi nevar izjukt? Biju dzirdējis, ka tās izgatavojot no papīra un niedrēm, tās ātri izmirkstot un tad vairs nespējot noturēt virs ūdens. Un es it nemaz nepratu peldēt. Turklāt biju pilnīgi viens — pelēka, šķietami pirmatnēja plašuma vidū. Atzīstos, ka mani sagrāba neprāts, es skaļi brēcu, tāpat kā tika brēkušas sievietes, un kūlu ūdeni ar stingajām rokām.

Man nav ne mazākā priekšstata, cik ilgi tas tā turpinājās, un tad bija tukšums, kuru es atceros ne vairāk, kā mēdz atcerēties nemierīgu un mokošu miegu. Kad atguvos, šķita, ka pagājuši gadu simteņi, un gandrīz virs sevis es redzēju iznirstam no miglas kāda kuģa priekšgalu un citu aiz citas trīs vēja piepūstas trijstūrainas buras. Vietā, kur priekšvadnis šķēla ūdeni, tas vareni putoja un virmuļoja, man likās, ka es atrodos tieši kuģa ceļā. Mēģināju iekliegties, bet biju pārāk vārgs. Burinieka priekšgals traucās lejup, tik tikko neķerdams mani un pāršļāk- dams man tieši pāri galvai ūdens vērpeti. Tad garais, melnais kuģa sāns sāka slīdēt man garām tik tuvu, ka es būtu varējis to aizskart ar roku. Raudzīju to aizsniegt neprātīgā apņēmībā iecirsties ar nagiem kokā, bet mani locekļi bija smagi un bez dzīvības. Vēlreiz pūlējos iebļau- ties, taču pār manām lūpām nenāca ne skaņa.

Burinieka pakaļgals aizdrāzās garām, vienlaikus nolaizdamies ieplakā starp viļņiem, un es pamanīju vīru, kurš stāvēja pie stūres rata, un vēl kādu, kas, šķiet, nedarīja nekā, tikai smēķēja cigāru. Ieraudzīju dūmus izplūstam no viņa mutes, kad viņš lēnām pagrieza galvu un pāri ūdenim palūkojās uz manu pusi. Tas bija paviršs, neapzināts skatiens, viena no tām nejaušajām kustībām, ko cilvēki izdara, kad viņiem nav tiešas vajadzības darīt kaut ko īpašu, viņi tā rīkojas tāpēc, ka ir dzīvi un viņiem ir kaut kas jādara.

Bet šajā skatienā bija dzīvība un nāve. Redzēju, kā kuģi aprij migla; redzēju tā vīra muguru, kurš stāvēja pie stūres, un otra cilvēka galvu pagriežamies, lēni pagriežamies, kad viņa mirklis skāra ūdeni un nevērīgi slīdēja tam pāri uz manu pusi. Viņa sejai bija izklaidīga izteiksme, kāda ir dziļās domās iegrimušam cilvēkam, un man uzmācās bailes, ka mani viņš neredzētu pat tad, ja viņa skatiens atmaldītos pie manis. Taču viņa acis atklīda pie manis un ielūkojās taisni manējās, un viņš tomēr ieraudzīja mani, jo, pielēcis pie stūres, pastūma to otro sānis un grieza ratu apkārt un apkārt, tverdams ar vienu roku pāri otrai, tajā pašā laikā izkliegdams kaut kādus rīkojumus. Kuģis šķita pa tangenti aizejam no sava iepriekšējā kursa un gandrīz vienā mirklī nozuda miglā.

Jutu, ka ieslīgstu nesamaņā, un ar visu gribasspēku centos gūt virsroku pār smacējošo tukšumu un tumsu, kas izauga ap mani. Mazliet vēlāk saklausīju airu klaboņu nākam tuvāk un tuvāk un kāda vīra saucienus. Kad viņš jau bija tepat vai klāt, es dzirdēju viņu īgni uzbrēcam:

— Kāda velna pēc jūs nekliedzat?

Tas ir sacīts man, es nodomāju, un tad mani pārņēma tukšums un tumsa.

II NODAĻA

Man šķita, ka es varenā ritmā šūpojos bezgalīgā izplatījumā. Dzirkstoši gaismas punktiņi sprēgāja un šaudījās man garām. Tās bija zvaigznes, to es zināju, un mirdzošas komētas, kas aizpildīja telpu manā lidojumā starp saulēm. Katru reizi, kad sasniedzu svārstības amplitūdu un gatavojos vēzienam pretējā virzienā, nogranda gonga rībiens. Neizmērojami ilgi, saritinājies rāmu gadsimtu krokās, es izbaudīju un apsvēru savu neaprakstāmo lidojumu.

Bet tad sapņa norisē notika pārmaiņas — jo tam, es pats sev teicu, ir jābūt sapnim. Svārstību periods kļuva īsāks un īsāks. Mani raustīja no vienas puses uz otru ar kaitinošu steigu. Es tikko paspēju atvilkt elpu — tik mežonīgi mani mētāja cauri debess plašumiem. Gongs dārdināja aizvien biežāk un negantāk. Gaidot katru jaunu tā sitienu, mani pārņēma arvien pieaugošas, neizsakāmas baismas. Tad likās, it kā mani vilktu pa žņirkstošām, saulē balti nokaitušām smiltīm. Tas radīja nepanesamas ciešanas. Manu ādu svilināja briesmīga uguns. Gongs rībēja un dimdēja. Dzirkstošie gaismas punkti zibsnīja man garām nebeidzamā straumē, it kā visa zvaigžņu sistēma gāztos tukšumā. Es cīnījos pēc elpas, ar grūtībām to atguvu un atvēru acis. Divi vīrieši bija nometušies ceļos man blakus un darbojās ap mani. Varenā ritma sajūtu bija radījusi kuģa zvalstīšanās un šūpošanās jūras viļņos. Biedīgais gongs bija pie sienas pakārta panna, kas pie katras kuģa svārstības dārdēja un zvanīja. Zņirkstošās, svelošās smiltis — kāda cilvēka cietās rokas, kas berzēja manas kailās krūtis. Es sāpēs locījos un mazliet pacēlu galvu. Mana miesa bija jēla un sarkana, un es redzēju sīkas asins lāsītes, kas spiedās cauri sapluinitajai un iekaisušajai epidermai.

—   Diezgan bus, Jonson, — viens no vīriem sacīja. — Vait' neredzi, kad džentlmeņam turpat vai visa āda nodīrāta?

Par Jonsonu nosauktais, smagnējā skandināviešu tipa pārstāvis, pārtrauca mani rīvēt un neveikli uzslējās kājās. Otrs, kurš tika viņu uzrunājis, nepārprotami bija kok- nejietis ar labi veidotu augumu un paglītu, gandrīz sievišķīgu tāda cilvēka seju, kurš reizē ar mātes pienu sevī iesūcis Londonas Sv. Marijas baznīcas zvanu skaņas. Savazāta nebalināta audekla cepure galvā un nosmulēts džutas maiss ap viņa slaidajiem gurniem norādīja, ka viņš ir pavārs neapšaubāmi netīrajā kuģa virtuvē, kurā es atrados.

—      Un kā jūs tagad jūtas, ser? — viņš jautāja ar to luncīgo iztapoņas smaidiņu, kādu iegūst tikai no daudzām dzeramnaudas tīkotāju senču paaudzēm.

Par atbildi es vārgi uzinocījos sēdus, un Jonsons mari palīdzēja piecelties.kājās. Pannas šķindoņa un dima man šausmīgi uzbudināja nervus. Nespēju sakopot domas. Atbalstu meklēdams, pieķēros pie virtuves koka dzieda, — un, atzīstos, no taukainās nosēdumu kārtas uz tā man iekšās viss sagriezās, — es pasniedzos pāri karstajam pavardam pēc kaitinošā mājturības priekšmeta, noņēmu to no āķa un stingri ieķīlēju ogļu kastē.

Pavārs pasmīnēja par manu nervu vājuma izpausmi un iespieda man rokā kūpošu krūzi, sacīdams:

—   Šejiet, tas jumsim nāks par labu.

Tā bija pretīga susla — kuģa kafija, bet tās karstums bija dzīvinošs. Pēc katra dedzinošās dziras malka es pametu skatienu uz savām jēlajām un asiņojošajām krūtīm un pievērsos skandināvietim.

—   Pateicos jums, mister Jonson, — es teicu, — bet vai jūs neuzskatāt, ka jūsu darbošanās ir bijusi pārlieku iedarbīga?

Nopratis pārmetumu drīzāk no manas rīcības nekā no vārdiem, viņš pastiepa man apskatei savu plaukstu. Tā bija vienās tulznās. Pārvilku ar roku pār raga cietajiem izciļņiem, tie bija tik pretīgi raupji, ka man izskrēja tirpas caur kauliem.

—   Mani sauc Džonsons, nevis Jonsons, — viņš sacīja ļoti labā, kaut arī gausā angļu valodā tikpat kā bez kāda akcenta.

Viņa bāli zilajās acīs vīdēja rāms protests kopā ar kautru atklātību un vīrišķību, un ar to viņš iemantoja manu labvēlību.

—  Pateicos, mister Džonson, — es izlaboju savu kļūdu un sniedzu viņam roku.

Viņš biklumā un neveiklībā sastomījās, pamīņājās no vienas kājas uz otru, tad, lempīgi sagrābis manu plaukstu, sirsnīgi to paspieda.

—  Vai jums nav kaut kas sauss, ko es varētu uzģērbt? — es jautāju pavāram.

—   Jā, ser, — viņš līksmā gatavībā atbildēja. — No- skriešu lejā un palūkošos savās mantās, ja jumsim, ser, nav nekas pretī valkāt manas drēbes.

Viņš izmetās vai drīzāk izlavījās pa virtuves durvīm žiglā un glumā gaitā, kas izskatījās ne tik daudz kaķiski zaglīga, cik lišķīga. Patiešām, šī lišķība vai — kā man vēlāk nācās pārliecināties — lipīgums laikam gan bija viņa rakstura pati zīmīgākā izpausme.

—   Un kur es atrodos? — es jautāju Džonsonam, kuru uzskatīju — pie tam pamatoti — par vienu no matrožiem. — Kas šis ir par kuģi, un uz kurieni tas dodas?

—  Apmēram dienvidrietumos no Faralonu salām, — viņš lēni atbildēja, it kā cenzdamies izteikties tik labā angļu valodā, cik vien spēj, un stingri ievērodams manu jautajumu secību. — šoneris «Gars», dodas roņu medībās uz Japānu.

—  Un kā sauc kapteini? Man ar viņu jātiekas, tiklīdz es būšu apģērbies.

Džonsons izskatījās pārsteigts un samulsis. Viņš vilcinājās, meklēdamies pa savu vārdu krājumu un veidojot izsmeļošu atbildi.

—   Kapteinis ir Vilks Larsens, vismaz tā vīri viņu sauc. Nekad neesmu dzirdējis viņa īsto vārdu. Bet jūs labāk runājiet ar viņu piesardzīgi. Šorīt viņš ir traks. Viņa palīgs …

Bet viņš nepabeidza. Virtuve bija ielavījies pavars.

—   Jonson, labāk taisies, ka pazūdi no šejienes, — pavārs teica. — Tu var ievaidzēties vecajam uz klāja, un šodien nav tā diena, kad ar viņu der saskrieties.

Džonsons paklausīgi pagriezās uz durvīm, tajā pašā laikā negaidīti svinīgi un brīdinoši pamirkšķinot man pari pavāra plecam, it kā vēlreiz atgādinādams, ka man ar kapteini jārunā apdomīgi.

Pāri pavāra rokai nokarājās bezveidīga un saņurcīta nepievilcīgu, skābi smakojošu drānu kārta.

—  Tās bija noliktas neizžuvušas, ser, — viņam labpatikās man paskaidrot. — Bet jumsim būs vien ar tām jāiztiek, kamēr es jūsējās pie uguns izžāvēšu.

Pieķēries pie dzieda, grīļodamies līdzi zvalstīgajam kuģim, es ar pavāra palīdzību jaudāju uzstīvēt mugura raupju vilnas apakškreklu. No asā pieskāriena man acumirklī pārskrēja šermuļi. Pamanījis manu nevilšo sarau- šanos un vaikstīšanos, viņš smīnēdams sacīja:

—  Atliek tikai cerēt, ka jumsim nekad nevaidzēs šajā saulē pierast pie tāda kā šitas, tāpēc ka jumsim ir sasodīti maiga āda, jūsējā jau ir tāda kā lēdijai, citiem tādu es nav redzējis. Tiklīdz uzmetu jumsim acis, man tūlīt bija skaidrs, ka jūs ir džentl menis.

Jau no paša sākuma es izjutu pret viņu nepatiku, bet, kad viņš palīdzēja man apģērbties, tā kjuva vēl lielāka. Viņa pieskārienā bija kaut kas derdzīgs. Es izvairījos no viņa rokas; mana miesa to necieta. Šis apstāklis un smaka, kura nāca no dažādiem katliem, kas vārījās un burbu|oja uz pavarda, bija par iemeslu tam, ka es steidzos ātrāk izkļūt svaigā gaisā. Turklāt man vajadzēja parunāt ar kapteini, ko varētu darīt, lai mani nogādātu krastā.

Nepārtrauktu paskaidrojumu un atvainošanās plūdu pavadībā man uzvilka lētu kokvilnas kreklu, kura apkaklīte bija nospurusi un priekša notraipīta ar kaut ko tādu, ko es uzskatīju par veciem asins plankumiem. Rupju darba apavu pāris apžņaudza manas pēdas, un bikšu vietā es tiku apgādāts ar gaiši zilu, noplukušu virsvalku, kam viena stara bija par desmit collām īsāka nekā otra. Saīsinātais stilbs izskatījās tā, it kā tur būtu kampis velns cerībā nogrābt koknejieša dvēseli, bet atsacījies no tās, paķerdams līdzi taustāmu vērtību.

—   Un kam man jāpateicas par šo laipnību? — es jautāju, kad biju pilnīgi saposts: galvā zēna cepurīte, mugurā svītrota kokvilnas žakete, kura man sniedzās tikai līdz krustiem un kuras piedurknes izbeidzās jau tūlīt zem elkoņiem.

Ar diedelīgu smīnu sejā pavārs kaut kā klīrīgi pazemīgi izštiepās taisni. Pēc savas pieredzes ar stjuartiem uz transatlantiskajiem okeāna pasažieru tvaikoņiem es būtu varējis apzvērēt, ka viņš gaida dzeramnaudu. Vēlāk, iepazinis šo radījumu pamatīgāk, es zināju, ka viņa izturēšanās bija neapzināta. Vainojams, bez šaubām, bija iedzimts vērdziskums.

—  Magridžs, ser. — Viņš luncinājās, un viņa sievišķīgie vaibsti izplūda eļļainā smaidā. — Tomass Magridžs, ser, katrā laikā gatavs jumsim pakalpot. ..

—  Labi, Tomas, —- es sacīju. — Es jūs neaizmirsīšu, kad manas drēbes būs sausas.

Pavāra sejā ielija maiga gaisma un acis zibsnīja, it kā kaut kur šī vīra būtnes dziļumos no neskaidrām atmiņām par iepriekšējās dzīvēs saņemtajām dzeramnaudām būtu atdzīvojušies un sakustējušies viņa priekšteči.

—  Paldies, ser, — viņš sacīja patiešām ļoti pateicīgi un ļoti pazemīgi.

Tieši tāpat kā atveras bīddurvis, pavārs paslīdēja sānis, un es izgāju uz klāja. Jutos vēl vārgs pēc ilgās mirkšanas aukstajā ūdenī. Mani satvēra vēja brāzma, un es pārstrei- puļoju pāri līganajam klājam līdz kajītes stūrim, pie kura pieķēros. Šoneris, stipri sasvēries uz vieniem sāniem, cēlās un grima garajās Klusā okeāna bangās. Ja tas devās uz dienvidrietumiem, kā tika teicis Džonsons, tad vējš, pēc manām domām, pūta gandrīz no dienvidiem. Miglas vairs nebija, saule virmaini margoja uz ūdens virsmas. Es pagriezos uz austrumiem, kur, kā zināju, vajadzēja atrasties Kalifornijai, bet nevarēju saskatīt nekā cita kā vienīgi zemu guļošus miglas vālus — tās pašas miglas, kas bija izraisījusi «Martinesa» avāriju un novedusi mani pašreizējā stāvoklī. Netālu uz ziemeļiem virs jūras pacēlās grupa kailu klinšu, uz vienas no tām es pamanīju bāku. Dienvidrietumos, uz kuriem mēs turējām kursu, es redzēju kāda kuģa buru piramīdu.

Beidzis vērot apvārsni, pievērsos savai tuvākajai apkārtnei. Manas pirmās domas bija tādas, ka cilvēks, kurš pārdzīvojis katastrofu un raudzījies acis nāvei, būtu pelnījis vairāk ievērības, nekā to veltīja man. Bez matroža pie stūres rata, kurš ziņkārīgi nolūkojās pāri kajītei, man vispār neviens nepievērsa nekādu uzmanību.

Ikviena interesi likās saistām tas, kas norisinājās kuģa vidusdaļā. Tur, uz kādas lūkas vāka, liela auguma vīrs gulēja uz muguras. Viņš bija pilnīgi apģērbies, kaut arī krekls priekšā bija pārplīsis. Viņa krūtis tomēr nebija redzamas, jo tās klāja melnas spalvas, gluži kā biezs suņa kažoks. Seju un kaklu slēpa melna, sudrabotiem pavedieniem caurausta bārda, kas būtu bijusi stingra un kupla, ja nebūtu samirkusi un savazāta. Gulētāja acis bija aizvērtas, un viņš, cik noprotams, bija bez samaņas, bet mute bija plati atvērta, un krūtis cilājās tā, it kā viņš smaktu, jo viņš skaņi cīnījās pēc elpas. Laiku pa laikam, kā veicot ierastu darbu, kāds matrozis meta okeānā virvē iesietu brezenta spaini un, ar rokām pārtverdams virvi, uzvilka spaini augšā un uzšļāca tā saturu guļošajam cilvēkam.

Mežonīgi košļādams cigāra galu, gar lūku uz priekšu un atpakaļ soļoja vīrs, kura nejaušais skatiens bija man izglābis dzīvību. Viņa augums varēja būt piecas pēdas desmit collas vai varbūt desmit ar pusi, taču ne jau tas, bet viņa spēks vispirms piesaistīja šim cilvēkam manu uzmanību. Un tomēr, kaut gan viņš bija smagnīksnēji veidots, ar platiem pleciem un varenu krūšukurvi, viņa spēku nevarēja apzīmēt par smagnēju. Drīzāk tas būtu nosaucams par cīpslainu, stiegrotu spēku, kādu medz piedēvēt kalsniem, bet muskuļotiem cilvēkiem, taču masīvās miesas būves dēļ šā vira spēkam vairāk piemita kaut kas no palielināta gorillas spēka. Negribu ar to sacīt, ka viņa āriene kaut mazākā mērā atgādinātu gorillu. Tas, ko es cenšos aprakstīt, ir pats viņa spēks, kaut kas atrauts no viņa fiziskā veidola.. Tas ir tas spēks, ko esam paraduši saistīt ar priekšstatiem par pirmatnējām parādībām, plēsīgiem zvēriem un tiem radījumiem, kurus iedomājamies esam mūsu kokos dzīvojošo senču līdziniekus, — mežonīgs, nežēlīgs, pats par sevi dzīvs spēks, dzīvības būtība, kas ir spēja kustēties, pati pamatviela, no kuras tikušas izveidotas dzīvības daudzējādās izpausmes, — īsi sakot, tas, kas liek locīties čūskas ķermenim, kad galva ir nocirsta un čūska pati ir beigta, vai arī tas, kas, saglabājies bezveidīgā bruņurupuča gaļas gabalā, saraujas un trīc, ja to pabiksta ar pirkstu.

Tāds iespaids par spēku man radās no šī cilvēka, kurš soļoja uz priekšu un atpakaļ. Viņš stingri turējās uz kājām; soļoja pa klāju droši un noteikti; ikviena viņa muskuļa kustība, tas, kā viņš paraustīja plecus vai savilka lūpas, turot mutē cigāru, bija apņēmīga un šķita rodamies no spēka, kurš bija pārliecīgs un neuzveicams. Kaut gan šis spēks izpaudās katrā viņa darbībā, tas likās vienīgi vēstām par vēl lielāku spēku, kas slēpjas iekšienē, guļ dīkā un tikai laiku pa laikam sarosās, bet kuru katru mirkli var pamosties drausmīgs un neatvairāms kā saniknots lauva vai neganta vētra.

Pavārs izbāza galvu pa kambīzes durvīm un uzmundrinoši pasmīnēja, pamezdams ar īkšķi uz tā vīra pusi, kurš soļoja uz priekšu un atpakaļ gar lūku. Tādējādi man tika dots mājiens, ka tas ir kapteinis, pavāra valodā «vecais», cilvēks, ar kuru man jārunā un kurš jāpiedabū uzņemties pūles kaut kādā veidā nogādāt mani krastā. Es jau gandrīz devos uz priekšu, nojauzdams, ka paredzama vētraina vārdu apmaiņa, kad nelaimīgajam vīram, kas gulēja uz muguras, uznāca vēl niknāka smakšanas lēkme. Viņš krampjaini raustījās un locījās. Viņa muguras muskuļus sarāva krampji, zods ar melno, mitro bārdu izslējās augstāk gaisā un krūtis izpletās neapzinātā un instinktīvā piepūlē, mēģinot dziļāk ievilkt elpu. Zināju, ka uz apaugušajiem vaigiem un citās vietās viņa āda kļūst zilgani sārta.

Kapteinis jeb Vilks Larsens, kā viņu dēvēja, pārstāja soļot un nolūkojās uz mirstošo vīru. Viņa beidzamā ciņa bija kļuvusi tik neganta, ka matrozis, gatavodamies uzgāzt jaunu ūdens šalti, apstājās un ziņkārīgi noskatījās, nemanīdams, ka sašķiebtā brezenta spaiņa saturs pil uz klāja. Mirējs bungoja ar papēžiem pa lūku, tad izstiepa kājas un lielā sasprindzinājumā sastinga, bet viņa galva svaidījās no vienas puses uz otru. Tad muskuļi atslāba, galvas svaidīšanās mitējās un nopūta kā dziļā atvieglojumā atraisījās no viņa lūpām. Žoklis noslīga, augšlūpa pacēlās, un parādījās divas rindas tabakas nodzeltinātu zobu. Izskatījās, it kā viņa vaibsti būtu sastinguši velnišķīgā smīnā par pasauli, ko viņš pametis un piemuļķojis.

Tad notika kaut kas pilnīgi neiedomājams. Kā negaidīts pērkona grāviens kapteinis uzbruka mirušajam. Lamas grandēja no viņa mutes nepārtrauktā straumē. Un tās nebija nekādas pliekanas paļas vai vienkārši piedauzīgi teicieni. Katrs vārds skanēja kā zaims, un vārdu bija daudz. Tie sprikstēja un sprēgāja kā elektriskās dzirksteles. Visā savā mūžā nebiju dzirdējis nekā tamlīdzīga, ne arī būtu spējis kaut ko tādu iedomāties. Man pašam piemita no- slieksme uz tēlainu valodu, un es aizrāvos ar spēcīgiem tropiem un gleznainiem izteicieniem, tādēļ uzdrošinos apgalvot, ka labāk nekā jebkurš cits klausītājs spēju novērtēt viņa metaforu savdabīgo spilgtumu, spēku un viņa lāstu neaptveramo bezdievību. Un visa tā cēlonis, cik es varēju noprast, bija tas, ka šis vīrs — kapteiņa palīgs pirms aizbraukšanas no Sanfrancisko bija uzdzīvojis un pēc tam nebija varējis izdomāt neko prātīgāku kā nomirt pašā ceļojuma sākumā un pamest Vilku Larsenu ar nepilnu apkalpi.

Nav nemaz jāsaka, ka es biju sašutis, vismaz mani draugi to tāpat sapratīs. Man vienmēr ir bijušas pretīgas lamas un jebkāda veida rupja valoda. Sirds kļuva gurda, man uznāca nespēks, varētu teikt — pat reibonis. Manos priekšstatos nāvei vienmēr bija piemitis kaut kas svēts un cieņas pilns. Tās iestāšanos pavada miers un ceremoniāls svinīgums. Bet tik drūmā un atbaidošā izskatā — tas man bija kaut kas neredzēts un nesaprotams. Kā jau teicu, neraugoties uz to, ka augstu vērtēju Vilka Lar- sena mutes izvērsto šaušalīgo lāstu varenību, es biju neizsakāmi sašutis. Ar šo svelmaino izvirdumu pietiktu, lai lika seja sažūtu. Es nebutu bijis pārsteigts, ja piemirkusi melnā bārda saktu raukties un červelēties, līdz to apņemtu dūmi un liesmas. Bet uz mironi tas neatstāja nekādu iespaidu. Dzēlīgā zobgalībā viņš turpināja ņirgāties — izaicinoši un ar cinisku izsmieklu. Viņš bija stāvokļa noteicējs.

III NODAĻA

Vilks Larsens beidza lamāties tikpat pēkšņi, kā bija sācis. Viņš no jauna aizdedza cigāru un aplaida apkārt skatienu. Viņa acis nejauši apstājās pie pavāra.

—  Nu, pavārēn? — viņš iesaka ar vēlību, kas bija auksta un tvirta kā tērauds.

—  Jā, ser, — uzrunātais vainas apziņā iztapīgi atsaucās.

—   Vai tev neliekas, ka to savu kaklu tu nupat būtu tā ka diezgan staipījis? Tas, zini, nav veselīgi. Mans palīgs jau ir aizgājis pie tēviem, tāpēc nevaru atļauties zaudēt arī tevi. Tev, pavārēn, ļoti, ļoti jarupējas par savu veselību. Saprati?

Pēdējais viņa vārds — pārsteidzošā pretstatā iepriekšējo glāsīgumam — nošmīkstēja kā patagas cirtiens. Pavārs no tā sarāvās.

—  Jā, ser, — atskanēja pazemīga atbilde, vainīgā galvai nozūdot virtuvē.

Jauzdarni spīvo brāzienu, kuram pavārs bija tikai vēl piedevis sparu, pārējie apkalpes locekļi pārstāja veltīt uzmanību mirušajam un nadzīgi ķērās pie viena vai otra darba. Tomēr vairāki vīri, kuri slaistījās pie trapa starp virtuvi un lūku un nelikās esam matroži, turpināja sarunāties klusā balsī. Tie — to es uzzināju vēlāk — bija mednieki, cilvēki, kuri sava ronus, un par vienkāršiem matrožiem stipri pārāka šķira.

—  Johansen! — Vilks Larsens iesaucās. Kāds matrozis paklausīgi panācās uz priekšu. — Sadabū buru cimdu un adatu un iešuj to diedelnieku! Buru kastē tu atradīsi kadu vecu audekla gabalu. Ar to iztiec!

—  Ko es likšu viņam pie kājām? — pēc parastā «klausos, ser» vīrs jautāja.

—  Tūlīt par to parūpēsimies, — Vilks Larsens atbildēja un, paaugstinājis balsi, iesaucās: — Pavārēn!

Tomass Magridžs izsprāga no virtuves kā atsperes sviests rotaļu vīriņš no kastītes.

—   Noej lejā un pieber maisu ar oglēm!

Vai kādam no jums, puiši, nav bībele vai lūgšanu grāmata? — sekoja kapteiņa nākamais jautājums, šoreiz domāts medniekiem, kuri slaistījās trapa tuvumā.

Viņi papurināja galvu, un kāds izteica jocīgu piezīmi, kuru es nesadzirdēju, bet kura sacēla vispārējus smieklus.

Vilks Larsens to pašu vaicāja matrožiem. Izrādījās, ka bībeles un lūgšanu grāmatas ir neiedomājams retums, tomēr viens no vīriem piedāvājās pameklēt lejā pie brīvās maiņas, bet pēc brītiņa atgriezās ar ziņu, ka arī tur neesot.

Kapteinis paraustīja plecus.

—   Tad mēs viņu nolaidīsim jūrā bez garas runāšanas, ja vien mūsu avarējušais, kas izskatās pēc garīdznieka, neprot apbedīšanas rituālu no galvas.

Izsacījis šos vārdus, viņš apsviedās apkārt un stāvēja ar seju pret mani.

—   Jūs taču esat garīdznieks, vai ne? — viņš apvaicājās.

Mednieki — viņu bija seši — visi kā viens pagriezās un aplūkoja mani. Bija sāpīgi apzināties, ka ar savu ārieni atgādinu putnu biedēkli. Mans izskats sacēla smieklus — smieklus, ko nemazināja, nedz darīja klusākus mirušais, kurš izstiepies un ņirdzīgs gulēja mūsu priekšā uz klāja; smieklus, kas bija tikpat skaļi, nesaudzīgi un atklāti ka pati jūra; smieklus, kas liecinaja par sekliem pārdzīvojumiem un notrulinātām jūtām, par raksturiem, kuri nepazīst ne pieklājību, ne godprātību.

Vilks Larsens nesmējās, lai gan viņa pelēkajās acīs pavīdēja vāja jautrības atblāzma; un šajā mirklī, pagājies uz priekšu pavisam tuvu viņam klāt, es ieguvu savu pirmo iespaidu par pašu šo cilvēku, cilvēku kā tādu, atšķirus no viņa ķermeņa un tās zaimu straumes, ko dzirdēju izver- dam no viņa mutes. Seja kapteinim bija stūraina, tomēr pietiekami apaļīga, ar lieliem vaibstiem un stingrām līnijām, pirmajā mirklī tā likās smagnēja, bet vēlāk, tāpat kā tas bija ar augumu, šķita, ka iespaids par smagumu izgaist, un radās pārliecība par neiedomājamu un pārmē- i īgu prāta jeb dvēseles spēku, kas atrodas kaut kur tālāk, snauž viņa būtības dziļumos. Mute, zods, augsta, izliektā piere, kas sniedzās pāri acīm, spēcīgi, neparasti spēcīgi paši par sevi, likās paužam bezgalīgu gara enerģiju un vīrišķību, kas neredzamas mita kaut kur dziļāk, iekšienē. Tādu garu nebija iespējams ne izdibināt, ne aptvert, ne noteikt tā apmērus vai robežas, nedz arī kārtīgi iešķirot kādā plauktiņā kopā ar citiem tādiem pašiem vai līdzīgiem.

Acis — un man bija lemts tās labi iepazīt — bija lielas un skaistas, tālu viena no otras kā māksliniekam; ieskautas biezu, melnu uzacu lokos, tās patvērās zem ma- sīvās pieres. Pašas acis bija tajā mulsinoši daudzveidīgajā pelēkajā krāsā, kura nekad nav divas reizes vienādā, kura, gluži kā saules gaismā lāsmains zīds, visu laiku mainās, atviz dažādos toņos un nokrāsās; tā ir drīz gaiši, drīz tumši, drīz zaļgani pelēka, bet reizēm — dziļjūras dzidrajā zilumā. Tās bija acis, kas noslēpa dvēseli aiz tūkstoš maskām un kas dažreiz, retos brīžos, atsedza to un ļāva tai pasprukt tādā izskatā, it kā tā neaizplīvurota gatavotos doties pasaulē kādā brīnišķīgā dēkā, — acis, kurās spēja iegulties apmākušos debesu bezspēcīgā grūtsirdība, varēja uzzibsnīt un sprēgāt uguntiņas kā zobenam vēzienā; kuras spēja kļūt saltas kā Arktikas ledus gāles un tomēr atkal sasilt un atmaigt, un uzliesmot mīlas ugunīs, kvēlas, vīrietiski kairas un neatvairāmas, reizē valdzinošas un valdonīgas, liekot sievietēm pakļauties laimes, ziedošanās un atdeves priekā.

Bet nu atpakaļ pie lietas. Kad es Vilkam Larsenam teicu, ka, par nelaimi apbedīšanas rituālam, es neesmu mācītājs, viņš strupi noprasīja:

—   Ar ko jūs sev nopelnāt iztiku?

Atzīstos, ka šāds jautājums man nekad agrāk nebija ticis uzdots, un arī es pats ne reizes netiku par to lauzījis galvu. Jutos gluži kā nokritis no plaukta un, pirms paguvu atjēgties, truli izstomīju:

—   Es … es esmu džentlmenis.

Uz īsu brītiņu viņa lūpas savilkās nicīgā smīnā.

—   Es esmu strādājis, es patiešām strādāju, — es bez apdomas saucu, it kā viņš būtu mans tiesnesis un man vajadzētu attaisnoties; tajā pašā laikā es ļoti skaidri apzinājos, ka, vispār ielaižoties šā jautājuma apspriešanā ar viņu, es izturos kā gatavais nelga.

~ Lai iegūtu līdzekļus dzīvei?

Viņā bija kaut kas tik pavēlniecisks un valdonīgs, ka es biju gluži apjucis; Fjūresets būtu teicis — «apmāts», kā trīcošs bērns stingra skolotāja priekšā.

—   Kas jūs uztur? — atskanēja viņa turpmākais jautājums.

—   Man ir ienākumi, — es braši atbildēju un tajā pašā mirklī būtu sev vai mēli nokodis. — Bet piedodiet, tam visam nav nekāda sakara ar to, par ko es vēlējos ar jums runāt.

Taču viņš manu iebildumu neņēma vērā.

—   Kas tos sagādāja? Nu? Tā jau es domāju. Jūsu tēvs. Jūs nestāvat uz savām kājām. Pašam savu jums nekad nav bijis. Viens pats jūs nespētu nodzīvot no saules līdz saulei un sadabūt savam vēderam barību trim maltītēm. Parādiet man delnu!

Drausmīgais spēks, kas slēpās viņā, sakustējās strauji un noteikti, vai arī es uz mirkli biju iesnaudies, jo, pirms es to apzinājos, viņš bija panācies divus soļus uz priekšu, sagrābis manu labo roku savējā un, pacēlis to uz augšu, apskatīja. Mēģināju roku izraut, bet viņa pirksti bez redzamas piepūles sažņaudzās tik stipri ap manējiem, ka man likās, viņš tos sašķaidīs. Saglabāt pašcieņu šādos apstākļos ir grūti. Es taču nevarēju raustīties un stīvēties kā skolas puika. Nevarēju arī uzbrukt šādam radījumam, kuram vajadzēja tikai mazliet pagriezt manu roku, lai to salauztu. Neatlika nekas cits kā stāvēt rāmi un paciest šo pazemojumu. Ievēroju, ka mirušā kabatas pa tam bija iztukšotas un to saturs izlikts uz klāja, ka viņa ķermenis un ņirdzīgais smīns nosegti skatienam, ietinot līķi audeklā, kura salaiduma vietas matrozis Johansens sašuva ar baltu, rupju pavedienu, durdams cauri adatu ar īpaša pie delnas piestiprināta ādas rīka palīdzību.

Vilks Larsens ar nicīgu kustību atgrūda manu plaukstu.

—   Nomirušo rokas ir uzturējušas to mīkstu. Nav derīga nekam citam kā trauku mazgāšanai un virtuves darbam.

—  Vēlos, lai mani nogādā krastā, — es noteikti sacīju, jo tagad atkal valdīju pār sevi. — Es jums samaksāšu, cik, pēc jūsu domām, jūsu aizkavēšanās un pūles ir vērtas.

Viņš ziņkārīgi paskatījās uz mani. Acīs viņam zvilēja izsmiekls.

—   Jūsu paša dvēseles labā es no savas puses izteikšu citu priekšlikumu. Mans palīgs ir miris, un te notiks ne viena vien pārmaiņa. Viens no matrožiem tiks paaugstināts par stūrmani, misiņš būs matrozis, un jūs ieņemsiet misiņa vietu, parakstot līgumu šim braucienam, par divdesmit dolāriem mēnesī pie visa brīva. Nu, ko jūs teiksiet? Un ņemiet vērā — tas ir jūsu paša dvēseles labad. Tā es jūs iztaisīšu par cilvēku. Iespējams, ka ar laiku jūs iemācīsieties stāvēt pats uz savām kājām un varbūt vēl pat drusku patipināt.

Bet es viņa vārdiem neveltīju ne mazāko vērību. Kuģa buras, ko tiku pamanījis tālu dienvidrietumos, bija kļuvušas lielākas un skaidrāk saskatāmas. Varēja redzēt, ka tās ir tādas pašas kā «Garam», kaut gan pats kuģa korpuss bija mazāks. Bija patīkami vērot skaisto šoneri, kas, lēkādams pa viļņiem, lidoja mums pretī, tā ceļš, acīm redzot, gāja mums tieši garām. Vējš pēkšņi bija pieņēmies spēkā un saule, veltījusi mums dažus grīnus smaidus, nozuda. Jūra bija kļuvusi nespodra, svina pelēka, skarba, tagad tā trieca pret debesīm bangu baltās, putojošās muguras. Mūsu burinieks traucās arvien ātrāk uz priekšu un arvien zemāk svērās no vieniem sāniem uz otriem. Reiz, kādas brāzmas laikā, reliņš ienira vilnī un klājs tajā pusē uz mirkli pludoja ūdenī, tā ka tie pāris mednieku, kas atradās tur, bija spiesti steigšus paraut uz augšu kājas.

—   Tas kuģis drīz ies mums garām, — pēc klusuma brīža es sacīju. — Tā kā tas nāk mums pretim, ļoti iespe- jams, ka tas dodas uz Sanfrancisko.

—   Ļoti iespējams, — atbildēja Vilks Larsens, aizgriezdamies projām no manis un iesaukdamies: — Pavārēn! Ei, pavārēn!

Koknejietis izšāvās no virtuves.

—   Kur ir tas puika? Pasaki viņam, lai atnāk pie manis!

—   Jā, ser. — Un Tomass Magridžs steidzīgi aiznesās uz kuģa pakaļgala pusi un nozuda lejā pa citu trapu, kas atradās blakus stūres ratam. Brīdi vēlāk viņš atkal para- dījās — un viņam nopakaļ nāca dūšīgi noaudzis jauns puisis, astoņpadsmit vai deviņpadsmit gadus vecs, ar nīgru ļauna cilvēka seju.

—  Te viņš ir, ser, — pavārs sacīja.

Bet Vilks Larsens nelikās viņu manām un tūlīt pievērsās misiņam.

—   Kā tevi, pitis, sauc?

—       Džordžs Līčs, ser, — atskanēja īgna atbilde, un puiša izturēšanās skaidri parādīja, ka viņš nojauš, kāpēc licis atsaukts.

—  Tas nav īru vārds, — kapteinis strupi atcirta.

—  O'Tūls vai Makkārtijs tavam purnam piestāvētu maķenīt labāk. Ja vien — kas ir ļoti iespējams — tavai mātei kaimiņos nav dzīvojis kāds īrs.

Redzēju, ka jaunajam cilvēkam rokas aizvainojumā sažņaudzas dūrēs un kakls kļūst sarkans, asinīm kāpjot galvā.

—   Bet lai nu tas paliek, — Vilks Larsens turpināja.

—  Tev var būt visai dibināti iemesli aizmirst savu vārdu, bet tādēļ jau nu es neiešu turēt uz tevi ļaunu prātu, ja vien tu būsi vīrs savā vietā. Telegrāfa uzkalns protams, ir tava piederības osta. To jau tev var izlasīt pat uz pieres. Stūrgalvīgs kā pats nelabais un divtik nešpetns. Šito sugu es pazīstu. Nu, uz šī kuģa tev to izdzīs, uz to tu vari paļauties. Saprati? Starp citu, kas tevi piemunstu- rēja?

—  Makkrīdijs un Svensons.

—   Ser! — Vilks Larsens nograndīja.

—       Makkrīdijs un Svensons, ser, — puisis izlaboja, niknām uguntiņām zvērojot acīs.

—   Kas saņēma rokas naudu?

— Viņi, ser.

—       Kaut ko tādu es jau domāju. Un tu ar sasodīti lielu prieku atstāji to viņiem. Degi nepacietībā pēc iespējas ātrāk pazust, manīdams, ka viens otrs džentlmenis, par kuriem tev bus gadījies dzirdēt, meklē tevi.

Vienā mirklī puisis pārvērtās mežonī. Viņa augums saspringa it kā lēcienam un seja izskatījās kā saniknotam zvēram, kad viņš rēca:

—  Tie ir …

—       Kas ir tie? — Vilks Larsens jautāja neparasti klusā balsī, it kā viņu būtu sagrābusi nepārvarama ziņkārība dzirdēt neizrunāto vārdu.

Puisis sastomījās, tad apvaldīja dusmas.

—   Nekas nav, ser. Ņemu savus vārdus atpakaļ.

—        Un ar to tu esi pierādījis, ka man ir taisnība, — Vilks Larsens teica, apmierināti smaidīdams. — Cik tev gadu?

1 Telegrāfa uzkalns — īru rajons Sanfrancisko.

—' Nupat palika sešpadsmit, ser.

—   Melo. Tev jau astoņpadsmitā dzimšanas diena vairs nebūs jāsvin. Ari priekš šī vecuma tu esi liels, ar muskuļiem kā zirgam. Sakravā savu maisu un pārvācies uz rufi! Tagad tu esi airētājs. Tu esi paaugstināts — skaidrs?

Nenogaidījis puiša piekrišanu, kapteinis pievērsās matrozim, kurš tikko kā bija pabeidzis savu baismo uzdevumu iešūt līķi.

—  Johansen, vai tu kaut ko sajēdz no navigācijas?

—   Nē, ser.

—   Nu nekas; vienalga — būsi mans palīgs. Aizvāc savas baugas uz pūpi un noliec stūrmaņa kajītē!

—   Klausos, ser, — Johansens priecīgi attrauca, mezdamies uz priekšu.

Bet līdzšinējais mesas zēns arvien vēl stāvēja uz vietas.

—   Ko tu vēl gaidi? — Vilks Larsens noprasīja.

—   Es nenolīgu par matrozi, ser, — bija atbilde. — Es nolīgu par misiņu. Es negribu airēt.

—   Sakravājies un ej uz priekšgalu!

Šoreiz Vilka Larsena rīkojums skanēja griezīgi pavēloši. Puisis sirdīgi un drūmi noskatījās, bet atsacījās paklausīt.

Tad Vilks Larsens vēlreiz parādīja savu drausmīgo spēku. Tas notika pilnīgi negaidīti un vienā mirklī. Ar vienu lēcienu — veselas sešas pēdas — viņš bija klāja otrā pusē un ietrieca dūri puisim vēderā. Tajā pašā brīdi es pakrūtē sajutu asas sāpes, it kā pats būtu saņēmis belzienu. Es stāstu par to, lai parādītu, cik jutīga toreiz bija mana nervu sistēma un cik nepierasti man bija var- macīgi skati. Mesas zēns — viņš svēra vismaz savas simt sešdesmit piecas mārciņas — sarāvās čokurā. Viņa augums ļengani sašļuka pār dūri kā slapja lupata ap nūju. Viņš pacēlās gaisā, apmeta īsu loku un ar galvu un pleciem pa priekšu nogāzās uz klāja blakus līķim, kur, sāpēs locīdamies, palika guļam.

—   Nu? — Larsens man noprasīja. — Vai esat izlēmis?

Laiku pa laikam tiku pametis acis uz pretī nākošā burinieka pusi, tagad tas atradās gandrīz vienā līnijā ar mums, ne vairāk kā pāris simts metru attālumā. Tas bija ļoli spodrs un kārtīgs šoneris. Uz vienas no tā burām varēja saskatīt lielu, melnu numuru, un es biju redzējis loču kuģu attēlus.

—   Kas tas par burinieku? — es jautāju.

—   Loču šoneris «Lēdija Maina», — Vilks Larsens draudīgi atbildēja. — Ticis vajā no ločiem, atgriežas Sanfrancisko. Ar šo vēju tas pēc piecām vai sešām stundām būs tur.

—   Vai jūs, lūdzu, nedotu tam signālu, lai nogādā mani krastā?

—   Ļoti žēl, bet mans signālkods iekrita jūrā, — kapteinis pateica, un mednieku bariņš vīpsnāja.

Mirkli apsvēru, ko darīt, raudzīdamies viņam tieši acīs. Tiku jau redzējis zvērisko izturēšanos pret mesas zēnu un zināju, ka mani, ļoti iespējams, gaida tas pats, ja ne vēl kas ļaunāks. Kā jau teicu, es mirkli apsvēru un tad izdarīju to, ko uzskatu par pašu drosmīgāko rīcību savā dzīvē. Es pieskrēju pie borta, mādams ar rokām un saukdams:

—   Ei, «Lēdija Maina»! Nogādājiet mani krastā! Tūkstoš dolāru, ja jūs nogādāsiet mani krastā!

Es gaidīju, vērodams divus pie stūres rata stāvošus cilvēkus, no kuriem viens stūrēja. Otrs pacēla pie mutes megafonu. Es nepagriezu galvu atpakaļ, kaut arī kuru katru mirkli gaidīju nāvējošu sitienu no nezvēra cilvēka izskatā, kas atradās aiz manis. Beidzot, pēc brītiņa, kas likās kā gadu simti, nespēdams vairs ilgāk izturēt sasprindzinājumu, es paskatījos atpakaļ. Viņš nebija pakustējies. Viņš stāvēja tajā pašā pozā, viegli līgodamies līdzi kuģa šūpām un aizdedzinādams jaunu cigāru.

—   Kas par lietu? Vai kas noticis?

Tas bija sauciens no «Lēdijas Mainas».

—   Jā! — es auroju pilnā balsī. — Dzīvība vai nāve! Tūkstoš dolāru, ja jūs mani nogādāsiet krastā!

—   Mani ļaudis Frisko pietempušies vairāk, nekā dūša panes! — sekoja Vilka Larsena kliedziens. — Sim te, — viņš ar īkšķi norādīja uz mani, — patlaban rēgojas mērkaķi un jūras čūskas!

Vīrs uz «Lēdijas Mainas» iesmējās ruporā. Loču kuģis aizbrāzās garām.

—   Sadodiet viņam sutu arī no manis! — atlidoja pēdējais sauciens, un abi vīri atvadām pamāja ar roku.

Izmisumā es pārliecos pār reliņiem, noskatīdamies, cik strauji paplašinās drūmais okeāna klajš starp mums un mazo, spodro šoneri. «Lēdija Maina» droši vien nokļūs Sanfrancisko pēc piecām vai sešām stundām. Šķita, ka man pārplīsīs galva. Sirds kāpa vai pa muti laukā. Viļņu vērpete triecās pret burinieka sānu un uzšķieda man uz lūpām sāļas šļakatas. Pūta stiprs, brāzmains vējš, un «Gars» zemu nosvērās uz sāniem, ar aizvēja puses reliņu ierakdamies vilnī. Dzirdēju, kā uz klāja gāžas ūdens.

Kad brīdi vēlāk apgriezos, es redzēju mesas zēnu uz- raušamies kājās. Viņa seja bija spocīgi bāla un raustījās apvaldītās sāpēs. Viņš izskatījās pavisam slikti.

—   Nu, Līč, vai iesi uz rufi? — Vilks Larsens jautāja.

—  Jā, ser. — Atbilde liecināja par zaudētu drosmi.

—   Un jūs? — Jautājums bija domāts man.

—       Došu jums tūkstoš… — es iesāku, bet tiku pārtraukts.

—       To jūs izmetiet no galvas! Sāksiet strādāt par misiņu? Jeb vai man vajadzēs apstrādāt arī jūs?

Ko man bija darīt? Tas, ka mani mežonīgi piekautu, varbūt pat nogalinātu, neko man nelīdzētu. Es vērīgi ielūkojos nežēlīgajās, pelēkajās acīs. Tās glabāja tik maz cilvēciska dvēseles gaišuma un sirsnības, ka varētu but bijušas no granīta. Dažu cilvēku acīs var redzēt atplaik- snāmies dvēseli, bet viņa acis bija nejūtīgas, aukstas un pelēkas kā pati jūra.

—   Nu?

—  Jā, — es teicu.

—   Sakiet «jā, ser».

—  Jā, ser, — es izlaboju.

—   Kā jūs sauc?

—  Van Veidens, ser.

—  Vārds?

—   Hamfrijs, ser. Hamfrijs van Veidens.

—   Vecums?

—   Trīsdesmit pieci, ser.

—   Nu labi. Ejiet pie pavāra, lai viņš jums ierāda darbu.

Tā es nokļuvu piespiedu kalpībā pie Vilka Larsena. Viņš

bija stiprāks par mani, tas izšķīra visu. Bet toreiz man tas bija kaut kas pilnīgi neaptverams. Arī tagad, kad atskatos uz šo notikumu, tas nav kļuvis mazāk neizprotams. Man tas vienmēr liksies kaut kas pretdabisks, neiespējams, ka drausmīgs murgs.

—   Pagaidiet, vēl neejiet!

Es paklausīgi pārtraucu savu gājienu uz kambīzi.

—       Joliansen, sasauc ļaudis! Tagad, kad viss ir sakopts, sarīkosim bēres un novāksim no klāja nederīgu lužņu.

Kamēr Johansens apziņoja brīvo maiņu, pāris matrožu, izpildot kapteiņa norādījumus, noguldīja audeklā ietīstīto liki uz lūkas vāka. Klāja abās pusēs pie reliņiem bija piestiprinātas dažas mazas laiviņas ar dibeniem uz augšu. Vairāki vīri pacēla lūkas vāku ar tā drausmo kravu, aiznesa to aizvēja pusē un nolika uz laivām ar kājgaļu pret bortu. Pie līķa kājām bija piestiprināts pavāra atnestais ogļu maiss.

Apbedīšanu uz jūras es vienmēr tiku iztēlojies kā ļoti svinīgu notikumu, kas iedveš godbijību, taču šīs bēres šo manu iedomu ātri vien izgaisināja. Viens no medniekiem— mazs, tumšacains vīrs, kuru viņa biedri sauca par «Dūmu», — stāstīja anekdotes, bagatigi piebārstītas ar lamām un rupjībām; un ik pa brītiņam mednieku pulciņš laida vaļā smieklus, kas man izklausījās kā vilku bara kaukoņa vai elles suņu rejas. Matroži trokšņaini pulcējās kuģa pakaļgalā; daži no brīvās maiņas, berzēdami miegu no acīm, klusām sarunājās. Viņu sejas pauda satraukumu un ļaunas nojautas. Bija manāms, ka viņi nekā laba negaida no šā brauciena, kam tik nelaimīgs sākums un tāds kapteinis. Laiku pa laikam viņi zagšus uzmeta skatienus Vilkam Larsenam, un es sapratu, ka šis vīrs modina viņos bažas.

Viņš piegāja pie lūkas vāka, un visi noņēma cepures. Es pārlaidu viņiem acis — pavisam bija divdesmit vīru, ieskaitot cilvēku pie stūres un mani pašu — divdesmit divi. Ziņkāre, ar kādu es aplūkoju kuģa ļaudis, bija piedodama, jo rādījās, ka man lemts būt iesprostotam kopā ar viņiem šajā miniatūrajā peldošaja pasaulē uz nezin cik daudzām nedēļām vai mēnešiem. Matroži galvenokārt bija angļi un skandināvieši, un viņu sejas šķita smagnējas un flegmātiskās. Toties mednieku sejas bija spēcīgākas un daudzveidīgākas, ar stingrām līnijām un neapvaldītu kaislību atstātām zīmēm. Lai cik savādi tas varētu likties — un es to tūlīt pamanīju, — Vilka Larsena vaibstos nekādas tamlīdzīgas izlaidības pēdas nebija redzamas. Šķita, ka tajos nav nekā nekrietna. Tiesa, tur bija līnijas, bet tās bija apņēmības un noteiktības līnijas. Tā drīzāk likās atklāta un patiesīga seja, kuras atklātību un patiesīgumu palielināja tas, ka viņš bija gludi noskuvies. Es gandrīz nespēju ticēt — līdz nākošajam atgadījumam, — ka tie ir tāda cilvēka vaibsti, kurš spēj izturēties tā, kā tika izturējies pret mesas zēnu.

Sajā mirklī, kad viņš atvēra muti, lai runātu, brāzma pēc brāzmas triecās pret šoneri un nospieda tā sānu uz eju. Vējš takelāžā džīgaja mežonīgu dziesmu. Daži no medniekiem bažīgi palūkojās debesīs. Aizvēja puses re- liņu, kur gulēja mirušais, bija aprakusi banga, un, kad šoneris pacēlās un izlīdzinājās, ūdens pludoja pāri klājam, samērcēdams mūsu kājas pāri potītēm. Uznāca pēkšņa lietus gāze, un katrs piliens cirta kā krusas grauds. Kad tā mitējās, Vilks Larsens sāka runāt, vīriem ar atsegtām galvām līgojoties vienotā ritmā ar klāja kustībām augšup un lejup.

—   Es atceros tikai vienu rituāla daļu, — viņš sacīja, — un tā ir: «Un tās miesas lai top atdotas jūrai.» Tad nu metiet tās iekšā!

Viņš apklusa. Vīri, kas turēja lūkas vāku, likās apjukuši — viņus, bez šaubām, bija apmulsinājis ceremonijas īsums. Viņš uz tiem izgāza savu nevaldāmo niknumu.

—   Sasodīts, paceliet taču to tur galu! Velns lai parauj — kas ar jums ir?

Zēlumu modinošā steigā viņi uzrāva augšā lūkas vāku, un, kā pār malu pārsviests suns, mirušais ar pēdām pa priekšu ieslīdēja jūra. Kājām piesietais ogļu maiss novilka viņu dzelmē. Viņa vairs nebija.

—   Joliansen, — Vilks Larsens skadri sacīja savam jaunajam palīgam, — paturi visus ļaudis uz klaja, ja jau viņi te ir! Ierēvējiet topburas un priekšburas un izdariet visu, kā nākas! Gaidāms dienvidrītenis. Pie viena labāk ievelciet arī priekšējo klīveri un grotburu!

Vienā miridī uz klāja visi sāka rosīties: Johansens izkliedza rīkojumus, un vīri pievilka vai atlaida dažāda veida galus. Tas viss, protams, mulsināja tādu sauszem- nieku kā mani. Bet jo sevišķi mani apstulbināja notikuma necilvēcība. Cilvēka nāve šeit bija tikai epizode, nepatīkams gadījums, mirušais bija aizmests prom audekla apvalkā kopā ar ogļu maisu, kuģis steidzās uz priekšu, un darbs uz tā turpinājās. Nevienu tas nebija skāris. Mednieki smējās par jaunu Dūma anekdoti; vīri vilka un rāva virves, divi no viņiem rāpās mastā; Vilks Larsens vēroja debesis, kas vēja pusē sāka mākties; un aizgājējs, tik nožēlojami beidzis savu dzīvi un tik necienīgi apglabāts, grima aizvien dziļāk un dziļāk…

Un tad mani pārmāca jūras nežēlība, tās nesaudzība un briesmonība. Dzīvība bija kļuvusi lēta un nevērtīga, kaut kas dzīvniecisks un bezjēdzīgs, dūņu un gļotu bezjūtīga kustība. Es paliku pie vēja puses reliņa līdzās vantīm un vēros tālumā pāri drūmajiem, putās sakultajiem viļņiem uz zemu guļošajiem miglas vāliem, aiz kuriem slēpās Sanfrancisko un Kalifornijas piekraste. Pa- starpēm uzbrāza lietus gāzmas, aizsegdamas miglu. Un šis savādais kuģis ar saviem drausmīgajiem ļaudīm, brīžam ierakdamies viļņos, bet vienmēr atkal ar palēcienu izceldamies virspusē, devās projām uz dienvidrietumiem, Klusā okeāna neaptveramajos un vientulīgajos plašumos.

IV NODAĻA

Turpmākais, ko piedzīvoju uz roņu medību šonera «Gars», cenzdamies iejusties jaunajā vidē, bija pazemojumi un ciešanas. Pavārs, ko matroži sauca par «dakteri», mednieki — par «Tomiju» un Vilks Larsens — par «pa- vārēnu», bija kļuvis pavisam cits cilvēks. Pārmaiņas manā stāvoklī bija par cēloni atbilstošām pārvērtībām viņa attiecībās ar mani. Cik agrāk viņš bija verdziski padevīgs un lišķīgs, tik tagad izturējās varmācīgi un kašķīgi. Un patiešām — es jau vairs nebiju smalkais džentlmenis ar maigu ādu «kā lēdijai», biju tikai parasts un pavisam nepieredzējis mesas zēns.

Viņš bezjēdzīgi pieprasīja, lai es, viņu uzrunājot, saku «mister Magridž», un viņa uzvedība un stāja bija neciešama, kad viņš ierādīja, kas man darāms. Bez darba mesā un tās četrās mazajās savrupkajītēs man bija jāpalīdz pavāram kambīzē, un mana neiedomājamā nezināšana tādos jautājumos kā trauku un katlu mazgāšana vai kartupeļu mizošana viņam bija nebeidzama izsmējīga izbrīna avots. Viņš nelikās ne zinis, kādu stāvokli es agrāk biju ieņēmis vai, precīzāk sakot, — kāda bija bijusi mana agrākā dzīve, pie kuras es biju pieradis. Kāda viņam gar to daļai Un atzīstos: pirms diena bija galā, es ienīdu viņu tik kvēli, kā nebiju nīdis nevienu citu visā savā mūžā.

Šo pirmo dienu man padarīja grūtāku vēl tas, ka «Gars» ar pilnīgi ierēvētām burām (es tikai vēlāk iemācījos tādus izteicienus kā šis) klanījās «aurošā dienrītenī», kā sacīja misters Magridžs. Pussešos es mesā viņa vadībā uzklāju galdu, iepriekš piestiprinājis tam aizsargrežģus pret vētru, un tad nesu uz turieni no kambīzes tēju un ēdienu, šajā sakarā es nevaru noturēties nepastāstījis par savu pirmo iepazīšanos ar klājam pāri bangojošu jūru.

—   Uzmanies, citādi tevi samērcēs, — misters Magridžs atvadām man piekodināja, kad es izgāju no kambīzes ar lielu tējkannu vienā rokā un vairākiem svaigi ceptas maizes klaipiem zem otras. Viens no medniekiem — garš lamzaks, vārdā Hendersons, tajā brīdī gāja no kadetu kajītes (tā mednieki pa jokam dēvēja savu guļamtelpu kuģa vidusdaļā) uz mesu. Vilks Larsens stāvēja uz pūpes, smēķēdams savu mūžīgo cigāru.

—   Tur viņš nāk! Taisies, ka pazudi! — pavārs kliedza.

Es apstājos, jo nezināju, kas nāk, un dzirdēju ar troksni aizšaujam kambīzes durvju aizbīdni. Tad es redzēju Hendersonu kā ārprātīgu metamies grotmasta takelāžā, vienā mirklī viņš jau atradās vairākas pēdas virs manas galvas. Redzēju arī tālu pāri reliņiem gaisā sastingušu, vērpetē sagrieztu, varenu putojošu vilni. Es atrados tieši zem tā. Manas domas nedarbojās pietiekami ātri — viss bija tik jauns un neparasts. Es atskārtu, ka man draud briesmas, bet tas arī bija viss. Izbailēs paliku uz vietas. Tad Vilks Larsens sauca no pūpes:

—   Pieķerieties pie kaut kā, jūs… jūs Kumpi!

Taču bija jau par vēlu. Metos uz vantīm, pie kurām būtu varējis pieturēties, bet no augšas man pretim gāzās ūdens siena. Tas, kas notika pēc tam, galīgi apstulbināja mani. Atrados zem ūdens un, cīnīdamies pēc elpas, slīku. Zem kājām man izzuda pamats, es griezos apkārt un apkārt, un mani skaloja projām nezin kur. Vairākiem lāgiem es atsitos pret cietiem priekšmetiem, reiz šausmīgi satriekdams labās kājas ceļgalu. Tad vilnis pēkšņi šķita noplo- kam, un es atkal elpoju svaigu gaisu. No borta, kas atradās vēja pusē, es biju aiznests prom garām kambīzei, tad apkārt mednieku kajītes trapam un ietriekts pretējā borta spigatēs. Sasistais celis neganti sāpēja. Nevarēju nostāties uz šīs kājas vai vismaz domāju, ka nevaru, un biju pārliecināts, ka tā ir lauzta. Bet pavārs jau mani dzenāja rokā, aurodams caur kambīzes otrām durvīm:

—   Ei, tu! Nemuļļājies tur visu nakti! Kur tējkanna? Iekrita jūrā? Zēl, ka tu neesi lauzis sev sprandu!

Ar mokām man izdevās piecelties kājās. Lielā tējkanna man vēl bija rokā. Aizkliboju līdz kambīzei un pasniedzu to pavāram. Bet viņu bija pārņēmis sašutums, ej nu sazini — īsts vai mākslots.

—    Dies lai mani soda, ja tu nav mūlāps! Gribētu zināt, priekš kam tu īsti deri. A? Priekš kam tu galu gala deri? Nevari pat drusciņu tējas aiznest bez izliešanas. Man tagad būs jāvāra no jauna.

Un ko tu tur šņaukājies? — viņš man uzbruka jaunā niknuma uzliesmojumā. — Vai tāpēc, ka tu ir sasitis savu nabaga kājiņu, ak tu, nabadziņš, mammas mīlulītis?

Es nemaz nešņukstēju, kaut gan iespējams, ka mana seja, sāpēs savilkta, raustījās. Bet es saņēmu visus spēkus, sakodu zobus un kluburēju no kambīzes uz mesu un no mesas uz kambīzi bez tālākām neveiksmēm. Divi guvumi man palika no šī negadījuma: savainots ceļa kauliņš, kas netika ārstēts un sagādāja man ciešanas mēnešiem ilgi, un palama «Kumpis», kurā Vilks Larsens mani nosauca, stāvēdams uz pūpes. Kopš tā laika tiklab kapteinis, kā arī pārējie kuģa ļaudis neuzrunāja mani citādi, līdz šī iesauka kļuva par mana domāšanas procesa sastāvdaļu, saistījās manā apziņā ar mani pašu un es domās pats sevi saucu par Kumpi, it kā Kumpis es būtu bijis jau no dzimšanas.

Nebija viegls uzdevums apkalpot mesas galdu, pie kura sēdēja Vilks Larsens, Johansens un visi. seši mednieki. Vispirms jau pati telpa bija maza, un staigāšanu pa to nebūt neatvieglināja šonera negantā šūpošanās un zval- stīšanās. Bet visstiprāk mani satrieca pilnīgais līdzcietības trūkums no to cilvēku puses, kurus es apkalpoju. Cauri apģērbam es manīju, ka mans celis uztūkst arvien vai- rak un vairāk, un aiz sāpēm jutos slims un vārgs. Brīžiem es mesas spogulī ieraudzīju savu seju, bālu un bez krasas kā līķim, sāpēs pārvērstu. Visi šie vīri droši vien redzēja, kādā stāvoklī es esmu, bet neviens ar mani ne runāja, ne pievērsa man uzmanību, līdz es biju gandrīz pateicīgs Vilkam Larsenam, kad vēlāk (es tobrīd mazgāju traukus) viņš sacīja:

—   Neliecieties traucēties no tāda sīkuma kā tas! Ar laiku jūs pie tādām lietām pieradīsiet. Var jau būt, ka tas jus padarīs maķenīt klibu, tomēr jūs iemācīsieties staigāt.

To sauc par paradoksu, vai ne? — viņš piebilda.

Viņš likās apmierināts, kad es pamāju ar galvu, piemetinot parasto «jā, ser».

—   Jūs droši vien šo to jēdzat no literatūras? Nu? Labi. Es kādreiz ar jums aprunāšos.

Un tad, neveltīdams man vairs nekādu uzmanību, viņš uzgrieza man muguru un izgāja uz klāja.

Tovakar, kad biju ticis galā ar neaptverami daudziem darbiem, mani nosūtīja gulēt mednieku kajītē, kur atradu brīvu koju. Biju priecīgs, ka esmu ticis projām no derdzīgās pavāra sabiedrības un man vairs nevajag stāvēt kājās. Kā par brīnumu, drēbes uz manas miesas bija izžuvušas, nemanīju nekādu pazīmju, ka es būtu saaukstējies no pirmītējās saslapšanas vai no ilgās atrašanās jūrā pēc «Martinesa» bojā ejas. Parastajos apstākļos pēc visa tā, ko biju pārcietis, es ar pilnām tiesībām zvilnētu gultā, slimo kopējas aprūpēts.

Bet sāpes ceļgalā mani gauži mocīja. Cik nu es no tādām lietām sajēdzu, bet rādījās, ka ceļa kauliņš pieteikuma vidū ir noslīdējis sāņus. Kad es, sēdēdams kojā, apskatīju savainoto kāju (visi seši mednieki atradās kajītē smēķēdami, skaļi sarunādamies), Hendersons uzmeta tai paviršu skatienu.

— Izskatās draņķīgi, — viņš sprieda. — Apsien to ar lupatu, un būs labi!

Tas bija viss; bet mājās es būtu gulējis slimības gultā — un ķirurgs man sniegtu palīdzību un stingrus norādījumus atpūsties un nedarīt nekā. Taču šie vīri man bija jānovērtē pienācīgi. Lai gan viņi izturējās bezjūtīgi pret manām ciešanām, tikpat vienaldzīga bija viņu attieksme arī pret savējām, ja viņus tadas piemeklēja. Tas izskaidrojams, pēc manām domām, pirmkārt, ar pieradumu un, otrkārt, ar to, ka viņi bija notrulinājušies. Esmu patiešām pārliecināts, ka cilvēks ar jutīgāku, viegli kairināmu organismu ciestu no tāda paša ievainojuma divas un trīs reizes vairāk nekā viņi.

Kaut arī biju piekusis — īstenībā gan pārguris —, sāpes man neļāva gulēt. Pūles skaļi nevaidēt prasīja visus manus spēkus. Mājās es, bez šaubām, būtu ļāvis vaļu savām sāpēm; taču šī neierastā un pirmatnējā vide likās prasām mežonīgu savaldību. Šie vīri, tāpat kā mežoņi, izturējās stoiski lielās lietās, bet bērnišķīgi sīkumos. Atceros: vēlāk piedzīvoju, ka Kērfuts, kāds no medniekiem, zaudēja pirkstu, kas tika sašķaidīts, bet viņš pat neiepīkstējās, un viņa sejā nepakustējās ne vaibsts. Taču dažkārt redzēju šo pašu cilvēku iedegamies nevaldāmās dusmās par tīro nieku.

Tā tas notika arī patlaban: viņš klaigāja, bļaustījās, vicināja rokas un lamājās kā pats nelabais tikai tāpēc, ka nebija vienis prātis ar otru mednieku par to, vai tikko piedzimis roņu mazulis prot peldēt. Kērfuts bija pārliecināts, ka ronēns spēj peldēt jau kopš dzimšanas. Otrais mednieks, Latimers, kurš izskatījās pēc ziemeļštatu iedzīvotāja, kalsens puisis ar šaurām, vērīgām acīm, uzskatīja, ka roņu mazulis piedzimst uz sauszemes tikai tādēļ, ka neprot peldēt, un māte ir spiesta viņam peldēšanu iemācīt, tāpat kā putniem ir jāmāca mazie spārnaiņi lidot.

Pārējie četri mednieki sēdēja, atmetušies uz galda, vai gulēja savās kojās un atstāja strīdu abu ķildnieku ziņā. Bet viņi bija dziļi ieinteresēti, jo ik pēc brītiņa dedzīgi nostājās viena vai otra pusē, un lāgiem visi runāja reizē, līdz viņu balsis bangoja šurp un turp un ierobežotajā telpā izklausījās kā pērkona grāvieni uz skatuves. Jau pats temats bija bērnišķīgs un nenozīmīgs, taču viņu argumentu raksturs bija vēl bērnišķīgāks un nenozīmīgāks. Patiesībā no argumentiem tur bija maz vai tādu vispār nebija. Viņu metode balstījās uz apgalvojumiem, pieņēmumiem un apvainojumiem. Viņi centās pierādīt, ka roņu mazulis spēj vai nespēj peldēt kopš dzimšanas, ļoti kareivīgi paziņojot šo uzskatu un tad atbalstot to ar uzbrukumiem pretinieka viedoklim, veselajam saprātam, tautībai vai veciem grēkiem. Atspēkojums bija tieši tāds pats. Stāstu to tāpēc, lai parādītu, kāds garīgais līmenis bija šiem ļaudīm, kuru sabiedrībā biju nokļuvis. Garīgās attīstības ziņā viņi bija bērni, iemiesoti pieaugušu cilvēku ķermeņos.

Un smēķēja arī viņi, nepārtraukti smēķēja, kūpinādami nelādzīgu, lētu un pretīgi smirdošu tabaku. Gaiss no tās dūmiem bija biezs un aizdudzis; un tas līdz ar stipro zvalstīšanos, kuģim laužoties cauri vētrai, droši vien būtu mani padarījis par jūras slimības upuri, ja vien es būtu bijis uzņēmīgs pret šo kaiti. Bet arī bez tās man sametās šķērma dūša, kaut gan tikpat labi tā būtu varējusi rasties no sāpēm kājā un noguruma.

Tā zvilnēdams un prātodams, es, protams, kavējos pārdomās arī pats par sevi un savu stāvokli. Tas bija vienreizēji, pat sapņos neiespējami! Es, Hamfrijs van Veidens, zinātnieks un, ja jums tīk, mākslas un literatūras cienītājs, guļu šeit, Beringa jūras roņu medību šonerī. Mesas zēns! Savā mūžā nebiju strādājis fizisku darbu, kur nu vēl virtuvē! Visas savas dienas tiku vadījis rimti, vienmuļi, mazkustīgi — kā jau mācīts vīrs un vientuļnieks, kam ir droši un pietiekami lieli ienākumi. Nemierīgs dzīves veids un sports nekad nebija man bijuši pa prātam. Vienmēr es biju bijis grāmatu tārps; tā mani jau bērnībā dēvēja māsas un tēvs. Tikai reizi mūža es biju uzturējies brīvdabas nometnē un arī tad pametu šo sabiedrību jau gandrīz pašā sākumā, un atgriezos pie labumiem un ērtībām, ko sniedz jumts virs galvas. Un nu es biju šeit, un mani gaidīja drūmas izredzes klāt galdu, mizot kartupeļus un mazgāt traukus bez sava gala. Turklāt es nebiju nekāds stiprais. Ārsti vienmēr bija teikuši, ka man esot neparasti labs organisms, bet es nekad netiku papūlējies, lai attīstītu savu spēku un savus muskuļus ar vingrojumiem. Tie bija vārgi un mīksti kā sievietei — vismaz ārsti tā laiku pa laikam tika apgalvojuši, mēģinādami mani pierunāt māžoties ar fizisko kultūru. Bet es atzinu par labāku strādāt ar galvu, nevis ar rokām; un te nu es biju — pilnīgi nesagatavots priekšā stāvošajai sūrajai dzīvei.

Tie ir tikai daži no jautājumiem, kas nodarbināja manu prātu, un stāstu par tiem tādēļ, lai. jau iepriekš attaisnotos par to nožēlojamo un bezpalīdzīgo lomu, kāda man bija lemta. Bet es domāju arī par savu māti un māsām un iztēlojos viņu bēdas. «Martinesa» katastrofā bojā gājušo sarakstā es atrados starp tiem, kuru līķis nav atrasts. Garā es skatīju avīžu virsrakstus; redzēju, kā mani Universitātes kluba un Kolekcionāru kopas biedri šūpo galvu un saka: «Nabaga cilvēks!» Un es redzēju arī Car- liju Fjūresetu, kā viņš torīt, mūsu šķiršanās brīdī, rīta svārkos gulšņāja uz spilveniem apliktas kušetes pie loga un pravietiski skandēja pesimistiskas epigrammas.

Un visu šo laiku zvalstīdamies un klanīdamies, paceldamies kustīgajos kalnos, gāzdamies un mētādamies putojošajās ielejās, šoneris «Gars» lauza sev ceļu tālāk un tālāk Klusā okeāna pašā sirdī — un es atrados uz tā. Dzirdēju, kā augšā auro vējš. Līdz manām ausīm tas nonāca kā apslāpēta rūkoņa. Sad un tad virs galvas atskanēja kāju dipoņa. Apkārt viss nemitīgi krakstēja, vaidēja, čīkstēja un dverkstēja tūkstoš toņkārtas. Mednieki vēl joprojām strīdējās un rēca kā cilvēkveidīgi abinieki. Gaisu pildīja lamas un nepieklājīgi izteicieni. Viņu sejas bija pietvīkušas un dusmīgas; līdzi kuģim šūpojošās kajītes spuldžu slimīgi dzeltenā gaisma tās izķēmoja un vēl vairāk izcēla to brutalitāti. Cauri neskaidrajam dūmu bulam kojas izskatījās kā dzīvnieku sprosti zvērnīcā. Pie sienas karājās ūdensnecaurlaidoši apģērba gabali un jūras zābaki; šur tur statīvos mierīgi atpūtās bises un šautenes. Sie priekšmeti atgādināja aizgājušu laikmetu pirātu un jūras laupītāju ietērpu un apbruņojumu. Mana iztēle sāka drudžaini darboties, un es joprojām nespēju aizmigt. Un nakls bija gara, gara — apnicīgi vienmuļa un gara.

V NODAĻA

Bet pirmā nakts mednieku kajītē man bija arī pēdējā. Nākamajā diena Vilks Larsens padzina Johansenu, savu jauno palīgu, no viņa mītnes un aizsūtīja pie medniekiem, kur viņam turpmāk vajadzēja gulēt, kamēr es ieņēmu vietu mazītiņajā mesas savrupkajītē, kur ceļojuma pirmajā dienā jau bija bijuši divi iemītnieki. Mednieki atri vien uzzināja šo parmaiņu cēloni. Izrādījās, ka Johansens katru nakti miegā pārdzīvo iepriekšējās dienas notikumus. Viņa nemitīgā runāšana, bļaustīšanās un pavēļu izklieg- šana bija bijis pārāk liels pārbaudījums Vilka Larsena pacietībai, tādēļ viņš atzina par labāku uzvelt šīs neērtības medniekiem.

Pēc bezmiega nakts es piecēlos vārgs un izmocīts, lai nokluburētu savu otro dienu uz «Gara». Pussešos Tomass Magridžs iztrieca mani no kojas stipri līdzīgi tam, kā Bills Saikss[1] būtu iztriecis savu suni; taču mistera Magridža varmācība pret mani tika atmaksāta tādā pašā veidā, turklāt ar uzviju. Viņa bez kādas vajadzības saceltais troksnis (es visu nakti netiku ne acu aizvēris) droši vien bija uzmodinājis kādu no medniekiem, jo cauri pustumsai nosvilpa smaga kurpe — un misters Magridžs, no sāpēm spalgi iegaudojies, pazemīgi lūdza visiem piedošanu. Vēlāk kambīzē es ievēroju, ka viņa auss bija nobrāzta un uzpampusi. Tā nekad vairs pilnīgi neatguva savu normālo izskatu, un matroži to dēvēja par «ziedkā- postu ausi».

Diena bija dažādu nožēlojamu starpgadījumu pilna. Iepriekšējā vakarā tiku paņēmis no kambīzes savas izžuvušas drēbes un vispirms nomainīju ar tām pavāra apģērbu. Meklēju savu maku. Bez sīknaudas tajā vajadzēja būt (un tādās lietās man ir laba atmiņa) simt astoņdesmit pieciem dolāriem zeltā un banknotēs. Maku es uzgāju, bet tā saturs, izņemot sudraba sīknaudu, bija pievākts. Es runāju par to ar pavāru, kad izgāju uz klāja, lai ķertos pie saviem pienākumiem virtuvē, un, kaut arī tiku rēķinājies ar strupu atbildi, nebiju gaidījis tādu nešpetnu sprediķi, kādu es dabūju dzirdēt.

— Paklau, Kumpi, — viņš iesāka ņurdēdams un ar ļaunu uguntiņu acīs, — va tu grib dabūt pa purnu? Ja tu domā, ka es ir zaglis, paturi to pie sevis, citādi tu redzēsi, cik sasodīti tu ir kļūdījies! Tad tāda ir tava pateicība, nolādētais! Tu te uzradies, nožēlojams dieva misēklis, un es tevi pieņēmu savā kambīzē un apgājos pa godam, un re nu, ko es par to dabonu! Nākamreiz tu manis pēc vari iet uz elli, un man dikti nesas prāts tevi samizot.

To teikdams, viņš pacēla dūres un nāca man virsū. Sev par lielu kaunu man jāatzīst, ka es, vairīdamies no sitiena, izskrēju pa kambīzes durvīm laukā. Ko gan citu man bija darīt? Spēks, vienīgi spēks valdīja uz šī briesmoņu kuģa. Morālu pārliecināšanu te nepazina. Nu, padomājiet paši: vidēja auguma cilvēks ar vāju miesas būvi un vārgiem, neattīstītiem muskuļiem, kurš līdz šim dzīvojis mierīgu un netraucētu dzīvi un nav radis pie varmācības, — ko gan šāds cilvēks varēja iesākt? Palikt uz vietas un stāties pretī šiem cilvēkveidīgajiem zvēriem nebija vairāk jēgas kā palikt uz vietas un stāties pretī satrakotam vērsim.

Tā es domāju toreiz, juzdams vajadzību attaisnoties un vēlēdamies apklusināt savu sirdsapziņu. Bet šis attaisnojums mani neapmierināja. Un līdz pat šai dienai vīrieša pašcieņa man neatļauj atskatīties uz šo notikumu pilnā pārliecībā par savas rīcības pareizību. Apstākļi patiešām bija tādi, kas neiekļāvās jēgpilnas uzvedības normās un prasīja vairāk nekā aukstus prāta slēdzienus. No formālās loģikas viedokļa šajā atgadījumā nav nekā tāda, no kā būtu jākaunas; taču, to atceroties, mani pārņem kauns — un savā vīrieša pašapziņā es saprotu, ka neizskaidrojamā kārtā mans vīrieša gods tika aptraipīts un iedragāts.

Tas viss tomēr tikai tā — starp citu. Es izskrēju no kambīzes tādā ātrumā, ka mans ceļgals atkal neganti iesāpējās, un es bezpalīdzīgi noslīgu uz pūpes nokares. Taču koknejietis nebija dzinies man pakaļ.

— Re, kā viņš skrien! Re, kā viņš skrien! — dzirdēju viņu saucam. — Un pie tam ar tizlu kāju! Nāc nu vien atpakaļ, nabaga mazo mammas mīlulīti! Es jau tev nesi- tīšu, nudien, nesitīšu.

Gāju atpakaļ un turpināju savu darbu, un ar to šis starpgadījums pagaidām beidzās, kaut gan turpmāk mani gaidīja vēl citi notikumi. Es uzklāju mesā brokastu galdu un pulksten septiņos apkalpoju medniekus un virsniekus. Pa nakti vētra, acīm redzot, bija pieklususi, lai gan joprojām vēlās milzīgas bangas un pūta spēcīgs vējš. Buras bija uzvilktas jau agrāk, iepriekšējās maiņas laikā, un «Gars» tagad traucās uz priekšu gandrīz ar visām burām, izņemot abas topburas un priekšējo klīveri. Sīs trīs buras, kā es secināju no kādas sarunas, bija paredzēts uzvilkt tūlīt pēc brokastīm. Uzzināju arī, ka Vilkam Lar- senam rūp pēc iespējas labāk izmantot vētru, kas dzina kuģi uz dienvidrietumiem, pretī tai jūras daļai, kurā viņš cerēja iekļūt ziemeļaustrumu pasātu joslā. Ar šī pastāvīgā vēja palīdzību viņš gribēja paveikt lielāko daļu ceļa uz Japānu, metot līkumu dienvidu virzienā uz tropiem, un, tuvojoties Āzijas krastiem, atkal pagriezties uz ziemeļiem.

Pēc brokastīm man gadījās vēl viens neapskaužams piedzīvojums. Kad biju pabeidzis mazgāt traukus, es iztīrīju mesas krāsni un uznesu pelnus augšā uz klāja, lai iesviestu tos jūrā. Vilks Larsens un Hendersons stāvēja stūres rata tuvumā, dziļi nogrimuši sarunā. Matrozis Džonsons stūrēja. Kad devos uz vēja pusi, redzēju, ka viņš pēkšņi pamāja ar galvu, iedomājos, ka viņš mani pazinis un padod labrītu. īstenībā viņš gribēja mani brīdināt, lai es nemetu pelnus pret vēju. Neapzinādamies savu kļūdu, es pagāju garām Vilkam Larsenam un medniekam un izgāzu pelnus pāri šonera malai. Vējš nesa tos atpakaļ — virsū ne tikai man, bet arī Hendersonam un Vilkam Larsenam. Nākošajā mirklī kapteinis man iespēra tik stipri, kā sper sunim. Nebiju domājis, ka spēriens varētu būt tik sāpīgs. Aizmeimuroju projām no viņa un pusnemaņā atzvēlos pret mesu. Acu priekšā man viss sagriezās un sametās slikta dūša. Nelabums mani pievārēja, un es ar pūlēm aizvilkos līdz kuģa malai. Bet Vilks Larsens man nesekoja. Tīrīdams no apģērba pelnus, viņš bija atsācis sarunu ar Hendersonu. Johansens, kurš no pūpes nokares bija redzējis notikušo, atsūtīja pāris matrožu nokopt klāju.

Vēlāk, tajā pašā rītā, es piedzīvoju pavisam cita veida pārsteigumu. Izpildot pavāra rīkojumu, biju izgājis sakārtot Vilka Larsena kajīti un uzklāt gultu. Pie sienas, pret kojas galvgali, atradās plaukts, pilns ar grāmatām. Pārlaidis tām skatienu, ar izbrīnu pamanīju tādus vārdus kā Šekspīrs, Tenisons, Po un De Kvinsijs. Bija arī zinātniski darbi, starp kuriem redzēju tādus autorus kā Tin- dals, Proktors un Darvins. Bija pārstāvēta astronomija un fizika, un es ievēroju Bulfinča «Teiksmu laikmetu», Bernarda Šova «Angļu un amerikāņu literatūras vēsturi» un Džonsona «Dabas zinātnes» divos lielos sējumos. Bez tam tur atradās vairākas gramatikas — Rīda un Kelloga, Metkāfa, un es pasmaidīju, ieraugot «Angļu valodu garīdzniekiem».

Minētās grāmatas manā uztverē nekādi nesaistījās ar šo cilvēku, spriežot pēc tā, ko biju no viņa pieredzējis, un es šaubījos, vai viņš vispār ir spējīgs tās lasīt. Bet, kad sāku klāt gultu, es atradu starp segām pilnīgu Brau- ninga darbu Kembridžas izdevumu, kurš, domājams, bija nokļuvis tur, Vilkam Larsenam iemiegot. Tajā bija uzšķirta drāma «Balkonā», un es šur un tur pamanīju ar zīmuli pasvītrotas vietas. Bez tam, kad, kuģim sasveroties, grāmata izšļuka man no rokām, no tās izkrita papīra lapiņa. Tā bija pieskribelēta ar ģeometriskām diagrammām un kaut kādiem aprēķiniem.

Bija skaidrs, ka šis drausmīgais cilvēks nav nekāds neizglītots nejēga, kādu katrs neizbēgami iedomātos viņu esam, spriežot pēc viņa brutalitātes izpausmēm. Pēkšņi viņš kļuva man mīkla. Kā viena, tā otra viņa rakstura puse pati par sevi bija pilnīgi saprotama, bet abas kopā mulsināja. Es jau biju ievērojis, ka viņš runā lieliska valodā, kuru reizēm sagandēja kāda sīka nepilnība. Protams, parastā sarunā ar matrožiem un medniekiem tā dažreiz taisni mudžēt mudžēja no kļūdām, kurām pamata bija jūrnieku žargons; bet tajos nedaudzajos vārdos, ko viņš tika pārmainījis ar mani, viņa valoda bija skaidra un pareiza.

Tā tīri nejauši mazliet iepazinis Vilku Larsenu no otras puses, es kļuvu drošāks un nolēmu parunāt ar viņu par zudumā aizgājušo naudu.

— Esrnu apzagts, — es viņam teicu mazliet vēlāk, kad sastapu viņu vienu pašu soļojam pa pūpi uz priekšu un atpakaļ.

—   Ser, — viņš aizrādīja ne skarbi, bet noteikti.

—   Esmu apzagts, ser, — es izlaboju.

—   Kā tas gadījās? — viņš jautāja.

Tad es viņam visu sīki izklāstīju: kā manas drēbes bija atstātas žāvēties kambīzē, un kā vēlāk pavārs mani gandrīz piekāva, kad es viņam par to ieminējos.

Vilks Larsens par manu stāstījumu pasmaidīja.

—   Blakus ienākumi, — viņš secināja, — pavārēna blakus ienākumi. Vai jums neliekas, ka jūsu nožēlojamā dzīvība ir šīs cenas vērta? Starp citu, uzskatiet to par mācību! Ar laiku jūs apgūsiet prasmi pašam parūpēties par savu naudu. Domājams, ka līdz šim jūsu vietā to ir darījis jūsu advokāts vai pilnvarotais.

Viņa vārdos es sajutu izsmieklu, tomēr noprasīju:

—   Kā man būtu iespējams to dabūt atpakaļ?

—   Tā ir jūsu darīšana. Te jums nav ne advokāta, ne pilnvarnieka, tāpēc ar visu jātiek galā pašam. Kad dabūjat kādu dolāru, turiet to ciet! Cilvēks, kurš ļauj savai naudai mētāties apkārt tā kā jūs, ir pelnījis, ka tā pazūd. Turklāt jūs esat grēkojis. Juins nav nekādu tiesību pakļaut citus kārdinājumam. Jūs ievedāt kārdināšanā pavā- rēnu, un viņš paklupa. Jūsu dēļ ir tikusi apdraudēta viņa nemirstīgā dvēsele. Starp citu, vai jūs ticat dvēseles nemirstībai?

Vilka Larsena plakstiņi laiski pacēlās, kad viņš uzdeva šo jautājumu, un šķita, ka man paveras viņa būtības dzīles, un es ielūkojos viņa dvēselē. Bet tie bija maldi. Neviens nekad nav ielūkojies Vilka Larsena dvēselē sevišķi dziļi vai vispār ielūkojies tajā — par to es esmu pārliecināts. Tā bija ļoti vientuļa dvēsele — to man bija lemts uzzināt —, tā nekad nenometa plīvuru, lai gan retos mirkļos izlikās to darām.

—   Es lasu nemirstību jūsu acīs, — es atbildēju, tīšuprāt izlaizdams vārdiņu «ser», jo domāju, ka sarunas intīmais raksturs dod man tādas tiesības.

Viņš tam nepiegrieza vērību.

—  No tā es spriežu, ka jūs redzat tajās kaut ko tādu, kas ir dzīvs, bet nav teikts, ka tam katrā ziņā jādzīvo mūžīgi.

—  Es lasu vairāk nekā to vien, — es drosmīgi turpināju.

—  Tad jūs lasat apziņu. Jus lasat dzīvības apziņu, tā pastāv, bet tas arī ir viss; nav mūžīgas dzīvošanas.

Cik skaidri viņš domāja, un cik labi viņš izteica savas domas! Uzmanīgi mani pavērojis, viņš pavērsa galvu pret vēju un noraudzījās pāri svina pelēkās jūras klaidumam. Viņa acīs parādījās nomāktība, un līnijas ap viņa muti kļuva stingras un skarbas. Viņš, redzams, bija noskaņots pesimistiski.

—   Tad kādam nolūkam? — viņš strupi noprasīja, pagriezdamies atpakaļ uz manu pusi. — Ja esmu nemirstīgs, tad kāpēc?

Es sastomījos. Kā es varēju šim cilvēkam izskaidrot savu ideālismu? Kā ietērpt vārdos kaut ko apjaustu, kaut ko tādu, kas līdzinās miegā dzirdētām mūzikas skaņām, kaut ko tādu, par ko esmu pārliecināts, bet kas tomēr nav izsakāms?

—   Un kādi tad ir jūsu uzskati? — es atjautāju.

—   Es uzskatu, ka dzīvība ir jūklis, — viņš nevilcinoties atbildēja. — Kaut kas līdzīgs raugam, fermentam, kaut kas tāds, kas kustas un var kustēties minūti, stundu, gadu vai simts gadus, bet beigu beigās pārstās kustēties. Lielie apēd mazos, lai spētu turpināt kustēšanos, stiprie apēd vājos, lai varētu saglabāt savu spēku. Veiksmīgie apēd visvairāk un kustas visilgāk, tas arī viss. Un kāds ir jūsu spriedums par tiem tur?

Viņš neiecietīga vēzienā pameta ar roku uz vairāku matrožu pusi, kuri kuģa vidusdaļā darbojās ap kaut kādām virvēm.

—   Viņi kustas, bet arī medūza kustas. Viņi kustas, lai ēstu, lai nevajadzētu izbeigt kustību. Te nu jums ir visa jēga! Viņi dzīvo vēdera dēļ, un vēders pastāv viņu dēļ. Tas ir noslēgts loks. No tā jūs nevarat izkļūt. Viņi arī nevar. Galu galā viņi apstājas. Viņi vairs nekustas. Viņi ir beigti.

—   Viņiem ir sapņi, — es iestarpināju, — žilbinoši spoži sapņi…

—   Par ēdamo, — viņš pabeidza.

—   Un par vairāk …

—  Ēdamā. Par lielāku ēstgribu un labāku veiksmi tās apmierināšanai. — Viņa balss skanēja skarbi. Tajā nebija ne vēsts no aušības. — Jo, redzat, viņi sapņo par izdevīgiem jūras braucieniem, kas viņiem ienesīs vairāk naudas, par kuģa virsnieka karjeru, par atrastām bagātībām, īsi sakot, par nokļūšanu labākā stāvoklī, lai aplaupītu savus biedrus, varētu visu nakti mājās mierīgi gulēt, labi paēst un likt kādam citam darīt netīro darbu. Tieši tādi paši esam arī mēs abi. Nav nekādas starpības, vienīgi tas, ka mēs esam ēduši vairāk un labāk. Un tagad es ēdu viņus un jūs arī. Bet agrāk jūs ēdāt vairāk nekā es. Jūs gulējāt mīkstā gultā, valkājāt smalkas drānas, ieturējāt gardas maltītes. Bet kas jums sagādāja šo gultu? Un šīs drānas? Un šīs maltītes? Ne jau jūs. Nekad jūs nekā neesat sagādājis ar paša sviedriem. Jūs pārtiekat no līdzekļiem, ko nopelnījis jūsu tēvs. Jūs esat kā fregates putns, kurš no gaisa uzklūp sul- tānvistiņām un atņem tām noķertās zivis. Jūs esat uz vienu roku ar to ļaužu bariņu, kuri sastādījuši to, ko paši sauc par valdību, kuri ir noteicēji par visiem citiem cilvēkiem un kuri ēd pārtiku, ko sagādājuši tie citi, kas to gribētu ēst paši. Jūs valkājat siltu apģērbu. Viņi ir izgatavojuši šo apģērbu, bet paši drebinās skrandās un lūdz darbu jums, jūsu advokātam vai pilnvarotajam, kurš rīkojas ar jūsu naudu.

—   Bet tas neattiecas uz lietu! — es iesaucos.

—   Kā nu ne! — tagad viņš runāja aizgūtnēm un viņa acis zibsnīja. — Tā ir cūcība, un tāda ir dzīve. Kāds labums vai jēga ir cūcības nemirstībai? Kāds tai ir mērķis? Kā tas viss iznāk? Jūs neesat ražojis barību. Taču tā barība, ko jūs esat apēdis vai izniekojis, būtu varējusi izglābt dzīvību pāris desmitiem nelaimīgo, kuri šo barību saražojuši, bet paši nav ēduši. Kādam nemirstīgam mērķim kalpojat jūs vai viņi? Ņemsim jūs pašu un mani. Ko gan vērta ir jūsu izdaudzinātā nemirstība, kad jūsu dzīve saduras ar manējo? Jums gribētos atgriezties uz sauszemes, kas ir izdevīga vieta jūsu cūcībai. Bet man ir uznācis untums paturēt jūs uz šī kuģa, kur zeļ mana cūcība. Un es jūs arī paturēšu. Es varu darīt ar jums, ko vien gribu. Jūs varat nomirt šodien, šonedēļ vai nākamajā mēnesī. Es uz vietas spētu jūs nonāvēt ar vienu dūres sitienu, jo jūs esat nožēlojams vārgulis. Bet, ja mēs esam nemirstīgi, tad kas tam pamatā? Diezin vai būt cūcīgiem, kādi jūs un es esam bijuši visu mūžu, ir pats labākais, ko nemirstīgajiem vajadzētu darīt. Un atkal — kā tas viss iznāk? Kāpēc es esmu paturējis jūs šeit? …

—   Tāpēc, ka jūs esat stiprāks, — man izdevās izgrūst.

—  Bet kāpēc stiprāks? — viņš tūlīt turpināja savus nebeidzamos jautājumus. — Tāpēc, ka es esmu lielāka fermenta piciņa nekā jūs. Vai tad jūs to nesaprotat? Nesaprotat?

—   Bet tas ir tik bezcerīgi, — es iebildu.

—   Es jums piekrītu, — viņš atbildēja. — Tad kāpēc vispār kustēties, ja kustēties nozīmē dzīvot? Nekustēdamies, nebūdams rauga daļiņa, cilvēks neizjustu arī bezcerību. Bet — un te ir viss izskaidrojums — mēs vēlamies dzīvot un kustēties, lai gan tam nav nekādas jēgas, tāpēc, ka dzīvības dabā ir dzīvot un kustēties, gribēt dzīvot un kustēties. Ja tā nebūtu, dzīvības nebūtu. Šīs dzīvības dēļ, kura ir jūsos, jūs sapņojat par savu nemirstību. Dzīvība, kas ir jūsos, ir dzīva un grib būt dzīva bezgalīgi. Tpū! Mūžīga cūcība!

Pēkšņi viņš strauji pagriezās un gāja projām. Pie pūpes nokares viņš apstājās un pasauca mani sev klāt.

—   Starp citu, cik tad tas pavārēns pievāca? — viņš apvaicājās.

—   Simt astoņdesmit piecus dolārus, ser, — es atbildēju.

Viņš pamaja ar galvu. Brīdi vēlāk, kad gāju pa trapu uz leju, lai uzklātu pusdienu galdu, dzirdēju viņu skaļi lamājam dažus vīrus kuģa vidusdaļā.

VI NODAĻA

Uz rīta pusi vētra bija pilnīgi iztrakojusies un «Gars» viegli zvalstījās rāmā jūrā bez mazākās vēja pūsmas. Laiku pa laikam tomēr bija jūtamas vieglas vēsmas, un Vilks Larsens nemitīgi staigāja pa pūpi, raudzīdamies uz ziemeļaustrumiem, no kurienes vajadzēja pūst spēcīgajam pasātam.

Visi ļaudis atradās uz klāja un rosījās, sagatavodami laivas priekšā stāvošajām medībām. Uz kuģa to bija septiņas: kapteiņa mazā un tās sešas, ko lietos mednieki. Laivas apkalpē ir trīs vīri — mednieks, airētājs un stūrmanis. Uz šonera airētāji un stūrētāji ir kuģa ļaudis. Arī medniekiem, pakļaujoties Vilka Larsena rīkojumam, ir jāpilda sardzes dienests.

To visu esmu uzzinājis un pat vēl vairāk. «Gars» tiek uzskatīts par visgaitīgāko šoneri abās flotēs — tiklab Sanfrancisko, kā arī Viktorijas flotē. īstenībā kādreiz tā ir bijusi privāta jahta un būvēta lielam ātrumam. Šo-

1 Ar * apzīmētās vārsmas atdzejojusi Vizma Belševica.

1 Misis Grandija — angļu dramaturga Mortona (1764—1838) lugas persona — svētulības iemiesojums.

1 Kanaks — havajietis vai polinēzietis.

nera rumpis un piederumi — kaut gan es no tādām lietam nekā nesaprotu — runā paši par sevi. To man pastāstīja Džonsons, kad vakar, otrās starpmaiņas laikā, es ar viņu mazliet patērzēju. Viņš runāja ar tādu sajūsmu un mīlestību par skaisto kuģi, kādu daži cilvēki izjūt pret zirgiem. Viņš uzskata, ka šis brauciens nesola neko labu, un lika man saprast, ka roņu medību kuģu kapteiņu starpā Vilkam Larsenam ir visai nelaba slava. Parakstīt līgumu Džonsonu vilinājis pats «Gars», bet viņš jau sākot šo soli nožēlot.

Viņš man pastāstīja, ka «Gars» ir izcili skaisti veidots astoņdesmittonnīgs šoneris. Tā bimss jeb platums ir divdesmit trīs pēdas un garums mazliet pārsniedz deviņdesmit pēdas. Neiedomājami smagais svina ķīlis, cik īsti tas smags, viņš nezinot, padara šoneri |oti stabilu, neraugoties uz tā milzīgo buru laukumu. No klāja līdz grottop- masta flagspolei ir mazliet vairāk nekā simts pēdu, fok- masts kopā ar topmastu ir astoņas vai desmit pēdas īsāks. Es sniedzu tik sīku aprakstu tādēļ, lai būtu iespējams novērtēt, kādi izmēri ir šai mazajai, peldošajai pasaulītei, kurā uzturas divdesmit divi vīri. Tā ir ļoti maza pasaulīte, tīrais pīslis, puteklītis, un es brīnos, kā cilvēki uzdrīkstas doties jūrā ar tik niecīgu un nedrošu skaidiņu.

Vilkam Larsenam ir arī pārgalvīga burātāja slava. Es dzirdēju Hendersonu runājam par to ar kādu citu mednieku — kalifornieti Stendišu. Pirms diviem gadiem Vilks Larsens Beringa jūrā viesuļa laikā pazaudējis šonera mastus, pēc tam izgatavoti pašreizējie, daudz stiprāki un izturīgāki. Stasta, ka toreiz Larsens esot izteicies, ka drīzāk būtu ar mieru apgāzt kuģi otrādi nekā zaudēt šos mastus.

Šķiet, ka ikvienam apkalpes loceklim, izņemot Johan- senu, kuram paaugstinājums sakāpis galvā, ir kāds attaisnojums, kāpēc viņš nokļuvis uz «Gara». Puse no matrožiem bija tālbraucēji, un viņi aizbildinājās ar to, ka nekā neesot zinājuši par šo kuģi un tā kapteini. Un par tiem, kuri bija zinājuši, čukstēja, ka mednieki, gan būdami teicami šāvēji, esot tik pazīstami savas ķildīgās dabas un nelietīgo tieksmju dēļ, ka nevarētu piemunsturēt ne uz viena kārtīga šonera.

Iepazinos ar vēl vienu apkalpes locekli — viņu sauc par Luisu — apaļīgu omulīga izskata Jaunskotijas īru, ļoti sabiedrisku puisi, kurš varēja runāt tik ilgi, kamēr vien bija kāds, kas klausījās. Pēcpusdienā, kad pavārs lejā gulēja un es mizoju mūžīgos kartupeļus, Luiss iegriezās kambīzē «patērgāt». Viņš uz šī kuģa nokļuvis tāpēc, ka bijis piedzēries, kad parakstījis līgumu. Atkal un atkal viņš man apgalvoja, ka skaidrā prātā nemūžam nebūtu to darījis. Izrādījās, ka Luiss jau kādus divpadsmit gadus katru sezonu medī roņus un tiek uzskatīts par vienu no pašiem labākajiem laivu stūrmaņiem abās flotēs.

— Ak, manu zēn, — viņš, kā nelaimi paredzēdams, māja man ar galvu, — šitais ir tas sliktākais šoneris, kādu tu būtu varējis izvēlēties, un pillā tak ar tu toreiz nebiji kā es. Tā roņu medīšana jūrniekam ir īsta paradīze — tikai uz citiem kuģiem, ne uz šitā. Kapteiņa palīgs bija pirmais, bet, piemini manus vārdus, iekams brauciens bus galā, būs vēl citi miroņi. Cst, tas lai tagad paliek starp mums; šitais Vilks Larsens ir tīrais velis, un «Gars» arī būs gatavais elles kuģis, kāds tas allažiņ ir bijis, kamēr tas viņa rokās. Vait' nu es to nezinu? Vait' es nezinu? Vait' es neatminos viņu no Hekodeitas, kad divus gadus atpakaļ viņš sakāvās un nošāva četrus no saviem ļaudīm? Vait' es nebiju uz «Emmas L.» pat ne trīsdesmit jardus no turienes? Un tad tur bija vēl viens vīrs, ko viņš nosita tai pašā gadā ar vienu dūres bliezienu. Jā gan, nosita viņu beigtu. Galva viņam droši vien sašķīda kā olas čaumala. Un vait' tur nebija Kuras salas gubernators un policijas priekšnieks, abi japāņu džentlmeņi, ser, un vait' viņi neatnāca uz «Gara» pie viņa ciemos, un sievas lai paņēma līdzi — mazītiņas, glīšas drostaliņas, kādas redz uzkrāsotas uz vēdekļiem. Un, kad viņš devās ceļā, vait' mīlošie vīri netika pamesti savā sampanā, it kā tas būtu gadījies nejauši? Un vait' tikai nedēļu vēlāk nabaga mazās lēdijas netika izlaistas krastā salas otrā pusē; un viņām neatlika nekas cits kā iet pāri kalniem uz mājām savās niecīgajās salmu san- dalītēs, kas ne jūdzi neturētos kopā. Vait' es nu nezinu? Šitāds te zvērs viņš ir, šitais Vilks Larsens, — tas lielais, varenais zvērs, kas pieminēts Svētā Jāņa parādīšanas grāmatā; un nekādu labo galu jau viņš ar neņems. Bet es tev neko nav sacījis, to tu liec aiz auss; es nav pačukstējis ne pušplēstu vārdiņu, jo vecais resnais Luiss grib pārbraukt dzīvs mājās, pat ja pēdējais no tavas mātes dēliem aizies zivēm par barību.

Vilks Larsensl — viņš brīdi vēlāk nošņācās. — Ieklausies tak šajā vārdā! Vilks — rau, kas viņš ir! Viņam nav ļauna sirds kā vienam otram citam. Viņam sirds pavisam nav. Vilks, tieši vilks — rau, kas viņš ir! Nebrīnies, tas vārds viņam ir kā radīts.

—   Bet, ja tik labi zināms, kāds viņš ir, — es vaicāju,

—  kā tad viņš var dabūt ļaudis savam kuģim?

—   Un kā tad vispār var dabūt ļaudis visam, kas vien darāms šai dieva pasaulē uz zemes un jūras? — Luiss ķeltiskā dedzībā noprasīja. — Vai tu te būtu sastapis mani, ja es nebūtu piedzēries kā cūka, kad parakstīju līgumu? Un ir tādi, kas nevar dabūt darbu pie labākiem kapteiņiem, — kā šitie paši mednieki un tie nabaga velni matroži, kas nezināja, pie kā viņi līgst. Bet gan jau viss nāks gaismā, gan jau viss nāks gaismā, un tad viņi nožēlos to dienu, kad piedzimuši. Es būtu varējis raudāt par šitiem nabaga radījumiem, ja tikai es spētu aizmirst nabaga veco resno Luisu un to, kādas nepatikšanas viņam pašam stāv priekšā. Bet es nav pačukstējis ne pušplēstu vārdiņu, to tu liec aiz auss — ne pušplēstu vārdiņu!

Sitie mednieki ir ļauni puiši, — viņam uznāca jauns izvirdums, jo viņš cieta no iedzimtas vārdu pārpilnības.

—   Bet pagaidi vien, kamērt viņi sacels traci un uztaisīs jandāliņu. Viņš ir tas vīrs, kas ar tādiem tiks galā. Tas ir viņš, kurš viņu pretīgajās, ļaunajās sirdīs iedzīs bijāšanu. Nu paņemsim to pašu manējo mednieku Horneru. Ļaudis viņu sauc par Rēno Horneru, tāds mierīgs un bezrūpīgs un runā tik maigi kā meitene; tu domāsi, ka viņš nav spējīgs nodzīt sev mušu no deguna. Bet vait' viņš izgājušo gadu nenomaitāja savas laivas stūrmani? Toreiz teica, ka tas bijis negadījums, bet es Jokohamā satiku viņa airētāju — un viņš izstāstīja man visu, kā bijis. Un tad vēl Dūms, tas mazais, melnais vīrelis, — vait' krievi viņu nenoturēja trīs gadus Sibīrijas sāls raktuvēs par malu medniecību krievu rezervātā Kapara salā? Abi ar savu pārinieku viņi bija sakalti kopā roku un kāju važas. Un vait' viņiem iur neiznāca kaut kāda saraušanās vai kašķis? Jo Dūms to otru nosūtīja augšā elevatora kausos, katru reizi pa gabalam: šodien kāja, rīt — roka, na- košajā dienā — galva un tā tālāk.

—   Bet tas taču nevar būt tiesa! — es iesaucos, šausmu pārņemts.

—   Kas nevar būt? — viņš zibens ātrumā noprasīja.

—    Nekā es nav teicis. Es ir kurls un mēms, un tev ar tādam vajadzētu būt kaut vai savas mātes dēļ, un ne reizīti es nav pavēris lupas nekam citam kā tikai pastāstīt labu par tiem pārējiem un viņu, dievs lai moka viņa dvēseli, un lai viņš pūst šķīstītavā desmittūkstoš gadus un tad lai nogrimst pašā pēdējā un dziļākajā ellē!

Džonsons, vīrs, kurš todien, kad es te nokļuvu, noberza mani jēlu, šķita tas, kurš modina vismazāk šaubu. Patiesību sakot, viņā nebija nekā aizdomīga. Katram tūlīt dūrās acīs viņa godprātība un vīrišķība, kuru savukārt mīkstināja kautrība, ko varētu noturēt par bailīgumu. Bet bailīgs viņš nebija. Drīzāk šķita, ka viņam pietiek drosmes, lai rīkotos saskaņā ar savu pārliecību un cilvēcisko pašcieņu. Mūsu pazīšanās sākumā tā viņam lika protestēt pret to, ka es nosaucu viņu par Jonsonu. Arī par Džonsonu Luiss izteica savas domas un paredzējumus.

— Tas ir viens jauks puisis, šitais skandināvietis Džonsons tur pie mums, — viņš sacīja. — Labākais matrozis visā rufē. Viņš ir mans airētājs. Bet viņam būs nepatikšanas ar Vilku Larsenu, tas ir kā likts. Es to zinu. Es redzu tās briestam un ceļamies kā negaisu padebešos. Es ir runājis ar viņu kā ar brāli, bet viņš neredz nekādas jēgas izdzēst ugunis un uzvilkt maldinošus signālus. Viņš skaļi kurn, ja viņam nav kaut kas pa prātam, un vienmēr atradīsies kāds pienesējs, kas aizies uz pūpi un pastāstīs to Vilkam. Vilks ir stiprs, un vilka dabā ir neieredzēt spēku, un spēks tas ir, ko viņš ieraudzīs Džon- sonā, — nepiekāpība un nekādi «jā, ser, sirsnīgi pateicos, ser» par atbildi uz lāstu vai sitienu. Jā, tās tuvojas! Tās tuvojas! Un dievs vien to zina kur es ņemšu citu airētāju! Kāpēc tas muļķis saceļ spuras vienmēr un, kad vecais viņu nosauc par Jonsonu, izlabo viņu, teikdams, «Mans vārds ir Džonsons, ser», un tad vēl nosauc visus burtus pēc kārtas? Tev vajadzēja redzēt veca ģīmi! Es domāju, ka viņš uz vietas viņam gāzīs. Larsens nedarīja nekā, bet viņš neliksies mierā un pazudinās to skandināvieti, vai arī es nezinu, kā vīri jūrā uz kuģiem darās.

Tomass Magridžs kļūst neciešams. Esmu spiests viņu misterot un sērot katra varda galā. Acīm redzot, tāpēc, ka viņš, cik noprotams, ir iepaticies Vilkam Larsenam. Pēc manām domām, tas ir kaut kas nepieredzēts, ja kapteinis brāļojas ar pavāru; bet tā nu tas ir — Vilks Larsens to dara. Divas vai trīs reizes viņš iebāza galvu kam- bīzē un labsirdīgi paķircināja Magridžu; bet reiz, šo pēcpusdienu, viņš slavēja pie pūpes nokares un tērzēja ar viņu veselas piecpadsmit minūtes. Kad viņi beidza un Magridžs atgriezās virtuvē, viņš staroja kā izsmērēts un, darīdams savu darbu, dungoja ielas tirgotāju dziesmiņas nervus plosošā, griezīgā falsetā.

— Es protu sadzīvot ar virsniekiem, — Magridžs man pavēstīja, kā paužot lielu noslēpumu. — Es zinu, nudien zinu, kā panākt, lai mani cienītu. Mans pēdējais kapteinis, piemēram, — tā man bija nieka lieta nokāpt pie viņa kajītē, maķenīt papļāpāt un draudzīgi iedzert kādu glāzīti. «Magridž,» viņš man saka, «Magridž,» viņš saka, «tu neesi atradis savu īsto aicinājumu.» — «Un kā jūs to domā?» es saku. «Tev vaidzēja piedzimt par džentlmeni un nevaidzēja strādāt un pelnīt maizi.» Lai pērkons uz vietas mani nosper, ja viņš, Kumpi, tā neteica un ja es nesēdēju paša kapteiņa kajītē ērti kā kungs, pīpēdams viņa cigārus un dzerdams viņa rumu.

Šāda tarkšķēšana darīja mani traku. Nekad nebiju dzirdējis balsi, kuru es tā ienīstu. Viņa luncīgi pieglaimīgā valoda, viņa lišķīgais smaids, viņa bezmērīgā iedomība tā krita man uz nerviem, ka dažreiz es drebēju pie visām miesām. Katrā ziņā viņš bija pats pretīgākais un derdzīgākais cilvēks, kādu es jebkad esmu sastapis. Viņš bija neaprakstāmi netīrīgs; un, tā kā viņš gatavoja visu, ko uz kuģa ēda, es centos izraudzīties sev vismazāk netīro no viņa brūvējumiem.

Ne mazums rūpju man sagādāja rokas, kas nebija radušas pie darba. Nagi bija zaudējuši savu dabisko krāsu un kļuvuši melni, āda tā aprepusi, ka to nevarēja dabūt tīru pat ar beržamo suku. Un kur tad nebeidzamās tulznas, kas tik nejauki sāpēja, uz apakšdelma man bija liela apdeguma brūce, to es dabūju, kad, kuģim sasveroties, zaudēju līdzsvaru un uzkritu uz plīts. Arī mans celis arvien vēl sāpēja. Pampums nebija mazinājies, un ceļa kauliņš joprojām nebija īstajā vietā. No rīta līdz vakaram es kluburēju ar tādu kāju pa kuģi, tas, protams, nepalīdzēja celim atlabt. Lai to vispār varētu izārstēt, bija nepieciešama atpūta.

Atpūta! Nekad agrāk es neizpratu šī vārda nozīmi. Es biju atpūties visu mūžu, pats to nemaz nezinādams. Bet tagad man vislielākā bauda pasaulē būtu pusstundu pasēdēt mierā un nedarīt nekā, pat nedomāt. Taču, no otras puses, tā man bija atklāsme. Turpmāk es būšu spējīgs saprast darbaļaužu dzīvi. Man pat sapņos nebija rādījies, ka darbs ir tik šausmīgs. No pussešiem rītā līdz desmitiem vakarā es esmu visu vergs; man pašam nepieder ne mirklis, ja nu vienīgi tie brīži, kurus varu nozagt īsi pirms otrās starpmaiņas beigām. Vajag man tikai uz brīdi apstāties, lai noraudzītos saulē zaigojošajā jūrā vai paskatītos uz matrozi, kurš kāpj mastā pie topburām vai dodas uz bugsprita priekšgalu, tūlīt atskanēs ienīstā balss: «Ei tu, Kumpi, kas par šļokāšanos! Nedomā, ka es nolaižu no tevis savas blisenes!»

Mednieku kajītē ir manāmas draudīgas slikta noskaņojuma pazīmes, un ir dzirdamas runas, ka Dūms ar Hen- dersonu sakāvušies. Hendersons liekas krietnākais no medniekiem, lēnīgs, grūti sakaitināms cilvēks; taču sakaitinātam viņam noteikti vajadzēja būt, jo Dūmam bija sadauzīta un zila acs un viņš izskatījās sevišķi nikns, kad ienāca mesā vakariņot.

Tieši pirms vakariņām es biju liecinieks nežēlīgam notikumam, kas parādīja šo ļaužu cietsirdību un bezjūtību. Viens no matrožiem — lempīga izskata lauku puisis, vārdā Harisons, — bija iesācējs un atradās savā pirmajā jūras braucienā, uz kuģi viņu, manuprāt, bija atvedušas piedzīvojumu alkas. Vieglajā, mainīgajā vēsmiņā šonerim bija iznācis daudz kreisēt; tādās reizēs buras pārlaiž no vienas puses uz otru un kāds tiek sūtīts augšā pārvietot priekšējo topburu. Kad Harisons bija nokļuvis pie tās, šote kaut kādā veidā iesprūda blokā, caur kuru tā slīd gafeles galā. Cik es no tādām lietām saprotu, ir divas iespējas, kā to atbrīvot: pirmkārt — nolaižot fokburu, kas izdarāms samērā viegli un bez riska; otrkārt — aizrāpjoties pa augšējām fallēm līdz pašam gafeles pīķim, bet tas ir ārkārtīgi bīstams darbs.

Johansons uzsauca Harisonam, lai viņš rāpjas pa fallēm. Katram bija skaidrs, ka puisis baidās. Un ne jau bez pamata: nebija nekāds joks uzticēt savu dzīvību šīm tievajām un raustīgajām tauvām astoņdesmit pēdu augstumā virs klāja. Nebūtu jau vēl tik ļauni, ja pūstu pastāvīgs vējš, bet «Gars» brīvi zvalstījās viļņos, un pēc katras šūpas bura plandījās un plīkšķēja, falles te atslāba, te ar rāvienu nostiepās. Tās spēja notraukt cilvēku kā mušu no pātagas auklas.

Harisons dzirdēja rīkojumu un saprata, ko no viņa prasīja, bet vilcinājās. Droši vien pirmo reizi mūžā viņš atradas tādā augstumā. Johansens, kuram bija pielipusi Vilka Larsena valdonība, izverda veselu lāstu un lamu straumi.

—   Pietiks, Johansen, — Vilks Larsens skarbi sacīja. — Gribu, lai tu zinātu, ka lamājos uz šī kuģa es. Ja man būs nepieciešama tava palīdzība, es tevi pasaukšu.

—   Jā, ser, — stūrmanis padevīgi piekrita.

Tikmēr Harisons bija sācis rausties fallēs. Paskatījies pa kambīzes durvīm uz augšu, es redzēju, ka viņš trīc pie visām miesām kā drudža kratīts. Viņš virzījās uz priekšu lēni un piesardzīgi, collu pa collai. Pret dzidro debess zilgmi viņš izskatījās pēc milzīga zirnekļa, kas rāpjas pa savu tīklu.

Matrozim vajadzēja pārvarēt nelielu slīpumu, jo fok- bura slējās augstu gaisā; un, tā kā falles pie gafeles un masta iet cauri dažādiem blokiem, viņš tās nevarēja aptvert ar rokām un kājām. Bet galvenās grūtības sagādāja vējš, kas nebija pietiekami stiprs vai pastāvīgs, lai bura visu laiku būtu piepūsta. Kad Harisons bija jau pusceļā, «Gars» nosvērās uz vēja pusi, tad atkal atpakaļ uz otru pusi ieplakā starp diviem viļņiem. Matrozis pārstāja rāpties un cieši pieķērās pie tauvas. Atrazdamies astoņdesmit pēdas zemāk, es redzēju viņa mokoši saspringtos muskuļus, no kuru spēka tagad bija atkarīga puiša dzīvība. Bura saplaka, un gafele padevās atpakaļ uz kuģa vidus pusi. Falles atlaidās, un, kaut arī tas viss norisinājās ļoti aši, es redzēju, kā tās nostiepās zem matroža svara. Tad gafele negaidītā ātrumā sazvēlās uz sāniem, lielā bura noplīkšķēja kā lielgabala šāviens un rēvkniteļu trīs rindas noplakšķēja pret audeklu kā šauteņu zalve. Joprojām turēdamies, Harisons veica galvu reibinošu lidojumu pa gaisu. Lidojums pēkšņi aprāvās. Falles acumirklī saspringa. Tas iedarbojās kā pātagas cirtiens. Matroža tvēriens atslāba. Viena roka atspruka vaļā. Otra, vēl mirkli izmisīgi mēģinājusi noturēties, arī palaida faili vaļā. Viņš gāzās lejā, taču kaut kādā veidā viņam izdevās ar kājām ieķerties takelāžā. Puisis karājās ar galvu uz leju. Sasprindzinot spēkus, viņam no jauna izdevās ar rokām satvert faili, bet ilgs laiks pagāja, kamēr viņš atguva ag- rāko stāvokli; un tur nu viņš karājās nelaimīgs un nožēlojams.

—   Esmu ar mieru saderēt, ka uz vakariņām viņam prāts nenesas, — izdzirdu Vilka Larsena balsi, kas gar kambīzes stūri atlidoja līdz manim. — Ei, Johanscn, nestāvi apakša! Piesargies! Nupat nāk!

Patiešām, Harisonam bija sametusies slikta dūša, gluži ka sasirgusa m ar jūras slimību; un ilgu laiku viņš turējās pie sava nedrošā balsta, pat nemēģinādams kustēties. Taču Johansens nebeidza viņu neganti urdīt, lai taču pabeidzot savu uzdevumu.

—   Tas ir kauns, — es izdzirdu Džonsonu kurnam smagnēji gausā, bet pareizā angļu valodā. Viņš stāvēja pie grotmasta vantīm dažu pēdu attālumā no manis. — Tas puisis jau cenšas, cik spēj. Viņš iemācīsies, ja viņam dos iespēju. Bet tā jau ir … — Viņš uz brītiņu apklusa, lai nebūtu jāizrunā vārds «slepkavība».

—   Cst taču! — Luiss viņam čukstus uzsauca. — Savas mātes dēļ turi muti!

Bet Džonsons, skatīdamies gaisā, joprojām rūca.

—   Paklausieties, — mednieks Stendišs uzrunāja Vilku Larsenu, — tas ir mans airētājs, un es negribu viņu zaudēt.

—   Būs jau labi, Stendiš, — skanēja atbilde, — viņš ir jūsu airētājs, kad ir pie jums laivā, bet viņš ir mans matrozis, kad atrodas uz kuģa, un es ar viņu darīšu, kas tik vien man labpatiksies.

—   Bet tādēļ taču nav… — Stendišs nevarēja rimties.

—   Pietiek, liecieties mierā, — Vilks Larsens viņu pārtrauca. — Es jau pateicu, kā tās lietas stāv, un tā tas lai paliek. Tas vīrs ir mans, un, ja vien sagribēšu, es viņu izvārīšu zupā un apēdīšu.

Mednieka acis dusmās iezvērojās, bet viņš strauji pagriezās un aizgāja pie mednieku kajītes trapa, kur arī palika, skatīdamies gaisā. Tagad visi atradās uz klaja un ikviena acis bija vērstas uz augšu, kur cilvēka dzīvība mērojās spēkiem ar nāvi. Šie vīri, kuriem darba organizācijā deva varu pār citu cilvēku dzīvību, bija drausmīgi cietsirdīgi. Man, kas biju turējies nomaļus no pasaules kņadas, ne sapņos nebija rādījies, ka darbs tiek darīts šādos apstākļos. Dzīvība man vienmēr bija šķitusi sevišķi svēta, bet šeit to neturēja nekādā vērtē, tā bija tikai cipars veikalnieciskos aprēķinos. Tomēr jāsaka, ka paši matroži bija līdzjūtīgi, kā to rādīja gadījums ar Džonsonu; turpretim priekšnieki (mednieki un kapteinis) bija necilvēcīgi. vienaldzīgi. Pat Stendišs protestēja tikai tāpēc, ka nevēlējās zaudēt airētāju. Ja Harisons būtu bijis kāda cita mednieka airētājs, Stendišs, tapat kā citi, justos tikai uzjautrināts.

Taču atgriezīsimies pie ITarisona. Johansens veselas desmit minūtes apvainoja un nozākāja nabaga nelaimīgo, lai no jauna piedabūtu viņu kustēties. Mazliet vēlāk Harisons sasniedza gafeles piķi, uz kura, jāteniski uzmeties, spēja labāk noturēties. Matrozis atbrīvoja šoti un būtu varējis doties atpakaļ — tagad ar nelielu kritumu pa fal- lēm uz mastu. Bet viņam bija sašļukusi dūša. Lai cik nedrošā vietā puisis atradās patlaban, viņš to nevēlējās atstat, lai pārietu uz vēl nedrošākajām fallēm.

Harisons nopētīja gaisa taku, kuru viņam vajadzēja mērot, un tad paskatījās uz klāju. Viņa acis bija plaši ieplestas, un viņš trīcēja kā apses lapa. Nekad nebiju redzējis cilvēka sejā tik skaidri ierakstītas bailes. Velti Johansens viņam sauca, lai kāpj lejā. Kuru katru mirkli viņu varēja notraukt no gafeles, taču bailes bija laupījušas viņam saprašanu. Vilks Larsens, staigādams ar Duinu uz priekšu un atpakaļ un sarunādamies, nelikās vairs par matrozi ne zinis, tomēr reiz viņš asi uzkliedza stūres vīram:

—  Tu, puis, esi novirzījies no kursa. Uzmanies, ja negribi piedzīvot nepatikšanas!

—   Klausos, ser, — vainīgais atsaucās, pagriezdams ratu par pāris spieķiem atpakaļ.

Viņš bija izdarījis pārkāpumu, novirzot «Garu» par dažiem rumbiem no kursa, lai vējš, kaut arī mazs, piepildītu fokburu un noturētu to piepūstu. Riskējot izpelnīties Vilka Larsena dusmas, viņš bija centies palīdzēt nelaimīgajam Harisonam.

Laiks pagāja mokošās gaidās, man šie mirkļi bija drausmīgi. Turpretim Tomass Magridžs šo notikumu uzskatīja par uzjautrinošu, brīdi pa brīdim viņš izšāva galvu pa kambīzes durvīm, lai izteiktu jocīgas piezīmes. Kā es viņu ienīdu! Mans ienaids pret viņu šajā baismīgajā laikā auga un auga, pieņemdams ciklopiskus apmērus. Pirmo reizi mūžā es izjutu tieksmi nogalināt — «alkas izliet asinis», kā daži no mūsu rakstniekiem mēdz tēlaini izteikties. Dzīvību vispār es joprojām uzskatīju par neaizskaramu, vienīgi Tomasa Magridža dzīvība manās acīs bija zaudējusi katru svētumu. Es izbijos, atskārzdams, ka esmu nokļuvis aklu dusmu varā, un man iešāvās prātā doma: vai tikai arī mani nav samaitājusi apkārtējās vides nežēlība — es taču vienmēr biju uzskatījis, ka nāves sods nav taisnīgs un nav pieļaujams pat par visdrausmīgākajiem noziegumiem.

Pagāja vesela pusstunda, un tad es pamanīju, ka Džon- sonam ar Luisu radusies kaut kāda nesaprašanās. Tā beidzās ar to, ka Džonsons atgrūda Luisa roku, kas mēģināja viņu aizturēt, un devās uz priekšu. Viņš šķērsoja klāju, metās fokmasta vantīs un sāka rāpties uz augšu. Bet Vilka Larsena vērīgais skatiens tūlīt ieraudzīja viņu.

—     Ei, tu tur, ko tu esi nodomājis darīt? — viņš sauca.

Džonsons pārtrauca kāpšanu. Viņš skatījās kapteinim

acīs un lēnām atbildēja:

—   Es nodabūšu lejā to puisi.

—  Tu tūliņ kāpsi zemē, turklāt ātrāk nekā citas reizes! Dzirdēji? Zemē!

Džonsons vilcinājās, taču ilgu gadu paradums paklausīt kuģu kapteiņiem ņēma virsroku, un viņš sabozies nolēca uz klāja un devās projām.

Pussešos gāju lejā, lai uzklātu mesā galdu, bet es gandrīz neapzinājos, ko daru, jo acu priekšā un prātā man stāvēja nobālušā un trīcošā cilvēka tēls, kas jocīgi kā kukainis turējās pie svaidīgās gafeles. Pulksten sešos, kad liku galdā vakariņas, iznācis uz klāja, lai dotos uz kambīzi pēc ēdiena, es redzēju Harisonu vēl arvien tajā pašā stāvoklī. Sarunas pie galda skāra citus jautājumus. Neviens neizrādīja nekādu interesi par ļaunprātīgi apdraudēto dzīvību. Bet mazliet vēlāk, lieku reizi iedams uz kambīzi, jutos iepriecināts, jo redzēju Harisonu gaudeni aizsteberējam no masta uz rufes lūku. Viņš beidzot bija saņēmies un nokāpis zemē.

Pirms pielieku šim atgadījumam punktu, īsumā pastāstīšu par sarunu, kāda man mesā iznāca ar Vilku Larsenu, kamēr es mazgāju traukus.

—  Jūs pēcpusdienā izskatījāties tā, it kā jums būtu nelaba dūša, — viņš iesāka. — Kas jums bija lēcies?

Varēja redzēt, ka viņš zina, kāpēc es jutos varbūt tikpat nelāgi kā Harisons, un mēģināja mani ievilkt valodā, tāpēc atbildēju:

—   Vainīga bija necilvēcīgā apiešanās ar to zēnu.

Viņš aprauti iesmējās.

—  Droši vien kaut kas līdzīgs jūras slimībai. Daži pret to ir uzņēmīgi, bet citi ne.

—   Tā nu gluži nav vis, — es iebildu.

—   Tikai tā, — viņš turpināja. — Zeme ir tikpat pilna nežēlības, cik jūra kustības. Un dažus cilvēkus dara slimus viena, citus otra. Tas ir vienīgais izskaidrojums.

—   Bet vai jums, kas ņirgājaties par cilvēka dzīvību, vai jūsu acīs tai nav itin nekādas vērtības? — es noprasīju.

—   Vērtības? Kādas vērtības? — Viņš paskatījās uz mani, un, lai gan viņa acis bija mierīgas un nekustīgas, tajās pavīdēja cinisks smīns. — Kāda vērtība? Kā to var noteikt? Un kas to var noteikt?

—   Es, — skanēja atbilde.

—   Tad kāda tai ir vērtība jūsu acīs? Es domāju — cita cilvēka dzīvībai. Nu, cik tā ir vērta?

Dzīvības vērtība? Kā lai es to pasaku? Es, kurš vienmēr biju pratis izteikt savas domas, nekādi neatradu īstos vārdus, runājot ar Vilku Larsenu. Vēlāk es nācu pie pārliecības, ka daļēji pie tā vainojama šī vīra personība, bet lielākoties viņa pilnīgi citādie uzskati. Atšķirībā no citiem materiālistiem, kurus biju sastapis un ar kuriem man bija kaut kāds kopīgs izejas punkts, ar viņu man nebija nekā kopēja. Iespējams arī, ka viņa prāta pirmatnējā vienkāršība bija tā, kas iedzina mani strupceļā. Atmetot visu lieko, viņš ķērās pie pašas jautājuma būtības un izsacīja to tādā veidā, kas nepieļauj vairs nekādus iebildumus, un man radās sajūta, it kā es ķepurotos dziļi ūdenī bez pamata zem kājām. Dzīvības vērtība? Kā gan lai es varētu bez apdoma atbildēt uz šādu jautājumu? Dzīvības svētumu es uzskatīju par nenoliedzamu. Ka tai piemīt īstena vērtība, bija vispārzināma patiesība, ko es nekad netiku apšaubījis. Bet, kad viņš šo patiesību apstrīdēja, es zaudēju valodu.

—   Mēs runājām par to jau vakar, — viņš teica. — Es uzskatu, ka dzīvība ir ferments, kaut kas rūgstošs, kas aprij dzīvību, lai pats spētu dzīvot, un dzīvošana ir vienīgi veiksmīga cūcība. Nu, un no visa, kam cenu nosaka piedāvājums un pieprasījums, dzīvība pasaulē ir pati lētākā. Pastāv tikai noteikts ūdens, zemes un gaisa daudzums, bet dzīvība, kas prasās, lai to dzemdē, ir neierobežotā vairumā. Daba ir izšķērdīga. Ņemsim, piemēram, zivis un to ikru miljonus. Pie viena ņemsim kaut vai mūs pašus. Ja tik vien mēs jaudātu atrast laiku un izdevību izmantot līdz pēdējam visu nedzimušo dzīvību, kas ir mūsos, katrs no mums varētu kļūt par tautu ciltstēvu un piepildīt ar iedzīvotājiem veselus kontinentus. Dzīvība? Tpū! Tai nav nekādas vērtības. No visa lētā tā ir pati lētākā. Visur tās piedāvājums ir lielāks par pieprasījumu. Daba to izbārsta ar devīgu roku. Kur vietas pietiek tikai vienai dzīvībai, daba izkaisa tūkstoti, un dzīvība aprij dzīvību, līdz paliek tikai visstiprākā un viscūcīgākā.

—  Jūs esat lasījis Darvinu, — es sacīju. — Bet jūs esat viņu pārpratis, ja secināt, ka eksistences cīņa dod jums tiesības iznīcināt dzīvību ļaunprātīgi.

Viņš paraustīja plecus.

—  Jūs, protams, teikto attiecināt tikai uz cilvēka dzīvību, jo lopus, putnus un zivis jūs taču iznīcināt tikpat daudz kā es vai jebkurš cits cilvēks. Bet cilvēka dzīvība nav nekādā ziņā citāda, lai gan jums šķiet, ka ir, un jūs domājat esam izpratis, kāpēc tā ir citāda. Kādēļ gan lai es skopotos ar dzīvību, kas ir lēta un bez vērtības? Matrožu ir vairāk nekā jūrā priekš viņiem kuģu, strādnieku vairāk nekā fabriku vai mašīnu priekš viņiem. Un jūs, kas dzīvojat uz sauszemes, jūs taču zināt, ka jūsu nabadzīgie brāļi mitinās lielpilsētu graustos, jūs ļaujat viņiem iet bojā no bada un sērgām, un tomēr viņu vēl paliek pāri vairāk, nekā jūs sajēdzat, ko ar viņiem iesākt, tādu trūcīgo, kuri mērnē tāpēc, ka viņiem nav maizes garoziņas vai gabaliņa gaļas (kas ir iznīcināta dzīvība). Vai esat kādreiz redzējis Londonas dokerus plūcamies kā plēsīgus zvērus par iespēju strādāt?

Viņš devās uz trapu, bet pagrieza galvu, lai pateiktu galavārdu.

—   Vai jūs zināt, ka dzīvības vienīgā vērtība ir tā, ko viņa pati sev nosaka? Un tā, protams, ir pārspīlēta, jo katrs pats pret sevi taču ir noskaņots labvēlīgi. Ņemsim, piemēram, to vīru, kurš bija tur augšā. Viņš turējās tā, it kā būtu nezin kāds dārgums, manta, kas ir pārāka par dimantiem vai rubīniem. Jums? Nē. Man? Nepavisam. Viņam pašam? Jā. Bet es nepiekrītu viņa spriedumam. Viņš sevi stipri pārvērtē. Ir taču vēl papilnam dzīvības, kas prasās, lai to dzemdētu. Ja viņš būtu nokritis un viņa smadzenes būtu iztecējušas kā medus no šūnām, pasaule nebūtu nekā zaudējusi. Pasaulei viņš nav nekas. Piedāvājums ir pārāk liels. Vienīgi pats sev viņš kaut ko nozīmē, un, cik mānīga ir pat šī vērtība, parāda jau tas vien, ka, būdams beigts, viņš neapzinās, ka ir zaudējis pats sevi. Tikai viņš viens vērtē sevi augstāk par dimantiem un rubīniem. Dimantu un rubīnu vairs nav, tie ir iztriepti pa klāju, kur tos aizskalos ar spaini juras ūdens, un viņš pat nezina, ka dimantu un rubīnu vairs nav. Viņš nekā nezaudē, jo, zūdot viņam pašam, viņš zaudē arī apziņu par zudumu. Vai jūs to nesaprotat? Un ko jūs par to teiksiet?

— Ka jūs vismaz esat konsekvents, '— bija viss, ko spēju pateikt, un atsāku mazgāt traukus.

VII NODAĻA

Beidzot, pēc trim mainīgu vēju dienām, mēs bijām nokļuvuši ziemeļaustrumu pasātu joslā. Pēc kārtīgas nakts atpūtas, ko nebija spējis traucēt pat savainotais celis, iznācu uz klāja un ieraudzīju, ka «Gars» brāzās uz priekšu, kā spārnus uz abām pusēm izpletis buras, ko pildīja spirgts ceļavējš, vienīgi klīveris un štagbura laiski plivinājās. O, kādus brīnumus veica varenais pasātsl Augu dienu un nakti mēs nesāmies uz priekšu un vēl nākošo dienu un turpmāko arī, un visu laiku vienmērīgs, spēcīgs ziemeļrītenis pūta no mugurpuses. Šoneris bura ja pats. Nevajadzēja ievilkt vai izlaist ne šotcs, ne falles vai pārkārtot topburas, matrožiem vispār nebija jādara nekas cits kā tikai jāstūrē. Vienīgi vakaros, kad norietēja saule, galus palaida vaļīgāk; rītos, kad tie iztvaikoja rasas mitrumu un atslaba, tos atkal pievilka — un tas bija viss.

Mūsu ātrums ir desmit, divpadsmit, vienpadsmit mezglu, kā nu kuro reizi. Pūzdams arvien no ziemeļaustrumiem, dūšīgais vējš dzen mūs vajadzīgajā virzienā, un starp diviem saullēktiem mēs nobraucam divi simti piecdesmit jūdzes. Mani iepriecina un reizē skumdina ātrums, ar kādu mēs atstājam aiz sevis Sanfrancisko un, šķiez- dami putas, dodamies uz tropiem. Ar katru dienu kļūst manāmi siltāks. Otrās starpmaiņas laikā matroži nāk iz- ģērbušies uz klāja un ar spaiņiem uzšļāc viens otram virsū ūdeni. Sāk parādīties lidojošās zivis, un dežurējošās sardzes vīri naktī rāpo pa klāju, tvarstīdami tas, kuras tur nokrīt. No rīta, ja Tomass Magridžs ir pienācīgi piekukuļots, no kambīzes plūst patīkama ceptu zivju smarža; bet, ja Džonsonam, stāvot uz bugsprita, ir izdevies noķert delfīnus, lāsmoj oso ska istuļu gaļu dabu ikviens uz kuģa.

Šķiet, ka Džonsons visu brīvo laiku pavada tur vai augšā, zāliņā, vērodams «Garu» pilnās burās šķeļam viļņus. Viņa acīs ir pacilātība un pielūgsme, un viņš staigā apkārt kā transā, ar sajūsmu noraudzīdamies milstoša- jās burās, putojošajā ķīļūdenī un kuģa kāpumā un skrējienā pāri viļņu kalniem, kuri kopā ar mums piedalās iespaidīgajā procesijā.

Dienas un naktis ir «viens brīnums liels un nevaldāma jūsma», un, kaut arī nomācošais darbs man paņem gandrīz visu laiku, es zagšus izbrīvēju pa kādam brītiņam un tad skatos un nevaru vien noskatīties nebeidzamajā krāšņumā, par kāda esamību man agrāk nebija ne jausmas. Debess virs mums ir dzidri zila — zila kā pati jūra, kas zem priekšvadņa zaigo kā gaišzils atlass. Visapkārt gar apvārsni redzami palsi, pūkaini mākoņi. — nemainīgi, nekustīgi kā sudraba ietvars tīrajām tirkīzzilajām debesīm.

Ilgi neaizmirsīšu kādu nakti, kad man vajadzēja būt jau aizmigušam, bet es gulēju uz baka pašā pīķī un no- raudzījos lejā uz «Gara» priekšvadņa pāršķelto putu spokaino virmu. Ūdens burbuļoja kā strautiņš, skrejot pāri sūnainiem akmeņiem kādā klusā gravā, un tā klusā dziesma savaldzināja mani tā, ka es aizmirsos un nebiju vairs Kumpis, mesas zēns, nedz arī van Veidens, cilvēks, kurš starp grāmatām aizvadījis trīsdesmit piecus bezdarbīgus gadus. Bet kāda balss man aiz muguras, Vilka Larsena nepārprotamā balss, kam šī cilvēka nesatricināmā pārliecība piešķīra spēku, bet citēto vārdu izpratne — maigumu, atgrieza mani īstenībā.

O, zvērojošā tropu nakts, ķījūdens kā svelots nags Aizslāpušas tumsas sānā deg.

Vadnis krākdams jūru šķērž, dzelmju blīves augšup vērš, Spurām noliesmojot, vaļi bēg.

Mūsu vantis mirkst ledainā rasā, manu meitēn, Bet buras no karstuma elš.

Jūra dun, jūra skan — tas ir mūsu ceļš, mūsu senais ceļš, Mūsu iemītais ceļš.

Liecas atkal uz dienvidiem Lielais ceļš, Vecais, mūžīgi jaunais ceļš.*1

— Nu, Kumpi? Kā jums tas patīk? — viņš jautāja pēc pienācīgas pauzes, kādu prasīja vārsmas un apstākļi.

Ielūkojos viņa sejā. Tā atblāzmoja gaismu tāpat kā jūra, un acis zibsnīja zvaigžņu mirdzā.

—   Man liekas neparasti, lai neteiktu vairāk, ka jūs esat spējīgs izrādīt sajūsmu, — es dzedri atbildēju.

—   Bet, cilvēk, tas taču nozīmē būt dzīvam! Tā ir dzīvība! — viņš iesaucās.

—   Lēta manta un bez kādas vērtības, — es iesviedu viņam sejā viņa paša vārdus.

Viņš iesmējās, un tā bija pirmā reize, kad dzirdēju viņa balsī neviltotu jautrību.

—   O, es nekādi nevaru panākt, lai jūs saprastu, nespēju iedabūt jums galvā, kas tā dzīvība tāda ir. Protams, visiem citiem dzīvība ir bez vērtības, tai ir vērtība tikai no pašas dzīvības viedokļa. Un es varu jums apgalvot, ka patlaban mana dzīvība ir krietni dārga — man pašam. Nekāda cena tai nevar būt par augstu, jūs atzīsiet, ka tas ir šausmīgs pārspīlējums, bet kaut ko te grozīt nav manos spēkos, jo to nosaka dzīvība, kas ir manī.

Viņš brīdi klusēja, kamēr atrada vārdus, kuros ietērpt domas, kas viņu nodarbināja, un beidzot turpināja:

—   Vai zināt, es esmu pilns savādas pacilātības; jūtos tā, it kā manī atbalsotos laikmeti, it kā nekas man nebūtu neiespējams. Es izprotu patiesību, atšķiru labu no ļauna, taisnību no netaisnības. Redzu skaidri un tālu. Es spētu gandrīz ticēt pat dievam. Bet, — un viņa balss pārvērtās, un gaišums no sejas izzuda, — kas ir šis stāvoklis, kurā es atrodos? šis dzīvesprieks? šī sajūsma par to, ka dzīvoju? šī iedvesma, kā to tikpat labi varētu nosaukt? Tas iestājas, kad cilvēkam nav nekādu gremošanas traucējumu, kad viņa kuņģis ir kārtībā un ēstgriba laba, un viss iet gludi. Tas ir kukulis par esamību, asiņu šampanietis, fermenta kūsāšana, kas vieniem liek domāt svētas domas un citiem redzēt dievu vai radīt to. Tas ir viss — dzīvības skurbums, rauga kustēšanās un murdoņa, mur- muļojoša dzīvība, ko neprātīgu dara apziņa, ka tā ir dzīva. Un tpū! Rīt es par to maksāšu tāpat, kā to dara dzērājs. Un es zināšu, ka man jāmirst, visdrīzāk uz jūras, jābeidz kumuroties pašam, lai kustētos kopā ar jūras trūdiem; lai kļūtu par barību citiem, būtu maita, atdotu visu savu muskuļu spēku un spēju kustēties, lai tie kļūtu par spēku un kustības spēju zivju spurās, zvīņās un iekšās. Tpū! Un vēlreiz tpū! Šampanietis ir jau novadējies. Tas ir pārstājis kūsāt un dzirkstīt un kļuvis pliekans.

Tikpat pēkšņi, ka bija atnācis, viņš mani atstāja, nolēkdams uz klāja viegli un klusi kā tīģeris. «Gars» turpināja vagot viļņus. Es pamanīju, ka ūdens burbuļošana ap priekšvadni stipri atgādina gulētāja krākšanu, un, klausoties tajā, iespaids, ko bija radījusi Vilka Larsena strauja pārsviešanās no cildenas jūsmas uz bezcerību, lēnām izzuda. Tad kāds tālbraucējs matrozis no kuģa vidusdaļas skanīgā tenorā uzsāka «Dziesmu par pasātu».

Jā, tas esmu es, jūrnieka krietnākais vējš, Vienmēr uzticams, spēcīgs un možs,

Manos mākoņos raugoties, stūresvirs vērš Kuģi zilajos dzelmeņos drošs.

Vai tas vakars vai līts, kuģim joņoju līdz, Dzenos pēdās kā modrīgs suns. Lai cik tālu tas skrien, mana elpa arvien Buru apa|os vēderos dun.*

VIII NODALA

Dažreiz Vilks Larsens man šķiet traks vai vismaz pustraks viņa savādo iedomu un untumu dēļ. Citreiz man liekas, ka viņš ir dižs cilvēks, neatzīts ģēnijs. Un beigu beigās es esmu pārliecināts, ka viņš ir lielisks pirmatnējā cilvēka paraugs, piedzimis tūkstoš gadus vai tūkstoš paaudžu par vēlu, anahronisms šajā civilizācijas augstāko sasniegumu gadsimtā. Viņš, protams, ir sevišķi spilgti izteikts individuālists. Taču viņš ir arī ļoti vientuļš. Viņam nav nekā kopēja ar pārējiem kuģa ļaudīm. Ārkārtīgais garīgais spēks un pārliecīgā vīrišķība norobežo viņu no citiem. Salīdzinājumā ar viņu visi pārējie, pat mednieki ir kā bērni, un kā ar bērniem viņš ar tiem arī apietas, apstākļu spiests, nolaižoties līdz to līmenim un rotaļādamies ar tiem, kā pieaugušais niekojas ar muļķa puikām. Vai arī viņš tos iztausta ar vivisecētāja nežēlīgo roku, rakņādamies to psihē un pētīdams viņu dvēseli, it kā gribēdams redzēt, no kādas vielas tā ir taisīta.

Daudzas reizes pie galda redzēju viņu aizvainojam vienu otru mednieku, bet pēc tam ar mierīgu un nosvērtu skatienu un nepārprotamas ieinteresētības izteiksmi sejā vērtējam viņu rīcību, atbildes vai dusmošanos par sīkumiem, turklāt ar ziņkāri, kas man, novērotājam no malas, kurš visu saprot, šķiet gandrīz smieklīga. Kas attiecas uz viņa paša dusmām, esmu pārliecināts, ka tās nav īstas, dažreiz tās ir eksperiments, bet lielāko tiesu — pierasta poza vai stāja, ko viņš uzskata par piemērotu satiksmē ar citiem cilvēkiem. Neesmu redzējis viņu no tiesas noskaitušos, varbūt vienīgi toreiz, kad bija nomiris viņa palīgs, un nekad arī nevēlos viņu redzēt īsti saniknotu, kad tiktu likts lietā viss viņam piemītošais spēks.

Runājot par untumiem, pie viena pastāstīšu, kas notika ar Tomasu Magridžu mesā, un pielikšu punktu arī stāstījumam par kādu atgadījumu, kuram esmu jau pāris reižu pieskāries. Kādu dienu, kad pusdienas bija paēstas un es nupat biju pabeidzis sakopt telpas, Vilks Larsens un Tomass Magridžs nāca pa trapu lejā. Kaut gan pavāram bija sava omulīga miga, īsta savrupkajīte ar ieeju no mesas, pašā mesā viņš nekad neuzdrošinājās rādīties vai uzkavēties, un pāris reižu dienā viņš lavījās tajā iekšā un no tās ārā līdzīgi biklam spokam.

—  Tātad tu proti spēlēt «napoleonu», — Vilks Larsens sacīja apmierinātā balsī. — Man jau nu gan vajadzēja iedomāties, ka anglis pratīs. Es pats to iemācījos uz angļu kuģiem.

Tomass Magridžs bija gluži kā bez jēgas, nu gatavais plānprātiņš — tik ļoti viņu iepriecināja tāda brāļošanās ar kapteini. Pavāra dižošanās un neapnicīgās pūles izturēties nepiespiesti, kā cilvēkam, kuram jau no dzimšanas lemts dzīvē ieņemt cienījamu stāvokli, būtu radījušas riebumu, ja nebūtu bijušas tik smieklīgas. Viņš pilnīgi ignorēja manu klātbūtni, lai gan es pieļauju, ka viņš nemaz nebija spējīgs mani saredzet. Viņa blavas, neizteiksmīgās acis laistīt laistījās kā laiski jūras viļņi bula laikā, taču iedomāties, kādas svētlaimīgas vīzijas tās skatīja, manai iztēlei nebija pa spēkam.

—  Kumpi, sagādājiet kārtis, — Vilks Larsens pavēlēja, kad viņi bija ieņēmuši, vietas pie galda. — Un atnesiet viskiju un cigārus, ko atradīsiet manā kajītē!

Atgriezos ar pasūtīto pašā laikā, lai dzirdētu kokne- jieti bez aplinkiem liekam saprast, ka ar viņu saistoties kads noslēpums; iespējams, ka viņš esot paklīdis kungu bērns vai kaut kas tamlīdzīgs, turklāt viņš esot trimdinieks, kam sūtot naudu, lai viņš neatgrieztos Anglijā.

—  Brangi bleķo, ser, — viņš sacīja, — brangi bleķo, lai mans taisās, ka pazūd, un nerādās vairs acīs.

Es biju paņēmis parastās degvīna glāzītes, bet Vilks

Larsens izrādīja neapmierinātību, purināja galvu un ar rokām deva man zīmi, lai sadabūju tējas glāzes. Viņš tās pielēja līdz divām trešdaļām ar neatšķaidītu viskiju -— «īstu džentlmeņa dzērienu», kā izteicās Tomass Magridžs, — un abi saskandināja par nepārspējamo spēli «napoleonu», aizkūpināja cigārus un sāka jaukt un dalīt kārtis. Viņi spēlēja uz naudu. Likmes pastāvīgi palielinājās. Abi dzēra viskiju, kad izdzēra, es atnesu vēl. Nezinu, vai Vilks Larsens blēdījās vai ne — uz to viņš bija caur un cauri spējīgs —, bet viņš nepārtraukti laimēja. Pavārs atkārtoti devās ceļā uz savu koju pēc naudas. Ar katru gājienu viņš kļuva plātīgāks un viņa gaita ļodzī- gaka, bet viņš nekad vienā reizē nepaņēma vairāk par dažiem dolāriem. Viņam uznāca skurbuma jūtelība; viņš at- ļavas vaļības, tik tikko spēja saskatīt kārtis un nosēdēt taisni. Pirms kārtējā gājiena uz savu kajīti viņš ieāķēja taukainu rādītājpirkstu Vilka Larsena pogcaurumā un vairākkārt, truli blenzdams, pavēstīja:

—  Man turas nauda, man viņa turas, kad es jums saku, un es ir džentlmeņa dēls.

Uz Vilku Larsenu dzeršana neatstāja nekādu iespaidu, lai gan viņš iztukšoja tikpat lielu skaitu tikai varbūt vēl pilnāku glāžu. Viņš visu laiku palika, kāds bijis. Pavāra ākstības viņu, šķiet, pat neuzjautrināja.

Galu galā, skaļi pasludinājis, ka prot paciest zaudējumu kā džentlmenis, pavārs lika uz spēles un zaudēja pēdējo naudu. Pēc tam viņš atbalstīja galvu rokās un raudāja. Vilks Larsens ar interesi noraudzījās viņā, gluži kā gatavodamies viņu zondēt un vivisecēt, tad šo nodomu atmeta, it kā nonācis pie neizbēgamā secinājuma, ka tur neka zondējama nav.

—   Kumpi, — viņš izmeklēti pieklājīgi man sacīja, — esiet, lūdzu, tik laipns un paņemiet misteru Magridžu pie rokas, un palīdziet viņam nokļūt uz klāja! Viņš nejūtas visai labi.

Un lieciet, lai Johansens uzšļāc viņam dažus spaiņus juras ūdens, — viņš piebilda klusākā, vienīgi manām ausīm domātā balsī.

Pametu misteru Magridžu uz klāja pāris šim nolūkam izraudzītu ņirdzīgi smīnošu matrožu ziņā. Misters Magridžs miegaini buldurēja, ka viņš esot džentlmeņa dēls. Bet, kāpdams lejā pa trapu, lai novāktu galdu, es izdzirdu pavāru iebrēcamies, kad viņu ķēra pirmā spaiņa saturs.

Vilks Larsens skaitīja iespēlēto naudu.

—   Līdzīgi simt astoņdesmit pieci dolāri, — viņš skaļi sacīja. — Gluži kā es domāju. Tas diedelnieks uznāca uz kuģa bez centa kabatā.

—   Un summa, ko jūs laimējāt, ir mana, — es drosmīgi teicu.

Viņš pagodināja mani ar zobgalīgu smaidu.

—   Kumpi, es savā laikā esmu mācījies šo to no gramatikas, un, pēc manām domām, jūs jaucat laikus. Jums būtu vajadzējis teikt «bija mana», nevis «ir mana».

—   Tas ir nevis gramatikas, bet ētikas jautājums, — es atbildēju.

Pagāja varbūt minūte, pirms viņš atsāka valodu.

—   Vai jūs, Kumpi, maz zināt, — viņš sacīja gausā nopietnībā, ar nenosakāmu grūtsirdības pieskaņu, — ka šī ir pirmā reize, kad dzirdu vārdu «ētika» no kāda cilvēka mutes? JUs un es uz šī kuģa esam vienīgie, kas saprot tā nozīmi.

Bija laiks manā dzīvē, — viņš turpināja pēc jaunas pauzes, — kad sapņoju, ka varēšu kādreiz tērzēt ar ļaudīm, kuri lieto šādu valodu, ka spēšu izrauties no tās vides, kurā esmu piedzimis, saieties un apmainīties domām ar ļaudīm, kuri runā par tādām lietām kā ētika. Un šī ir pirmā reize, kad es vispār dzirdu izrunājam šo vārdu. Turklāt nevietā, jo jums nav taisnība. Runa nav par gramatiku vai ētiku, bet gan par faktu.

—   Saprotu, — es sacīju. — Fakts ir tas, ka nauda atrodas jūsu rokās.

Viņa seja atplauka. Domājams, viņu iepriecināja mana attapība.

—   Bet tā ir izvairīšanās no jautājuma būtības, — es turpināju, — runa ir par taisnīgumu.

—   Ā, — viņš piemetināja ar skābi savilktu muti, — redzams, jūs vēl ticat tādām lietām kā taisnība un netaisnība.

—   Bet jūs neticat? Nepavisam ne? — es noprasīju.

—   Itin nemaz. Kam spēks, tam taisnība, un ar to ir pateikts viss. Vājums ir netaisnība. Ar to ir visai bāli pasacīts, ka ir jauki būt stipram un slikti būt vājam, vai vel labāk: izdevīgi būt stipram ieguvumu dēļ; neizdevīgi but vājam zaudējumu dēļ. Patlaban man ir patīkami būt šīs naudas īpašniekam. Ir labi saukt to par savu. Būdams spējīgs to paturēt, es nodarītu pāri sev un dzīvībai; kas ir manī, ja es to atdotu jums un atsacītos no prieka būt par tās īpašnieku.

—   Bet, paturot to sev, jūs nodarāt pāri man, — es iebildu.

—   Nepavisam ne. Cilvēks nemaz nevar nodarīt pāri otram. Viņš var kaitēt vienīgi pats sev. Es uzskatu, ka nodaru sev ļaunu vienmēr, kad ņemu vērā citu intereses. Vai tad jūs to nesaprotat? Kā gan divas rauga drupatiņas var nodarīt pāri viena otrai? Tās cenšas viena otru aprīt. Tieksme aprīt un tieksme neļaut sevi aprīt taču ir mantota iedzimtības ceļā. Neklausot šai dziņai, tās grēko.

—  Tātad jūs neatzīstat altruismu? — es vaicāju.

So vārdu Vilks Larsens uzņēma tā, it kā tas gan šķistu pazīstams, tomēr būtu rūpīgi pārdomājams.

—   Paga, paga — tas laikam nozīmē kaut ko tādu kā sadarbība, vai ne?

—   Nu, kaut kāds sakars ar sadarbību tam savā ziņā varētu būt, — es atbildēju, šoreiz nejuzdamies pārsteigts par tamlīdzīgiem robiem viņa vārdu krājumā, ko, tapat kā pārējās zināšanas, šis cilvēks bija apguvis patstāvīgas lasīšanas un pašmācības ceļā, neviens viņam nebija palīdzējis; viņš bija daudz domājis, bet runāt par šādiem jautājumiem viņam gan laikam nekad nebija iznācis. — Altruistiska rīcība ir tāda, kas veikta citu labā. Tā ir nesavtīga pretstatā rīcībai savā laba, kas ir savtīga.

Viņš pamāja ar galvu.

—  Ak jā, tagad es atceros. Es ar to nonācu saskarē, lasot Spenseru.

—   Spenseru? — es iesaucos. — Jūs esat lasījis Spenseru?

—   Ne sevišķi daudz, — viņš atzinās. — Es sapratu krietnu tiesu no Pamatprincipiem, bet viņa Bioloģija lika saplakt manām burām, un Psiholoģija dienām ilgi nelaida mani ārā no bezvēja joslas. Es nudien nespēju aptvert, uz kurieni viņš velk. Sākumā piedēvēju to sava prāta aprobežotībai, bet pēc tam nācu pie secinājuma, ka vainojams sagatavotības trūkums. Man nebija pienācīgu pamatu. Vienīgi Spenseram un man pašam zināms, cik cītīgi es būros. Un tomēr kaut ko es izlobīju no viņa Ētikas principiem. Tur es arī uzdūros vārdam «altruisms», un tagad es atceros, kādā nozīmē tas tika lietots.

Man interesēja uzzināt, ko šis vīrs varēja būt ieguvis no tādas grāmatas. Spensera darbus es atcerējos pietiekami labi, lai zinātu, ka viņa cildenas rīcības ideālam altruisms ir saistošs. Acīm redzot, Vilks Larsens bija izsijājis dižā domātāja mācību, paņemot no tās tikai to, kas atbilda viņa vajadzībām un tieksmēm.

—   Ko vēl jūs tur uzgājāt? — es apvaicājos.

Viņa uzacis mazlietiņ savilkās no prāta piepūles, viņš centās atrast piemērotu izteiksmi domām, kuras nekad agrāk nebija ietērpis vārdos. Izjutu garīgu pacilātību. Tagad es iztaustīju viņa dvēseli, gluži kā viņš to bija pa- sācis darīt ar citiem. Pētīdams es iespiedos neskartā novadā. Manam skatienam pavērās svešs, drausmi svešs apvidus.

—   Runājot pēc iespējas īsāk, — viņš iesāka, — Spen- sers to izsaka apmēram tā: vispirms cilvēkam jādarbojas sevis paša labā — darīt to nozīmē būt tikumīgam un krietnam. Tālāk — viņam jādarbojas savu bērnu labā. Un, beidzot, viņam jādarbojas vispārības labā.

—   Un pati augstākā, cēlākā, pareizākā, — es piezīmēju,

—   ir rīcība, kura dod labumu pašam cilvēkam, viņa bērniem un vispārībai.

—  Tam es nekādā ziņā nepiekrītu, — viņš iebilda.

—   Neredzu tur nekādu nepieciešamību vai jēgu. Bērnus un vispārību es svītroju nost. To labā es nenestu nekādus upurus. Tas viss ir tikai tukšas un salkanas pļāpas, to vajadzētu saprast katram pašam, vismaz tādam, kas netic mūžīgajai dzīvošanai. Ja man stāvētu priekšā mūžīga dzīvošana, altruisms būtu izdevīgs. Es varētu pacelt savu dvēseli jebkādos augstumos. Bet, ja nu šī rauga lodāšana un kumurēšanās, ko dēvē par dzīvību, dota man vienīgi uz īsu brīdi un mani negaida nekāda cita mūžība kā vien nāve, tad no manas puses netikumīga būtu katra ar uzupurēšanos saistīta rīcība. Katrs upuris, kura dēļ man jāzaudē kaut viena iespēja parāpot vai pakumuroties, ir muļķīgs — un ne tikai muļķīgs, tas ir sev pašam nodarīts ļaunums un pārestība. Es nedrīkstu zaudēt nevienu iespēju parāpot vai pakumuroties kaut reizi, ja es no fermenta gribu izspiest visu iespējamo. Un mūžīgo sastingumu, kas man pienāks, neatvieglos un arī nepadarīs grūtāku nedz upuri, nedz savtīgums tajā laikā, kad es vēl rūgu un kustējos.

—   Tad jūs esat individuālists, materiālists un, loģiski spriežot, arī hedonists.

—   Skaļi vardi. — Viņš pasmaidīja. — Bet kas tas hedonists tāds ir?

Kad biju izskaidrojis, viņš piekrītoši pamāja.

—  Un jūs esat arī vīrs, — es turpināju, — kam nevarētu uzticēties pat vissīkākajā lietā, kurā varētu tikt iejauktas savtīgas intereses.

—   Nu jūs sākat saprast, — viņš atplaukdams teica.

—  Jūs esat cilvēks, kuram pilnīgi trūkst tā, ko parasti sauc par tikumību.

—   Tā tas ir.

—   Vīrs, no kura vienmēr jābaidās …

—   Labāk to nemaz nevar pateikt.

—   … kā baidās no čūskas, tīģera vai haizivs.

—  Tagad jūs esat mani iepazinis. Un jūs pazīstat mani tādu, kādu mani pazīst visi. Citi mani sauc par Vilku.

—   Jūs esat briesmonis, — es pārgalvīgi piebildu, — Kalibans, kurš prāto par Setebosu un rīkojas tāpat kā jūs, vadoties no saviem untumiem un iegribām.

Kad Vilks Larsens izdzirda šo alūziju, viņa piere apmācās. Viņš to nesaprata, un es drīz vien noskaidroju, ka viņam šī poēma nav pazīstama.

Lai nekļūtu garlaicīgs, teikšu tikai to, ka atnesu no kapteiņa kajītes vajadzīgo grāmatu un izlasīju viņam priekšā «Kalibanu». Viņš bija sajūsmināts. So nesarežģīto domāšanas veidu un skatu uz lietām viņš izprata pilnīgi. Atkal un atkal viņš mani pārtrauca ar komentāriem un kritiskām piezīmēm. Kad es beidzu lasīt, viņš man lika pārlasīt poēmu otru reizi un tad vēl trešo. Mēs iegrimām diskusijā — par filozofiju, zinātni, evolūciju un reliģiju. Viņa spriedumos atklājās pašmācības ceļā iegūto zināšanu paviršība un, jāatzīst, pirmatnīga prāta pašpārliecība un tiešums. Taisni viņa domāšanas vienkāršībā slēpās tās spēks, un viņa materiālisms bija daudz neatvairāmāks nekā Cārlija Fjūreseta izsmalcināti sarežģītais. Tas nozīmē nevis to, ka mani — zvērinātu un, kā izteicās Fjūresets, temperamentīgu ideālistu — varētu pieveikt, bet to, ka Vilks Larsens metās triecienā pret manas pārliecības pēdējiem cietokšņiem ar tādu sparu, kas pelnīja cieņu, lai gan grozīt manus uzskatus nespēja.

Stundas ritēja. Pienāca vakariņu laiks, bet galds vēl nebija klāts. Kļuvu nemierīgs un bažīgs, un, kad Tomass Magridžs, sanīcis un dusmīgs, paglūnēja pa trapu lejā, es gatavojos pildīt savus pienākumus. Bet Vilks Larsens viņam uzsauca:

— Pavārēn, tev šovakar vajadzēs pašiverēties! Mums te ar Kumpi ir darīšanas, un tev būs jāpapūlas iztikt bez viņa.

Un vēlreiz notika kaut kas nepiedzīvots. Tovakar es sēdēju pie galda kopā ar kapteini un medniekiem, kamēr Tomass Magridžs mūs apkalpoja un vēlāk mazgāja traukus, — Vilka Larsena jauna iegriba, kalibaniska garastāvokļa izpausme, un es nojautu, ka tā man sagādās galvassāpes. Mēs runājām un runājām medniekiem par lielu nepatiku, jo viņi nespēja saprast ne vārda.

IX NODAĻA

Trīs dienas atpūtas, trīs svētlaimīgas atpūtas dienas — tāds bija mans guvums, uzturoties Vilka Larsena sabiedrībā, ēdot pie mesas galda un nedarot nekā cita kā tikai pārspriežot dzīvi, literatūru un pasauli., kamēr Tomass Magridžs sirdījās, ārdījās un darīja tiklab savu, kā arī manu darbu.

— Piesargies, ka nesapūš vētru, — to vien es tev varu ieteikt, — Luiss mani brīdināja, kad biju izgājis uz klāja, kamēr Vilks Larsens bija aizņemts, izšķirot mednieku ķildu. — Ko tu vari zināt, kas notiks, — Luiss turpināja, kad raudzīju no viņa dabūt noteiktākas ziņas. — Tas virs ir tikpat svaidīgs kā strāvās gaisā vai ūdenī. Nekad nevar saprast, ko viņš darīs. Tev tikai vajag iedomāties, ka tu viņu pazīsti, un sākt raudzīties uz viņu ar labvēlīgākām acīm, kad viņš turpat apsviežas uz otru pusi un aurodams metas tev virsū, saplēsdams skrandās visas tavas pasāta buras.

Tāpēc es nejutos visai pārsteigts, kad man uzbruka Luisa pareģotā brāzma. Mēs bijām iekarsusi sarunā — par dzīvi, protams, — un, kļuvis pārdrošs, es pārmērīgi nosodīju Vilku Larsenu un viņa dzīvi. Taisnību sakot, es viņu vivisecēju un izvandīju viņa dvēseli tikpat aizrautīgi un pamatīgi, kā viņš to mēdza darīt ar citiem. Iespējams, ka man piemīt tāds trūkums kā dzēlīgs runas veids; bet es aizmirsu savaldību un tik graizīju un šaustīju viņu, līdz Vilks Larsens niknumā vārījās. Tumšais iedegums uz viņa sejas aiz bardzības kļuva pavisam melns, acis zvēroja. Tajās nebija ne vēsts no skaidras apziņas vai vesela saprāta — bez drausmīgajām ārprātīgā dusmām tur nemanīja nekā cita. Es ieraudzīju savā priekšā viņā iemiesojušos vilku, turklāt šis vilks bija traks.

Ierēkdamies viņš klupa man klāt un sagrāba manu roku. Biju sasparojies neļaut sevi iebiedēt, kaut gan iekšķīgi es drebēju; taču šī vīra ārkārtīgais spēks izrādījās pārak liels manam sīkstumam. Viņš bija sagrābis manu augšdelmu ar vienu pašu roku, un, kad viņa tvēriens kļuva ciešāks, mana apņēmība pagaisa — un es spalgi iekliedzos. Zem kājām man izzuda pamats. Es vienkārši nebiju spējīgs nostāvēt un izturēt mokošās sāpes. Mani muskuli atsacījās klausīt. Sāpes bija pārāk lielas. Man likās, ka bicepss ir galīgi sašķaidīts.

Šķita, viņš atjēdzās, jo viņa acīs parādījās saprāta atspulga, un, īsi iesmējies (viņa smiekli gan vairāk atgā- dinaja ņurdoņu), viņš atlaida vaļīgāk savas knaibles. Juzdamies ļoti nevarīgs, es saļimu uz grīdas, kamēr viņš apsēdās, aizkūpināja cigāru un vēroja mani, kā kaķis vēro peli. Locīdamies sāpēs, es saskatīju viņa acīs interesi, ko biju tur tik bieži manījis, izbrīnu un neizpratni, pētīgumu, viņam raksturīgo nemitīgo jautājumu, ko tas viss īsti nozīmē.

Pēdīgi es uzrausos kājās un kāpu augšā pa trapu. Rimtais laiks bija beidzies, un man neatlika nekas cits ka atgriezties kambīzē. Mana kreisā roka bija nejūtīga, gluži kā paralizēta, un pagāja dienas, līdz varēju to atkal lietot, bet tomēr tikai pēc vairākām nedēļām no tās izzuda pēdējās sāpes un stīvums. Un Vilks Larsens taču netika darījis nekā vairāk kā vien saņēmis savā plaukstā manu dilbu un samiedzis. Viņš nebija to žņaudzis vai raustījis. Vienīgi sakļāvis delnu stingrā spiedienā. Ko viņš būtu varējis izdarīt, es visā pilnībā atskārtu tikai nākošajā dienā, kad viņš pabāza galvu kambīzē un par zīmi draudzīgu attiecību atjaunošanai apvaicājās, kā klājas manai rokai.

— Varēja būt arī ļaunāk, — viņš pasmaidīja.

Es patlaban mizoju kartupeļus. Viņš paņēma no bļodas kartupeli. Tas bija paprāvs, ciets un nemizots. Aizvēris sauju, viņš to sažņaudza, un kartupelis šķidrās strūklās izšļāca pa viņa pirkstu starpam. Mīkstās atliekas viņš iemeta atpakaļ traukā un pagriezies aizgaja, taču es guvu skaidru priekšstatu par to, kas ar mani būtu varējis atgadīties, ja šis briesmonis būtu licis man izjust savu patieso spēku.

Bet, neraugoties uz visu, šīs trīs dienas bija labas, jo tās jāva manam celim atpūsties, kas tam bija ļoti nepieciešami. Tas jutās daudz labāk, piepampums bija krietni samazinājies, un kauliņš likās atgājis atpakaļ īstajā vietā. Taču šīs trīs dienas ilgā atpūta sagādāja man arī tās nepatikšanas, kuras biju jau paredzējis. Tomasam Magri- džam bija nepārprotams nolūks likt par šīm trim dienām man samaksāt. Viņš izturējās pret mani zemiski, nepārtraukti lamājās un uzkrāva man arī savus pienākumus. Viņš pat uzdrošinājās pacelt pret mani roku, bet es pats jau arī sāku kļūt zvēram līdzīgs un tik nepārprotami paradīju viņam zobus, ka ar to droši vien atbaidīju viņu. Laikam gan tā nebija nekāda pievilcīgā aina, kad es, Hamfrijs van Veidens, sēdēju tajā smirdīgajā kuģa virtuvē, ierāvies kaktā un darīdams savu darbu, seju ar atņirgtiem zobiem kā sunim pagriezis pretī tā radījuma sejai, kurš grasījās mani sist, bet acīs man mirdzēja bailes, nevarības apziņa un drosme, kas rodas no bailēm un nevarības apziņas. Sī aina man nemaz nepatīk. Tā pārāk stipri atgādina slazdos nokļuvušu žurku. Man negribas to pat atcerēties, tomēr tā bija iespaidīga, jo sitiena draudi nepiepildījās.

Tomass Magridžs kāpās atpakaļ, skatīdamies tikpat naidīgi un ļauni kā es. Mēs bijām pāris kopā iesprostotu zvēru un nekas vairāk un rādījām viens otram zobus. Viņš bija gļēvulis un baidījās man sist, jo es pirms tam nebiju pietiekami satrūcies, tāpēc viņš izraudzījās citu paņēmienu kā mani iebiedēt. Kambīzē bija tikai viens kaut cik noderīgs virtuves nazis. Nokalpojis ilgus gadus, tā garais asmens bija sadilis plāns. Tas izskatījās neparasti šaušalīgs, un sākumā, to lietojot, es katru reizi nodrebēju. Pavārs patapināja no Johansena galodu un ņēmās asināt nazi. Viņš darīja to varen plātīgi, laiku pa laikam uzmezdams man zīmīgus skatienus. Augu dienu viņš to trina no viena gala līdz otram. Kad vien viņš varēja atrast brīvu brītiņu, viņš izvilka nazi un tik trina vienā laidā. Ģelzis kļuva ass kā bārdas dzenamais. Pavārs to pārbaudīja uz īkšķa vai velkot pāri nagam. Viņš ar to skuva spalvas uz savas rokas, nopētīja asmeni rūpīgi, kā ar mikroskopu un vienmēr kaut kur uz tā atklāja vai izlikās atklājam Ieadu sīku nelīdzenumu. Tad viņš atkal lika nazi uz galodas un trina, trina, trina, es būtu varējis vai skaļi smieties — tik jocīgi tas bija.

Taču tas bija arī nopietni., jo es pārliecinājos, ka viņš ir spējīgs laist nazi darbā, ka aiz visas viņa mazdūšības slēpjas gļēvuma drosme, tāda pati kā manējā, kas varētu pamudināt viņu darīt tieši to, pret ko sacēlās viņa gļēvais un bailīgais raksturs.

—   Pavārēns asina priekš Kumpja nazi, — tādas valodas izplatījās matrožu starpā, un viens otrs viņu par to piezoboja. Bet viņš to nemaz neņēma ļaunā, tas viņam istenībā pat patika, un viņš māja ar galvu, apliecinādams, ka viņam padomā kaut kas drausmīgs, līdz Džordžs Līčs, agrākais mesas zēns, atļāvās par viņu rupji pajokoties.

Līčs bija viens no matrožiem, kurus norīkoja norumulēt Magridžu pēc kāršu spēles ar kapteini. Līčs, acīm redzot, bija izpildījis savu uzdevumu tik cītīgi, ka pavārs negribēja viņam to piedot. Uz Līča joku pavārs atbildēja ar nekrietnām lamām, kas netaupīja pat senču godu. Magridžs draudēja Līčam ar nazi, ko trina priekš manis. Līčs tikai smējās un apbēra pavāru ar jaunu rupjību devu, un, pirms kāds no mums apjēdza, kas noticis, ātrs naža cirtiens bija pāršķēlis puiša labo roku no delnas līdz elkonim. Ar naidu sejā pavārs kāpās atpakaļ, turēdams sev priekšā nazi gatavībā aizstāvēties. Bet Līčs uzņēma atgadījumu gluži mierīgi, lai gan asinis šļāca uz klāja kā ūdens no strūklakas.

—   Gan jau es tevi, pavārēn, nogrambāšu, — viņš teica, — un tad tev klāsies plāni. Man vēl nemaz nedeg. Es izrēķināšos ar tevi, kad tu būsi bez naža.

To pateicis, viņš pagriezās un mierīgi gāja projām. Magridža seja bija zaudējusi krāsu aiz bailēm par to, ko viņš bija izdarījis un kas viņam agri vai. vēlu gaidāms no sadurtā puiša. Bet pret mani viņš izturējās vēl me- žonīgāk nekā agrāk. Neraugoties uz bailēm no atmaksas, kas viņam draudēja par šo nodarījumu, pavārs saprata, ka man tas bija noderējis par uzskatāmu mācību, un kļuva vēl nekaunīgāks, vārdu sakot, jutās kā uzvarētājs. Turklāt, redzot otram nolaistās asinis, viņā bija pamodušās slepkavīgas dziņas, kaut kas līdzīgs ārprātam. Šīs parādības psiholoģiskais pamatojums ir visai sarežģīts, tomēr es izpratu viņa domu gājienu tik skaidri, it kā lasītu par to grāmatā.

Dienas gāja. «Gars» joprojām, pasātu dzīts, putas šķiezdams, brāzās uz priekšu, un es varu apzvērēt, ka ārprāts Tomasa Magridža acis pieņēmās. Atzīstos, mani sagrāba bailes, pamatīgas bailes. Pavārs trina, trina un trina nazi cauru dienu. Kad viņš pārbaudīja skaudro asmeni un noraudzījās manī, viņa skatienā zvēroja nepārprotama asinskāre. Baidījos uzgriezt viņam muguru, un, izejot no kambīzes, es kāpos atpakaļ atmuguriski — par lielu uzjautrinājumu matrožiem un medniekiem, kuri, sapulcējušies bariņos, nepalaida garām izdevību noskatīties šo izrādi. Sasprindzinājums bija pārāk liels. Dažreiz es domāju, ka tas padarīs mani traku, kas būtu visai iespējami uz šī ārprātīgo un necilvēcīgo radījumu kuģa. Mana dzīvība bija apdraudēta katru stundu, katru minūti. Biju briesmās nokļuvis cilvēks, un tomēr neviens pats no visas apkalpes nejuta man līdzi un nenāca palīgā. Reizēm es jau gatavojos izlūgties Vilka Larsena aizsardzību, bet tad es iedomājos velnišķīgo izsmieklu viņa acīs, viņš taču apšaubīja dzīvības vērtību un ņirgājās par to, un es atteicos no sava nodoma. Citreiz es nopietni apsvēru domu par pašnāvību, un bija nepieciešams viss manas optimistiskās filozofijas spēks, lai mani atturētu mesties nakts tumsā pāri kuģa malai.

Vairākkārt Vilks Larsens mēģināja iesaistīt mani pārrunās, bet es atbildēju strupi un izvairījos no viņa. Beidzot viņš man pavēlēja atkal uz laiku ieņemt savu vietu pie viņa kajītes galda un ļaut pavāram darīt manu darbu. Tad es viņam atklāti pateicu, kas man bija jāpacieš no Tomasa Magridža to triju dienu dēļ, kad kapteinis man parādīja labvēlību. Vilks Larsens uzlūkoja mani ar smaidošām acīm.

—   Re, kā! Tātad jums ir bail? — viņš ņirgājās.

—  Jā, — es izaicinoši un godīgi atbildēju, — man ir bail.

—   Tadi nu jus esat, — viņš pa pusei dusmīgi iesaucās. — Jūs apjūsmojat savas nemirstīgās dvēseles un baidāties mirt. Ieraugot asu nazi un gļēvu koknejieti, dzīves alkas ņem virsroku pār visu jūsu muļķīgo lētticību. Kā tad nu tā, mans mīļais, jūs taču dzīvosiet mūžīgi! Jūs esat dievs, un dievu nav iespējams nonāvēt. Pavārēns jums nekā nevar padarīt. Jūs esat pārliecināts par savu augšāmcelšanos. No kā tad jums jābaidās? Jūs gaida mūžīga dzīvošana. Jūs esat miljonārs, turklāt tāds, kura manta nevar iet zudumā, tā ir mazāk iznīcīga par zvaigznēm un tikpat nebeidzama kā telpa un laiks. Jūsu pamatkapitālu nav iespējams samazināt. Nemirstībai nav ne sākuma, nedz gala. Mūžība ir mūžīga, un, kaut arī jūs nomirtu tagad, nākotnē jūs turpināsiet dzīvot kaut kur citur. Un tas viss taču ir tik bezgala skaisti — nokratīt šo miesu un Jaut atraisīties ieslodzītajam garam. Pavārēns nevar jums nodarīt pāri. Viņš var vienīgi pielikt plecu un pagrūst jūs uz tā ceļa, kas jums ejams mūžīgi mūžam.

Bet, ja jūs tūlīt vēl nevēlaties tur nokļūt, kādēļ gan neaizgrūst uz turieni pavārēnu? Saskaņā ar jūsu priekšstatiem arī viņam ir jābūt nemirstības miljonāram. Jūs neesat spējīgs izputināt viņu. Viņa akcijām apgrozībā vienmēr būs nominālvērtība. Nonāvējot viņu, jūs nevarat samazināt viņa dzīves ilgumu, jo tam nav ne sākuma, ne gala. Katrā ziņā viņš kaut kur kaut kā turpinās dzīvot. Nu tad sagādājiet viņam šādu iespēju! Ietrieciet viņā nazi un palaidiet brīvē viņa garu! Pašreizējos apstākļos tas atrodas nejaukā cietumā, un jūs tikai izdarīsiet viņam pakalpojumu, uzlaužot šā cietuma durvis. Un kas zina — varbūt tas būs ļoti skaists gars, kas no savas pretīgās čaulas pacelsies augšup debesu zilgmē. Aizgrūdiet viņu uz turieni, un es iecelšu jūs viņa vietā, viņš taču nopelna četrdesmit piecus dolārus mēnesī.

Bija skaidrs, ka nav ko gaidīt palīdzību vai žēlastību no Vilka Larsena. Es varēju paļauties tikai uz sevi pašu; un baiļu radītā drosmē es nolēmu stāties pretī Tomasam Magridžam ar viņa paša ieročiem. Aizņēmos no Johan- sena galodu. Luiss, laivas stūrētājs, jau agrāk bija man lūdzis iebiezinātu pienu un cukuru. Noliktava, kur glabājās šādi gardumi, atradās zem mesas grīdas. Izmantodams izdevību, es nozagu piecas bundžas piena, un tajā naktī, kad Luisam iekrita sardze uz klāja, es no viņa pret tām iemainīju dunci, tikpat plānu un mežonīga izskata kā Tomasa Magridža dārzeņu ģelzis. Tas bija sarūsējis un truls, bet es griezu tecilu, kamēr Luiss padarīja to asu. Tonakt es gulēju ciešāk nekā parasti.

Nākamajā rītā pēc brokastīm Tomass Magridžs, kā vienmēr, uzsāka trīt, trīt, trīt. Es piesardzīgi vēroju viņu, jo, ceļos nometies, grābu no krāsns ārā pelnus. Kad, izgāzis tos jūrā, atgriezos, viņš sarunājās ar Harisonu, kura godīgajā lauka sejā atspoguļojās sajūsma un apbrīns.

— Jā, — Magridžs stāstīja, — un kot' tiesneša kungs dara? Ņem un ietupina mani uz diviem gadiem Redingā. Bet lai es uz vietas akls palieku, ja es par to daudz bēdāju. Toties tam otram purns pagalam izķēmots. Tev viņu vajadzēja redzēt! Nazis tāds pats kā šiten tas. Es to iedūru tikpat kā mīkstā sviestā, un kā viņš kvieca — tas tik bija ko vērts — vairāk par veselu kumēdiņu būdu! — Viņš pameta acis uz manu pusi, lai redzētu, vai es to dzirdu, un turpināja: — «Es to negribēju darīt, Tomij,» viņš šņukstēja, «dies stāvi man klāt, es to negribēju!» — «Es tev, vella bērns tāds, parādīšu — negribēju,» es saku un metos viņam pakaļ. Es viņu sakapāju lupatu lēveros, kā es te stāvu, un viņš visu laiku kviec. Reiz viņam izdevās ar roku saķert nazi, viņš grib to noturēt. Bija apņēmis apkārt pirkstus, bet es kā raunu — tā šim līdz kaulam. O, tas tik bija paskats, to tu vari man ticēt!

Stūrmaņa sauciens pārtrauca asiņaino stāstu, un Harisons devās uz kuģa pakaļgalu. Magridžs apsēdās uz augstā kambīzes sliekšņa un turpināja asināt tuteni. Es noliku liekšķen un aukstasinīgi nosēdos uz ogļu kastes iepretim viņam. Viņš apveltīja mani ar ļaunu skatienu. Joprojām mierīgi, kaut gan sirds man satraukumā puk- stin pukstēja, es izvilku Luisa dunci un sāku to uz galodas trīt. Gaidīju, ka koknejietis iedegsies negantās dusmās, bet man par izbrīnu viņš nelikās par mani ne zinis, tikai trina savu ieroci. Es arī. Veselas divas stundas mēs ta nosēdējām aci pret aci trīdami, trīdami, trīdaini, līdz ziņa par to izplatījās pa visu kuģi — un puse apkalpes sadrūzmējās pie kambīzes durvīm, lai noraudzītos šajā skatā.

Tika izteikti neskaitāmi pamudinājumi, doti padomi, un Rēnais Homērs, rāmais, mazrunīgais mednieks, kas izskatījās pēc tāda, kurš pat pelītei nespētu nodarīt pāri, ieteica man likt mierā pavāra ribas un triekt asmeni vēderā, raujot to no apakšas uz augšu, vienlaikus pielietojot «spāņu grīsti», kā viņš šo paņēmienu nosauca. Līčs, pārsieto roku pastiepis uz priekšu, lai tā visiem būtu labi redzama, lūdza, lai es kādas pavāra atliekas atstājot arī viņam. Vilks Larsens pāris reižu apstājās uz pūpes no- kares, ar interesi noskatīdamies, kā tas, kam pēc viņa pārliecības vajadzēja būt tai rūgstošajai vielai, ko viņš pazina ar vārdu dzīvība, kumuro un ķepurojas.

Un es nekautrējos atzīties, ka tobrīd dzīvības vērtība arī manās acīs bija kritusi zemu. Un nebija jau arī tur nekā jauka, nekā dievišķīga — vienīgi divas gļēvas, kustīgas būtnes, kas sēdēja, trīdamas uz galodas tēraudu, un bariņš citu kustīgu būtņu, dažas gļēvas, citas ne, kas noskatījās. Puse no tām — par to es esmu pārliecināts — dega nepacietībā redzēt, kā mēs izlejam viens otra asinis. Tā būtu bijusi izklaidēšanās. Un es nedomāju, ka atrastos kāds, kurš iejauktos, ja mēs būtu saķērušies cīņā uz dzīvību un nāvi.

No otras puses — visa šī lieta bija smieklīga un bērnišķīga. Trin, trin, trin — Hamfrijs van Veidens trin nazi kuģa virtuvē un ar īkšķi pārbauda tā asumu! No visiem stāvokļiem šāds bija visneiedomājamākais. Zinu, ka manu aprindu ļaudis nebūtu ticējuši, ka tas ir iespējams. Ne jau bez iemesla es visu mūžu biju saukts par «Lellīti», un tas, ka «Lellītis» van Veidens ir spējīgs darīt kaut ko tādu, bija atklājums ITamfrijam van Veidenam, kurš nezināja: priecāties vai kaunēties?

Bet nenotika nekas. Kad bija apritējušas divas stundas, Tomass Magridžs nolika nazi ar galodu pie malas un pastiepa man pretim roku.

—   Kāda jēga tik dumi pataisīt pašiem sevi par apsmieklu priekš šitiem mūlāpiem? — viņš noprasīja. —Viņi mūs nemīl un ar nāvīgu prieku noskatītos, kā mēs viens otram pārgriežam rīkli. Tu, Kumpi, ir tīri lādzīgs. Tev ir dūša kā miets, kā jūs jeņķi sakāt, un savā ziņā tu man patīc. Tāpēc nāc šurp un dod roku!

Lai kāds gļēvulis būdams, es tomēr nebiju tik gļēvs kā viņš. Biju izcīnījis nepārprotamu uzvaru un ne par matu nevēlējos no tās atkāpties, spiežot viņa riebīgo roku.

—   Nu labi, — viņš bez lepnuma sacīja, — ka ne, ne, tāpēc jau mana patikšana pret tevi nepaliks mazāka. — Un, lai saglābtu godu, viņš nikni uzbruka skatītājiem: — Vācās prom no manām kambīzes dūrēm, sasodītie lempji tādi!

Šo pavēli pastiprināja tējkanna ar verdošu ūdeni, uri, to ieraudzījuši, matroži steidzīgi metās prom. Tomasam Magridžain tā bija sava veida uzvara un ļāva vieglāk samierināties ar sakāvi, ko viņš piedzīvoja no manis, kaut gan viņš, protams, bija pārāk piesardzīgs, lai mēģinātu padzīt arī medniekus.

—  Redzams, ka pavārēnam beigas, — dzirdēju Dūmu sakām Horneram.

— Kāda runa! Tagad viņam ir aplauzti ragi, un uz priekšu Kumpis būs kambīzē saimnieks.

Magridžs to dzirdēja un uzmeta man ātru skatienu, bet es ne ar ko neizrādīju, ka šī saruna nonākusi līdz manām ausīm. Nedomāju, ka mana uzvara būs tik tālejoša un pilnīga, bet nolēmu neizlaist no rokām nekā no tā, ko biju sasniedzis. Turpmāko dienu gaitā Dūma pareģojums tomēr piepildījās. Koknejietis kļuva pret mani pat pazemīgāks un verdziskāks nekā pret Vilku Larsenu. Es viņu vairs neuzrunāju ar «mister» un «ser», nemazgāju netīros katlus un nemizoju kartupeļus. Es darīju vienīgi pats savu darbu, turklāt kad un kā es to atradu par vajadzīgu. Bez tam dunci es nēsāju pēc jūrnieku parauga makstī pie sāniem un pret Tomasu Magridžu turpmāk izturējos valdonīgi, nevērīgi un nicinoši.

X NODAĻA

Mana tuvība ar Vilku Larsenu aug — ja par tuvību var nosaukt tās attiecības, kas pastāv starp kungu un kalpu vai, vēl labāk, starp karali un ākstu. Es neesmu viņam nekas vairāk kā rotaļlieta, un viņš vērtē mani ne augstāk, kā bērns vērtē rotaļlietu. Mans pienākums ir uzjautrināt, un tik ilgi, kamēr es to daru, viss ir labākajā kārtībā, bet, tiklīdz viņam uznāk garlaicība vai nomāc drūms garastāvoklis, es nekavējoties tieku aizraidīts no mesas atpakaļ uz kambīzi un taja pašā laikā vēl jūtos laimīgs, ka esmu izsprucis sveikā un ar veselu adu.

Maz pamazām es sāku saprast, cik vientuļš ir šis vīrs. Uz kuģa nav neviena cilvēka, kas viņu neienīstu vai nebaidītos no viņa, un nav arī tāda, kuru viņš nenicinātu. Šķiet, viņu nomoka briesmīgais spēks, kas slēpjas viņā, un neliekas, ka tas kādreiz būtu guvis piemērotu izpausmi darbos. Viņš ir tāds, kāds būtu bijis Lucifers, ja šis lepnais gars būtu bijis nometināts trimdā nejūtīgu, Tomlin- sonam [2] līdzīgu spoku sabiedrībā.

Šī vientulība jau pati par sevi ir pietiekami liels ļaunums, bet, it kā ar to vien būtu vēl par maz, viņu māc arī viņa rasei kopš mūžseniem laikiem piemītošā grūtsirdība. Iepazinis šo vīru, es ar skaidrāku izpratni sāku novērtēt senos skandināvu mītus. Baltādainie, gaišmatainie pirmcilvēki, kuri radīja savus drausmos dievus, bija tāda paša kaluma kā viņš. Smieklu mīlošo latīņu vieglprātība viņam ir sveša. Ja viņš smejas, smieklu cēlonis ir humors, ko nevar nosaukt citādi kā vien parbries- monīgu. Bet smejas viņš reti; viņš pārāk bieži ir nomākts. Un šī nomāktība sniedzas tikpat dzi|i kā viņa rases saknes. Un šis rases mantojums, Šī nomāktība ir tā, kas šo rasi ir padarījusi nosvērtu, tiklu un fanātiski tikumisku, kas šaja beidzamajā sakarībā angļu vidū ir guvusi savu augstāko izpausmi puritānismā un misis Grandijā

Tomēr galveno izeju šī pirmatnējā grūtsirdība īstenībā ir atradusi reliģijā — visfanātiskākajās tās formās. Bet izlīdzinājums, ko sniedz šāda reliģija, Vilkam Larsenam ir liegts. Viņa nesaudzīgais materiālisms to nepieļautu. Tādēļ, uznākot drūmajam noskaņojumam, viņam neatliek nekas cits kā būt sātaniskam. Ja viņš nebūtu tik šausmīgs cilvēks, es dažreiz spētu just pret viņu līdzcietību, kā, piemēram, pirms trim dienām, kad no rīta, iegājis viņa kajītē uzpildīt karafē ūdeni, negaidot sastapu tur viņu. Viņš mani neredzēja. Viņa galva bija paslēpta rokās un pleci krampjaini raustījās, it kā viņš šņukstētu. Likās, ka viņu plosa neizsakāmas sāpes. Kad es klusi gāju projām, dzirdēju, kā viņš sten: — Ak dievs, ak dievs, ak dievs! — Nedomāju, ka viņš piesauca dievu; tas bija tikai pierasts izsauciens bez dziļākas jēgas, bet tas nāca no sirds.

Pie pusdienu galda viņš medniekiem prasīja kādu līdzekli pret galvas sāpēm, un vakarā šis parasti tik spēcīgais vīrs bija gandrīz akls un staigāja pa mesu streipuļodams.

— Ne reizi mūžā es neesmu bijis slims, Kumpi, — viņš sacīja, kad pavadīju viņu uz kajīti. — Un nekad man arī nav sāpējusi galva, vienīgi toreiz, kad dzija sešu collu garais plīsums pēc trieciena ar kabestāna sviru.

Trīs dienas ilga šīs galvas sāpes, kas laupīja viņam redzi, un viņš tās pacieta, kā sāpes pacieš meža zvēri un kā tas droši vien bija parasts uz šī kuģa — bez gauša- nās, bez žēlošanās, gluži viens.

Taču ceturtajā rītā, iegājis sakārtot viņa kajīti un uzklāt gultu, atradu viņu veselu čakli strādājam. Uz galda un kojas mētājās rasējumi un aprēķini. Uz lielas, caurspīdīgas lapas, rīkodamies ar kompasu un uzstūri, viņš pārzīmēja, šķiet, kaut kādu skalu.

—   Hallo, Kumpi, — viņš mundri sveicināja mani.

—   Es tūlīt pabeigšu. Gribat paskatīties, kā tā darbojas?

—   Bet kas tā tāda ir? — es jautāju.

—   Līdzeklis jūrnieku darba aiztauplšanai, navigācija, vienkāršota līdz bērnu spēlītei, — viņš līksmi atbildēja.

—    Sākot ar šo dienu, katrs mazulis būs spējīgs vadīt kuģi. Vairs nekādu apnicīgu aprēķinu. Viena zvaigzne naktī pie mākoņainām debesīm ir viss, kas nepieciešams, lai acumirklī noteiktu, kur jūs atrodaties. Paskatieties! Es uzlieku uz šīs zvaigžņu kartes caurspīdigo skalu, pagriežot to uz Ziemeļpolu. Uz skalas esmu izveidojis augstuma lokus un peilējuma līnijas. Atliek tikai nostādīt to uz zvaigznes, pagriezt skalu, līdz tā atrodas pretī šiem cipariem apakšā uz kartes, un darīts! Ludzu, šeit ir nekļūdīga kuģa atrašanās vieta!

Viņa balsī skanēja uzvaras prieks un acīs, kas torīt bija dzidri zilas, dzirkstīja gaisma.

—  Jūs droši vien esat stiprs matemātikā, — es sacīju.

—  Kur jūs gājāt skolā?

—   Diemžēl neesmu redzējis nevienu skolu no iekšpuses, — skanēja atbilde. — Man pašam vajadzēja izburties visam cauri.

Un kālab, pēc justi domām, es šo skalu iztaisīju? — viņš strupi noprasīja. — Cerībā dzīvot ļaužu piemiņā? — Viņš izgrūda savu pretīgi ņirdzīgo smieklu. — Nu nepavisam nē. Lai to patentētu, nopelnītu ar to naudu, izbaudītu cūcību, pavadot nakti savās mājās, kamēr citi strādā. Lūk, tāds ir mans nolūks. Nu un bez tam pats darbs pie tās sagādāja man prieku.

—   Radīšanas prieku, — es nomurmināju.

—   Tā, liekas, to varētu nosaukt. Tas ir cits veids, kā dzīvība izpauž prieku par savu esamību, kustības uzvara pār vielu, dzīvā uzvara pār mirušo, rauga lepnums par to, ka tas ir raugs un rūgst.

Man nolaidās rokas, apzinoties savu nevarību atspēkot viņa iesīkstējušos materiālismu, un es ņemos klāt gultu. Viņš turpināja pārzīmēt uz caurspīdīgās skalas līnijas un ciparus. Tas bija darbs, kas prasīja vislielāko rūpību un noteiktību, un es nevarēju neapbrīnot veidu, kādā viņš iegrožoja savu spēku, pielāgojot to šīs vajadzības gleznu- mam un smalkumam.

Kad biju ticis gala ar gultu, pieķēru sevi kā apburtu noraugāmies viņa. Viņš, bez šaubām, bija izskatīgs, vīrišķīgi skaists cilvēks. Un no jauna man par nebeidzamu brīnumu es pamanīju, ka viņa sejā nav ne mazāko samaitātības, netikumības vai grēcīguma pazīmju. Tā bija tāda cilvēka seja — par to esmu pilnīgi pārliecināts, — kurš nedara nekā nekrietna. Es negribētu, lai mani pārprot. Ar to es gribu teikt, ka tā bija tāda cilvēka seja, kurš vai nu nedara nekā pretēji savas sirdsapziņas balsij, vai arī kuram sirdsapziņas nemaz nav. Esmu noskaņots par labu pēdējam izskaidrojumam. Viņš bija lielisks atavisma paraugs, tik tīri pirmatnīgs cilvēks, ka pārstāvēja to tipu, kas dzīvoja pasaulē, pirms cilvēkos vispār bija attīstījusies tikumība. Viņš nebija netikumīgs, viņam tikai trūka tikumības.

Kā jau teicu, viņa seja bija vīrišķīgi skaista. Gludi skūta, katrs tās vaibsts izcēlās un bija veidots tik skaidri un asi kā akmenī kalts; no dabas gaišajai ādai jūra un saule bija piešķīrušas tumšu bronzas nokrāsu, kas liecināja par pūliņiem un ciņu un vairoja tiklab viņa ārienes inežonīgumu, kā arī skaistumu. Lupas bija pilnīgas, tomēr tām piemita tas stingrums, gandrīz skarbums, kas iezīmīgs plānām lūpām. Viņa mutes, zoda un žokļu veidojums bija tikpat stingrs vai skarbs, ar visu vīrietim piemītošo bargumu un nelokāmību — tāpat arī deguns. Tas bija tādas būtnes deguns, kura dzimusi, lai pakļautu un pavēlētu. Mazulietiņ tas atgādināja ērgļa knābi. Tikpat labi tas varētu būt bijis grieķa, kā romieša, tikai pirmajam kādu nieciņu par smagnēju un otrajam tikpat daudz par smalku. Un, kaut gan visumā seja bija stingrības un spēka iemiesojums, pirmatnīga grūtsirdība, no kuras viņš cieta, likās pagarinām mutes, acu un pieres līnijas, šķita piešķiram tām lielumu un pabeigtību, kuru sejai citādi būtu pietrūcis.

Un tā es pieķēru sevi bezdarbīgi stāvam un pētām viņu. Nav izsakāms, cik ļoti šis vīrs bija mani ieinteresējis. Kas viņš tāds ir? Kāds viņš ir? Kā viņš par tādu kļuvis? Viņš likās apveltīts ar visām spējām, ar visām iespējām, — tad kāpēc viņš nebija nekas vairāk kā neievēro

jams roņu medību šonera saimnieks ar drausmīga varmākas reputāciju to vīru starpā, kuri medī roņus?

Ziņkārība no manis izlauzās runas plūdos.

—   Kādēļ tas tā, ka jūs savā mūžā neesat paveicis nekā dižena? Ar savām spējām jūs būtu varējis pacelties jebkādos augstumos. Sirdsapziņas un tikumisku dziņu neapgrūtināts, jūs būtu varējis iekarot pasauli, valdīt to pēc sava prāta. Un tomēr — te nu jūs esat sava mūža briedumā, kad pamazām viss sāk rukt un brukt, neievērojami un zemiski velkat dzīvību, medījot jūras iemitniekus sievietes iedomības un greznošanās kāres apmierināšanai, izbaudot cūcību — izsakoties jūsu paša vārdiem. Bet tādā dzīvē taču nav nekā lieliska. Nu kāpēc jūs ar visu savu apbrīnojamo spēku neesat nekā paveicis? Nebija taču nekā, kas jūs aizkavētu, kas spētu jūs aizkavēt. Kāpēc tas tā noticis? Vai jums trūka godkāres? Varbūt jūs kritāt par upuri kārdinājumam? Kas ar jums notika? Kas?

Sākoties manam vārdu izvirdumam, viņš bija pievērsis man skatienu un pašapmierināti sekoja teiktajam, kamēr es tiku līdz galam un stāvēju viņa priekšā apmulsis un bez elpas. Kādu brītiņu nogaidījis, it kā meklēdams piemērotu ievadu, viņš sacīja:

—   Kumpi, vai jūs zināt līdzību par sējēju, kurš devās sēt? Ja jūs atceraties, dažas no sēklām nokrita akmenājā, kur nebija daudz zemes, un tās tūdaļ uzdīga, tāpēc ka tam nebija dziļas augsnes. Bet, kad uzlēca saule, tās savīta un, tāpēc ka tām nebija dziļu sakņu, nokalta. Bet dažas nokrita starp ērkšķiem, un ērkšķi sazēla un tās nomāca.

—   Nu labi, — es teicu, — un tad?

—  Labi? — viņš gandrīz īgni noprasīja. — Nebija labi. Es biju viena no tām sēklām.

Viņš nolieca galvu pie skalas un atsāka zīmēt. Es pabeidzu savu darbu un biju jau pavēris durvis, lai izietu, kad viņš mani uzrunāja:

—   Kumpi, ja jūs paskatīsieties uz rietumu piekrasti Norvēģijas kartē, jūs tur redzēsiet ierobu ar nosaukumu Romsdalas fjords. Es piedzimu simts jūdžu attālumā no ta ūdens joma. Bet pēc izcelšanās es neesmu norvēģis. Esmu dānis. Tēvs un māte man bija dāņi, un es nezinu, kā viņi nokļuva tai nemīlīgajā zemes ielīkumā. Nekad netiku dzirdējis. Viss pārējais ir pilnīgi skaidrs. Viņi bija nabadzīgi ļautiņi, turklāt nemācīti. Cēlušies no ļaudīm, kuri paaudžu paaudzēm bijuši nabadzīgi un neizglītoti, — juras zemnieki, kuri sēja savus dēlus viļņos, tā tas bija bijis jau no laika gala. Vairāk man nekā nav par ko stāstīt.

—   Ir gan, — es iebildu. — Man vēl joprojām nekas nav skaidrs.

—   Ko gan es vēl jums varētu stāstīt? — viņš noprasīja, atkal iedegdamies dusmās. — Par trūcīgo bērnību? Par iztikšanu no zivīm un sūru dzīvi? Par došanos selga zvejnieku laivās kopš tā brīža, kad spēju rāpot? Par saviem brāļiem, kuri viens pēc otra aizgaja tālās jūrnieku gaitas un vairs nepārnāca? Pašam par sevi, kurš desmit gadu vecumā — tātad jau pieaudzis, bet neiemācījies ne lasīt, ne rakstīt — sāka strādāt par misiņu uz dāņu pie- krastniekiem? Par bargo likteni un vēl bargāko apiešanos, kur sitieni un sperieni bija gulta un brokastis un aizstāja valodu, bet bailes, naids un sāpes — vienīgie dvēseles pārdzīvojumi? Ir atcerēties negribas. Jau iedomājoties vien par to, man vēl tagad šķiet, ka es zaudēju pratu. Bija tādi piekrastnieku šķiperi, kurus es vēlāk, kad manī nobrieda vīra spēks, atgriezies krastā, butu nogalinājis, tikai manas dzīves takas tolaik bija nospraustas pa citām vietām. Pirms neilga laika es arī atgriezos, bet diemžēl visi šķiperi jau bija apmiruši, izņemot vienu, viņš bija šķiperis, kad es viņu atkal sastapu, bet, kad šķīros no viņa, viņš bija kroplis, kas nekad vairs nestaigās.

—   Bet jūs, kas esat lasījis Spenseru un Darvinu un nekad neesat gājis skolā, kā jūs iemācījāties lasīt un rakstīt? — es tincināju.

—  Angļu tirdzniecības flotē. Misiņš no divpadsmit gadiem, kuģa puika no četrpadsmit, matrozis no sešpadsmit, vecākais matrozis un rufes barvedis no septiņpadsmit, bezgala godkārīgs un bezgala vientuļš; nejuz- dams nekāda atbalsta vai līdzjūtības, es visu paveicu viens pats: apguvu navigāciju, matemātiku, dabas zinātnes, literatūru un vēl daudz ko citu. Un kāds no ta ir bijis labums? Kuģa kapteinis un īpašnieks savas dzīves briedumā, kā jūs to sakāt, kad pamazām sāku rukt un brukt. Nožēlojami, vai. ne? Un, kad bija uzlēkusi saule, es savītu, un tāpēc, ka man nebija dziļu sakņu, es nokaltu.

—   Bet vēsture stāsta par vergiem, kuri kļuvuši par valdniekiem, — es strīdējos pretī.

—   Vēsture stāsta ari par labvēlīgiem apstākļiem, kādi radas vergiem, kuri kļuva par valdniekiem, — viņš nepiekāpīgi atbildēja. — Neviens cilvēks apstākļus nerada pats. Viss lielo vīru nopelns ir tas, ka viņi prata saskatīt izdevību, kad tā viņiem radās. Korsikānis prata. Mani sapņi bija tikpat diženi kā korsikānim. Es būtu pratis saskatīt savu izdevību, bet tā nenāca. Ērkšķi sazēla un nomāca mani. U11 nu, Kumpi, varu jums pateikt, ka tagad jūs zināt par mani vairāk nekā jebkurš cits dzīvs cilvēks, izņemot vienīgi manu brāli.

—   Kas viņš ir? Un kur viņš ir?

—  Tvaikoņa «Maķedonija» kapteinis, roņu mednieks, — skanēja atbilde. — Ļoti iespējams, ka mēs viņu sastapsim Japānas piekrastē. Ļaudis viņu sauc par Nāves Larsenu.

—  Nāves Larsenu! — es negribot iesaucos. — Vai viņš ir tāds pats kā jūs?

—   Diez vai. Viņš ir gatavais kustonis, pilnīgi bez galvas. Viņam i-r viss mans … mans …

—  Zvēriskums, — es pateicu priekšā.

—  Jā, paldies par šo vārdu, viss mans zvēriskums, bet viņš tik tikko prot lasīt un rakstīt.

—   Un viņš nekad nav prātojis par dzīvību un dzīvi,— es piebildu.

—   Nē, — Vilks Larsens atbildēja ar neaprakstāmi grūtsirdīgu sejas izteiksmi. — Un tāpēc viņš ir laimīgāks. Viņš ir pārāk aizņemts ar dzīvi, to dzīvojot, lai vēl lauzītu par to galvu. Es izdarīju kļūdu, vispār atvērdams grāmatas.

XI NODAĻA

«Gars» sasniedzis vistālāko punktu dienvidos tajā lokā, ko tas zīmē pāri Klusajam okeānam, un sāk jau virzīties no tā projām uz rietumiem un ziemeļiem, pretī kādai vientuļai salai, kā runā, lai piepildītu mucas ar ūdeni un tad dotos tālāk uz medību vietām Japānas piekrastē. Mednieki ir pārbaudījuši un izmēģinājuši savas šautenes un bises, līdz piešaudes iznākums viņus apmierinājis, airētāji un stūrmaņi sagatavojuši buras, aptinuši airus un cluļļus ar ādu un platiņiem, lai, zogoties klāt roņiem, nebūtu trokšņa, un sakārtojuši laivas — lietojot Līča iemīļoto izteicienu — uz goda.

Starp citu, roka viņam ir sadzijusi tīri labi, lai. gan rēta paliks visu mūžu. Tomass Magridžs dzīvo vienās bailēs no viņa un pēc tumsas iestāšanās neuzdrošinās iziet uz klāja. Rufē pastāvīgi izceļas ķildas. Luiss man stāsta, ka tas, ko puiši pļāpājot, tiekot pačukstēts kapteinim un divus no pienesējiem viņu biedri smagi piekāvuši. Viņš ir nobažījies par matrozi Džonsonu, kurš ir airētājs vienā laivā ar viņu. Džonsons pārāk atklāti izsakot savas domas, turklāt divas vai trīs reizes esot saskrējies ar Vilku Larsenu sava vārda izrunas dēļ. Johansenu Džonsons vienu nakti esot iekaustījis uz vidusklāja, un kopš tā laika kapteiņa palīgs saucot viņu pareizi. Bet par to, ka Džonsons varētu iekaustīt Vilku Larsenu, nevarot būt ne domas.

Arī par Nāves Larsenu esmu no Luisa ieguvis papildu ziņas, kas saskan ar kapteiņa doto īso aprakstu. Iespējams, ka mēs satiksim Nāves Larsenu Japānas piekrastē.

— Un tad tik skaties, ka nesapūš vētru, — Luiss brīdina, — jo viņi ienīst viens otru, kā jau vilka kucēni.

Nāves Larsens vadot vienīgo tvaikoni visā roņu mednieku flotē, «Maķedoniju», uz kuras esot četrpadsmit laivas, kamēr pārējiem — buru kuģiem — katram tikai pa sešām. Luiss stāsta visneiedomājamākās lietas par šo tvaikoni — par lielgabalu tā apbruņojumā, savādiem sirojumiem un dīvainām ekspedīcijām, kuras tas it kā veicot, sākot ar opija kontrabandu uz Savienotajām Valstīm un ieroču kontrabandu uz Ķīnu un beidzot ar vergu tirdzniecību un atklātu jūras laupīšanu. Tomēr es nevaru Lui- sam neticēt, jo nekad vēl neesmu pieķēris viņu melos, turklāt viņam ir enciklopēdiskas zināšanas par roņu medībām un vīriem, kas ar tām nodarbojas.

Šī gatavā elles kuģa pakaļgalā un mednieku kajītē iet gluži tāpat kā rufē un kambīzē. Vīri mežonīgi kaujas un tīko viens pēc otra dzīvības. Mednieki pareģo, ka Dūms un Hendersons, kas vēl nav nokārtojuši veco ķildu, kuru katru brīdi izbeigs to ar šaušanos, lai gan Vilks Larsens nepārprotami draud nogalināt to, kurš paliks dzīvs šajā divkaujā, gadījumā, ja tāda notiks. Viņš nemaz neslēpj, ka viņa nostājas pamatā nav nekādi tikumiski apsvērumi un viņa pēc mednieki mierīgi varētu apkaut un apēst cits citu, ja vien tie nebūtu viņam vajadzīgi medībām. Bet, ja viņi tikai pievaldītu rokas līdz sezonas beigām, Vilks Larsens apsola viņiem karalisku karnevālu, kurā viņi varētu noslēgt visus rēķinus un pie dzīvības palikušajiem blitli atļauts pārmest pār bortu beigtos un sagudrot stāstu par to, kā jūrā palikušie aizgājuši bojā vētrā. Domāju, ka viņa bezjūtība biedē pat medniekus. Neraugoties uz to, ka arī paši ir ļauni cilvēki, viņi, bez šaubām, ļoti bīstas no šī vīra.

Lai gan Tomass Magridžs pret mani ir suniski padevīgs, es staigāju apkārt slepenās bailēs no viņa. Viņam piemīt gļēvuļa drosme — dīvaina īpašība, ko esmu labi iepazinis pats pie sevis, — jebkurā mirklī tā var gūt virsroku pār mazdūšību un pamudināt viņu atņemt man dzīvību. Mans ceļgals ir krietni atlabis, kaut arī bieži tas ilgiem lāgiem sāp, un pamazām izzūd stīvums no augšdelma, kuru saspieda Vilks Larsens. Citādi mans veselības stāvoklis ir lielisks, es jūtu, ka tas ir tāds. Mani muskuļi kļūst cietāki un pieņemas apjomā. Manas rokas tomēr izskatās nelādzīgi. Tās ir applaucētas, tām atplēsti atnadži, nagi ir aplūzuši un apdauzīti zili, un to pamatnēs, kā rādās, iemetušās kaut kādas sēnītes. Bez tam es mokos ar augoņiem, tur droši vien vainojams uzturs, jo nekad agrāk no tiem nebiju cietis.

Pirms dažām dienām Vilks Larsens mani uzjautrināja. Redzēju viņu lasām bībeli, pēc veltīgās meklēšanas ceļojuma sākumā viena vēlāk bija uzieta mirušā palīga jūras lādē. Painteresējos, ko gan Vilks Larsens tajā atradis, un viņš skaļi nolasīja man priekšā Zālamana mācības vārdus. Klausoties viņā, varēja likties, ka viņš pauž pats savas domas, un viņa balss, dobji un skumīgi izskanēdama, pievilka un valdzināja mani. Neraugoties uz izglītības trūkumu, viņš neapšaubāmi prata lasīt loti izteiksmīgi. Vēl tagad dzirdu un nekad neaizmirsīšu viņa pirmatnīgā grūtsirdībā trīsošo balsi.

— «Es savācu sev arī sudrabu un zeltu, un ķēniņu un pavalstu īpašos dārgumus; es sadabūju sev dziedātājus un dziedātājas, un visvisādus mūzikas instrumentus, un citas mantas, kas iepriecē cilvēka bērnus.»

«Un es paliku varens un lielāks par visiem, kas Jeruzalemē valdīja priekš manis; arī mana gudrība nesa man augļus.»

«Tad es uzlūkoju visas lietas, ko manas rokas bija taisījušas, un visus darbus, ko biju pūlējies padarīt; un raugi, viss bija niecība un kaitināja manu garu, un nebija nekāda labuma zem saules.»

«Viss notiek vienādi visiem; vienāds liktenis sagaida kā taisno, ta netaisno, kā šķīsto, tā nešķīsto, to, kurš upurē, un to, kurš upuri nenes; kāds ir labais, tāds pats ir grēcīgais un tas, kurš nopulgo, un tas, kurš zaimu bīstas.»

«Šis ir tas lielākais ļaunums starp visām lietām, kas notiek zem saules, ka visam ir viens iznākums; patiešām — arīdzan cilvēka bērnu sirdis ir ļaunuma pilnas, un neprāts ir viņu sirdīs, kamēr viņi dzīvo, un pēc tam viņus gaida nāve.»

«Jo tam, kas atrodas starp dzīvajiem, ir vēl cerība; jebšu dzīvs suns ir labaks par mirušu lauvu.»

«Jo dzīvie zina, ka viņiem jāmirst; bet mirušie nezina nenieka, nedz viņiem vairs kas nak par labu; jebšu viņu piemiņa ir aizmirsta.»

«Arīdzan viņu mīlestība un viņu naids, un viņu skaudība nu ir iznīkusi; nedz viņiem vairs ir kāda daļa pie tā, kas notiek zem saules.»

Redziet nu, Kumpi, — viņš teica un aizvēra grāmatu, atstādams pirkstu starp lapām un paskatīdamies uz mani. — Zālamans, kas bija izraēliešu ķēniņš Jeruzalemē, do- maja tāpat ka es. Jūs mani saucat par pesimistu. Vai tad šis pesimisms nav no pašiem drūmākajiem? «Viss ir niecība un kaitina garu.» — «Nav nekāda labuma zem saules.» — «Viens liktenis sagaida visus», muļķi un gudro, šķīsto un nešķīsto, grēcinieku un svēto, un šis liktenis ir nave, kas ir liels ļaunums, kā viņš izsakās. Jo Zālamans mīlēja dzīvi un negribēja mirt, teikdams: «Jebšu dzīvs suns ir labāks par mirušu lauvu.» Viņš atzina par labāku niecību, kas kaitina garu, nekā mieru un stingumu kapā. Un es arī. Kustēties ir cūcīgi, bet nekustēties, but ka zemes pikai vai akmenim, ir kaut kas tads, par ko pretīgi pat iedomāties. Tas ir pretīgi dzīvībai, kas mājo manī, kuras būtība ir kustība, spēja kustēties un šīs spējas apziņa. Dzīve pati jau tā sagāda maz apmierinājuma, bet raudzīties nākotnē, kur gaida nāve, ir vēl mazāks apmierinājums.

—   Tad jau jūsu stāvoklis ir vēl ļaunāks nekā Omāram, — es sacīju. — Viņš pēc parastajām jaunības šaubām vismaz atrada mierinājumu un no sava materiālisma iztaisīja kaut ko iepriecinošu.

—       Kas tas Omārs tāds bija? — Vilks Larsens jautāja, un es vairs nestrādāju ne tajā dienā, ne arī divās turpmākajās.

Lasot bez noteiktas sistēmas, viņam nekad nebija pagadījusies rubaji, tāpēc tie viņam šķita vērtīgs atradums, īsta bagātība. Atcerējos daudzus pantus, varbūt pat kādas divas trešdaļas no visām četrrindēm, un pārējās man bez lielām grūtībām izdevās atminēties. Stundām ilgi mēs pārrunājām atsevišķas stances, un es pārliecinājos, ka viņš tajās atklāj nožēlas un dumpības garu, ko es pats pie labākās gribas nevarēju saskatīt. Iespējams, ka, deklamēdams šos dzejoļus, piešķīru tiem zināmu līksmi, kas raksturīga man pašam; atmiņa viņam bija laba, un, noklausījies rubaju otru reizi, bet dažkārt pat tikai pirmo, viņš to bija jau apguvis un nodeklamēja tas pašas rindas, piešķirot tām satraukuma un kaismīga nemiera garu, kas izklausījās gandrīz pārliecinoši.

Mani interesēja, kurš rubajs viņam patiks vislabāk, un es nejutos pārsteigts, kad viņš apstājās pie tā, kas bija radies acumirklīgā uzbudinājumā un bija pilnīgā pretrunā ar persieša bezrūpīgo filozofiju un labsirdīgajiem dzīves principiem:

Kas, neprasīdams, kurp, ir skrējis šurp Un neatvainodamies brāzies atkal turp? Man atliek vīnā dusmas aizskalot, Lai nekauņa nav prātā jāpatur.

— Lieliski! — Vilks Larsens iesaucās. — Lieliski! — Tā ir pamatdoma visam. Nekauņa! Viņš nebūtu varējis izvēlēties labāku vārdu. Veltīgi es iebildu un nepiekritu viņam. Vilks Larsens mani pārplūdināja un satrieca ar saviem argumentiem. — Būt citādai nav dzīvības dabā. Dzīvība, zinot, ka tai jāpārstāj dzīvot, vienmēr sacelsies. Tā nevar to nedarīt. Zālamans nonāca pie atziņas, ka dzīvība un viss dzīvē paveiktais ir niecība un kaitina garu,— tātad dzīvība ir slikta, bet nāvi, kas nozīmē beigas iespējai būt niecīgam un īgnam, viņš atzina par vēl sliktāku. Nodaļu pēc nodaļas viņam nedod miera tas iznākums, kas vienādi sagaida visus. Tāpat uz to raugās Omārs, es un jūs, jā, jā, pat jūs, jo jūs sacēlāties pret nāvi, kad pavā- rens asināja priekš jums nazi. Jūs baidījāties mirt; dzīvība, kas ir jūsos, no kā jūs sastāvat un kas ir lielāka par jums, negribēja mirt. Jūs tikāt runājis par nemirstības instinktu. Es runāju par dzīvības instinktu. Dzīvība grib dzīvot, un, kad tai draud nāve, dzīvības instinkts uzveic to, ko jūs dēvējat par nemirstības instinktu. Tas uzveica arī jūsējo (jūs taču nevarat to noliegt), uzveica toreiz, kad jukušais koknejietis asinaja nazi.

Vēl tagad jūs baidāties no viņa. Jūs baidāties arī no manis. Jūs nevarat to noliegt. Ja es saņemtu jūs aiz rīkles, lūk, tā, — viņa roka aptvēra manu kaklu, un man pietrūka elpas, — un sāktu spiest ārā dzīvību no jums, lūk, tā un tā, jūsu nemirstības instinkts izplēnētu un parādītos jūsu dzīvības instinkts, kas ir dzīvotgriba, un jūs cīnītos, lai glābtos. Vai tiešām? Es redzu jūsu acīs nāves bailes. Jūs kujat ar rokām gaisu. Jūs izlietojat visu savu vārgo spēciņu, lai cīnītos par savu dzīvību. Jūsu pirksti ir satvēruši manu roku, to spiediens ir tik viegls, it kā uz tās būtu uzmeties taurenītis. Jūsu krūtis cilājās, mēle ir izkārusies, āda kļūst tumši sarkana, acis blāvas. «Dzīvot! Dzīvot! Dzīvot!» jūs saucat, un jūs tā saucat, gribēdams dzīvot tepat un tagad, nevis vēlāk un kaut kur citur. Ko, jūs apšaubāt savu nemirstību? Ha! Ha! Jūs neesat par to drošs. Jūs nevēlaties riskēt. Vienīgi šī dzīve — par to jūs esat pārliecināts — ir neapstrīdama, pastāv īstenībā. Ā, jums viss satumst un kļūst aizvien tumšāks. Tā ir nāves tumsa, esamības beigas, sajūtu beigas, kustību gals, kas apņem jūs, nolaižas pār jums. Jūsu acis top stingas. Tās kļūst stiklainas. Mana balss skan vārgi, it kā no liela tāluma. Jūs nevarat redzēt manu seju. Un tomēr jūs vēl ķepurojaties manos nagos. Jūs spārdāties ar kājām. Jūs lokāties kā čūska. Jūsu krūtis cilājas un saspringst. Dzīvot! Dzīvot! Dzīvot…

Es nedzirdēju vairs nekā. Apziņu bija izdzēsusi tumsa, ko viņš tik uzskatāmi attēloja, un, kad atguvu samaņu, es gulēju uz grīdas un viņš smēķēja cigāru un noraudzījās manī domīgi ar veco, pazīstamo ieinteresētības mirdzumu acīs.

—   Nu, vai es jūs pārliecināju? — viņš noprasīja.

—   Ņemiet iedzeriet to! Es gribu jums uzdot dažus jautājumus.

Es noraidoši valstīju galvu, nepaceldams to no grīdas.

—   Jūsu argumenti ir pārāk … ē… spēcīgi, — man izdevās izrunāt, kaut arī tas radīja stipras sāpes smeldzošajā rīklē.

—   Pusstundas laikā jūs būsiet atjēdzies, — viņš apgalvoja. — Un es apsolu, ka vairs neķeršos pie taustāmiem pierādījumiem. Un tagad celieties augšāl Jūs varat apsēsties uz krēsla.

Un, tā kā es biju tikai šī briesmoņa rotaļlieta, es atsāku iztirzāt Omāru un Zālamanu. Un, tā sarunādamies, mēs abi nosēdējām līdz vēlai naktij.

XII NODAĻA

Pēdējās divdesmit četras stundas pieredzēja īstu vardarbības karnevālu. No mesas līdz rufei tā_ uzliesmoja kā sērga. Nemaz lāgā nezinu, ar ko iesākt. īstais vaininieks visam bija Vilks Larsens. Jau tā sasprindzinātās vīru attiecības, ko vēl vairāk uzkurināja naids, nesaticība un ķildošanās, atradās nedroša līdzsvara stāvoklī, un ļaunas kaislības aizsvilās kā prērijas zāle.

Tomass Magridžs bija okšķeris, spiegs un pienesējs. Visu laiku viņš centās pieglaimoties un atgūt kapteiņa labvēlību, atstāstot viņam, ko ļaudis runā. Viņš bija tas — es to zinu, — kurš Vilkam Larsenam atstāstīja Džonsona nepārdomātos vārdus. Izrādījās, ka Džonsons bija nopircis kuģa kantīnē eļļas drēbes un atklājis, ka tās ir sliktas kvalitātes. Un viņš, protams, par to bija pastāstījis citiem. Kuģa kantīne, kāda sastopama uz visiem roņu medību kuģiem, ir sava veida rūpniecības preču veikaliņš, kurā ir krājumā jūrniekiem nepieciešamas mantas. Visu, ko iegādājas kāds no apkalpes locekļiem, atskaita no viņa vēlākās peļņas, jo, tāpat kā mednieki, arī laivu stūrmaņi un airētāji algas vietā saņem «procentus» — zināmu maksu par katru ādiņu.

Par Džonsona neapmierinātību ar kuģa kantīni es nekā nezināju, tādēļ tas, kam kļuvu par liecinieku, nāca kā pērkona spēriens no skaidrām debesīm. Tikko kā biju pabeidzis slaucīt mesu un Vilks Larsens uzsācis ar mani pārrunas par Hamletu, viņa mīļāko Šekspīra varoni, kad pa trapu nokāpa Johansens Džonsona pavadībā. Matrozis saskaņā ar jūrnieku paražu noņēma cepuri un goddevīgi apstājās telpas vidū, smagi un neveikli šūpodamies līdzi šonera zvalstiem un nenolaizdams skatienu no kapteiņa.

— Aiztaisiet durvis un aizšaujiet aizbīdni, — Vilks Larsens man sacīja.

Kad izpildīju rīkojumu, es ievēroju Džonsona acīs pazibam nemierīgas uguntiņas, bet es pat iedomāties nevarēju to cēloni. Man ir prātā neienāca, kam bija lemts te norisināties, bet Džonsons jau no paša sākuma zināja, kas būs, un drošsirdīgi to sagaidīja. Un viņa rīcībā es saskatīju visa Vilka Larsena materiālisma pilnīgu atspēkojumu. Matrozis Džonsons vadījās no parfiecibas, principiem, taisnīguma un patiesības. Viņam bija taisnība, viņš to zināja un nebaidījās. Ja būtu nepieciešams, viņš ietu nāvē par savu taisnību, paliktu uzticīgs sev un savai pārliecībai. Un šajā apstāklī izpaudās gara uzvara pār miesu, tādas dvēseles nelokāmība un tikumisks cildenums, kura nepazīst robežu un paceļas pāri laikam, telpai un matērijai droši un nepārvarami, jo ir pārliecināta par savu nemirstību.

Bet nu atgriezīsimies pie šī notikuma. Es pamanīju nemierīgās uguntiņas Džonsona acīs, bet izskaidroju tās ar šī cilvēka iedzimto kautrību un mulsumu. Kapteiņa palīgs Johansens stāvēja sānis, dažus soļus tālāk no Džonsona, tieši pretī Džonsonam veselus trīs jardus no viņa, uz viena no grozāmajiem mesas krēsliem sēdēja Vilks Larsens. Kad biju aizvēris durvis un aizšāvis bultu, iestājas klusuma brīdis, kas droši vien ilga veselu minūti. Klusumu pārtrauca Vilks Larsens.

—  Jonson, — viņš iesāka.

—  Mani sauc Džonsons, ser, — matrozis drosmīgi izlaboja.

—   Nu tad, Džonson, velns lai tevi parauj! Vai tu vari iedomāties, kādēļ es liku tevi pasaukt?

—   Jā un nē, ser, — sekoja lēna atbilde. — Savu darbu es padaru labi. To zina jūsu palīgs, un to zināt arī jūs, ser. Tātad par to jūs nevarat sūdzēties.

—   Un vai tas ir viss? — Vilks Larsens vaicāja klusā balsī, kā murrādams.

—   Es zinu, ka jums ir zobs uz mani, — Džonsons atbildēja savā parastajā smagnējā gausumā. — Jūs neturat uz mani labu prātu. Jūs … jūs …

—  Turpini, — Vilks Larsens skubināja. — Nebaidies mani aizvainot!

—   Es nebaidos, — matrozis atcirta, vieglam dusmu sārtumam izlaužoties cauri iedegumam. — Ja es nerunāju ātri, tad tas ir tādēļ, ka es no dzimtās puses neesmu projām tik ilgi kā jūs. Es nepatīku jums tādēļ, ka es sevi cienu; lūk, kāds tam ir iemesls, ser.

—      Tu cieni sevi, bet necieni kuģa disciplīnu, ja tas ir tas, ko tu gribi sacīt, un ja tu saproti, ko es domāju, — Vilks Larsens atkoda.

—   Es maku angliski, un es saprotu, ko jūs, ser, gribat teikt, — Džonsons atbildēja, pietvīkumam padziļinoties pie mājiena par viņa angļu valodas zināšanām.

—   Džonson, — Vilks Larsens teica, it kā izbeigdams visu iepriekšējo, kas bija noderējis par ievadu galvenajam. — Esmu dzirdējis, ka tu neesi gluži apmierināts ar eļļas drēbēm.

—   Neesmu. Tās nav nekādas labās, ser.

—   Un tu par to esi palaidis muti.

—   Es runāju, ko domāju, ser, — matrozis bezbailīgi atbildēja, taja pašā laikā neaizmirsdams jūrnieku pieklājību, kas prasīja, lai katra viņa atbilde tiktu papildināta ar vārdiņu «ser».

Tieši šaja mirklī es nejauši uzmetu skatienu Johanse- nam. Viņa lielās dūres sažņaudzās un atslāba, un viņa seja bija izteikti velnišķīga, tik ļauni viņš noskatījās uz Džonsonu. Es pamanīju zem Johansena acs blāvu, vēl mazliet saredzamu zīmi no kāviena, ko viņš pirms dažām naktīm bija dabūjis no matroža. Tikai tagad es sāku nojaust, ka gatavojas kaut kas šausmīgs, — kas, to es nevarēju iedomāties.

—   Vai tu zini, kas notiek ar cilvēkiem, kuri saka to, ko tu esi teicis par manu kantīni un mani? — Vilks Larsens prasīja.

—   Zinu, ser, — skanēja atbilde.

—   Kas? — Vilks Larsens noprasīja skarbi un pavēloši.

—   Tas, ko jūs ar savu palīgu gatavojaties man darīt,ser.

—   Paskatieties, Kumpi, uz viņu, — Vilks Larsens man sacīja, — paskatieties uz šo dzīvo putekļu piciņu, šo matērijas sakopojumu, kas kustas, elpo un izaicina mani, un ir pilnīgi pārliecināta, ka sastāv no kaut kā laba, kas ir ietekmējusies no zināmiem cilvēku izdomājumiem, tādiem kā taisnīgums un godīgums, un kas grib dzīvot saskaņā ar tiem, par spīti visām personiskajām neērtībām un draudiem. Ko jūs, Kumpi, par viņu domājat? Ko jūs par viņu domājat?

—   Es domāju, ka viņš ir labāks cilvēks nekā jūs, — es atbildēju, kaut kādas vēlēšanās pamudināts novirzīt uz sevi daļu to dusmu, kas, to es jutu, kuru katru brīdi izgāzīsies pār matroža galvu. — Viņa aplamie jēdzieni, «cilvēku izdomājumi», kā jums tos labpatīk nosaukt, liecina par cēlumu un vīrišķību. Jums nav nekādu izdomājumu, sapņu vai centienu. Jūs esat nabags.

Mežonīgā patikā viņš māja ar galvu.

—   Pilnīgi pareizi, Kumpi, pilnīgi pareizi. Man nav izdomājumu, kas dara cēlu un vīrišķīgu. Dzīvs suns ir labāks par mirušu lauvu, es saku līdz ar Zālamanu. Mana vienīgā doktrīna ir izdevīguma doktrīna, un tā dod iespēju saglabāt dzīvību ilgāk. Tad, kad šis rauga pikucis, ko mēs saucam par «Džonsonu», vairs nebūs rauga pikucis, bet tikai putekļi un pīšļi, viņam nebūs vairāk cēluma kā jebkuriem citiem putekļiem un pīšļiem, turpretim es vēl arvien būšu dzīvs un rēkšu.

Vai jūs zināt, ko es taisos darīt? — viņš pratināja.

Es papurināju galvu.

—   Es izmantošu savas rēkšanas pirmtiesības un parādīšu jums, kas notiek ar cēlumu. Pavērojiet mani.

Veseli trīs jardi viņu šķīra no Džonsona, turklāt viņš sēdēja. Deviņas pēdas! Un tomēr viņš atstāja krēslu vienā lēcienā, iepriekš nemaz nepiecēlies kājās. Viņš lēca kā plēsīgs zvērs, kā tīģeris. Tā bija niknuma lavīna, ko Džonsons veltīgi mēģināja atvairīt. Ar vienu roku viņš centās aizsargāt vēderu, otru pasvieda uz augšu, lai nosegtu galvu; bet Vilka Larsena dūre ar dobju belzienu ietriecās matrozim krūtīs. Džonsona dvaša, pēkšņi izgrūsta, izšāvās no viņa mutes un tikpat pēkšņi aprāvās ar skaļu sēcienu kā cilvēkam, kurš vēzē cirvi. Viņš tik tikko nenokrita augšpēdu un, cenzdamies atgūt līdzsvaru, zvāļojās no vienas puses uz otru.

Nespēju sīkāk aprakstīt pretīgo ainu, kas sekoja. Tā bija pārāk atbaidoša. Pat tagad man kļūst nelabi, par to domājot. Džonsons cīnījās pietiekami varonīgi, bet viņš nebija pretinieks Vilkam Larsenam, kur nu vēl Vilkam Larsenam kopā ar palīgu. Tas bija drausmīgi. Nebiju domājis, ka cilvēks spēj pārciest tik daudz un vēl palikt dzīvs un turpināt pretošanos. Protams, viņam nebija nekādu cerību, pat ne vismazāko, un viņš to zināja tikpat labi kā es, bet, būdams vīrišķīgs, viņš nevarēja padoties bez cīņas.

Tas bija par daudz, lai es spētu noskatīties. Es jutu, ka zaudēšu prātu, un skrēju pa trapu augšā, lai atvērtu durvis un izbēgtu uz klāja. Bet Vilks Larsens, uz brīdi pametis upuri, vienā lēcienā bija man blakus un ielingoja mani salona pretējā stūri.

—   Tās ir dzīvības izpausmes, Kumpi, — viņš zobojās par mani. — Palieciet un pavērojiet tās! Jūs varat savākt datus par dvēseles nemirstību. Bez tam jūs taču zināt, ka mēs neesam spējīgi kaut ko nodarīt Džonsona dvēselei. Vienīgais, ko mēs varam sagraut, ir tās iznīcīgā čaula.

Man likās, ka pagājuši gadsimti, — iespējams, ka sišana turpinājās ne vairāk par desmit minūtēm. Vilks Larsens un Johansens aizrautīgi dauzīja nabaga puisi. Abi apstrādāja viņu ar dūrēm, spārdīja ar smagajiem zābakiem, notrieca viņu zemē un uzrāva atkal kājās, lai no jauna notriektu zemē. Džonsona acis bija kļuvušas aklas, viņš nevarēja redzēt, un asinis, tecēdamas no ausīm, deguna un mutes, padarīja mesu līdzīgu lopkautuvei. Kad Džonsons vairs nespēja piecelties, viņu sita un spārdīja guļošu.

—   Rimsties, Johansen, rimsties, nu jau pietiks, — Vilks Larsens beidzot noteica.

Bet palīgā bija pamodies zvērs, kas nebija vairs valdāms, un Vilks Larsens bija spiests aizgrūst viņu ar ieslīpu rokas vēzienu, kas šķita diezgan viegls, taču atsvieda Johansenu atpakaļ kā korķi, un viņa galva blauk- šķēdama atsitās pret sienu. Viņš nogāzās uz grīdas pa pusei apdullis, smagi elpodams un kaut kā muļķīgi blisinādams acis.

—   Kumpi, atraujiet vaļā durvis! — Es saņēmu pavēli.

Es paklausīju, un abi necilvēki pacēla samaņu zaudējušo matrozi kā maisu ar atkritumiem, uzvilka viņu pa šauro trapu un izmeta uz klāja. Asinis no matroža deguna sarkanā straumītē plūda uz kājām stūres vīram, kurš nebija neviens cits kā Luiss, Džonsona laivas biedrs. Bet Luiss grozīja stūres ratu uz vienu vai otru pusi, ne- nolaizdams acu no kompasa.

Pavisam citādi izturējās Džordžs Līčs, agrākais mesas zēns. Nekas nebūtu varējis pārsteigt mūs vairāk par viņa turpmāko izturēšanos. Viņš bija tas, kurš, neviena nemudināts, uznāca uz pūpes un aizvilka Džonsonu uz kuģa priekšgalu, kur kā nu prazdams pārsēja viņa brūces un iekārtoja viņu ērtāk. Džonsons bija sadauzīts līdz nepazīšanai; viņš vispār vairs neizskatījās pēc cilvēka — tik zili melns bija kļuvis un tā uztūcis tajās nedaudzajās minūtēs, kas bija pagājušas no piekaušanas sākuma līdz tam brīdim, kad Līčs viņa sadauzīto ķermeni aizvilka uz priekšgalu.

Bet es gribēju pastāstīt par Līču … Kad biju pabeidzis tīrīt mesu, viņš bija apkopis Džonsonu. Es uzgāju uz klāja, lai ieelpotu svaigu gaisu un kaut cik nomierinātu pārkairinātos nervus. Vilks Larsens smēķēja cigāru un apskatīja patentlagu, ko «Gars» parasti vilka tauvā aiz sevis, bet kas tagad kaut kāda iemesla dēļ bija izcelta uz klāja. Piepeši manas ausis uztvēra Līča balsi. Tā bija nevaldāmu dusmu aizžņaugta un aizsmakusi. Es pagriezos un ieraudzīju viņu stāvam pie kambīzes bakborda pusē, tieši zem pūpes nokares. Zēna seja bija nobālusi uti raustījās, sažņaugtās dūres paceltas virs galvas, acis zibsnīja.

— Lai dievs nolād tavu dvēseli elles mocībām, Vilk Larsen, tikai elle ir pārāk laba vieta priekš tevis, tu gļēvuli, tu slepkava, tu cūka! — skanēja viņa uzrunas sākums.

Jutos kā zibens ķerts. Biju pārliecināts, ka puisis tiks nekavējoties iznīcināts. Bet Vilks Larsens nevēlējās viņu iznīcināt. Viņš lēnām panācās uz priekšu līdz pūpes no- karei un, atspiedis elkoni pret kajītes stūri, domīgi un ar interesi noraudzījās lejup uz satraukto zēnu.

Un zēns meta Vilkam Larsenam acīs tādus apvainojumus, kādus nekad agrāk neviens nebija uzdrošinājies vārdos izteikt. Matroži, bailīgi saspiedušies bariņā pie pašas rufes lūkas, skatījās un klausījās. Mednieki juku jukām spraucās ārā no savas kajītes, bet, Līča tirādei turpinoties, es redzēju, ka viņu sejās vairs nebija jautrības. Pat viņi bija izbijušies — ne jau par zēna šausmīgajiem vārdiem, bet par viņa šausmīgo pārdrošību. Šķita neiespējami, ka dzīva būtne varētu atļauties tā lēkt acīs Vilkam Larsenam. Pats par sevi varu teikt, ka šis puisis mani satrieca un sajūsmināja un es viņā saskatīju spīdošu pierādījumu nemirstīgās dvēseles neuzvaramībai, viņš, tāpat kā senie pravieši, spēja pacelties pāri miesai un tās bailēm, lai nosodītu nekrietnību.

Un vēl kā nosodīt! Viņš izvilka dienas gaismā un at- kailoja ļaudīm par apsmieklu Vilka Larsena dvēseli. Viņš apbēra to ar lāstiem dieva un visaugsto debesu vārdā, apsvilināja ar nievu svelmi, ar tādiem lāstiem un nievām, ar kādiem viduslaikos apveltīja tos, kurus izslēdza no katoļu baznīcas. Savās dusmās viņš brīžiem pacēlās gandrīz dievišķīgos augstumos, brīžiem pilnīgā spēku izsīkuma nolaidas līdz pašām neģēlīgākajām un piedauzīgākajām lamam.

Viņa niknums robežojās ar ārprātu. Viņš kliedza ar putām uz lūpām, brīžiem viņš smaka, rīstījās un izdeva nesaprotamas skaņas. Bet Vilks Larsens, atspiedies uz elkoņa, mierīgi un aukstasinīgi noraudzījās viņā. Sī rūgstošas dzīvības vētrainā sarosīšanās, šī kustīgās matērijas sacelšanās un izaicinājums mulsināja un ieinteresēja viņu.

Tāpat kā ikviens uz kuģa, es gaidīju, ka Vilks Larsens kuru katru mirkli uzklups zēnam un iznīcinās viņu. Taču viņam nebija vēlēšanās to darīt. Viņa cigārs apdzisa, bet viņš turpināja skatīties klusēdams un ar lielu interesi.

Līča bezspēcīgajam niknumam vairs nebija robežu.

—   Cūka! Cūka! Cūka! — viņš vēl un vēlreiz atkārtoja pilnā kakla. — Kāpēc tu nenāc lejā un nenogalini mani, tu slepkava tads? Tu vari to darīt! Man nav bail! Neviens tevi nevar aizkavēt! Pulka labak būt beigtam, jo beigtam tu nekā nevari padarīt, nekā dzīvam un atrasties tavos nagos. Nac šurp, tu gļēvuli! Nosit mani! Nosit mani! Nosit mani!

Saja brīdi Tomasa Magridža ērmotā dvēsele atveda viņu notikuma vietā. Viņš bija klausījies pie kambīzes durvīm, bet nu iznāca laukā, it kā lai iemestu jūrā atkritumus, taču īstenībā gribēdams noskatīties, ka Līču nogalina, — viņš par to bija pārliecināts. Pieglaimīgi smīkņādams, Magridžs vērās seja Vilkam Larsenam, kurš nelikās viņu redzam. Bet koknejietis, kaut ari nebija pie pilna prata, nemaz nesamulsa. Viņš pieversas Līčam, sacīdams:

—   Šitādu runāšanu! Šausmīgi!

Līča dusmas vairs nebija bezspēcīgas. Beidzot te bija kāds, uz kuru tas varēja izgāzt. Turklāt pirmo reizi kopš puiša saduršanas pavārs bija paradījies ārpus kambīzes bez naža. Viņš tikko paguva izteikt šos vārdus, kad Līčs viņu notrieca zemē. Trīs reizes pavārs ar pūlēm uzrausās kājās, cenzdamies sasniegt kambīzi, un katru reizi no jauna tika notriekts gar zemi.

—  Ak kungs! — viņš brēca. — Palīgā! Palīgā! Vai tad neviens nevar viņu aizvakt? Vāciet tak viņu prom!

Mednieki atvieglojumā iesmējās. Traģēdija bija izbeigusies, sākās farss. Matroži smīnēdami un grūstīdamies drūzmējās kuģa pakaļgala, lai noskatītos ienīstā koknejieša piekaušanu. Pat es sajutu, ka man sirdī uzbango liels prieks. Atzīstos, ka mani sajūsmināja pēriens, ko Tomass Magridžs dabūja no Līča, lai gan tas bija gandrīz tikpat briesmīgs kā tas, ko Magridža dēļ bija izcietis Džonsons. Bet Vilka Larsena sejas izteiksme nemainījās. Viņš nemainīja arī ķermeņa stāvokli un turpināja noskatīties notiekošajā ar lielu interesi. Neraugoties uz viņa pragmatisko pārliecību, šķita, ka viņš vēro dzīvības rosmi un kustību cerībā izdibināt kaut ko vairāk, saskatīt tās visneprātīgākajās konvulsijās kaut ko tādu, ko viņš līdz šim bija palaidis garām nepamanītu — atslēgu dzīvības noslēpumam, lai kads tas butu, tad viss kļūs skaidrs.

Bet kāviens! Magridža piekaušana bija gluži līdzīga tai, ko es redzēju mesā. Veltīgi koknejietis pūlējās aizsargāties no saniknota puiša. Un veltīgi viņš centās nokļūt kajītes patvērumā. Viņš vēlās uz to, rāpoja uz to, krita uz tās pusi, kad viņu notrieca zemē. Bet belziens sekoja belzienam mulsinošā ātrumā. Viņu sita uz visām pusēm ka badmintona bumbiņu, līdz beidzot Līčs viņu, tāpat kā Vilks Larsens Džonsonu, dauzīja un spārdīja jau guļošu. Un neviens neiejaucās. Līčs būtu varējis viņu nogalināt, bet, piepildījis, acīm redzot, savu atriebības mēru, viņš aizgāja, atstādams piekauto ienaidnieku, kurš smilkstēja un gaudoja kā kucēns.

Taču šīs abas sadursmes bija tikai dienas programmas pirmie numuri. Pēcpusdienā sakāvās Dūms ar Hendersonu, no mednieku kajītes atskanēja šāvienu troksnis, pārējie četri tās iemītnieki satraukti bēga uz klāju. Biezu, kodīgu dūmu stabs — tādi vienmēr rodas no melnā pulvera — pacēlās uz augšu pa atvērtajām durvīm, un Vilks Larsens metās lejā. Līdz mūsu ausim atlidoja sitienu un kautiņa troksnis. Abi vīri bija ievainoti, un viņš vēl iekaustīja abus par to, ka tie nav klausījuši viņa rīkojumu un ir sakropļojuši viens otru pirms medību sezonas beigām. Viņi patiešām bija smagi ievainoti, un, iekāvis viņus, Vilks Larsens ņēmās viņus ārstēt, kā nu prata, un pārsiet viņu ievainojumus. Es palīdzēju kapteinim, kamēr viņš izzon- dēja un dezinficēja ložu brūces. Abi vīri pacieta viņa nesaudzīgo dziedniecību bez kādiem anestezējošiem līdzekļiem, viņi saņēma vienīgi tējas glāzi stipra viskija.

Tad, pirmās vakts laikā, izcēlās kautiņš rufē. Ta iemesls bija pļāpas un tenkošana, kuras dēļ bija cietis Džonsons. Dzirdējām troksni un nākamajā dienā redzējām vīrus ar sazilinātajām sejām. Nopratām, ka puse matrožu pamatīgi samizojusi pārējos.

Otra starpmaiņa un tātad arī diena beidzas ar kautiņu starp Johansenu un kalsno mednieku Latimeru, kurš izskatījās pēc ziemcļštatu iedzīvotāja. Kautiņa iemesls bija Latimera aizrādījums kapteiņa palīgam, ka viņš miegā bļaustoties, un, kaut arī Johansens dabūja pērienu, atlikušo nakts daļu viņš neļāva citiem kajītē ne acu aizvērt, kamēr pats svētlaimīgi gulēja, atkal un atkal miegā pārdzīvodams kautiņu.

Arī mani mocīja murgi. Aizvadītā diena bija bijusi kā drausmīgs sapnis. Vardarbība bija sekojusi vardarbībai, liesmojošās kaislības un aukstasinīga cietsirdība bija pamudinājušās vīrus tīkot citam pēc cita dzīvības, censties ievainot, sakropļot un nogalināt citam citu. Mani nervi bija uzbudināti, mans prāts satraukts. Agrāk manas dienas bija pagājušas gandrīz pilnīgā neziņā par cilvēka zvē- riskumu. īstenībā es biju pazinis dzīvi tikai tās intelektuālajās izpausmēs. Ar varmācību gan biju saskāries, bet tā bija prāta varmācība: Cārlija Fjūreseta kodīgais izsmiekls, Kolekcionāru kopas biedru nesaudzīgās epigrammas un viena otra dzēlīga asprātība, kā arī dažu profesoru aizskarošās piezīmes studiju gados.

Tas bija viss. Ka vīri varētu izgāzt dusmas uz citiem, dauzot viņu miesas un izlejot asinis, tas man bija neparasts un briesmīgs jaunums. Ne jau bez iemesla mani sau- kāja par «Lellīti» van Veidenu, murgu mocīts, domāju, nemierīgi mētādamies savā koja. Cik maz es biju pazinis dzīvi! Es rūgti pasmējos, un man šķita, ka Vilka Larsena atbaidošā filozofija daudz pareizāk izskaidro dzīvi nekā mana.

Un es nobijos, kad apzinājos savu domu virzību. Apkārtējā pastavīgā vardarbība mani ietekmēja samaitājoši. Ta draudēja iznīcināt visu, kas manā dzīvē bija labākais un gaišākais. Saprāts man teica, ka pēriens, ko dabūja Tomass Magridžs, ir kaut kas slikts, un tomēr neparko nevarēju atturēties no iekšēja prieka par to. Es apzinājos, ka šis prieks ir grēcīgs, mani nomāca šī grēka smagums, un tomēr es sajūsmā līksmoju. Es nebiju vairs Hamfrijs van Veidens. Es biju Kumpis, šonera «Gars» mesas zēns. Vilks Larsens bija mans kapteinis, Tomass Magridžs un pārējie bija mani biedri, un es sapratu, ka man, tāpat kā viņiem visiem, jau ir uzspiests šīs dzīves zīmogs.

XIII NODAĻA

Trīs dienas es izpildīju ne vien savus, bet arī Tomasa Magridža pienākumus un ar lepnumu varu teikt, ka viņa darbu padarīju labi. Es zinu, ka iemantoju Vilka Larsena atzinību, un arī matroži staroja no apmierinājuma tajā īsaja laika sprīdī, kamēr es saimniekoju kambīzē.

—   Pirmais tīrais kumoss, kopš esmu uzkāpis uz kuģa, — Harisons man sacīja kambīzes durvīs, nesdams atpakaļ no rufes pusdienu traukus. — Tomija ēdmaņa vienmēr garšoja pec taukiem, sasmakušiem taukiem, un, pec manām domam, kopš izbraucis no Sanfrancisko, viņš nav mainījis kreklu.

—   Protams, ka nav, — es atbildēju.

—  Un es varētu saderēt, ka viņš ar to arī guļ, — Harisons piebilda.

—   Un tu nezaudētu, — es piekritu. — Viens un tas pats krekls, un pa visu šo laiku viņš ne reizi nav to novilcis.

Tomēr Vilks Larsens viņam deva tikai trīs dienas, lai atgūtos 110 pēriena sekām. Ceturtajā dienā pavāru aiz sprandas izvilka no kojas un lika pie darba, kaut gan viņam sapēja visas malas, viņš kliboja un tikpat kā nekā neredzēja — tā aiztūkušas bija viņa acis. Viņš šņaukājās un raudāja, bet Vilks Larsens nebija iežēlināms.

—   Un skaties, lai galdā vairs neparādas samazgas, — iedams projām, viņš piekodināja. — Un lai vairs nebūtu netīrības, to tu ievēro; šad un tad apvelc tīru kreklu, citādi tevi piesies tauva un izpeldinās jūrā. Saproti?

Tomass Magridžs vārgi vilkās pa kambīzi, un šonera pēkšņa sazvelšanās lika viņam sagrīļoties. Mēģinadams atgūt līdzsvaru, viņš gribēja pieķerties pie dzelzs treliņiem, kas apjoza pavardu un neļava katliem nokrist, bet viņam neizdevās tos satvert, viņa plauksta ar visa auguma svaru atmetās pret karsto plīts virsmu. Nočukstēja, nosmirdēja pēc degošas miesas, un atskanēja spalgs sāpju kliedziens.

—   Ak dies, ak dies, ko es ir nodarījis? — pavārs vaimanāja, iesēzdamies ogļu kastē, un vēcināja cietušo roku, lai mazinātu sāpes, ko radīja jauniegūtā brūce. — Kāpēc tas viss piemeklē mani? Nudie, man tas jau ir līdz kaklam, un es tak tā cenšas dzīvē nevienam nekaitēt un nedarīt pāri.

Asaras plūda pa viņa sadauzītajiem un piepampušajiem vaigiem, un viņa seja bija sāpēs pārvērsta. Un tomēr tā bija ļauna seja.

—  Ak, kā es viņu nīstu! Kā es viņu nīstu! — viņš izgrūda caur zobiem.

—   Kuru? — es jautāju, bet nabaga nelaimīgais jau atkal raudāja par savām nedienām. Uzminēt, ko viņš ienīst, nebija tik grūti kā pateikt, kuru viņš neienīst. Man bija radusies pārliecība, ka viņā iemājo ļauns velns, kas viņu mudina ienīst visu pasauli. Dažreiz es domāju, ka viņš ienīst arī pats sevi — tik neparasti un ērmoti dzīve bija izturējusies pret viņu. Šādos brīžos manī uzbangoja dziļa līdzcietība un man bija kauns, ka esmu priecājies par viņa neveiksmēm un ciešanām. Dzīve bija bijusi netaisna pret viņu. Tā bija izspēlējusi ar viņu nelietīgu joku, padarīdama viņu par tādu, kāds viņš ir, tā joprojām ņirgājas par viņu. Kā gan viņš varēja būt citāds? Un, it kā atbildēdams uz manām neizteiktajām domām, viņš vaimanāja:

—  Man nekad nav laimējies, itin nekad! Vai kāds mani sūtīja skolā, vai paēdināja mani, vai noslaucīja manu asiņaino deguntiņu, kad es biju mazs? Vai kāds vispār man kādreiz ir darījis labu? Vai ir, es prasu.

—   Nu nekas, Tornij, — es teicu, mierinot uzlikdams viņam uz pleca roku. — Galvu augšā! Gan jau galu galā viss būs labi. Tev vēl ir priekšā ilgi gadi, un tu vari panākt visu, ko vien vēlies.

—   Tie ir meli, sasodīti meli! — viņš kliedza man sejā, nokratīdams manu roku. — Tie ir meli, un tu pats to zini. Es jau ir iztaisīts, iztaisīts no paliekām un atkritumiem. Tev jau, Kumpi, ir labi. Tu piedzimi par džentlmeni. Tu nezini,kā tas ir, kad jāstaigā ar tukšu vēderiņu, kad ta vien liekas, ka tur iekšā grauž un skribina žurka, kad no izsalkuma jāraud, līdz beigās miegs apžēlojas. Nekas vairs nevar būt labi. Pat ja es rītu būtu Savienoto Valstu prezidents, vai tas var padarīt par nebijušu to laiku, kad es biju maziņš un mans vēderiņš tukšs?

Ko tas man līdzētu, es prasu. Es piedzimu priekš bēdām un ciešanām. Es ir cietis tik nežēlīgi, ka ar to pietiktu desmit citiem cilvēkiem. Pusi no sava sūrā mūža es ir nogulējis pa slimnīcām. Es gulēju drudzī Espinvolā, Ha- vannā, Jaunorleānā. Bārbeidosā es bezmaz nomiru no cin- gas, ta mani tur vārdzināja sešus mēnešus. Bakas Onolulā, lauztas abas kājas Šanhajā, plaušu karsonis Una- laškā, trīs lauztas ribas un savandītas visas iekšas Frisko. Un te nu es ir. Paskat uz mani! Paskat uz mani! Man ribas atkal ir atsistas no muguras. Tu redzēsi, es klepošu asinis. Kā man to var atlīdzināt, es prasu. Kas to darīs? Dies? Dies droši vien mani ļoti ienīda, kad sūtīja mani uz šito savu sasodīto pasauli.

Gaušanās par likteni turpinājās veselu stundu vai ilgāk, un tad viņš sasparojās strādāt klibodams un vaidēdams, ar dziļu naidu acīs pret visu radību. Izrādījās, ka viņa diagnoze tomēr ir pareiza, jo laiku pa laikam viņam kļuva nelabi, un tādos brīžos viņš vēma asinis un cieta stipras sāpes. Un, kā jau viņš pats sacīja, šķita, ka dievs viņu par daudz ienīst, lai ļautu nomirt, jo galu galā viņam kļuva labāk, bet pats viņš tapa vēl ļaunāks nekā jebkad agrāk.

Pagāja vēl vairākas dienas, pirms uz klāja izvilkās Džonsons un negribīgi ķērās pie darba. Viņš joprojām bija slims, un ne vienu vien reizi es redzēju, ka viņš ar mokām rāpjas mastā pie topburas vai nespēkā grīļojas, stāvēdams pie stūres rata. Bet pats ļaunākais bija tas, ka salauzts bija viņa gars. Viņš izturējās pazemīgi pret Vilku Larsenu un gandrīz vai līda Johansena priekšā. Līčs tā neuzvedās. Viņš staigāja kā tīģerēns pa klāju, atklāti raidīdams Vilkam Larsenam un Johansenam naidīgus skatienus.

— Gan es vēl tevi nožmiegšu, tu plakanpēdainais zviedri, — kādu nakti es dzirdēju viņu sakām Johansenam.

Kapteiņa palīgs tumsā viņu nolamāja, un nākamajā mirklī kāds priekšmets ietriecās kambīzes ārsienā. Atskanēja jaunas lamas un ņirdzīgi smiekli, un, kad viss noklusa, es izlavījos laukā un ieraudzīju smagu nazi, ietriektu vairāk nekā collu dziļi cietajā kokā. Pēc dažām minūtēm Johansens taustīdamies nāca to meklēt, bet es nazi paklusām atdevu Līčam nākamajā dienā. Viņš pasmīnēja, kad es viņam to pasniedzu, tomēr tas bija smīns, kurā slēpās krietni izjustāka pateicība nekā tajos runas plūdos, kas raksturīgi manas šķiras ļaudīm.

Izrādījās, ka atšķirībā no pārējiem kuģa apkalpes locekļiem es tagad nebiju naidīgās attiecībās ne ar vienu, visi bija noskaņoti man labvēlīgi. Var jau gan būt, ka mednieki izturējās pret mani tikai ar iecietību, kaut arī neviens no viņiem neizjūta pret mani nepatiku; Dūms un Hendersons, atlabdami zem aizsargjuma uz klāja un zvalstīdamies dienu un nakti savos šūpuļtīklos, pat apgalvoja man, ka es esot pārāks par jebkuru medicīnas māsu slimnīcā un ka viņi mani neaizmirsīšot brauciena beigās, kad saņemšot norēķinu. (It kā man būtu kāda vajadzība pēc viņu naudas! Es būtu varējis nopirkt pat divdesmit šādus šonerus ar visu iekārtu un viņus pašus ar visu viņu mantību!) Bet man bija uzlikts par pienākumu ārstēt viņu brūces, dabūt viņus uz kājām, un es darīju, kas bija manos spēkos.

Vilkam Larsenam uznāca jauna stipru galvas sāpju lēkme, kas ilga divas dienas. Viņš droši vien ļoti cieta, jo lika pasaukt mani un paklausīja maniem norādījumiem kā slims bērns. Bet nekas, ko es spēju darīt, šķiet, viņam nelīdzēja. Pēc mana ieteikuma viņš tomēr atmeta smēķēšanu un dzeršanu; taču esmu neziņā, kādēļ tādam lieliskam dzīvniekam kā viņš vispār vajadzētu mocīties ar galvas sāpēm.

—  Tas ir dieva pirksts, kad es tev saku, — apgalvoja Luiss. — Tā ir sodība par viņa ļaunajiem darbiem, un tas vēl nepavisam nav viss vai arī…

—   Vai arī? — es pārvaicāju.

—   Dievs ir iesnaudies un nepilda savus pienākumus, lai gan es jau nu neesmu tas, kam par to vajadzētu runāt.

Biju maldījies, teikdams, ka baudu visu labvēlību. Tomass Magridžs ne vien turpināja mani nīst, viņš šādai rīcībai bija sameklējis pat jaunu ieganstu. Ne mazums laika aizritēja, kamēr es atradu tam izskaidrojumu, taču beidzot es atklāju, ka tas notiek tādēļ, ka esmu piedzimis laimīgākos apstākļos nekā viņš, pēc viņa vārdiem — «piedzimis par džentlmeni».

—   Un joprojām vēl neviena jauna miroņa, — es uzvilku uz zoba Luisu, kad Dūms ar ITendersonu plecu pie pleca izgāja savā pirmajā pastaigā pa klāju, nogrimuši draudzīgā sarunā.

Luiss nopētīja mani ar savām vērīgajām, pelēkajām acīm un, ļaunu paredzēdams, papurināja galvu.

—  Tas tuvojas, kad es tev saku, un, kad tas ies vaļā, tad tik būs ko turēt. Visu šo laiku es to jaušu un patlaban tikpat skaidri kā takelāžu tumšā naktī. Tas ir tuvu, tas ir tuvu.

—   Kuru ķers pirmo? — es apvaicājos.

—   Veco resno Luisu ne, to es tev apsolu, — viņš smējās. — Jo tas man ir kaulos, es zinu, ka nākamgad ap šo pašu laiku es skatīšos savas vecas mātes acis, kas nogurušas, vērojot jiiru, cerībā ieraudzīt savus piecus dēlus, ko viņa tai atdevusi.

—   Ko viņš tev sacīja? — Tomass Magridžs brītiņu vēlāk man noprasīja.

—   Ka viņš reiz aizbraukšot mājās apciemot māti, — es diplomātiski atbildēju.

—   Man tāda nekad nav bijusi, — koknejietis piezīmēja, ar savam nespodrajām, drūmajām acīm lūkodamies manējās.

XIV NODAĻA

Agrāk es nekad nebiju pienācīgi novērtējis sievietes. Cik varu spriest, es nebiju visai juteklīgs, lai gan līdz šim es, patiesību sakot, nekad netiku atradies ārpus sieviešu sabiedrības. Māte un māsas vienmēr uzturējās manā tuvumā, un es vienmēr pūlējos no viņam izbēgt, jo viņas mani uztrauca līdz ārpratam ar savam rūpēm par manu veselību un ar periodiskiem iebrukumiem mana miteklī, pēc kuriem mans pārdomātais juceklis, ar ko es tā lepojos, tika pārveidots vēl lielākā, turklāt nekārtīgā juceklī, lai gan no malas viss izskatījās diezgan glīti. Pēc viņu aiziešanas es nekad nevarēju neko atrast. Bet tagad, ak vai, cik patīkami būtu bijis just viņu klātbūtni, viņu svārku švīkstoņu un čaukstoņu, ko es agrāk ienīdu no visas sirds! Esmu pārliecināts, ka nekad vairs nebūšu pret viņām īgns, ja reiz tikšu mājās. Lai viņas mani ārstē un zajo 110 rīta līdz vakaram, lai slauka putekļus, mēž un kārto manu mitekli katru mīlu brītiņu; es tikai atgāzīšos krēslā un mierīgi uz visu to noskatīšos, un būšu pateicigs par to, ka man ir māte un māsas.

Sīs atmiņas rosina mani uz pārdomām. Kur ir šo pāri par divdesmit «Gara» apkalpes vīru mātes? Tas taču ir pretdabiski un neveselīgi, ka vīrieši ir pilnīgi atšķirti no sievietēm un savrupos baros klīst pa pasauli! Rupjība un mežonība tam ir neizbēgamas sekas. Vajadzētu, lai šiem vīriem, kuru sabiedrībā es atrodos, būtu sievas, māsas un meitas; tad viņi spētu būt gan laipni, gan maigi, gan līdzcietīgi. Neviens no viņiem nav pat precējies. Gadiem ilgi neviens nav nācis saskarē ar krietnu sievieti, nav izjutis labvēlīgo ietekmi, ko šāda būtne neatvairāmi izstaro. Viņu dzīvei trūkst līdzsvara. Viņu vīrietība, kura pati par sevi ir dzīvnieciski rupja, ir pārmērīgi attīstīta. Turpretī viņu jūtu dzīve ir palikusi neizkopta, patiesību sakot, atrofējusies.

Tā ir neprecētu vīriešu sabiedrība. Viņu dzīve paiet vienās ķildās un sadursmēs, un, ķildodamies cits ar citu, viņi kļūst ar katru dienu bezjūtīgāki. Brīžiem man šķiet neiespējami, ka viņiem kādreiz ir bijusi mate. Varētu likties, ka viņi ir pa pusei kustoņi, pa pusei cilvēki, atsevišķa pasuga, kurai nav tāda jēdziena kā dzimums, ka tie ir izperēti saulē kā bruņurupuču olas vai iegūst dzīvību kādā līdzīgi vulgārā veidā un ka savas dienas viņi aizvada varmācībā un ļaunumā, un beidzot nomirst tikpat nepievilcīgi, kā ir dzīvojuši.

Sādu domu ietekmēts, es vakar vakarā runājos ar Jo- hansenu — tie bija pirmie neoficiāli teiktie vārdi, ar kuriem viņš mani pagodināja kopš ceļojuma sākuma. Jo- hansens bija atstājis Zviedriju astoņpadsmit gadu vecumā; tagad viņam ir trīsdesmit astoņi, un visā šajā laikā viņš ne reizes nav bijis mājās. Pirms pāris gadiem Cīlē kādā jūrnieku pansionātā viņš bija saticis savu novadnieku un no tā uzzinājis, ka māte vēl ir dzīva.

—   Tagad viņai jābūt krietni vecai, — viņš sacīja, domīgi vērdamies kompasnīcā, un tad uzmeta asu skatienu Ilarisonam, kurš par rumbu bija novirzījies no kursa.

—   Kad jūs pēdējo reizi viņai aizrakstījāt?

Viņš skaļi sāka galvā rēķināt:

—   Astoņdesmit pirmajā; nē… astoņdesmit otrajā, vai tiešām? Nē… astoņdesmit trešajā. Jā, astoņdesmit trešajā. Priekš desmit gadiem. No kādas mazas ostas Madagaskarā. Es tur strādāju.

Redzi, — viņš turpināja, it kā uzrunādams savu novārtā pamesto māti zemeslodes viņā pusē, — katru gadu es gatavojos braukt mājās. Tad kāda jēga bija rakstīt? Tikai viens gadiņš. Un katru gadu kaut kas trāpījās — un es neaizbraucu. Bet tagad esmu kapteiņa palīgs un, kad es Frisko saņemšu aprēķinu varbūt savus piecsimt dolārus, piemunsturēšu uz kāda debessdūrēja un apkārt Horna ragam aizlaidīšu uz Liverpūli; tas vēl man ienesīs naudu, un tad es no turienes braukšu mājās ar pasažieru kuģi. Tad viņai vairs nebūs jāstrādā.

—   Bet vai tad viņa strādā? Tagad? Cik viņai gadu?

—   Apmēram septiņdesmit, — viņš atbildēja. Un tad lielīgi piebilda: — Mēs savā zemē strādājam no dzimšanas līdz nāves stundai. Tāpēc mēs tik ilgi dzīvojam. Es nodzīvošu līdz simtam.

Nekad neaizmirsīšu šo sarunu. Šie vārdi bija pēdējie, ko es dzirdēju nākam pār viņa lūpām. Varbūt tie arī vispār bija pēdējie, ko viņš izrunāja. Jo, nogājis kajītē, lai dotos pie miera, es nolēmu, ka lejā gaiss ir pārāk smacīgs, lai gulētu. Bija bezvēja nakts. Mēs atradāmies ārpus pasātu joslas, un «Gars» kūlās uz priekšu vienu mezglu stundā. Tāpēc es pasitu padusē segu ar spilvenu un gāju augšā uz klāja.

Iedams garām Harisonam, pametu acis uz kompasnīcu, kas bija iebūvēta kajītes jumtā, un pamanīju, ka šoreiz matrozis ir jau novirzījies par veseliem trim rumbiem. Domādams, ka viņš ir aizmidzis, un gribēdams paglābt puisi no brāziena vai kaut kā vēl ļaunāka, es viņu uzrunāju. Bet Harisons nebija aizmidzis. Viņa acis bija plaši ieplestas. Viņš likās tā apstulbis, ka nespēja man atbildēt.

—   Kas tev kaiš? — es jautāju. — Vai tu esi slims?

Puisis papurināja galvu un ar dziļu nopūtu it kā atmozdamies atvilka elpu.

—   Būtu tu labāk ieturējis kursu, — es viņu norāju.

Viņš pārtvēra dažus spieķus, un es vēroju kompasa rozi lēnām pagriežamies līdz iedaļai Nord-Nord-West, tad, viegli svārstīdamās, tā apstājās.

No jauna paņēmis savas gultas drēbes, es jau gatavojos doties tālāk, kad manu skatienu piesaistīja kaut kas neparasts uz reliņiem kuģa pakaļgalā. Muskuļota roka, no kuras pilēja ūdens, satvēra reliņu. Tai blakus no tumsas iznira vēl otra. Ieinteresēts vēroju, kādu viesi no dzīļu krēslaines es ieraudzīšu. Lai tas būtu kas būdams, zināju, ka tas rāpjas uz kuģa pa lagas līni. Redzēju galvu ar slapjiem, nokareniem matiem un tad neapšaubāmas Vilka Larsena acis un seju. Labo vaigu krāsoja sarkanu asinis, kas tecēja no brūces galvā.

Spējā rāvienā viņš uzrausās uz klāja un piecēlās kājās, uzmezdams ātru skatienu cilvēkam pie stūres rata, it kā lai pārliecinātos, kas viņš tāds ir un vai no viņa nav jābaidās. No kapteiņa strāvoja jūras ūdens. Tas tecēja

sīkiem, dzirdamiem guldzieniņiem, kuri mani satrauca. Kad viņš nāca uz manu pusi, es instinktīvi atrāvos atpakaļ, jo viņa acīs es saskatīju kaut ko tādu, kas slēpa sevī nāves draudus.

—   Būs jau labi, Kumpi, — viņš klusā balsī sacīja.

—  Kur ir mans palīgs?

Es paraustīju plecus.

—        Johansen! — viņš klusām sauca. — Johansen! Kur viņš ir? — Vilks Larsens noprasīja Harisonam.

Jaunais puisis šķita atguvis pašsavaldīšanos, jo atbildēja diezgan droši:

—       Nezinu, ser. Pirms maza brītiņa redzēju viņu ejam uz priekšgalu.

—       Es jau arī devos uz priekšgalu. Bet tu būsi pamanījis, ka es neatgriežos pa to pašu ceļu, kur aizgāju. Vai tu vari to izskaidrot?

—   Jūs droši vien esat bijis viņpus borta, ser.

—       Vai man viņu nepameklēt mednieku kajītē, ser? — es ievaicājos.

Vilks Larsens papurināja galvu.

—       Jūs, Kumpi, viņu neatradīsiet. Bet jūs man noderēsiet. Nāciet līdzi! Gultas drēbes lai paliek. Atstājiet turpat, kur tās ir!

Es sekoju viņam. Kuģa vidusdaļā nemanīja ne mazākās dzīvības zīmes.

—   Tie nolādētie mednieki, — Vilks Larsens iemetināja.

—    Pārāk nobarojušies un sasodīti slinki, lai izturētu četru stundu vakti.

Bet baka priekšgalā mēs atradām trīs matrožus aizmigušus. Viņš apgrieza tos otrādi un ielūkojās to sejās. Viņi piederēja pie klāja sardzes, un pēc sena paraduma kuģa sardzei rāmā laikā atļāva gulēt, aizmigt nedrīkstēja vienīgi virsnieks, stūres vīrs un novērotājs.

—   Kurš ir novērotājs? — Vi-lks Larsens noprasīja.

—        Es, ser, — atbildēja Holiouks, viens no tālbraucējiem matrožiem, balsij viegli trīcot. — Es tikai nupat kā iesnaudos, ser. Lūdzu, piedodiet, ser! Tas nekad vairs neatkārtosies!

—   Vai tu uz klāja kaut ko redzēji vai dzirdēji?

—   Nē, ser, es …

Bet Vilks Larsens, nepatikā šņākdams, bija jau novērsies, pametis matrozi beržam acis aiz pārsteiguma, ka ticis tik viegli cauri.

— Tagad klusām, — Vilks Larsens mani čukstus brīdināja, saliekdams augumu, lai iedabutu to rufes lūkā, un gatavodamies kāpt lejā.

Sekoju ar drebošu sirdi. To, kam vajadzēja notikt, es zināju tikpat maz kā to, kas bija jau noticis. Bet asinis bija plūdušas, un ne jau savas iegribas dēļ viņš bija meties pāri malai ar pārsistu galvu. Turklāt Johansens bija pazudis.

Tā bija pirmā reize, kad nokāpu rufē, un tik drīz es neaizmirsīšu ainu, ko redzēju, stāvot kāpņu lejas galā. Iebūvēta pašā šonera pīķī, rufe izveidoja trīsstūri, gar kura malām divos stāvos bija izvietotas kojas, pavisam divpadsmit. Telpa nebija lielākā par istabiņu Grabstrītā[3]; tomēr šeit bija sablīvēti divpadsmit vīri; te viņi ēda un gulēja, tepat notika visas viņu dzīvības norises. Mājās mana guļamistaba nebija liela, taču taja varētu ietilpināt duci līdzīgu kubriku, bet, ja ņem vērā vēl griestu augstumu, pat divdesmit.

Gaiss rufē bija skābs un sasmacis, un šūpojošās griestu spuldzes blāvajā gaismā es redzēju, ka uz sienas ikviens noderīgais laukumiņš bija no vienas vietas nokārts ar ūdenszābakiem, eļļas drēbēm un citiem tīriem un savalkātiem apģērba gabaliem. Kuģim zvalstoties, tic šūpojās uz priekšu un atpakaļ, saceldami troksni, kāds rodas, koku zariem beržoties gar mājas jumtu vai sienu. Kaut kur kāds zābaks brīdi pa brīdim skaļi nozlaukstēja pret sienu; un, kaut gan nakts uz jūras bija rāma, baļķu un šķērssienu čīkstoņa un neizdibināmie trokšņi zem grīdas apvienojās nerimtīgā korī.

Gulētāji nelikās traucēties. Viņu bija astoņi — abas brīvās maiņas —, un gaiss bija biezs no viņu dvašas siltuma un smakas, bija dzirdama krākšana, nopūtas un kunkstieni — skaņas, kuras nepārprotami liecina, ka dzīvnieks, kas saucas cilvēks, guļ. Bet vai viņi patiešām bija aizmiguši? Itin visi? Un, ja ne visi, tad vai viņi bija gulējuši līdz mūsu ienākšanai? Vilka Larsena meklējumu mērķis, acīm redzot, bija atrast vīrus, kuri izliekas, ka guļ, bet īstenībā nav aizmiguši vai kuri tikai nesen aizsnaudušies. Paņēmiens, ar kādu viņš to centās noskaidrot, man atgādināja kādu Bokačo stāstu.

Izņēmis no ietvara lampu, Vilks Larsens to pasniedza man. Viņš sāka no priekšas ar labās puses pirmajām kojām. Augšējā gulēja kanaksJielisks jūrnieks, kuru viņa biedri bija iesaukuši par Ūfti-Ufti. Viņš gulēja uz muguras un elpoja rimti kā sieviete. Viena roka viņam bija zem galvas, otra — uz segas. Vilks Larsens satvēra tās locītavu ar īkšķi un rādītājpirkstu un skaitīja pulsu. Kanaks pamodās. Viņš atmodās tikpat rāmi, kā bija gulējis. Viņa augums it nemaz nesakustējās. Kustīgas bija vienīgi acis. Tās atsprāga plaši vajā, lielas un melnas, un nemirkšķinādamas raudzījās mūsu sejas. Vilks Larsens pielika pirkstu pie lupām, dodams zīmi klusēt, un acis no jauna aizvērās.

Apakšējā kojā atradās Luiss, varen resns, silts un nosvīdis, patiešām aizmidzis, un cītīgi gulēja. Kamēr Vilks Larsens turēja viņa roku, matrozis nemierīgi sakustējās, izliekdams ķermeni tā, ka vienu mirkli tas balstījās tikai uz pleciem un papēžiem. Viņa lūpas sakustējās, un viņš izrunāja šādus neizprotamus vārdus:

—   šiliņš ir kvarts; bet turi vaļā blisenes, citādi krodzinieks tev trīspensu gabalu iesmērēs par sešnieku.

Tad viņš apvēlās uz sāna ar smagu, šņukstienam līdzīgu nopūtu, sacīdams:

—  Seši pensi ir tenneris, un šiliņš ir bobs, bet, kas ir ponijs, nezinu.

Pārliecinājies, ka Luiss un kanaks patiešām guļ, Vilks Larsens pārgāja pie nākamajām divām kojām labajā pusē, kuru augšējo un apakšējo stāvu, kā mēs spuldzes gaisma redzējām, aizņēma Līčs un Džonsons.

Kad Vilks Larsens noliecās pie apakšējās kojas, lai pārbaudītu Džonsona pulsu, es, stāvēdams taisni un turēdams spuldzi, redzēju zagšus paceļamies Līča galvu — viņš lūrēja pāri savas kojas malai, lai redzētu, kas tur notiek. Katrā ziņā viņš bija nojautis Vilka Larsena viltību un saprata, ka tiks atklāts, jo pēkšņi man no rokām tika izsista lampa un rufē iestājās tumsa. Tajā pašā mirkli viņš droši vien arī lēca tieši virsū Vilkam Larsenam.

Izdzirdot pirmās skaņas, varēja domāt, ka tur cīnās vērsis ar vilku. Vilks Larsens iebaurojās kā satracināts vērsis, un Līčs izmisīgi rūca. Šīs skaņas stindzināja asinis. Cik noprotams, Džonsons nekavējoties bija viņam piebiedrojies; tātad viņa pazemīgā un pieglaimīgā izturēšanās uz klāja nedaudzajās iepriekšējās dienās nav bijusi nekas vairāk kā pārdomāta viltība.

Sī cīņa tumsā man iedvesa tādas šausmas, ka es drebēdams atslīgu pret kāpnēm, jo nespēju uzkāpt augšā. Un pakrūtē man sakāpa tas pats vecais nelabums, kas vienmēr uzradās, kad es redzēju fizisku vardarbību. Šoreiz, protams, es neredzēju nekā, tikai dzirdēju klusās, žļakstošās skaņas, kas rodas, miesai ar spēku triecoties pret miesu. Tad kļuva dzirdami brīkšķi — tur gāzās ķermeņu mudžeklis —, samocīta elpa, pēkšņu sāpju radīti ātri, aprauti sēcieni.

Sazvērestībā, kuras mērķis bija nogalināt kapteini un viņa palīgu, droši vien piedalījās vairāki vīri, jo pēc trokšņiem es nopratu, ka Līčarn un Džonsonam drīz vien bija devušies palīgā vairāki viņu biedri.

—   Sadabū kāds nazi! — Līčs kliedza.

—  Gāziet viņam pa galvu! Izšķaidiet viņa smadzenes! — sauca Džonsons.

Bet Vilks Larsens vairs neizdeva ne skaņas. Nežēlīgi un klusām viņš cīnījās par savu dzīvību. Viņš bija galīgās sprukās. No paša sākuma notriekts zemē, viņš nebija spējis tikt uz kājām, un es jutu, ka, par spīti viņa neiedomājamajam spēkam, viņam nav nekādu izredžu.

Arī es dabūju izjust sparu, ar kādu viņi kāvās, jo vīru kūleņojošie augumi nogāza mani gar zemi un pamatīgi sadauzīja. Bet šajā juceklī man izdevās ierāpties tukšā apakšstāva kojā, kur es nevienam vairs nemaisījos pa kājām.

—  Ei, vīri! Viņš ir māsu nagos! Viņš ir mūsu nagos! — dzirdēju Līču saucam.

—  Kurš? — prasīja tie, kas patiešām bija gulējuši un pamodušies nesaprata, kas notiek.

—  Tas nolādētais stūrmanis! — skanēja Līča viltīgā atbilde. To viņš pateica kaut kā apslāpēti un ar lielu piepūli.

Šo ziņu uzņēma ar priecīgām klaigām, un no šī brīža Vilkam Larsenam virsū bija septiņi stipri vīri, jo Luiss, domājams, kautiņā nepiedalījās. Rufe bija ka aizkaitinatu bišu strops, ko satraucis kāds izlaupītājs.

—  Ei, jūs! Kas tur lejā notiek? — es izdzirdu Lati- meru saucam no augšas caur lūku; būdams pārāk piesardzīgs, viņš nenokāpa rufē, kur gāja kā pa elli.

—     Vai kāds nevar sadabūt nazi? Nu vai tad patiešām neviens nevar dabūt nazi? — Līčs lūdzās, kad troksnis kaut cik pierima.

Jucekli radīja uzbrucēju skaits. Viņi traucēja cits citu, kamēr Vilks Larsens, tiekdamies tikai uz vienu mērķi, to arī sasniedza. Viņa nodoms bija izlauzties cauri visai telpai līdz kāpnēm. Lai gan es biju pilnīgā tumsā, es izsekoju viņa pārvietošanos pēc skaņām. Neviens cits, tikai milzis būtu varējis izdarīt to, ko izdarīja viņš, aizcīkstē- jies līdz trapam. Maz pamazām, vienīgi ar roku spēku, visam vīru baram pūloties atraut viņu atpakaļ un nogāzt zemē, viņš uzvilkās augšā no grīdas, līdz izslējās pavisam stāvus. Un tad kāpienu pēc kāpiena lēni ar rokām un kājām cīnījās augšup pa trapu.

Pašu beidzamo no visa es redzēju. Jo Latimers, pēdīgi aizgājis pēc luktura, turēja to tā, ka gaisma spīdēja pa lūku lejā. Vilks Larsens jau bija gandrīz pašā augšā, lai gan es nevarēju viņu redzēt. Saskatāms nebija nekas vairāk kā vienīgi viņam pieķērušos vīru mudžeklis. Tas staipījās un locījās kā milzīgs daudzkājains zirneklis un šūpojās uz priekšu un atpakaļ līdzi kuģa vienmērīgajiem zvalstiem. Visu laiku — soli pa solim, ar ilgiem starplaikiem — mudžeklis cēlās uz augšu. Reiz tas saļodzījās, tik tikko nenogāzdamies atpakaļ, bet līdzsvars tika atjaunots, un murskulis atkal cēlās uz augšu.

—   Kas tur ir? — Latimers sauca.

Laternas izstarotajā gaismā es redzēju viņa apmulsušo seju.

—   Larsens, — no mudžekļa vidus atskanēja apslāpēta balss.

Latimers pasniedza pretim brīvo roku. Redzēju izšauja- mies uz augšu kādu citu, lai to sakamptu. Latimers vilka, un pāris nākamie pakāpieni tika pārvarēti ar joni. Tad gaisā pasnaikstījās Vilka Larsena otra roka un pieķērās lūkas malai. Ķermeņu murskulis karājās virs kāpnēm, tomēr vīri vēl arvien neatlaidās no bēgošā ienaidnieka. Larsens grūda viņus zemē, trieca pret lūkas aso malu, spārdīja ar kājām. Līčs nogāzās lejā pēdējais, krizdams atmuguriski no pašas augšas un atsizdamies ar galvu un pleciem pret saviem biedriem, kas jau gulēja lejā. Vilks Larsens un lukturis pazuda, mēs bijām atstāti tumsā.

XV NODAĻA

Lamādamies un vaidēdami ļaudis kāpņu apakšgalā rausās kājās.

—   Iededziniet kāds gaismu, man izmežģīts īkšķis, — sacīja Pārsonss, viens no matrožiem, melnīgsnējs, drūms cilvēks, stūrmanis Stendiša laivā, kurā Harisons bija airētājs.

—   Kastīti tu atradīsi mētājamies kaut kur pie dzieda, — Līčs teica, nosēzdamies uz tās kojas malas, kurā es biju paslēpies.

Kļuva dzirdama taustīšanās un sērkociņu švīkstoņa, un kuģa lampa aizdegās ar blāvu, kūpošu liesmu, tās spokainajā gaismā kailstilbaini vīri staigāja apkārt, apkopdami nobrāzumus un brūces. Saņēmis Pārsonsa izmežģīto īkšķi, Ūfti-Ufti to spēcīgi pastiepa un ievilka agrākajā vietā. Tikmēr es pamanīju, ka viņam pašam pirkstu locītavas līdz kaulam pušu. Kanaks tās rādīja citiem, atņirgdams skaistus, baltus zobus, un stāstīja, ka ievainojumus ieguvis, triecot dūri Vilka Larsena mutē.

—  Tātad tu tas biji, tu, melnais diedelniek, — kareivīgi iekliedzās Kellijs, Amerikas īrs, bijušais ostinieks, kas pirmo reizi brauca jūrā un bija Kērfuta laivas airētājs. To noprasījis, viņš izspļāva no mutes asinis un zobus un piegrūda kanakam klāt savu kaušļa ģīmi. Ūfti-Ufti atmuguriski pielēca kājās pie savas kojas un, ar otru lēcienu atgriezies, vicināja rokā garu nazi.

—   O, ej taču gulēt, tu man esi galīgi apnicis, — Līčs iejaucās. Neraugoties uz savu jaunību un pieredzes trūkumu, viņš, acīm redzot, bija rufes barvedis. — Tu, Kel- lij, izbeidz! Liec Ufti mierā! Kā, velns lai parauj, viņš tumsā varēja zināt, ka tas esi tu?

Mazliet parūcis, Kellijs norima, un kanaks paspīdināja baltos zobus pateicīgā smaidā. Viņš bija skaists puisis, gandrīz sievišķīgs, ar patīkamām auguma līnijām, un viņa lielajās acīs bija tāds maigums un sapņainība, kas, likās, nemaz nesaskanēja ar viņa ķildnieka un kaušļa slavu.

—   Kā viņš izspruka? — Džonsons jautāja.

Viņš sēdēja uz savas kojas malas, un viss viņa ķermeņa stāvoklis liecināja par galīgu nomāktību un bezcerību. No nesenās piepūles viņš joprojām smagi elpoja. Kautiņā krekls viņam bija ticis pilnīgi noplēsts no miesām; no dziļas brūces vaigā pa kailajām krūtīm tecēja asinis un pilēja uz grīdas, atstādamas sarkanu celiņu pāri baltajam augšstilbam.

—   Tāpēc, ka viņš ir velns, es jau tev teicu, — Līčs atbildēja ar vilšanās asaram acīs, pielēkdams kājās. Un neviens pats no jums man nevarēja iedot nazi! — viņš nepārtraukti žēlojas.

Bet pārējie matroži nepievērsa viņam nekādu uzmanību, jo bija nobijušies par to, kas viņus gaida.

—  Kā viņš zinās, kuri tie bija? — Kellijs noprasīja un aplaida visapkārt iznīcinošu skatienu. — Ja vien kads no mums nenodos.

—  Viņš tūliņ sapratīs, tiklīdz mēs viņam patrāpīsimies acīs, — Parsonss atbildēja. — Pietiks tikai paskatīties uz tevi.

—   Iestāsti viņam, ka tev uzgāzās klājs uz galvas un izdauzīja zobus, — Luiss ņirgājās. Viņš vienīgais no visiem nebija izkāpis no kojas un līksmoja, ka viņam nav ne skrambiņas, kas vēstītu, ka viņš būtu piedalījies nakts kautiņā. — Pagaidiet tikai, kad viņš rīt jūsu mūļiem uzmetis acis, bandīti tādi, — viņš nosmējās.

—   Mēs sacīsim, ka noturējām viņu par stūrmani, — viens ieminējas. Un otrs piebilda: — Es zinu, ko teikšu: izdzirdu traci, izlēcu no kojas un par savām pūlēm da- buju pamatīgu belzienu pa žokli, un tad pats ar vairs acīs neskatījos. Tumsā nevarēju izšķirt, kas katrs bija, un tik gāzu.

—   Un, protams, trāpīji man, — Kellijs piebalsoja, sejai uz mirkli atplaukstot.

Līčs un Džonsons šajās runās nepiedalījās, un bija skaidri redzams, ka biedri viņus uzlūko par tādiem, kurus nenovēršami sagaida pats ļaunākais, kuriem nav vairs nekādu cerību un gals jau klāt. Kādu laiku Līčs mierīgi noklausījās viņu pārmetumos. Tad viņš aizsvilās:

—  Jūs man esat galīgi apnikuši! Atradušies labiņie! Ja jūs būtu mazāk vārstījuši mutes un darījuši kaut ko arī ar rokām, tad ar viņu tagad jau butu viss cauri. Kāpēc neviens no jums neiedeva man nazi, kad es to prasīju? Taisni nelabi metas no tādiem! Brēcat un baurojat tā, it kā viņš taisītos jūs nosist, tiklīdz dabūs rokā! Jūs tak paši sasodīti labi zināt, ka viņš to nedarīs. Viņš to nevar atļauties. Te nav ne vietu apgādes kantoru, ne bič- komeru, un jūs viņam esat vajadzīgi darbam, dikti vajadzīgi. Kas tad airēs vai stūrēs, vai apkalpos kuģi, ja viņš jūs zaudēs? Mums ar Džonsonu vieniem vajadzēs izstrēbt visu putru. Tagad liecieties savās kojās un stāviet klusu; es gribu drusku pagulēt.

—   Nu labi, labi, — Pārsonss ierunājās. — Var jau ar būt, ka viņš mūs nenožmiegs, bet ņem vērā manus vārdus — no šīs dienas elle pret šito kuģi būs tīrais ledus skapis.

Visu šo laiku es bažīgi lauzīju galvu pats par savu kļūmīgo stāvokli. Kas notiks ar mani, ja šie vīri atklās manu klātbūtni? Nemūžam es nespētu izlauzties no šejienes, kā to izdarīja Vilks Larsens. Un šajā mirklī Latimers aurēja pa lūku no augšas:

—   Kumpi! Vecais tevi sauc!

—   Viņa te lejā nav! — Pārsonss atkliedza.

—   Ir gan, — es teicu, izlavīdamies no kojas un visiem spēkiem cenzdamies, lai mana balss skanētu stingri un droši.

Matroži apjukuši skatījās uz mani. Viņu sejās es redzēju bailes un baiļu radītu velnišķīgu ļaunumu.

—   Eju! — es uzsaucu Latimeram.

—   Nekur tu neiesi! — Kellijs bļāva, nostādamies starp mani un kāpnēm, atvēzējis labo roku īstam žņaudzēja tvērienam. — Tu sasodītais okšķeri! Es tev aizbāzīšu muti!

—   Ļauj, lai viņš iet! — Līčs pavēlēja.

—   Nenāk ne prātā, — skanēja dusmīga atbilde.

Līčs pat nepakustējās, sēdēdams.uz kojas malas.

—   Ļauj, lai viņš iet, es saku, — viņš atkārtoja, bet šoreiz viņa balss bija skarba un metāliska.

īrs sastomījās. Grasījos paiet viņam garām, un viņš pavirzījās sāņus. Nokļuvis līdz kāpnēm, es pagriezos pret rupjajām un ļaunajām sejām, kas no pustumsas blenza uz mani. Manī uzbangoja pēkšņa dziļa līdzjūtība. Atcerējos koknejieša vārdus. Cik ļoti gan dievs viņus ienīdis, ka viņiem jācieš tādas mokas!

—   Ticiet man, es neko neesmu ne redzējis, ne dzirdējis, — es mierīgi teicu.

—   Es jums saku, ka no viņa nav jābaidās, — kāpdams augšā pa trapu, dzirdēju Līča vārdus. — Vecais viņam patīk tikpat maz kā jums vai man.

Vilku Larsenu atradu mesā. Izģērbies, asinīm noplūdis, viņš gaidīja mani. Viņš saņēma mani ar savu dīvaino smaidu.

—   Nāciet nu, dakter, ķerieties pie darba! Šajā braucienā jums, acīm redzot, būs iespējas plašai praksei. Nemaz nezinu, kas gan «Gars» būtu bijis bez jums, un, ja vien es būtu spējīgs lolot šādas cēlas jūtas, es teiktu, ka tā saimnieks ir jums dziji pateicīgs.

Es zināju, kas atrodas tādos vienkāršos medikamentu skapīšos, kāds bija uz «Gara», un, kamēr es uz mesas krāsniņas sildīju ūdeni un sagatavoju visu nepieciešamo Vilka Larsena ievainojumu pārsiešanai, viņš staigāja apkārt smiedamies un tērzēdams, ar vērtējošu skatienu aplūkodams savas brūces. Līdz šim ne reizes nebiju redzējis viņu bez drēbēm, tagad, ieraugot viņa augumu, man gluži vai elpa aizrāvās. Nekad man nav piemitusi vājība apjūsmot miesu — pat ne uz to pusi ne, bet esmu pietiekami apveltīts ar mākslinieka izjūtu, lai pienācīgi novērtētu tās daiļumu.

Mani apbūra Vilka Larsena auguma nevainojamās līnijas un tas, ko varētu nosaukt par tā drausmo skaistumu. Biju pavērojis vīrus rufē. Kaut arī dažiem bija vareni muskuļi, tomēr katram no viņiem piemita kāda nepilnība: te viena ķermeņa daļa vāji attīstīta, te otra pārmērīgi, te ieliekums vai izliekums, kas izjauca simetriju; kājas par īsām vai garām, pārliecīgi dūrās acīs cīpslojums un kauli, vai arī tie par maz bija saskatāmi. Ūfti-Ūfti bija vienīgais ar nevainojamu ķermeņa veidojumu, tomēr viņam piemita kaut kas sievišķīgs.

Bet Vilks Larsens bija tipisks vīrietis, vīrišķīgs, pati pilnība, gandrīz kā dievs. Kad viņš staigāja vai pacēla rokas, spēcīgie muskuļi te saspringa, te atslāba zem zīdainās ādas. Aizmirsu pateikt, ka iedegusi viņam bija tikai seja. Viņa ķermenis bija balts kā visbaltākajai sievietei, jo viņš bija skandināviešu cilmes. Atceros, ka viņš pacēla roku, lai aptaustītu ievainojumu galvā, un es vēroju bicepsu kustamies kā dzīvu būtni zem balta apvalka, šis pats muskulis vēl nesen gandrīz vai aizsūtīja mani pie senčiem; es biju redzējis to izdalām tik daudzus nāvējošus sitienus. Nespēju atraut no viņa acis. Stāvēju kā sastindzis, un antiseptiskā pārsēja vīstoklis, ko turēju rokā, attinās un izritinājās pa grīdu.

Viņš man aizrādīja, un es atjēdzos, ka blenžu viņā.

—   Dievs nav žēlojis pūļu, jūs radīdams, — es sacīju.

—   Jūs tā domājat? — viņš atbildēja. — Arī man pašam bieži ta ir licies, un es esmu gudrojis, kāpēc tas tā.

—   Nolūks… — es iesāku.

—   Lietderība, — viņš mani pārtrauca. — Šis ķermenis ir radīts lietošanai. Šie muskuļi darināti, lai sagrābtu, plosītu un iznīcinātu tās būtnes, kas stājas man ceļā un apdraud manu dzīvību. Bet vai jūs esat padomājis arī par tām citām būtnēm? Tām taču arī ir kaut kādi muskuļi, kas domāti sagrābšanai, plosīšanai un iznīcināšana^; bet, kad tās stājas man pretī un grib atņemt man dzīvību, es viņas pārspēju gan grābšanā, gan plosīšanā, gan iznīcināšanā. Ar nolūku to nevar izskaidrot. Ar lietderību gan.

—  Tas nav skaisti, — es iebildu.

—  Jūs gribat teikt, ka dzīvība nav skaista. — Viņš smaidīja. — Tomēr jūs apgalvojat, ka esmu labi veidots. Redzat?

Viņš sasprindzināja kāju lielus un pēdas, spiezdams to pirkstus pret kajītes grīdu, it kā gribētu to sakampt. Muskuļu mezgli, izciļņi un pauguri zem ādas izlocījās un savilkās kamolos.

—   Pataustiet! — viņš pavēlēja.

Tie bija cieti kā dzelzs. Un es ievēroju arī, ka viss viņa stāvs ir saspriegts un modrs; gurnu, muguras un plecu muskuļi lēnām pārvietojās un mainīja apveidu; rokas bija mazliet paceltas, to muskuļi piemilza, pirksti saliecās, līdz atgādināja plēsoņas nagus; pat acis mainīja izteiksmi: tajās parādījās skadrums, vērīgums un kvēle, kas liecināja par gatavību cīņai.

—   Noturība, līdzsvars, — viņš teica, atbrīvodams muskuļus, līdz tie pilnīgi atslāba. — Pēdas, ar ko pieķerties pie zemes, kājas, kas balsta augumu un palīdz turēties pretī, kamēr es ar rokām, pirkstiem, nagiem un zobiem cīnos, lai nogalinātu un neļautu nogalināt sevi. Nolūks? Lietderība ir vairāk piemērots vārds.

Es nestrīdējos. Biju redzējis pirmatnīga plēsoņas kustību mehānismu, un tas atstāja uz mani tādu pašu iespaidu, it kā es būtu apskatījis liela karakuģa vai okeānā milzeņa mašīnas.

Biju pārsteigts, ka viņa ievainojumi nav smagi, lai. gan kautiņš rufē bija patiešām mežonīgs, un lepojos, ka man izdodas tik veikli tos pārsiet. Bija daži nopietnāki ievainojumi, pārējie — tikai krietnāki nobrāzumi un plēstas brūces. Belziens, ko viņš bija dabūjis, pirms pārkrita par bortu, bija pārsitis viņa galvas ādu vairāku collu garumā. Pēc viņa norādījumiem, es iztīrīju un sašuvu pušumu, iepriekš noskuvis tā malas. Bez tam viņa kājas ikru muskulis bija stipri saplēsts un izskatījās tā, it kā to būtu plosījis buldogs. Kāds no matrožiem, viņš man pastāstīja, esot tajā ieķēries ar zobiem pašā kautiņa sākumā un neesot vairs laidis vajā, kaut arī aizvilkts līdz pašai kāpņu augšai, kur beidzot Vilkam Larsenam izdevies viņu nokratīt.

—   Starp citu, Kumpi, kā jau teicu, jūs esat izdarīgs cilvēks, — Vilks Larsens iesāka, kad biju pabeidzis savu darbu. — Jūs jau zināt, ka esmu palicis bez palīga. Turpmāk jūs stāvēsiet sardzē, saņemsiet septiņdesmit piecus dolārus mēnesī un ikviens jūs uzrunās ar «mister van Veiden».

—   Es… es nekā nejēdzu no navigācijas, jūs taču to zināt, — es izstomīju.

—   Tas nemaz nav nepieciešams.

—   Man nudien nerūp ieņemt augstus amatus, — es iebildu. — Jau mans pašreizējais necilais amats sagādā man visādas nepatikšanas. Man nav nekādas pieredzes. Zināt, no viduvējības arī tiek savs labums.

Viņš smaidīja, it kā viss jau būtu nokārtots.

—   Negribu būt par kapteiņa palīgu uz šī elles kuģa! — es izaicinoši iekliedzos.

Redzēju, ka viņa seja kļūst cieta un acīs parādās nežēlīga vizna. Viņš gaja uz savas kajītes durvīm, sacīdams:

—   Un nu, mister van Veiden, ar labu nakti!

—  Ar labu nakti, mister Larsen, — es nedroši atbildēju.

XVI NODAĻA

Nevaru apgalvot, ka stūrmaņa stāvoklis man būtu sagādājis kaut ko patīkamu, ja nu vienīgi to, ka nevajadzēja vairs mazgāt traukus. Nejēdzu pat pašus vienkāršākos kapteiņa palīga pienākumus, un man būtu klājies patiešām ļauni, ja matroži nebūtu noskaņoti man labvēlīgi. Neko nezināju par galiem un takelāžu, buru pielāgošanu un uzvilkšanu; bet vīri netaupīja pūles, lai mani iemācītu, — sevišķi labs skolotājs bija Luiss, — un padotie man sagādāja maz rūpju.

Citādi bija ar medniekiem. Vairāk vai mazāk pazīdami jūrnieka darbu, viņi neņēma manu paaugstināšanu amatā par pilnu. Patiesībā man pašam arī likās smieklīgi, ka es, visīstākais sauszemnieks, esmu iecelts par stūrmani; taču paciest, ka mani neņem par pilnu, bija pavisam kas cits. Es nesūdzējos, tomēr Vilks Larsens pieprasīja attiecībās ar mani ievērot jūrnieku etiķeti visos sīkumos — daudz stingrāk nekā tad, kad stūrmanis bija nabaga Johansens; pēc vairākām ķildām, draudiem un lielas kurnēšanas viņš piedabūja medniekus pie paklausības. Ikviens no kuģa ļaudīm, mani uzrunājot, teica «mister van Veiden», un pats Vilks Larsens tikai neoficiāli reizēm mani nosauca par Kumpi.

Tas bija jocīgi. Gadījās, piemēram, ka vējš par dažiem rumbiem bija mainījis virzienu, kamēr mēs ieturējām pusdienas, un, kad es piecēlos no galda, Vilks Larsens sacīja:

—  Mister van Veiden, vai jus nepārmestu uz bakborda halzi?

Un es izgāju uz klāja, pieaicināju pie sevis Luisu un no viņa uzzināju, kas jādara. Pēc dažām minūtēm, iegaumējis viņa pamācības un pilnībā apguvis vajadzīgo manevru, sāku dot rīkojumus. Atceros vienu no tādiem gadījumiem savu stūrmaņa gaitu agrīnajā posmā, kad Vilks Larsens uznāca augšā, līdzko es sāku izrīkot matrožus. Viņš smēķēja cigāru un mierīgi noskatījās, kamēr darbs bija pabeigts, un tad pienāca pie manis.

—   Kumpi, — viņš teica, — piedodiet, mister van Veiden, es jūs apsveicu! Domāju, ka tagad jūs sava tēva kājas mierīgi varat vantēt viņam atpakaļ kapā. Jūs esat atradis pats savas un iemācījies uz tām stāvēt. Vēl tikai mazliet jāiepraktizējas rīkoties ar galiem un burām, jāiegūst pieredze, kas darāms vētrā, un, pabeidzis šo braucienu, jūs varētu piemunsturēt uz jebkura piekrastes šonera.

Laiks, kas pagāja pēc Johansena nāves, līdz mūsu šoneris nokļuva roņu medību vietās, man aizritēja samērā labi. Vilks Larsens bija pati uzmanība, matroži man palīdzēja, un man nebija vairs jāuzturas Tomasa Magridža nepatīkamajā sabiedrībā. Nebaidos atzīties, ka klusībā es sāku pat izjust zināmu lepnumu par sevi. Lai cik neiedomājams bija mans stāvoklis — sauszemes žurka par kapteiņa palīgu —, es tomēr ar saviem pienākumiem tiku galā tīri labi un šajā īsajā laika sprīdī lepojos ar sevi, un man iepatikās «Gara» šūpošanās un zvalstīšanās, kad tas gāzelēdamies devās pa tropisko jūru uz mazo saliņu ziemeļrietumos, kur mēs uzpildījām ūdens mucas.

Bet mana laime nebija pilnīga. Tā bija tikai relatīva laime, mazāku nedienu periods starp lielām nedienām bagātu pagātni un tādu pašu nākotni. Jo, ciktāl tas attiecās uz jūrniekiem, «Gars» viņiem bija kļuvis par gatavo elli. Viņiem ne mirkli nebija miera vai atpūtas. Vilks Larsens uz matrožiem turēja ļaunu prātu par mēģinājumu viņu nogalināt un rufē saņemto kāvienu; augu dienu no agra rīta līdz vēlam vakaram un pat cauru nakti viņš darīja visu, lai viņu dzīve kļūtu neciešama.

Viņš labi zināja, cik liela psiholoģiska nozīme ir sīkumiem, un, piesiedamies par sīkumiem, turēja apkalpi satraukumā, kas robežojās ar ārprātu. Es redzēju, ka viņš piecēla Harisonu no kojas un pavēlēja tam nolikt nomētātu otu īstajā vietā, pie tam pamodināja arī abas brīvās maiņas un sūtīja Harisonam līdzi noskatīties, kā viņš to izdara. Tik tiešām — tīrais sīkums, bet Vilkam Larsenam pietika atjautības izdomāt tūkstošiem šādu sīkumu, kas sagandēja ļaužu garastāvokli rufē.

Protams, vīri nemitīgi kurnēja, sīkas sadursmes notika katru dienu. Vienmēr divi trīs vīri dziedēja brūces, jo šis cilvēkveidīgais zvērs, kas bija viņu kapteinis, arvien mēdza palaist rokas. Taču uzsākt izšķirošu cīņu pret viņu vīri neuzdrošinājās, jo mednieku dzīvojamā telpā un kapteiņa kajītē bija daudz ieroču. Līčs un Džonsons bija Vilka Larsena velnišķīgā rakstura galvenie upuri, un, redzot dziļo nomāktību, kas nekad neizzuda no Džonsona sejas un acīm, man sirds plīsa vai pušu.

Ar Līču bija citādi. Viņam piemita tāds cīņas spars kā plēsīgam zvēram. Viņu likās apsēdis neremdināms niknums, kas neatstāja laiku bēdāties. Viņa lūpas bija savilktas ņirdzīgā smīnā, un, jau ieraugot vien Vilku Larsenu, viņš draudīgi ieņurdējās, esmu pilnīgi pārliecināts, ka tas notika neapzināti. Viņš vēroja Vilku Larsenu, kā ieslodzīts zvērs vēro savu apsargātāju, un dzīvnieciska ņurdoņa viņam skanēja dziļi rīklē un trīsēdama atbalsojās starp zobiem.

Atceros, ka reiz uz klāja gaišā dienas laikā, gatavodamies dot kādu rīkojumu, es piedūros viņa plecam. Līčs stāvēja ar muguru pret mani un, tiklīdz mana roka pieskārās, vienā mirklī atsprāga no manis, lēcienā pagriezdams galvu un iekliegdamies. Uz brīdi viņš mani bija noturējis par to vīru, ko ienīda.

Tiklab viņš, kā Džonsons būtu nogalinājuši Vilku Larsenu pie vismazākās izdevības, bet tāda nekad neradās. Vilks Larsens tam bija par gudru, turklāt viņiem trūka piemērotu ieroču. Ar kailām rokām vispār nebija nekādu izredžu pieveikt kapteini. Laiku pa laikam viņš iekaustīja Līču, kurš vienmēr turējās pretī kā meža kaķis ar zobiem, nagiem un dūrēm, līdz nespēkā vai nesamaņā nostiepās uz klāja. Un nekad viņš neizvairījās no jaunas sadursmes. Viss velnišķīgais, kas mājoja viņā, izaicināja Vilka Lar- senā ieinītošo velnišķīgumu. Vajadzēja tikai viņiem vienlaicīgi parādīties uz klāja, kad jau atkal gāja vaļā; man gadījās arī redzet Līču metamies virsū Vilkam Larsenam bez brīdinājuma vai redzama iemesla. Reiz viņš svieda savu smago dunci, tikai par collas tiesu aizmēzdams to garām Vilka Larsena kaklam. Citreiz viņš no bezānmasta zāliņa nolidināja tērauda mālšpiku. Uz zvalstīga kuģa tādu sviedienu izdarīt bija grūti, taču rīka asais gals, žvinkstēdams nācis no septiņdesmit piecu pēdu augstuma, tik tikko netrāpīja Vilkam Larsenam pa galvu, kad viņš parādījās mesas trapa ejā, un ietriecās cietajā klaja dēļu segumā vairak neka divas collas. Vēl kadu citu reizi Līčs iezagās mednieku kajītē, paņēma pielādētu šauteni un drāzās ar to uz kāpnēm, bet Kērfuts viņu noķēra un atbruņoja.

Es bieži brīnījos, kādēļ Vilks Larsens Līču nenonāvē un nedara šādam stāvoklim galu. Bet viņš tikai smējās, šķita, ka briesmas viņam sagādā prieku. Tādu sevišķu baudu droši vien sajūt cilvēki, kuri, laiku kavēdami, aizraujas ar plēsīgu zvēru pieradināšanu.

— Apziņa, ka dzīvība karājas mata galā, — viņš man paskaidroja, — piešķir tai pavisam citu vērtību. Cilvēks jau pēc dabas ir spēlmanis, un dzīvība ir viņa lielākā likme. Un, jo lielāka iespēja zaudēt, jo asākas izjūtas. Kālab lai es sev liegtu prieku satracināt Līču līdz ār- pratam? Taisnību sakot, ar to es viņam izdaru pat pakalpojumu. Baudījums abiem ir vienlīdz liels. Viņš dzīvo karaliskāk par jebkuru citu viru rufē, kaut arī pats to ne- apzinas. Jo viņam ir kaut kas tāds, ka citiem trūkst — nodoms, ko var un vajag piepildīt, mērķis, kuru cenšoties sasniegt aizmirst visu citu, vēlēšanās nogalināt mani, ce- riba, ka viņam tas izdosies. Viņa dzīve, Kumpi, ir patiešām bagāta un pilnvērtīga. Šaubos, vai viņš jebkad agrāk ir dzīvojis tik spraigi un aizrautīgi, un es dažreiz viņu no visas tiesas apskaužu, redzot, ka viņa neprāts sasniedz jūtu un kaislību kalngalus.

—  Bet tas taču ir gļēvi! Gļēvi! — es izsaucos. — Visas priekšrocības ir jūsu pusē.

—   Kurš no mums abiem ir lielāks gļēvulis, jūs vai es? — viņš sadrūmis jautāja. — Nonācis neērtā stāvoklī, jūs kļūstat pie tā līdzvainīgs, panākot izlīgumu ar savu sirdsapziņu. Ja jūs būtu patiesi liels, patiesi uzticīgs pats sev, jūs mestos uz vienu roku ar Līču un Džonsonu. Bet jums ir bail, dikti bail. Jūs gribat dzīvot. Dzīvība, kas ir jūsos, brēc, ka tai jādzīvo, vienalga par kādu cenu; tāpēc jūs dzīvojat necienīgi, nododot savus labākos centienus, grēkojot pret visiem saviem nožēlojamajiem princi- piņiem un dzenot savu dvēseli taisnā ceļā uz elli, ja vien tāda ir. Tpū! Mana izturēšanās prasa lielāku drosmi. Es negrēkoju, jo uzticīgi paklausu dzīvībai, kas ir manī. Izturos godīgi vismaz pret savu dvēseli, un tas ir kaut kas tads, ko nevar teikt par jums.

Viņa vārdi man sāpīgi iedzēla. Varbūt es galu galā tomēr esmu gļēvulis. Un, jo vairāk es par to domāju, jo vairāk man šķita, ka pienākums pašam pret sevi man liek darīt to, ko viņš ieteic: sabiedroties ar Džonsonu un Līču un censties viņu nogalināt. Un tieši šeit, manuprāt, izpaudās manu puritāņu senču mantojums, kas mani sku- binaja uz šausmu darbiem un attaisnoja pat slepkavību. Es apstājos pie šīs domas. Atbrīvot pasauli no šada briesmoņa būtu augstāka mērā tikumiska rīcība. Cilvēce tikai kļūtu labāka un laimīgāka, dzīve gaišāka un jaukāka.

Es ilgi domāju par to, bezmiega naktīs valstīdamies savā kojā un atsaukdams atmiņā visu, kas šeit bija noticis. Runāju ar Džonsonu un Līču naktī, tās maiņas laikā, kad Vilks Larsens gulēja. Viņi abi bija zaudējuši cerības: Džonsons — pesimistiskā rakstura dēļ, Līčs — tādēļ, ka bija pārmocījies, un tādēļ, ka viņa spēki bija izsīkuši veltīgajā cīņā. Bet kādu nakti viņš dedzīgi sagrāba manu roku, sacīdams:

—   Ticu, ka jūs to runājāt no skaidras sirds, mister van Veiden. Bet palieciet savā vietā un turiet mēli aiz zobiem! Nesakiet nekā, dariet tikai savu! Mēs esam pagalam, es to zinu, bet tomēr jums varētu rasties iespēja izdarīt mums kādu pakalpojumu, ja mums tas būtu sasodīti nepieciešams.

Nākamajā dienā, kad vēja pusē parādījās Veinraitas sala, Vilks Larsens pateica pravietiskus vārdus. Viņš bija uzbrucis Džonsonam, Līčs — viņam, un viņš nupat bija beidzis iekaustīt abus divus.

—  Līč, — viņš sacīja, — tu taču zini, ka agri vai vēlu es tevi nositīšu, vai ne?

Līčs tikai atņirdza zobus.

—  Un, kas attiecas uz tevi, Džonson, tev tā apniks dzīvot, pirms es ar tevi būšu ticis galā, ka tu pats metīsies pāri bortam. Redzēsim, ka tā būs.

Tas ir iedvesmojums, — viņš piebilda, pievērsdamies man. — Saderu uz mēneša algu, ka tas iedarbosies.

Klusībā loloju cerību, ka viņa upuriem izdosies izbēgt, kamēr uzpildīs ūdens mucas, bet Vilks Larsens bija labi izraudzījis vietu. «Gars» noenkurojās pusjūdzi pirms vientulīgās krastmalas bangotnes. Seit sākās dziļa aiza ar stāvām vulkāniskām sienām, pa kurām cilvēks nespētu uzrāpties. Un te Vilka Larsena tiešā vadībā — jo arī viņš pats izcēlās malā — Līčs un Džonsons piepildīja mazās muciņas un vēla tās lejā uz krastu. Viņiem nebija nekādas iespējas izbēgt brīvībā ar kādu no laivām.

Harisons ar Kelliju tomēr mēģināja to izdarīt. Viņi abi apkalpoja vienu laivu, un viņu uzdevums bija irties starp šoneri un krastu, katrā braucienā pārvadājot vienu pašu mucu. Tieši pirms pusdienām, dodamies uz malu ar tukšu mucu, viņi mainīja virzienu un nogriezās pa kreisi, lai apbrauktu zemesragu, kurš iesniedzās jūrā starp viņiem un brīvību. Aiz tā putu apņemtās pakājes atradās japāņu kolonistu glītie ciemi un smaidošās ielejas, kas iespiedās dziļi salas iekšienē. Vajadzēja tikai nokļūt tur, un Vilks Larsens abiem vīriem nekā vairs nevarētu padarīt.

Biju ievērojis, ka Hendersons un Dūms visu rītu klimst pa klāju, tagad uzzināju, kādēļ viņi tur uzturas. Sadabūjuši savas šautenes, abi lēnā garā atklāja uguni uz bēgļiem. Tā bija aukstasinīga trāpīgas šaušanas demonstrēšana, sākumā viņu lodes, nevienam nekaitēdamas, spin- dza pa ūdens virsu gar laivas abām malām; bet, vīriem turpinot sparīgi irties, tās sāka džinkstēt arvien tuvāk un tuvāk.

—  Tagad paskatieties, kā es paņemšu uz grauda Kel- lija labo airi, — Dūms sacīja, nomērķēdams rūpīgāk.

Raudzījos caur binokli un redzēju aira lāpstiņu sašķīstam no viņa trāpījuma. Hendersons atkārtoja to pašu, notēmējis uz Harisona labo airi. Laiva sāka griezties uz vietas. Arī abi atlikušie ātri tika padarīti nederīgi. Vīri mēģināja airēt ar šķēpelēm, bet arī tās viņiem izšāva no rokām. Kellijs atrāva tīlaudu dēli un sāka irties ar to, bet, sāpēs iekliedzies, nometa to, jo plaukstās bija sadūrušās skabargas. Tad viņi padevās liktenim, ļaudami laivai pludot, līdz otra laiva, ko no krasta bija atsūtījis Vilks Larsens, paņēma viņus tauvā un nogādāja uz kuģa.

Vēlu pēcpusdienā mēs pacēlām enkuru un devāmies projām. Tagad mums būs trīs vai četrus mēnešus jāmedī roņi. Izredzes bija patiešām drūmas, un es darīju savu darbu ar smagu sirdi. Pār «Garu» likās nolaidusies gandrīz vai bēru noskaņa. Vilku Larsenu bija noguldījusi kojā viena no viņa savādajām mokpilno galvas sāpju lēkmēm. Harisons gurdi stāvēja pie stūres rata, balstīdamies uz tā, it kā viņu būtu nogurdinājis paša svars. Pārējie vīri bija īgni un nerunīgi. Uzgāju Kelliju sakņupušu rufes lūkas aizvēja pusē; bezcerīgā izmisumā viņš bija noliecis galvu uz ceļiem un saķēris rokās.

Džonsonu es atradu guļam garšļaukus pašā kuģa priekšgalā un stingi lūkojamies priekšvadņa sakultajās putās. Ar šausmām atcerējos Vilka Larsena pareģojumu. Šķita, ka tas jau sācis iedarboties. Mēģināju Džonsonu novirzīt no neveselīgajām domām, uzaicinot viņu atstāt šo vietu, bet viņš man skumji uzsmaidīja un atteicās paklausīt.

Kad es atgriezos kuģa pakaļgalā, mani uzrunāja Līčs.

—  Mister van Veiden, es gribētu lūgt no jums kādu pakalpojumu, — viņš sacīja. — Ja jums vēl kādreiz laimējas nokļūt Frisko, vai jūs nebūtu tik laipns un nesameklētu Metu Makkārtiju? Tas ir mans vecais. Viņš dzīvo Telegrāfa pakalnā aiz Meifēra maiznīcas; viņam tur ir kurpnieka darbnīca, kuru visi zina, — to atrast jums nebūs grūti. Pasakiet, ka es nožēloju tās nepatikšanas, ko esmu viņam sagādājis, un visu, ko esmu nodarījis, un… un pasakiet viņam manā vārdā: «Dievs lai tevi svētī!»

Pamāju ar galvu, bet teicu:

—  Mēs visi, Līč, nokļūsim atpakaļ Sanfrancisko, un mēs abi kopā aiziesim apciemot Metu Makkārtiju.

—      Gribētu jums ticēt, — viņš atbildēja, spiezdams man roku, — bet nevaru. Vilks Larsens nolaidīs mani no kājas, to es zinu; vienīgā cerība, ka viņš to izdarīs drīz.

Un, kad Līčs aizgāja, es atklāju, ka sirds dziļumos ari es vēlos to pašu. J i jau tam jānotiek, lai tad notiek ar skubu. Vispārējā grūtsirdība arī mani bija satvērusi savas skavās. Ļaunākais šķita neizbēgams; un, stundu pēc stundas soļodams pa klaju, es atskārtu, ka man ir pielipuši Vilka Larsena pretīgie uzskati. Kā tad nu iznāk? Ar ko tad dzīve ir tik lieliska, ja tā pieļauj tik neķītri iznīcināt cilvēku dvēseles? Ja tā labi padomā, šī dzīve tomēr ir lēta un zemiska, un, jo drīzāk tai pienāk gals, jo labāk. Beigts un pagalam! Arī es atslīgu pret reliņiem un ar ilgām noraudzījos jūrā, būdams pārliecināts, ka agrāk vai vēlāk es tur nogrimšu — aizvien dziļāk un dziļāk jūras dzestrajās, zaļajās aizmirstības dzīlēs.

XVII NODAĻA

Savādi, bet, par spīti ļaunajām nojautām, uz «Gara» nekas sevišķi nozīmīgs neatgadījās. Mēs turpinājām joņot uz priekšu ziemeļrietumu virzienā, līdz nokļuvām Japānas piekrastē un pariācam lielu roņu baru. Nākdams no Klusā okeāna plašumiem, tas peldeja pa saviem ikgadējās migrācijas ceļiem pret Ziemeļiem, uz apmetnēm Beringa jūra. Un mēs devāmies tam līdzi uz ziemeļiem postīdami uu iznīcinādami, nodīrātos ķermeņus aizmetām haizivīm, ādas iesālījām, lai vēlāk tās varētu greznot pilsētnieču daiļos plecus.

Ta bija neprātīga apkaušana, un tas viss sievietes labā. Roņu gaļu vai taukus neviens neēda. Veiksmīgu medību dienās mūsu klāji, piekrauti ar nogalināto dzīvnieku ādām un miesām, bija slideni no taukiem un asinīm; pa spiga- tēm tecēja rudenas straumītes; masti, vantis un reliņi bija notašķīti ar asinīm; vīri gluži kā miesnieki darīja savu darbu: ar asiņainām, līdz elkoņiem kailām rokām strā- dāja ar nažiem, uzšķērzdami un dīrādami skaistos jūras radījumus, kurus paši bija nobeiguši.

Mans uzdevums bija uzskaitīt roņus, ko no laivām padeva uz klāja, pārraudzīt dīrāšanu un vēlāk klāja tīrīšanu un kuģa sakopšanu. Tas nebija patīkams darbs. Sajutu riebumu pret to ar visu savu būtni, un tomēr savā ziņā šī daudzo cilvēku izrīkošana un izkārtošana bija man de- fīga. Tā attīstīja to vadītāja spēju mazumiņu, kas man piemita, un es apzinājos, ka kļūstu izturīgāks un norūdos, kas «Lellītim» van Veidenam varēja nākt tikai par labu.

Sāku apjaust, ka nekad vairs nebūšu tāds, kāds biju agrāk. Kaut arī Vilka Larsena iznīcinošā kritika nebija spējusi nomaitāt manas cerības un ticību cilvēkam, zināmas pārmaiņas mazāk būtiskos jautājumos viņš tomēr bija panācis. Viņš bija man atsedzis dzīves īstenību, kuru es gandrīz nemaz nebiju pazinis un no kuras es vienmēr biju vairījies. Biju iemācījies vērīgāk ielūkoties patiesajā dzīvē, izrauties no gara un domu pasaules, saskatīt faktus un eksistences konkrēto, objektīvo vērtību.

Pēc nonākšanas medību vietās es redzēju Vilku Larsenu vairāk nekā jebkad agrāk. Kamēr pieturējās labs laiks un mēs atradāmies roņu bara vidū, visi vīri laivās atstāja kuģi, uz tā palikām tikai viņš un es, un vēl Tomass Magridžs, kurš nebij a ņemams vera. Ari mums ta nebija nekāda izprieca. Visas sešas laivas vēdekļveidā izklīda pa jūru, līdz pirmā vēja puses un pēdējā aizvēja puses laiva atradās viena no otras desmit līdz divdesmit jūdžu tālu. Tad tās devās taisnā virzienā uz priekšu, kamēr nakts tuvošanās vai slikts laiks piespieda tās atgriezties atpakaļ uz kuģa. Mūsu uzdevums bija noturēt «Garu» krietni uz leju no aizvēja puses pēdējās laivas tā, lai visas pārējās laivas varētu ar ceļa vēju nokļūt pie šonera gadījumā, ja draudētu vētra vai negaiss.

Nav nieka lieta, sevišķi, ja ir sacēlies stiprs vējš, diviem tikt galā ar tādu kuģi ka «Gars»: stūrēt, paturēt acīs laivas, uzvilkt un nolaist buras; tādēļ biju spiests mācīties, turklāt mācīties ar skubu. Stūrēšanu es apguvu viegli, bet skriešus mesties augšā uz zāliņu un noturēt visu savu svaru rokās, kad izbeidzās veblīnes un vajadzēja rāpties vēl augstāk, bija jau grūtāk. Bet arī to es iemanījos, pie tam ātri, jo jutu neizskaidrojami lielu vēlēšanos attaisnot savu esamību Vilka Larsena acīs, ne vien vārdos pierādīt savas tiesības dzīvot. Pat vēl vai- rāk — pienāca laiks, kad es ar prieku rāpos masta galā un turējos ar kājām pie tā šajā bīstamajā augstumā, kamēr ar binokli pārmeklēju jūru, cenzdamies saskatīt laivas.

Atceros kādu jauku dienu, kad vīri agri devās medībās un šāvienu skaņas pamazām attālinajas, līdz vairs nemaz nebija dzirdamas, kad laivas izklīda uz visām pusēm. No rietumiem pūta tikai viegla vēsmiņa, bet ta pati norima ap to laiku, kad mums izdevās nokļūt_ garam pēdējai aizvēja puses laivai. Es atrados masta gala un redzēju, kā visas sešas laivas cita pēc citas nozūd aiz apvāršņa, dodamās pakaļ roņiem uz vakariem. Tik tikko šūpodamies, mēs stāvējām rāmajā jūrā, nespēdami tām sekot. Vilks Larsens bija nobažījies. Barometrs bija no- krities, un viņam nepatika debesis austrumu pusē. Viņš tās pētīja ar neatslābstošu modrību.

—  Ja tā uznāks no turienes stipra un sparīga, aizdzenot mūs vēja pusē no laivām, tad droši vien mednieku kajītē un rufē būs tukšas kojas.

Ap pulksten vienpadsmitiem jūra kļuva gluda kā spogulis. Ap dienas vidu, kaut gan mēs atradāmies krietni tālu ziemeļu platuma grādos, karstums bija spiedīgs. Gaisam trūka svaiguma. Tas bija tveicīgs, spiedīgs, un es atcerējos veco kaliforniešu izteicienu: «Laiks gluži kā pirms zemestrīces.» Viss it kā vēstīja kaut ko ļaunu, radās sajūta, ka draud briesmas. Pamazām visa debesu austrumu puse pildījās ar mākoņiem, kuri slējās mums pāri kā melna elles kalnu grēda. Tik skaidri tajā varēja saskatīt kanjonus, aizas, bezdibeņus un ēnas, kas tajos gūlās, ka neapzināti gribējās meklēt balto bangotni un alas, ko izgrauzuši viļņi, rēkdami triecoties pret krastu. Un joprojām mūs tikai viegli šūpoja un nebija vēja.

—  Tā nebūs vis nieka brāzma, — Vilks Larsens sacīja. — Vecā dabas māmuļa taisās saslieties pakaļkājās un kaukt, cik vien viņai spēka, un tad, Kumpi, mēs dabūsim palēkāt, lai tiktu sveikā cauri un savāktu kaut pusi no laivām. Labāk uzskrieniet augšā un atlaidiet topburas!

—  Bet ko tad, ja nu viņa patiešām tā izdara, mēs uz kuģa taču esam tikai divi? — es jautāju ar protesta pieskaņu balsī.

—  Nu tad mums vajadzēs izmantot pirmās brāzmas, lai nokļūtu pie laivām, pirms mums tiek noplēstas buras. Par to, kas notiks pēc tam, es nedodu ne plika graša. Masti jau nu izturēs, un arī mums nekas cits neatliks, kaut arī vajadzēs krietni vien norauties.

Vēl arvien bija bezvējš. Paēdām pusdienas. Biju satraukts un ēdu steigā, jo man nedeva miera domas par astoņpadsmit vīriem, kuri atradās jūrā, aiz apvāršņa, un tā debesīs peldošo mākoņkalnu grēda, kas lēnām nāca mums virsū. Tomēr nelikās, ka tas būtu uztraucis Vilku

Larsenu, kaut gan es ievēroju, ka pēc tam, kad mēs atgriezāmies uz klāja, viņam mazliet raustījās nāsis un kustības bija kļuvušas manāmi straujākas. Viņa seja bija barga, tās vaibsti cieti, taču viņa zilajās acīs, kas todien bija dzidri zilas, kvēloja savāds spulgs, tāda spoža, mirgojoša gaisma. Mani pārsteidza, ka viņš ir priecīgs, mežonīgi priecīgs, gaidāmā cīņa viņu, acīm redzot, ielīksmoja, sajūsmināja un pacilāja, viņš apzinājās tuvojamies vienu no mūža lielajiem mirkļiem, kad dzīves plūdums uzbango kā palu ūdeņi.

Reiz, neatskārzdams, ka es viņu redzu, Vilks Larsens skaļi un nicīgi iesmējās, gluži kā izaicinādams gaidāmo vētru. Vēl tagad redzu, kā viņš stāvēja kā punduris no «Tūkstots un vienas nakts» kāda milzīga, ļauna džina priekšā. Viņš izaicināja likteni, un viņam nebija bail.

Viņš aizgāja uz kambīzi.

—  Pavārēn, kad beigsi ņemties ar katliem un pannām, tu būsi vajadzīgs uz klāja. Gaidi, kad tevi pasauks!

Kumpi, — viņš sacīja, pamanījis, ka es kā apburts noraugos viņā, — tas ir pārāks par viskiju, un to jūsu Omārs nav izjutis. Domāju, ka viņš galu galā dzīvi visā pilnībā nav izbaudījis.

Tagad debess arī rietumu pusē bija apmākusies. Saule bija kļuvusi nespodra un nebija vairs saredzama. Pulkstenis bija divi pēc pusdienas, un spokaina krēsla, klejojošu purpursārtu uguntiņu caurausta, gūlās mums pāri. Sajā violeti sarkanajā gaismā Vilka Larsena seja blāzmoja un kvēloja, un manai satrauktajai iztēlei šķita, ka viņš ir oreola ieskauts. Bija pārdabisks klusums, lai gan visas zīmes vēstīja, ka tas tūdaļ pārvērtīsies troksnī un kustībā. Tveicīgais karstums bija kļuvis nepanesams. Uz pieres man bija izspiedušies sviedri, un manīju, ka to lāses rit pa degunu uz leju. Man likās, ka zaudēšu samaņu, un, meklēdams atbalstu, pieķēros pie reliņiem.

Un tad, tieši tad garām aizžūžoja tikko samanāma gaisa dvesma. Tā atnāca no austrumiem un izzuda kā čuksts. Šļauganās buras nemaz nepakustējās, tomēr mana seja juta svaigo vēsmiņu.

—  Pavārēn! — Vilks Larsens sauca klusā balsī. Tomass Magridžs pavērsa pret viņu nožēlojamu, baiļpilnu seju. — Atāķē to fokbomja taļļu un pārliec bomi uz otru pusi; kad tas ir padarīts, atlaid šoti un kārtīgi pievelc taļļu! Ja tu ko saputrosi, tā būs pēdējā kļūme tavā mūžā. Saprati?

Mister van Veiden, palīdziet pārlikt priekšburu halzil Tad šaujiet pie topburām un uzvelciet tās, cik ātri vien varat! Jo ātrāk jūs to izdarīsiet, jo pašam būs vieglāk. Ja pavārēns nekustas pietiekami veikli, kraujiet viņam pa aci.

Sapratu, ka tā ir uzslava, un jutos apmierināts, ka man paredzētos rīkojumus nepavada draudi. Kuģis sta- vēja ar priekšgalu pret ziemeļrietumiem, un Vilks Larsens bija nodomājis mainīt visām burām halzi pie pirmā pūtiena.

—   Mums būs bakštagvējš, — viņš man paskaidroja. — Spriežot pēc pedējiem šāvieniem, laivas ir novirzījušās maķenīt uz dienvidiem.

Viņš pagriezās un devās uz kuģa pakaļgalu pie stūres rata. Es gāju uz pīķi un ieņēmu savu vietu pie priekšbu- rām. Aizžūžoja garām vēl viena vēja dvesma un tad vēl viena. Buras laiski plivinājās.

—   Paldies dievam, ka tas nenāk vienā čupā, — kokne- jietis priecīgi iesaucās.

Arī es biju par to priecīgs, jo biju jau iemācījies pietiekami daudz, lai zinātu, kāds posts tad būtu gaidāms,— bija taču uzvilktas visas buras. Vēja dvesmas kļuva spēcīgākās, buras piepildījās, un «Gars» sakustējās. Vilks Larsens sparīgi pagrieza stūri pa kreisi, un mēs sākām nokrist. Vējš tagad nāca tieši no aizmugures, čabinādams un šalkdams aizvien stiprāk un stiprāk, un priekšburas dūšīgi plandījās. Neredzēju, kas notika citur, kaut arī pēkšņi sajutu, ka šoneris sašūpojas un sasveras uz sāniem, kad, mainoties fokburas un grotburas halzei, pārvietojās vēja spiediena spēks. Man bija darba pilnas rokas ar klīveri, štagburu un fokštagburu, un, kad biju pabeidzis šo sava uzdevuma daļu, «Gars» palēkdamies rāvās uz dienvidrietumiem ar pilnu vēju un visām šotēm labajā pusē. Neapstājies, lai atvilktu elpu, kaut arī sirds aiz piepūles dauzīja kā kūleņveseris, metos augšā pie topburām, un, pirms vējš bija kļuvis pārāk stiprs, mes paguvām tās uzvilkt un rāpāmies lejā. Tad es gāju uz kuģa pakaļgalu pēc turpmākiem rīkojumiem.

Vilks Larsens atzinīgi pamāja ar galvu un nodeva manā ziņā stūri. Vēja stiprums un viļņu augstums pastāvīgi pieņēmās. Stūrēju veselu stundu, ar katru mirkli kļuva aizvien grūtāk. Man trūka pieredzes, kā stūrēt, kuģim braucot tādā gaitā, kādu mēs attīstījām, ejot ar bakštagvēju.

— Tagad paņemiet binokli un uzskrieniet mastā, sameklējiet kādu no laivām! Esam nogājuši vismaz desmit mezglus un pašlaik ejam ar divpadsmit vai trīspadsmit. Vecais zēns prot cilpot.

Uzrāpos tikai līdz fokmasta zāliņam, savas septiņdesmit pēdas virs klāja. Parskatot tukšo ūdens klajumu, es pilnībā sapratu, cik ļoti nepieciešams steigties, ja vispār varējām cerēt atrast kādu no saviem ļaudīm. Patiešām, noraudzīdamies bangainajā jūrā, pa kuru mēs brāžamies, es apšaubīju, vai te vispār kāda laiva varētu neapgāzties. Likās neiespējami, ka tada trausla čaumala jaudatu izturēt tik lielu vēja un ūdens spiedienu.

Nevarēju izjust visu vēja spēku, jo mēs traucāmies tam līdzi; raudzījos no augšas lejup, un man bija tāda sajūta, it kā es nemaz nebūtu uz «Gara»; kuģis dzīvības pilns joņoja uz priekšu, un tā apveidi krasi izdalījās pret putas sakulto okeānu. Brīžiem kuģis paceļas un metās pari kādam lielam vilnim, noslēpdams skatienam labas puses reliņus un apsegdams klāju līdz pat lūkām ar mutuļojošu ūdeni. Šādos mirkļos es lidoju pa gaisu reibinošā ātrumā — un man likās, ka es karājos milzīga otrādi apgriezta svārsta galā, kura vēzienu amplitūda droši vien ir savas septiņdesmit pēdas vai vairāk. Mani pārņēma bailes no šīs svaidīšanas, nevarīgs un trīcošs es pieķēros pie masta ar rokam un kājām un kādu brīdi paliku tur karājamies, redzēju vienīgi jūru, kas leja auroja un centās aprīt «Garu».

Tomēr doma par vīriem, kam draudēja bojā eja, deva man spēkus, un, meklējot viņus, es aizmirsu pats sevi. Kādu stundu es neredzēju neko citu kā tikai kailo, vientulīgo jūru.

Un tad tālumā, kur noklīdis saules stars, izlauzies cauri mākoņiem, sudraboja okeana virsmu, es pamanīju mazu, melnu punktiņu, kurš brīžam uzlidoja debesīs un tad atkal pazuda. Es pacietīgi, gaidīju. Niecīgais, tumšais punktiņš no jauna izslējās pāris rumbu no mūsu kuģa priekšgala bakborta pusē. Nemēģināju kliegt, pavēstīju šo ziņu Vilkam Larsenam, mādams ar roku. Viņš mainīja kursu, un, kad punktiņš parādījās tieši kuģa priekšā, es devu zīmi. Punktiņš kļuva aizvien lielāks, turklāt tik strauji, ka es pirmo reizi pilnībā novērtēju mūsu lidojuma ātrumu. Ar mājienu Vilks Larsens aicināja mani kāpt lejā, un, kad es stāvēju viņam blakus pie stūres rata, viņš pamācīja, kas man jādara.

— Sagatavojieties, ies kā pa elli, — viņš mani brīdināja, — bet nepievērsiet tam nekādu uzmanību! Jūsu uzdevums ir darīt savu darbu un skatīties, lai pavārēnsjums palīdz ar foka šoti.

Man izdevās nokļūt kuģa priekšgalā, bet nebija nekādas izvēles, gar kuru malu iet, jo šķita, ka vēja puses reliņš zem ūdens atrodas tikpat bieži kā aizvēja. Pateicis Tomasam Magridžam, kas viņam darāms, es uzrāpos fokmasta takelāžā dažu pēdu augstumā. Laiva tagad bija ļoti tuvu, un es varēju skaidri saskatīt, ka priekšgalu tā pagriezusi pret vēju un, izmantojot pāri malai pārmesto mastu un buru par vētras enkuru, velkas aiz tā. Visi trīs vīri smēla no laivas ūdeni. Katrs kustīgais ūdens kalns noslēpa viņus skatienam, un ik reizi es mokošā satraukumā gaidīju, vai viņi vēl parādīsies. Tad pēkšņi laiva saslējās gandrīz stāvus, tā ka visā garumā kļuva redzams tās slapjais, tumšais dibens, un izšāvās cauri putojošajai viļņa mugurai. Kad laiva pārsvērās vilnim pāri un ar priekšgalu uz leju gāzās bezdibenīgajā ieplakā, laivas pakaļgals izslējās gaisā gandrīz zem mūsu kuģa pīķa, šai mirklī skatienam pavīdēja trīs vīri, kas trakā skubā smēla no laivas ūdeni. Katra reize, kad tā parādījās no jauna, šķita kā brīnums.

Tad «Gars» pēkšņi mainīja kursu un pagriezās sānis — un man prātā iešāvās satriecoša doma, ka Vilks Larsens atzinis glābšanu par neiespējamu. Es atskārtu, ka viņš gatavojas pieiešanas manevram, un nolēcu uz klāja, lai būtu gatavībā. Tagad vējš pūta tieši no muguras, laiva atradās tālu sānis. Jutu, ka šoneris spēji samazina gaitu, uz mirkli vēja spiediens atslāba, tad atkal strauji pieauga. Kuģis cirtās apkārt pret vēju.

Kad tas pavērsās pret viļņiem taisnā leņķī, mūs ar visu spēku sagrāba vējš, no kura līdz šim bijām bēguši. Nezināšanas dēļ es, kā par nelaimi, biju pagriezies tieši ar seju pret vēju. Tas brāzās man pretī kā siena, piedzīdams plaušas ar gaisu, ko nespēju dabūt ārā. Es smakdarns rīstījos, un, kad «Gars» pēkšņi sazvēlās uz sāniem un tad, pārsvēries atpakaļ, sagūlās uz otru pusi zemu pret vēju, es ieraudzīju sev augstu virs galvas paceļamies milzīgu vilni. Pagriezos sānis, ievilku elpu un paskatījos no jauna. Vilnis bija izslējies pāri «Garam», un es, galvu atmetis, raudzījos uz to. Saules gaismas šautra ķēra viļņa robaino galotni, un es uz brīdi saskatīju baltu putu klātu caurspīdīgu, zaļu masu.

Tad tas gāzās mums virsū, un nu gāja kā pa elli; viss norisinājās vienā mirklī. Saņēmu apdullinošu triecienu pa visu augumu. Rokas man bija atsprukušas vaļā, un es atrados zem ūdens. Iešāvās prātā, ka atgadījies tas šausmīgais, par ko līdz šim biju tikai dzirdējis, — esmu ieskalots jūrā. Mani trieca, dauzīja, rava uz priekšu, grieza apkārt un apkārt, un, nespēdams vairs ilgāk aizturēt dvašu, es ierāvu plaušās dedzinoši sāļo ūdeni. Bet visu šo laiku mani neatstāja viena doma — man jāpārliek štagbura vēja pusē. Nejutu baiļu no nāves. Nešaubījos, ka tomēr kaut kā izkulšos cauri sveikā. No manas apstulbotās apziņas neizgaisa doma, ka jāizpilda Vilka Larsena pavēle, un man likās, ka redzu viņu pašu stavam pie stūres rata šī mežonīgā jucekļa vidū, spītējot vētrai un uztiepjot tai savu gribu.

Es sparīgi atsitos pret kaut ko, kam, manuprāt, vajadzēja būt reliņam, ievilku dvašu un elpoju atkal spirdzinošo gaisu. Mēģināju piecelties, bet sadauzīju galvu un no jauna tiku notriekts četrrāpus. Kaut kāda untuma dēļ ūdeņi mani bija aizskalojuši baka pašā priekšgalā un taisni klīzēs. Trausdamies no turienes ārā, es pārrāpos pari Tomasam Magridžam, kurš vaidēdams gulēja, sarāvies čokurā. Man nebija laika noskaidrot, kas viņam noticis. Vajadzēja pārlikt štagburas halzi.

Kad izkļuvu uz klāja, šķita, ka visam ir pienācis gals. Malu malās lūza un plīsa koks, tērauds un audekls. Kuģi plosīja un raustīja gabalos. Fokbura un foktopbura, mums manevrējot, bija izgriezušās no vēja, un, tā kā nebija neviena, kas laikā varētu pievilkt šoti, tās ar pērkonam līdzīgu troksni saplīsa driskās; smagais fokbomis cirtās un dauzījās no viena borta līdz otram. Gaiss bija pilns lidojošu šķēpeļu; atrauti gali un štagas šņāca un locījās kā čūskas, un šim jūklim cauri uz klāja nogāzās fokburas gafele.

Tā nokrita tikai pāris collu attālumā no manis, un tas mani pamudināja rīkoties. Varbūt stāvoklis vēl nebija bezcerīgs? Atcerējos Vilka Larsena vārdus. Viņš tika brīdinājis, ka elle ies vaļā, un tas 11u bija noticis. Bet kur tad viņš pats? Pamanīju viņu nopūlamies ar grotburas šoti, savelkot to un kailējot; šonera pakaļgals pacēlās augstu gaisā, un viņa augums izdalījās pret baltu bangu, kas aizdrāzās garām. Visu to un vēl vairāk — veselu jucekļa un postažas pasauli, es redzēju, dzirdēju un aptvēru varbūt kādās piecpadsmit sekundēs.

Neapstājos, lai paskatītos, kas noticis ar mazo laiviņu, bet metos pie štagburas šotes. Pati štagbura jau sāka plandīties, ar spalgu plīkšķi te piepūzdamās, te saplak- dama; visiem spēkiem pievilkdams šoti katru reizi, kad ta atslāba, es lēnām dabūju to pie vietas. Darīju, ko spēju, to es zinu. Rāvu šoti, līdz noplēsu pirkstgalus jēlus; kamēr es tā pūlējos, klīvera un štagfoka audekls ar troksni, pārplīsa un pazuda nebūtībā.

Es joprojām vilku, ik reizi apmezdams ap slīdragiem dubultu cilpu, līdzko šote kļuva vaļīgaka, es pievilku to atkal. Pēkšņi šote padevās daudz vieglāk — man blakus bija nostājies Vilks Larsens, kamēr es liecu brīvo galu, viņš vilka viens pats.

— Aizlieciet cieti — viņš kliedza. — Un nāciet man līdzi!

Sekodams viņam, es ievēroju, ka, neraugoties uz postažu un iznīcību, uz kuģa vēl pastāvēja zināma kārtība. «Gars» dreifēja. Vēl vienmēr tas bija darba kārtībā un joprojām paklausīja mūsu gribai. Kaut arī pārējo buru vairs nebija, štagbura, iegriezta vējā, un grotbura, kam šote bija pievilkta līdz pēdējai iespējai, turējās ne vien pašas, bet noturēja arī kuģi ar priekšgalu pret satrakoto jūru.

Es skatījos, kur palikusi laiva, un, kamēr Vilks Larsens sakartoja devītā falles, ieraudzīju to paceļamies uz liela viļņa aizvēja pusē, nepilnu divdesmit pēdu attālumā. Viņš visu bija aprēķinājis tik smalki, ka mēs pievirzījāmies tai pavisam klāt, tā ka vajadzēja vairs tikai ieaķēt abos galos falles un uzvilkt laivu uz klāja. Bet izdarīt to nebija tik viegli kā aprakstīt.

Laivas priekšgalā atradās Kērfuts, Ūfti-Ūfti — pakaļgalā un Kellijs vidū. Kad piekļuvām pie laivas, tā pacēlās viļņa galā, bet mēs nogrimām ieplakā, gandrīz tieši virs mums ieraudzīju visu triju vīru galvas — pārliekušies pāri laivas malai, viņi nolūkojās uz mums. Tad, nākošajā mirklī, mēs uzlidojām gaisā, bet viņi nogāzās leja tālu zem mums. Šķita, ka nākošā banga katrā ziņā uztricks «Garu» virsū laivai un sašķaidīs to kā olas čaumalu.

Bet īstajā brīdī es pasviedu faili kanakam un Vilks Larsens Kērfutam. Vienā mirklī abas falles tika ieāķētas, un visi trīs vīri, šonerim sasveroties, reizē uzlēca uz tā klāja. Kad «Gars» izslēja no ūdens sānu, tam līdzi pacēlās arī laiva, un, pirms kuģis pārsvērās atpakaj, mēs bijām laivu pārdabūjuši pāri malai un novietojuši uz klāja ar dibenu uz augšu. Ievēroju, ka no Kērfuta kreisās rokas tek asinis. Viņam bija sadragāts vidējais pirksts. Bet viņš nelikās par to ne zinis, it kā tas nemaz nesāpētu, un ar veselo labo roku palīdzēja mums nostiprināt laivu.

— Tu, Ofti, palīdzi pārmest štagburu! — Vilks Larsens pavēlēja tajā pašā acumirklī, kad bijām tikuši gala ar laivu. — Kellij, nāc uz pakaļgalu un palaid vaļīgāk grotšoti! Tu, Kērfut, aizej uz priekšu un paskaties, kas noticis ar pavārēnu! Mister van Veiden, uzskrieniet atkal augšā un nogrieziet pa ceļam visu, ko vējš atrāvisl

Nodevis pavēles, viņš ar saviem raksturīgajiem tīģera lēcieniem metās pie stūres rata. Kamēr es uzrausos fok- masla vantīs, «Gars» lēnām uzlūvēja. Šoreiz, kad šoneris nolaidās ieplakā un to pārplūdināja banga, nebija nevienas buras, kas tam palīdzētu izcelties virs ūdens. Atrados pusceļā uz zāliņu, kad vējš ar visu spēku mani piespieda pie takelāžas tā, ka es pat gribēdams nevarētu nokrist; «Gars» bija nosvēries bezmaz uz sāna ar zemu — gandrīz līdztekus okeāna virsmai noliektiem mastiem, un, lai redzētu klāju, man bija jāskatās nevis uz leju, bet gan turpat vai taisnā leņķī pret to. Taču es ieraudzīju tikai vietu, kur tam būtu vajadzējis atrasties, jo pašu klāju skatienam slēpa milzīgs ūdens mutulis. No tā ārā rēgojās tikai masti, un tas bija viss. «Gars» šajā mirklī bija aprakts zem viļņiem. Sagriezdamies arvien vairāk un vairāk, šoneris, atbrīvojies no sānu spiediena, iztaisnojās, un ta klājs izlauzās cauri okeāna virsmai kā valzivs mugura.

Tad mēs brāzāmies, mežonīgi brāzāmies pa vētraino jūru, bet es kā muša karājos zāliņā un meklēju pārējas laivas. Pēc pusstundas es ieraudzīju otru laivu, tā bija piesmēlusies un apgāzusies, pie tās izmisīgi turējās Rēnais Horners, resnais Luiss un Džonsons. Šoreiz es paliku augšā un Vilkam Larsenam izdevās piegriezt šoneri, nepārplūdinot klāju. Nostiprinājām falles un pasviedām vīriem galus. Viņi kā pērtiķi uzrāpās uz klāja. Pašu laivu, velkot augšā, pamatīgi sadauzīja pret šonera sānu — tomēr to stingri piesēja, lai vēlāk salabotu un padarītu atkal lietojamu.

Vēlreiz vētra aiznesa projām «Garu», šoreiz iegremdējot to tik dziļi, ka labu brīdi es domāju: tas nekad vairs neiznirs. Pat stūres ratu, kas atradās krietni vien augstāk par kuģa vidusdaļu, nosedza ūdens un applūdināja atkal un atkal. Šādos brīžos es jutos dīvainā divatnē ar dievu, viens pats ar viņu, vērodams viņa dusmības radīto jucekli. Un tad no jauna parādījās stūres rats un Vilka Larsena platie pleci., un viņa rokas, kas, satvērušas spieķus, pakļāva šoneri savai gribai; viņš stāvēja kā īsts zemes dievs, vētras pavēlnieks, kas, nopurinājis no sevis aizplūstošos ūdeņus, vadīja kuģi uz paša izraudzīto mērķi. Vai tas nav brīnums? Sīki cilvēciņi dzīvo, elpo, strādā un vada tik nestipru ierīci no koka un audekla, par spīti tādai šausmīgai stihiju cīņai.

«Gars» jau kuro reizi atkal izlidoja no ieplakas, atkal izceldams klāju no viļņiem, un, aurojošu brāzmu dzīts, joņoja uz priekšu. Tagad bija pusseši, un pusstundu vēlāk, kad dienas gaisma apdzisa un mūs apņēma draudīga krēsla, es pamanīju trešo laivu. Tā peldēja ar dibenu uz augšu, no apkalpes nebija ne vēsts. Vilks Larsens atkārtoja savu manevru: atvirzījās no laivas un tad, apgājis to no vēja puses, devās tai klāt. Bet šoreiz viņš kļūdījās par četrdesmit pēdām — un laiva aizpeldēja gar kuģa pakaļgalu.

—   Laiva numurs četril — Ufti-Ufti sauca, paguvis ar savām asredzīgajām acīm saskatīt laivas numuru tai mirklī, kad tā, apgāzusies uz mutes, iznira no putām.

Tā bija Hendersona laiva, līdz ar viņu bija aizgājuši bojā Holiouks un Viljamss. Bojā viņi, bez šaubām, bija aizgājuši, taču laiva bija palikusi vesela, un Vilks Larsens izdarīja vēl vienu pārdrošu mēģinājumu to atgūt. Biju nokāpis lejā uz klāja un redzēju Horneru un Kēr- futu veltīgi iebilstam Vilkam Larsenam pret šādu rīcību.

—    Nudien necietīšu, ka vētra man nolaupa laivu, pat ja tā pūstu no pašas elles! — viņš kliedza, un, kaut gan mēs visi četri stāvējām ar kopā sabāztām galvām, lai varētu cits citu sadzirdēt, viņa balss izklausījās klusa un tāla, it kā nāktu no milzīga atstatuma. — Mister van Veiden! — viņš sauca, un cauri vētras troksnim viņa vārdi izklausījās kā čuksts. — Palieciet ar Džonsonu un Ufti pie štagburas! Visi pārējie nostājieties pie grotšotes! Nu, veicīgāk, jeb es jūs aizraidīšu uz debesu valstību! Sapratāt?

Kad viņš sparīgi pagrieza stūri uz otru pusi un «Gara» priekšgals uzsāka pagriezienu, medniekiem neatlika nekas cits kā paklausīt un samierināties ar savu lomu šai bīstamajā pasākumā. Cik bīstams tas bija, es atskārtu, kad vēlreiz atrados zem briesmīgajām bangām, turējos visiem spēkiem, pieķēries pie fokmasta naglusola. Pirksti man atspruka vaļā, mani aizrāva līdz kuģa malai un ieskaloja jūrā. Nepratu peldēt, bet, pirms es paguvu nogrimt, tiku aiznests atkal atpakaļ. Mani satvēra spēcīga roka, un, kad «Gars» beidzot iznira virspusē, atklāju, ka par savu dzīvību man jāpateicas Džonsonam. Redzēju, ka viņš nobažījies raugās visapkārt, un ievēroju, ka trūkst Ķelli ja, kurš pēdējā brīdī bija atnācis uz priekšgalu.

Šoreiz šoneris aizdrāzās laivai garām un neatradās vairs tajā pašā pusē kā iepriekš, tāpēc Vilks Larsens bija spiests ķerties pie citāda manevra. Ar šotēm pie stīr- borta dodamies projām pa vējam, viņš gāja pār štagu un atgriezās pie laivas ar bakborta halzi kursā pie vēja.

— Lieliski! — Džonsons kliedza man ausī, kad sekmīgi bijām izturējuši halzēšanas neizbēgamo pavadoni — klāja pārplūšanu, un es zinu, ka tas bija teikts nevis par Vilka Larsena burātprasmi, bet par pašu kuģi.

Tagad bija tik tumšs, ka laiva vairs nebija redzama, bet Vilks Larsens, kā nemaldīga instinkta vadīts, veda šoneri cauri briesmīgi sabangotajiem ūdeņiem. Šoreiz, kaut arī atkal un atkal atradāmies zem ūdens, mēs netikām ierauti ieplakā, bet nokļuvām tieši pie apgāztās laivas un, ceļot uz klāja, to stipri sadauzījām.

Sekoja divas stundas drausmīgi grūta darba, kad ikviens no mums — divi mednieki, trīs matroži, Vilks Larsens un es — rēvējām štagburu un grotburu — vispirms vienu, tad otru. Braucot ar tik stipri samazinātu buru laukumu, viļņi klājam pāri vēlās samērā maz — un «Gars» lēkāja un lodāja starp bangām kā korķis.

Jau pašā sākumā biju noplēsis pirkstgaliem ādu un rēvējot strādāju, sāpju asarām ritot pār vaigiem. Kad viss bija padarīts, es ļāvos sāpēm kā sieviete un nespēkā valstījos pa klāju.

Tikmēr Tomasu Magridžu kā slapju žurku izvilka no baka priekšgala, kur viņš bija aiz bailēm paslēpies. Redzēju, kā viņu aizvelk uz mesu, un pārsteigts pamanīju, ka nozudusi kambīzē. Tur, kur tā atradās agrāk, tagad bija tukša vieta.

Visi kuģa ļaudis, arī matroži bija sapulcējušies mesā, un, kamēr uz mazās krāsniņas uzvārīja kafiju, mēs dzērām viskiju un grauzām sausiņus. Nekad vēl nebiju ēdis ar tādu baudu. Un nekad karsta kafija man nebija tik labi garšojusi. «Gars» gāzelējās, svaidījās un klanījās tik stipri, ka pat matroži staigāja pieturēdamies, un vairākas reizes pēc sauciena «Nu jau atkal būs!» mēs sagāzāmies visi kaudzē uz mesas sienas, it kā tā būtu klājs.

—   Nu pie velna novērotāju! — dzirdēju Vilku Larsenu sakām, kad bijām pieēdušies un padzērušies līdz kaklam. — Uz klaja nav ko darīt. Ja jau kāds skries mums virsū, mēs tikpat nespēsim no tā izvairīties. Liecieties, puiši, visi uz auss un pagul iet!

Matroži posās uz rufi, pa ceļam iededzinādami sānu ugunis, abi mednieki palika gulēt mesā, jo nebija vērts riskēt, attaisot lūku uz viņu kajītes trapu. Mēs ar Vilku Larsenu nogriezām Kērfuta -sadragāto pirkstu un sašu- vām brūci. Tomass Magridžs visu laiku, kamēr vārīja un izsniedza mums kafiju un uzturēja krāsniņā uguni, sūdzējās par sāpēm sānos un tagad apzvērēja, ka viņam lauzta viena vai divas ribas. Apskatījuši viņu, atklājām, ka lauztas veselas trīs. Viņa ārstēšanu tomēr atlikām uz nākošo dienu galvenokārt tādēļ, ka es nekā nezināju par ribu lūzumiem un man vispirms vajadzēja par tiem palasīt.

—  Nedomāju, ka bija vērts, — es sacīju Vilkam Larsenam, — atdot Kellija dzīvību par sadauzītu laivu.

—  Bet Kellijs pats jau arī neko daudz nebija vērts, — skanēja atbilde. — Ar labu nakti!

Man likās, ka pēc visa tā, kas bija noticis, es nevarēšu aizmigt: neciešami sapēja pirkstu gali, un man nedeva miera triju neatrasto laivu liktenis, turklāt «Gars» joprojām mežonīgi lēkāja pa viļņiem. Bet manas acis droši vien aizvērās, tiklīdz galva pieskārās pie spilvena, un galīgā spēku izsīkumā es nogulēju visu nakti, kamēr «Gars», vientulīgs, neviena nevadīts, lauza sev ceļu cauri vētrai.

XVIII NODAĻA

Nākošajā dienā, kamēr vētra pamazām zaudēja savu sparu, mēs ar Vilku Larsenu palasījām šo to no anatomijas un ķirurģijas un nofiksējām Magridža ribas. Kad vētra mitējās, Vilks Larsens kreisēja uz priekšu un atpakaļ pa to okeāna apvidu, kur tā mums bija uzbrukusi, un tad pagrieza šoneri mazliet vairāk uz rietumiem, komanda pa to laiku pielaboja laivas, izgatavoja un uzvilka jaunas buras. Citu pēc cita mēs ieraudzījām un pa- nācam roņu medību šonerus, kuri meklēja savas pazudušas laivas, uz lielākās daļas no tiem atradās pa ceļam uzņemtās svešās laivas ar visām apkalpēm. Flotes lielākā daļa bija turējusies uz rietumiem no mums, un uz visām pusēm izklīdušās laivas kā prātu zaudējušas bija metušās uz tuvāko patvērumu.

Divas no mūsējam ar visiem vīriem, sveikiem un veseliem, mēs uzņēmām no «Sisko», un par neizmērojamu prieku sev un bēdām man Vilks Larsens atguva Dūmu, Nilsonu un Līču 110 «Sandjego». Un tā, kad bija pagājušas piecas dienas, izrādījās, ka mums trūkst tikai četru vīru — Hendersona, Holiouka, Viljamsa un Kellija —, un mēs no jauna medījām roņu bara malās.

Sekodami tam uz ziemeļiem, mēs sākām sastapties ar biedīgajām jūras miglām. Dienu pēc dienas laivas, nolaistas okeānā, izzuda skatienam, gandrīz vēl neskārušas ūdeni, kamēr mēs uz klāja pēc vienādiem starplaikiem pūtām miglas tauri un pēc katrām piecpadsmit minūtēm likām nograndēt šāvienam. Laivas visu laiku te pazuda, te atradās, jo pastāvēja paradums svešajām laivām medīt uz vietas līdz tam brīdim, kad tās tika atpakaļ uz pašu šonera. Bet, tā kā mums trūka vienas laivas, Vilks Larsens, kā tas bija sagaidāms, piesavinājās pirmo pieklīdušo un lika tās ļaudīm medīt kopā ar mūsējiem, neatļaujot viņiem atgriezties uz sava kuģa, kad mēs to ieraudzījām. Atceros, kā viņš nodzina mednieku un abus matrožus lejā, pavērsis pret vīru krūtīm šauteni, kad viņu kapteinis, braukdams garām akmens sviediena attālumā, kliegšus apjautajās mums par viņiem.

Tomass Magridžs, tik dīvaini un ietiepīgi pieķēries dzīvei, drīz atkal kliboja apkārt, izpildīdams savus divkāršos pavāra un mesas zēna pienākumus. Džonsonu un Līču, tāpat kā agrāk, vajāja un piekāva, un viņi sagaidīja, ka.

beidzoties medību sezonai, būs beigas arī viņiem pašiem, arī pārējiem kuģa ļaudīm bija suņa dzīve, viņu nežēlīgais saimnieks tos notrenkāja kā suņus. Kas attiecas uz Vilku Larsenu un mani, mēs satikām tīri labi, lai gan es nespēju pilnībā atbrīvoties no domas, ka pareizākais, ko varētu darīt, būtu nogalināt viņu. Viņš neizsakāmi valdzināja mani, un es neizsakāmi baidījos no viņa. Un tomēr es nespēju iedomāties viņu guļam mirušu. Viņā bija kaut kas neiznīcīgs kā mūžīgā jaunība, kas sacēlās un nepieļāva šādu ainu. Es varēju viņu iedomāties tikai vienmēr dzīvu un valdonīgu, cīnāmies un iznīcinām citus, pašam paliekot dzīvam.

Viena no viņa izpriecām, kad mēs atradāmies bara vidū un jūra bija pārāk vētraina, lai nolaistu laivas, bija doties pašam ar diviem airētājiem un stūrmani medībās. Viņš bija labs šāvējs un pārveda ne vienu vien ādu tādos apstākļos, kad citi uzskatīja medības par neiespējamām. Likās, ka šī rotaļa ar dzīvību un gandrīz bezcerīgā cīņa par to viņam ir nepieciešama kā gaiss.

Arvien labāk un labāk apguvu kuģa vadīšanas māku; un kādā jaukā dienā — tādas tagad gadījās reti — es izjutu gandarījumu, viens pats vadot un apkalpojot «Garu» un savācot laivas. Vilku Larsenu atkal mocīja galvas sāpes, un es no rīta līdz vakaram stāvēju pie stūres rata, burādams pa okeānu pakaļ pēdējai aizvēja puses laivai, piegriezdams šoneri tai klāt un uzceldams to uz klāja tāpat kā pārējās piecas laivas, negaidīdams viņa pavēli vai norādījumu.

Laiku pa laikam mums uzbruka sīpas, jo apvidus bija drēgns un aukains, bet jūnija vidū — viesuļvētra, augstākā mērā neaizmirstama un nozīmīga priekš manis to pārmaiņu dēļ, kuras tā ienesa manā turpmākajā dzīvē. Mēs droši vien bijām iekļuvuši gandrīz pašā šī ciklona centrā, un Vilks Larsens metās no tā ārā un devās uz dienvidiem — sākumā ar divkārši ierēvētu štagburu un beidzot ar kailiem mastiem. Nekad nebiju iedomājies, ka viļņi var būt tik lieli. Tie, kurus tiku pieredzējis agrāk, bija tikai tāds ūdens virmojums salīdzinājumā ar šiem, kam galotni no galotnes šķīra pusjūdze un kas slējās — par to esmu pārliecināts — pāri mūsu mastu galiem. Tik augsti tie bija, ka pat Vilks Larsens neuzdrošinājās mainīt kuģa virzienu, kaut arī to dzina tālu uz dienvidiem, projām no roņu bara.

Droši vien mēs bijām pagadījušies krietni tālu ceļā, pa kuru tvaikoņi šķērsoja Kluso okeānu, kad viesuļvētra norima, un te medniekiem par lielu brīnumu izrādījās, ka esam nokļuvuši starp roņiem, — pēc viņu atzinuma tie piederēja pie kāda cita bara vai tāda kā arjergarda, kas bija visai neparasta parādība. Bet tas nozīmēja — «Laivas ūdenī!», šāvienu dunoņu un nožēlojamu slaktiņu visu garo dienu.

Šajā laikā pie manis griezās Līčs. Tikko kā biju beidzis uzskaitīt ādas no pēdējās uz klāja uzceltās laivas, kad viņš tumsā pienāca man blakus un klusā balsī jautāja:

—   Vai jus, mister van Veiden, nevarētu man pateikt, cik tālu mēs esam no krasta un kādā virzienā atrodas Jokohama?

Sirds man no prieka salēcās, jo zināju, kas puisim ir padomā, un es viņam pasacīju prasīto: West-Nord-West, pieci simti jūdžu attālumā.

—   Pateicos, ser, — bija viss, ko viņš atbildēja, ieslīdēdams atpakaļ tumsā.

Nākošajā rītā trūka trešās laivas un Džonsona ar Līču. Nebija vairs arī ūdens muciņu un pārtikas kastu visās pārējās laivās, tāpat abu vīru gultas piederumu un jūras maisu. Vilks Larsens bija pārskaities. Viņš pacēla buras un drāzās West-Nord-West virzienā; divi mednieki pastāvīgi atradās masta galā un ar tālskati vēroja jūru, kamēr viņš pats kā saniknots lauva soļoja pa klāju. Viņš pārāk skaidri zināja, ka esmu labvēlīgi, noskaņots pret bēgļiem, lai par novērotāju sūtītu augšā mani.

Pūta spirgts, bet brāzmains vējš, un sadzenāt zilajā bezgalībā niecīgo laiviņu bija tas pats, kas meklēt adatu siena kaudzē. Taču Vilks Larsens izspieda no «Gara» visu, ko tas spēja, lai nokļūtu starp bēgļiem un zemi. To paveicis, viņš kreisēja uz priekšu un atpakaļ šķērsām virzienam, kādu pēc viņa pārliecības abi vīri bija izraudzījušies.

Trešās diensa rītā īsi pēc astoņām glasēm no masta gala atskanēja Dūma sauciens, ka laiva pamanīta. Visi matroži sastājās gar reliņiem. No rietumiem vilka sīva brīze, pieteikdama stiprāku pūtienu vēlāk; un tur, aizvēja pusē, uzlecošās saules mirguļojošā sudrabā, parādījās un nozuda melns plankumiņš.

Mēs mainījām kursu un metāmies tam pakaļ. Mana sirds bija smaga kā svins. Jau iedomājoties vien, kas notiks, man kļuva nelabi; un, kad es ielūkojos uzvaras apziņā mirdzošajās Vilka Larsena acīs, viņa stāvs izplūda — un es izjutu gandrīz nepārvaramu tieksmi mesties viņam virsū. Doma par Līčam un Džonsonam draudošo vardarbību tā satrauca, ka mani droši vien pārņēma neprāts. Zinu, ka apstulbumā nozagos lejā mednieku kajītē un, kad tikko kā sāku atkal kāpt augšup uz klāja ar pielā- dētu šauteni rokā, es izdzirdu kādu pārsteigumā saucam:

—   Tai laivā tak ir pieci cilvēki!

Bez spēka, drebēdams atslējos pret trapu, kamēr teikto apstiprināja pārējo vīru piezīmes. Tad ceļgali man saļodzījās un es noslīgu zemē, atguvis sajēgu, bet satriekts, apzinoties, ko bezmaz būtu izdarījis. Turklāt, nolicis šauteni vietā un lavīdamies atpakaļ uz klāja, es jutos ļoti pateicīgs liktenim.

Neviens nebija pamanījis manu prombūtni. Laiva bija pietiekami tuvu, lai mums kļūtu skaidrs, ka tā ir lielāka par roņu mednieku laivām un arī citādi būvēta. Kad pie- kļuvām tuvāk, iekšā sēdētāji nolaida buru un izcēla mastu. Ievilkusi airus, viņi gaidīja, lai mēs piebraucam klāt un uzņemam visus uz kuģa.

Diīms, kurš bija nokāpis uz klaja un tagad stāvēja man blakus, sāka zīmīgi spurkt. Es jautājoši paskatījos uz viņu.

—   Nu tik būs jauki! — viņš ķiķināja.

—   Kas noticis? — es noprasīju.

Viņš iespurdzās no jauna.

—  Vai tad jūs neredzat tur, pakaļgalā, laivas dibenā? Lai tad es vairs nenošauju nevienu roni, ja tas nav sievišķis!

Ieskatījos vērīgāk, bet nebiju drošs, līdz pārsteiguma saucieni sāka skanēt no visām pusēm. Laivā atradās četri vīrieši, bet tās piektais pasažieris neapšaubāmi bija sieviete. Mūs bija pārņēmis satraukums — visus, tikai ne Vilku Larsenu, kurš pārāk nepārprotami jutās vīlies, ka tā nav pašu laiva ar abiem viņa ļaunprātības upuriem.

Mēs nolaidām klīveri, pārlikām vēja pusē štagburas šo- tes, pilnīgi ievilkām grotšoti un pagriezāmies pret vēju. Airus no jauna iegremdēja ūdenī, un ar dažiem to vilcieniem laiva atradās mums blakus. Tagad es pirmo reizi dabūju kaut cik pamatīgāk apskatīt sievieti. Viņa bija ievīstīta vīrieša mētelī, jo rīts bija drēgns; un es nevarēju saredzēt neko citu kā tikai seju un kuplus, gaišbrūnus matus, kas spraucās ārā no jūrnieka cepures. Acis bija lielas, brūnas un mirdzošas, mute maiga un jūtelīga un pati seja glezni ovāla, lai. gan saule un sājais vējš to bija aprāvuši sarkanu.

Man viņa likās kā būtne no citas pasaules. Izjutu pēc viņas alkatīgu tieksmi kā izbadojies cilvēks pēc maizes. Bet es jau arī nebiju redzējis sievieti ļoti ilgu laiku. Zinu, ka mani bija pārņēmis liels izbrīns, gandrīz apstulbums — šī tātad bija sieviete? — es pat aizmirsu sevi un savus kapteiņa palīga pienākumus un nepiedalījos izglābto uzcelšanā uz klāja. Jo, kad viens no matrožiem padeva sievieti Vilka Larsena pretī pastieptajās rokās, viņa ielūkojās mūsu ziņkārīgajās sejās un smaidīja — jautri un mīlīgi, kā spēj smaidīt vienīgi sieviete un kā es tik sen nebiju redzējis nevienu smaidām, biju pat aizmirsis šādu smaidu esamību.

— Mister van Veiden!

Vilka Larsena balss mani skarbi atsauca īstenībā.

—   Vai jūs nenovestu lēdiju lejā un neparūpētos par viņas atpūtu un ērtībām? Sagatavojiet to brīvo kajīti bak- borta pusē! Lieciet, lai pavārēns to sakārto! Un paskatieties, ko jūs varat līdzēt viņas sejai! Tā ir pārāk stipri apdegusi.

Viņš strupi novērsās no mums un sāka iztaujāt jaunuzņemtos vīrus. Laivu pameta jūrā, kaut arī viens no viņiem nosauca to par «baigo kaunu», kad Jokohama tik tuvu.

Atklāju sevī savādas bailes no šīs sievietes, kuru es pavadīju uz kuģa pakaļgalu. Turklāt jutos neveikli. Man likās, ka es pirmo reizi atskārstu, kāda vāra un trausla būtne ir sieviete, un, kad saņemu viņas roku, lai palīdzētu nokāpt pa trapu lejā, mani pārsteidza, cik tā ir maza un mīksta. Viņa patiešām bija slaida un trausla — bet tādas jau sievietes mēdz būt —, taču man viņa šķita tik gaisīgi viegla un glezna, ka tīri vai sagaidīju sadrūpam viņas delmu no mana tvēriena. To visu vaļsirdīgi stāstu, lai parādītu, kāds pēc ilgās atšķirtības no sievie- lēm bija mans pirmais iespaids par viņam vispār un par Modu Brūsteru it īpaši.

—   Nav nekādas nepieciešamības pārāk rūpēties par mani, — viņa iebilda, kad biju viņu nosēdinājis Vilka Larsena atzveltnes krēslā, ko steigā tiku atvilcis no kapteiņa kajītes. — Šorīt vīri kuru katru mirkli cerēja ieraudzīt zemi, un kuģim vajadzētu to sasniegt, pirms uznāk nakts, — vai jums tā neliekas?

Viņas vientiesīgā paļāvība tuvākajai nākotnei samulsināja mani. Kā gan lai es viņai izskaidroju patieso stāvokli, kā lai izstāstu par šo dīvaino cilvēku, kurš zogas pa jūru kā Liktenis, un visu to, ko pats uzzināju tikai vairāku mēnešu laikā? Bet es atbildēju godīgi:

—   Ar kuru katru citu kapteini jūs nokļūtu malā Joko- liamā rīt. Bet mūsējais ir ērmots vīrs, un es jūs lūdzu būt gatavai uz visu — sapratāt? — uz visu.

—   Es … es atzīstos, ka diez kā gan nesaprotu, — viņa izstomīja ar apjukuma, bet ne izbaiļu izteiksmi acīs.

—  Jeb vai mans priekšstats, ka ļaudīm, kuri pārdzīvojuši kuģa bojā eju, vienmēr tiek parādīta vislielākā uzmanība, būtu maldīgs? Zināt, tas taču ir tāds sīkums. Mēs esam tik tuvu zemei.

—   Atklāti sakot, es nezinu, — centos viņu nomierināt.

—   Es tikai vēlējos jūs sagatavot pašam ļaunākajam, ja tas notiktu. Sis vīrs, šis kapteinis, ir necilvēks, īsts nelabais, un neviens nevar pateikt, kā viņš rīkosies nākamajā mirklī.

Sāku uzbudināties, bet viņa mani pārtrauca.

—   A, es saprotu, — un viņas balss skanēja gurdi. Acīm redzot, domāšana viņai sagādāja grūtības. Skaidrs, ka šī sieviete atradās uz fiziska sabrukuma robežas.

Viņa vairs neuzdeva nevienu jautājumu, un es neturēju par vajadzīgu vēl kaut ko piebilst, pievērsdamies Vilka Larsena rīkojumam, — viņš taču lika parūpēties par viņas labklājību. Šaudījos apkārt gluži kā mājasmāte, sadabūdarns veldzējošu šķidrumu viņas saulē apdegušajai sejai, sameklēdams Vilka Larsena personiskajos krājumos portvīna pudeli, es zināju, ka tai vajag tur būt, un dodams Tomasam Magridžam norādījumus, kā iekārtojama brīvā savrupkajīte.

Vēja stiprums strauji pieņēmās, «Gars» nosvērās arvien vairāk un vairāk uz sāniem, un ap to laiku, kad kajīte bija kārtībā, tas mundrā gaitā nesās cauri ūdeņiem. Biju pilnīgi aizmirsis Līča un Džonsona esamību, kad pēkšņi pa atvērto trapa eju kā pērkona spēriens nogranda: «Ei, laiva!» Tā nepārprotami bija Dūma balss, kas atskanēja no masta gala. Uzmetu skatienu sievietei, bet viņa, neizsakāmi nogurusi, ar aizvērtām acīm, bija atlaidusies atzveltnes krēslā. Šaubījos, vai viņa tika kaut ko dzirdējusi, un nolēmu nepieļaut, ka viņa redzētu varmācību, kura — to es zināju — sekos bēgļu noķeršanai. Viņa bija nogurusi. Ļoti labi. Lai viņa guļ.

Uz klāja atskanēja skubīgas pavēles, kāju dipoņa un rēvkniteļu plīkšķi, «Garam» apsviežoties pret vēju un pārejot uz pretējo halzi. Kad, vējam ieguļoties burās, kuģis nosvērās uz otriem sāniem, krēsls sāka slīdēt pa kajītes grīdu — un es pielēcu tam klāt tieši laikā, lai neļautu izglābtajai sievietei nokrist zemē.

Viņas acis bija pārāk aizmiegotas, lai izrādītu vairāk par atblāzmu no tā snaudīgā pārsteiguma, kas sievieti mulsināja, kad viņa paskatījās uz mani, un, nākdama man līdzi uz savu kajīti, viņa tik tikko turējās uz kājām. Magridžs divdomīgi ņirdza man sejā, kad es stūmu viņu ārā un liku atgriezties kambīzē pašam pie sava darba; un viņš man atriebās, aizrautīgi izplatot starp medniekiem valodas par to, cik lieliska «istabene» es esot.

Sieviete smagi atbalstījās pret mani, un es no visas tiesas esmu pārliecināts, ka ceļā no atzveltnes krēsla uz savrupkajīti viņa bija piemiguši. To es atklāju, kad viņa, šonerim pēkšņi sazveļoties, gandrīz krišus iekrita kojā. Viņa pamodās, snaudīgi pasmaidīja un no jauna iegrima miegā; un es viņu atstāju guļam zem pāris biezām jūrnieku segām ar galvu uz spilvena, ko tiku pievācis no Vilka Larsena kojas.

XIX NODAĻA

Iznācis uz klāja, redzēju «Garu» sagriežamies pret vēju un ar bakborta halzi izejam vēja pusē pazīstamai laivai ar taisnstūra buru, kura ar to pašu halzi gāja mums pa priekšu kursā pie vēja. Visi matroži atradās uz klāja, jo viņi zināja, ka kaut kam jānotiek, kad Līčs un Džonsons būs uzvilkti uz kuģa.

Nosita četras glases. Luiss nāca uz pakaļgalu nomainīt stūres vīru. Gaisā bija jūtams mitrums, un es ievēroju, ka viņš bija uzģērbis eļļas drēbes.

—   Kas gaidāms? — es viņam pavaicāju.

—  Mazs, spirgts šņācieniņš, tāds nieka pūtiens vien, ser, — viņš atbildēja, — ar lietus šļacīti, ko apslapināt degunu, un nekas vairāk.

—   Cik slikti, ka mēs pamanījām viņus, — es sacīju, kad liels vilnis sameta «Ga.ra» priekšgalu par vienu rumbu sānis un laiva vienā mirklī ar lēcienu pašāvās garam klī- verim un nokļuva mūsu redzes lokā.

Luiss par spieķa tiesu pagrieza ratu un pēc brīža teica:

—   Manuprāt, ser, viņi nebūtu aizsnieguši zemi.

—   Domā, ka ne? — es pārprasīju.

—   Nē, ser. Vai jūs to matāt? (Šoneri sagrāba brāzma, un Luiss bija spiests pagriezt ratu steidzīgi atpakaļ, lai izvairītos no vēja.) Šitādā jūrā neviena tāda olas čaumala tik un tā nenoturētos i stundu, un viņiem tā ir gatava laime, ka mēs ir te, lai uzņemtu viņus.

Vilks Larsens platiem soļiem gāja uz pakaļgalu no kuģa vidus, kur bija runājis ar izglābtajiem vīriem. Kaķa lokanība viņa gaitā bija mazliet vairāk izteikta nekā parasti, un acis viņam bija spožas un dzīvas.

—  Ceturtais mehāniķis un trīs eļļotāji, — viņš sveiciena vietā sacīja.

—  Bet mēs no viņiem iztaisīsim matrožus vai vismaz airētājus. Nu, kas ar lēdiju?

Nezinu, kāpēc, bet es pēkšņi sajutu skaudru sāpi vai sūrsti kā naža dūrienu, kad viņš pieminēja šo sievieti. Uzskatīju to par pārmērīgu jūtīgumu no savas puses, bet tas pastāvēja neatkarīgi no manis, un par atbildi es tikai paraustīju plecus.

Savilcis lūpas, Vilks Larsens gari un zobgalīgi iesvilpās.

—   Kāds tad viņai ir vārds? — viņš noprasīja.

—   Nezinu, — es atbildēju. — Viņa ir aizmigusi. Viņa bija ļoti nogurusi. Patiesībā es ceru uzzināt kaut ko no jums. Kas tas bija par kuģi?

—   Pasta tvaikonis, — viņš strupi atbildēja. — «Tokio pilsēta» no Frisko ceļā uz Jokohamu. Taifūns to saārdījis. Veca tupele. Caura kā siets no augšas līdz apakšai. Viņi mētājušies pa viļņiem četras dienas. Un ko tad jūs neesat noskaidrojis, ne kā viņu sauc, ne kas viņa ir — jaunkundze, sieva vai atraitne? Nu, zināt!

Viņš ķircīgi papurināja galvu un uzlūkoja mani ar smējīgām acīm.

—  Vai jūs… — es iesāku. Mēles galā man bija jautājums, vai viņš netaisās nogādāt izglābtos Jokohamā.

—   Ko es? — viņš noprasīja.

—   Ko jūs domājat darīt ar Līču un Džonsonu?

Viņš papurinaja gaivii.

—   Nudien, Kumpi, to es nezinu. Redzat, ar šiem papildinājumiem man ir gandrīz visa vajadzīgā apkalpe.

—   Un viņi gandrīz diezgan ilgi ir bēguši, — es sacīju. — Kāpēc gan nemainīt izturēšanos pret viņiem? Uzņemiet viņus uz kuģa un esiet pret viņiem laipns! Visu, ko vien viņi ir darījuši, viņi ir bijuši spiesti darīt.

—   Kas viņus spieda? Es?

—   Jūs, — es noteikti atbildēju. — Un es brīdinu jūs, Vilk Larsen, ka aiz tieksmes jūs nogalināt es varu aizmirst mīlestību uz paša dzīvību, ja jus aiziesiet pārāk tālu savā nežēlībā pret šiem nabaga nelaimīgajiem.

—    Bravo! — viņš iesaucas. — Es ar jums, Kumpi, lepojos! Jūs ar uzviju esat nostājies pats uz savām kājām. Jūs jau esat gluži vai personība. Jūsu nelaime bija tā, ka dzīve jums ritēja pārak viegli, bet jūs augat un tādēļ patīkat rnan vēl labāk.

Viņa balss un izteiksme mainījās. Seja viņam kļuva nopietna.

—   Vai jūs ticat solījumiem? — viņš jautāja. — Vai tie ir svēti?

—   Protams, — es atbildēju.

— Tad te būs nolīgums, — viņš, šis nepārspējamais aktieris, turpināja. — Ja es apsolu nepiedurt Līčam un Džonsonam ne pirkstiņa, vai jūs no savas puses apsolāt nemēģināt mani nogalināt?

Ak, ne jau tāpēc, ka man no jums būtu bailes, ne tāpēc, ka es no jums baidītos, — viņš pasteidzas piebilst.

Gandrīz nespēju ticēt savam ausīm. Kas šim cilvēkam uznācis?

—   Nu, vai tā lieta iet? — viņš nepacietīgi jautāja.

—   Iet, — es atbildēju.

Viņa roka pastiepās manējai pretim, un, kad es to sirsnīgi spiedu, būtu varējis apzvērēt, ka pamanīju velnišķīgu izsmieklu uz mirkli pazibam viņa acīs.

Mēs nesteidzīgi pārgājām pari pūpei aizvēja puse. Laiva tagad bija ļoti tuvu, tā atradās nožēlojamā stāvoklī. Džonsons stūrēja, Līčs smēla ārā ūdeni. Kamēr viņi tika uz priekšu vienu pedu, mēs viņiem pietuvojamies par divām. Vilks Larsens ar zīmēm norādīja Luisam, lai mazliet atvirza šoneri, un mēs nesāmies viņiem blakus vēja pusē nepilnu divdesmit pēdu atstatumā. «Gars» nosedza vēju. Tukšā bura sašļuka, un laiva iztaisnojoties izlīdzināja gaitu, likdama abiem vīriem strauji mainīt stāvokli. Tā zaudēja ātrumu un, kad mēs pacēlāmies milzīgā vilnī, sasvērās un gāzās ieplakā.

Tieši šajā brīdī Līčs un Džonsons pavērās augšup un ielūkojās sejās saviem biedriem, kuri bija nostājušies gar reliņiem kuģa vidusdaļā. Neviens nesveicināja. Viņu acīs abi bēgļi bija beigti, un starp viņiem izpletās bezdibenis, kas šķir dzīvos no mirušajiem.

Nakarnajā mirklī viņi atradās iepretim pūpei, kur stāvējām mēs ar Vilku Larsenu. Tagad mēs gāzāmies ieplakā un viņi pacēlās viļņa mugurā. Džonsons skatījās uz mani, un es redzēju, ka viņa seja ir nogurusi un noliesējusi. Pamāju viņam ar roku, un viņš atbildēja uz manu sveicienu, taču ar bezcerīgu un izmisīgu mājienu. Tas izlikās kā atvadas. Neielūkojos Līča acīs, jo viņš noraudzījās uz Vilku Larsenu tāpat kā agrāk — ar nesamierināmā naidā atņirgtiem zobiem.

Tad viņi palika aiz kuģa pakaļgala. Vējš pēkšņi piepūta četrstūraino buru, sasvērdams trauslo, vaļējo laivu, līdz šķita, ka tā noteikti apgāzīsies. Virs tās uzvirmoja kāds pltsenis un gāzās tai pāri kā sniegbalts mākulis. Tad laiva no jauna parādījās skatienam līdz pusei pilna ar ūdeni, ko Līčs trakā steigā smēla ārā, bet Džonsons ar bālu un nobažījušos seju turēja stūres pinni.

Vilks Larsens ierēja man ausī aprautu smieklu un aiz- soļoja uz pūpes vēja pusi. Sagaidīju, ka viņš dos rīkojumu piegriezt «Garu» pie laivas, bet šoneris turpināja līdzšinējo kursu, un viņš nekā nedarīja, lai to mainītu. Luiss vienā mierā stāvēja pie stūres, bet es ievēroju, ka priekšgalā pūlīšos saspiedušies matroži pavērsa norūpējušās sejas uz mūsu pusi. «Gars» joprojām drāzās uz priekšu, līdz laiva saruka par punktiņu; tad, izkliedzot pavēles, atskanēja Vilka Larsena balss un apgriezušies mēs pārgājām uz stīrborta halzi.

Devāmies atpakaļ, līdz nokļuvām vairāk nekā divas jūdzes vēja pusē laiviņai, kura cīnījās viļņos; tad tika nolaists klīveris — un šoneris sāka dreifēt. Roņu medību laivas nav domātas burāšanai pret vēju. To vienīgā cerība ir turēties vēja pusē tā, lai, saceļoties vētrai, varētu nokļūt pie šonera ar vēju. Bet visā šajā mežonīgajā ūdens tuksnesī Līčam un Džonsonam nebija patvēruma nekur citur kā tikai uz «Gara», un viņi apņēmīgi sāka lauzties pret vēju. Tas bija gauss darbs nemierīgajā jūrā, kas vēla

varenus viļņus. Kuru katru mirkli tos varēja aprakt krācošās bangas. Laiku pa laikam mēs vērojām laivu neskaitāmas reizes uzlūvējam pret milzīgajiem, baltkrēpaina- jiern devītniekiem, kuri to apturēja un atsvieda atpakaļ kā korķi.

Džonsons bija lielisks jūrnieks un zināja tikpat daudz par mazām laiviņām kā par kuģiem. Pēc pusotras stundas viņš atradās mums gandrīz blakus, iesānis aiz šonera pakaļgala, gatavodamies ar pretējo halzi pienākt mums klāt.

—  Tātad jūs esat pārdomājuši? — dzirdēju Vilku Larsenu murminām pa pusei sev, pa pusei, viņiem, it kā viņi varētu dzirdēt. — Gribat nokļūt atpakaļ uz kuģa? Nu, tad jau tik nāciet vien!

Stūri līdz galam uz vēja pusi! — viņš pavēlēja Ūfti- Ufti, kanakam, kurš starplaikā tika nomainījis Luisu pie rata.

Pavēle sekoja pavēlei. Šonerim nokrītot, foka un grota šotes atlaida vaļīgāk, lai varētu iet ar vēju. Un, iegriezies vējā, kuģis rāvās uz priekšu, kad Džonsons, neraugoties uz draudošajām briesmām, ar izlaistu šoti šķērsoja «Gara» ķīļūdeni simts pēdas aiz tā pakaļgala. Vilks Larsens atkal iesmējās, tajā pašā laikā ar rokas mājienu aicinādams viņus sekot. Acīm redzot, viņam bija nodoms parotaļāties ar viņiem — dot mācību, kā es domāju, kāviena vietā, kaut ari tā bija bīstama mācība, jo nestiprajai laivai kuru katru mirkli draudēja briesmas tikt apraktai viļņos.

Džonsons bez vilcināšanās mainīja kursu un metās mums pakaļ. Viņam jau arī nekas cits neatlika. Nāve uzglūnēja no visām pusēm, tas bija tikai laika jautājums, kad laivai uzgāzīsies kāda no daudzajām milzīgajām ban- gām un, pārvēlusies tai pāri, dosies tālāk.

—  Viņiem sirds dreb nāves bailēs, — Luiss murmināja man ausī, kad es gāju uz priekšgalu parūpēties, lai ierēvē klīveri un štagburu.

—  Ak, pēc maza brītiņa viņš apstāsies un uzņems viņus, — es mundri atbildēju. — Viņš ir nolēmis dot viņiem mācību, tas ir viss.

Luiss vērīgi paskatījās uz mani.

—   Domājat? — viņš jautāja.

—   Noteikti, — es atbildēju. — Un tu ne?

—  Tagadiņ es nedomāju ne par ko citu kā pats par savu ādu, — skanēja viņa atbilde. — Un es nevaru vien nobrīnīties, ka tas viss iznāk. Tā Frisko viskija dēļ es iekūlos pamatīgās nepatikšanās, un vēl lielākās nepatikšanās iekūlāties jūs tas tur sievietes dēļ. Ak, es jau nu gan zinu, kāds jūs ir nelabojams muļķis!

—   Ko tu ar to gribi teikt? — es noprasīju, jo, izšļā- cis savu indi, viņš uzgrieza man muguru.

—   Ko es gribu sacīt? — viņš iesaucas. — Un to man jautājat jūs? Nav svarīgi, ko gribu sacīt es, bet ko sacīs Vilks. Vilks, es teicu, Vilks!

—   Ja būs nepatikšanas, vai tu nāksi palīgā? — es impulsīvi jautāju, jo viņš bija ietērpis vārdos manas paša bailes.

—    Iešu palīga? Ja es kādam iešu palīgā, tad tas būs vecais resnais Luiss, un ar to jau vien pietiks ko noņemties. Mēs vēl esam pašā sākumā, kad es jums saku, tikai pašā sākumā.

—   Nekad nebūtu domājis, ka tu esi tāds gļēvulis, — es nievīgi sacīju.

Viņš apveltīja mani ar nicīgu skatienu.

—   Ja jau es pat pirkstiņu nepakustināju tā nabaga muļķa labā, — viņš teica, norādīdams uz niecīgo buru kuģa pakaļgala, — vai tad jus patiešām domājat, ka esu noilgojies, lai man ielauž galvu dēļ sievietes, kuru es šodien redzu pirmo reizi savā mūžā?

Es nicīgi novēršos un gāju uz pakaļgalu.

—   Labāk ierēvējiet tās topburas, mister van Veiden,— Vilks Larsens sacīja, kad es nonācu uz pūpes.

Sajutu atvieglojumu, vismaz ciktāl tas attiecās uz abiem matrožiem. Bija skaidrs, ka viņš nevēlējās aizskriet pārāk tālu projām no viņiem. Sī doma man atdeva cerību, un es ar skubu ķēros pie pavēles izpildīšanas. Tikko paguvu pavērt muti, lai pateiktu nepieciešamos rīkojumus, kad vīri aizgūtnēm metās pie fallēm un līnēm un citi nesas augšā. So viņu dedzību Vilks Larsens vēroja ar nežēlīgu smīnu.

Vēl joprojām mēs palielinājām attālumu, kas mūs šķīra, un, kad laiva bija atpalikusi vairākas jūdzes, uzsākām dreifēt un gaidījām. Tās tuvošanos vēroja visu acis — pat Vilka Larsena, bet viņš bija vienīgais nesatrauktais cilvēks uz kuģa. Luisa nekustīgais skatiens pauda iekšēju nemieru, kuru viņš pilnībā nespēja noslēpt.

Laiva nāca tuvāk un tuvāk, triekdamās uz priekšu cauri mutuļojošam okeāna zaļumam kā dzīva būtne, kāpdama, paceldamās un mētādamās pa milzīgajām plīseņu mugurām vai pazuzdama aiz tām, lai tūlīt parādītos no jauna un uzšautos pret debesīm. Likās neiespējami, ka tā varētu noturēties virs ūdens, tomēr ar katru reibinošo lēcienu tā veica patiešām neiespējamo. Garām aizbrāzās lietus gāze, un laiva iznira no lidojošā slapjuma gandrīz mums virsū.

—   Līdz galam uz vēja pusi! — Vilks Larsens kliedza, pats pielēkdams pie stūres rata un griezdams to apkārt.

«Gars» atkal atrāvās no laivas un joņoja pa vējam, un divas stundas Džonsons ar Līču dzinās mums pakaļ. Mēs dreifējām un drāzāmies projām, dreifējām un drāzāmies projām, un vienmēr mums aizmugurē cīnījās buras plankumiņš, triekdamies pret debesīm un gāzdamies šaudīgajās ieplakās. Tas atradās kādu ceturtdaļjūdzi no mums, kad blīva lietus gāze aizklāja to mūsu skatienam. Tas vairs neparādījās. Uzpūšot vējam, gaiss atkal noskaidrojās, bet neviens buras plankumiņš neizlauzās cauri sabangotajai okeāna virsmai. Man likās, ka es uz mirkli redzu pavīdam šķīstošajā vilnī laivas melno dibenu. Tas labākajā gadījumā bija viss. Džonsonam un Līčam eksistences cīņa bija beigusies.

Ļaudis palika bariņos kuģa vidusdaļā. Neviens nenogāja lejā, un neviens nerunāja. Netika pārmainīti pat skatieni. Ikviens šķita apstulbināts, it ka dziļā apcerē nogrimis, un, nebūdams gluži skaidrībā, centās aptvert, kas noticis. Taču Vilks Larsens ļava viņiem maz laika pārdomām. Viņš nekavējoties uzdeva «Garam» kursu — kursu, kas nozīmēja roņu baru, nevis Jokohamas ostu. Bet vīri vairs nevilka un nerāva aizgūtnēm, un es viņu starpa dzirdēju lāstus, kuri nāca no lūpām apslāpēti un tikpat smagi un nedzīvi, kādi bija viņi paši. Ne ta tas bija ar medniekiem. Nevaldāmais Dūms stāstīja anekdoti, un viņi nokāpa savā kajītē, rēkdami aiz smiekliem.

Kad ceļā uz pūpi es gāju garām kambīzes vēja pusei, man tuvojās mehāniķis, kuru bijām izglābuši. Seja viņam bija balta, lūpas trīcēja.

—  Mīļais dievs! Ser, kas šis ir par kuģi? — viņš iesaucās.

—  Jums acis ir, pats redzējāt, — es gandrīz rupji atbildēju, kaut arī sirdī jutu sāpes un bailes. — Kur palika jusu solījums? — es noprasīju Vilkam Larsenam.

— Netiku domājis uzņemt viņus uz kuģa, kad devu šo solījumu, — viņš atbildēja. —- Un, lai nu kā, tas jums jāatzīst, ka neesmu viņiem piedūris ne pirksta.

Pat ne uz to pusi, ne uz to pusi, — viņš mirkli vēlāk iesmiedamies piebilda.

Es neatbildēju. Nespēju runāt, mans prāts bija pārāk apmulsis. Zināju, ka man nepieciešams laiks pārdomām. Jutos atbildīgs par šo sievieti, kura tagad mierīgi gulēja rezerves kajītē, un ar to man bija jārēķinās, taču vienīgā jēdzīgā doma, kas iešāvās prātā, bija tā, ka nedrīkstu izdarīt nekā pārsteidzīga, ja vispār gribu viņai kaut ko palīdzēt.

XX NODAĻA

Atlikušajā dienas daļā nekas vairs neatgadījās. īslaicīga brāzma, tikko apslapinājusi mums degunu, sāka norimt. Ceturtais mehāniķis un trīs eļļotāji pēc sparīgas saraušanās ar Vilku Larsenu tika apgādāti ar darba drēbēm no kantīnes, norīkoti strādāt pie medniekiem dažādās laivās un kuģa sardzēs un aizvadīti uz rufi. Vīri gāja protestēdami, taču viņu balsis nebija skaļas. Viņiem bija iedzinušas bijāšanu tās Vilka Larsena rakstura izpausmes, kuras viņi jau bija redzējuši, kamēr bēdu stāsts, ko viņi drīzumā izdzirdēja rufē, salauza viņu pretestības pēdējās paliekas.

Mis Brūstera — viņas vārdu mēs uzzinājām no mehāniķa — visu laiku gulēja. Ēdot vakariņas, es lūdzu medniekus runāt klusāk, lai viņu netraucētu; viņa parādījās tikai nākošajā rītā. Biju nodomājis pasniegt viņai ēdienu atsevišķi, bet Vilks Larsens tam nepiekrita. Kas tad viņa tāda īsti esot, ka mesas galds un sabiedrība pie tā viņai par prastu?

Viņas klātbūtne pie galda radīja uzjautrinošas pārmaiņas. Mednieki kļuva nerunīgi kā mīmi. Vienīgi Rēnais Horners un Dūms nesamulsa un laiku pa laikam zagšus paskatījās uz viņu, un piedalījās pat sarunās. Pārējie četri ar acīm liptin pielipa savam šķīvim un cītīgi, ar apdomīgu rūpību košļāja, viņu ausis kustējās un cilājās reizē ar žokļiem gluži kā dzīvniekiem.

Sākumā Vilkam Larsenam nebija daudz, ko sacīt, viņš tikai atbildēja, kad viņu uzrunāja. Taču samulsis viņš nebija. Pat ne uz to pusi. Šāda tipa sieviete viņam bija neparasta, atšķirīga no visām citām, kuras viņš jebkad bija pazinis, un tāpēc tā viņu ieinteresēja. Vilks Larsens pētīja viņu, tikai retumis novērsdams acis no viņas sejas, lai izsekotu roku vai plecu kustībām. Es pats arī vēroju šo sievieti un, kaut arī biju tas, kurš uzturēja sarunu, apzinos, ka mazliet kautrējos un ne gluži valdīju pār sevi. Turpretī viņš bija pilnīgi nosvērts, augstākā mērā pašapzinīgs, un nekas nespēja viņu satricināt; no sievietes viņš baidījās ne vairāk kā no vētras vai cīņas.

—  Un kad mēs nokļūsim Jokohamā? — viņa vaicāja, pagriezdamās pret viņu un raudzīdamās viņam taisni acīs.

Jautājums bija izteikts tieši un nepārprotami. Žokļi mitējās darboties, ausis pārstāja cilāties, un, kaut arī acis palika pielipušas pie šķīvjiem, ikviens no vīriem alkatīgi gaidīja atbildi.

—  Pēc četriem mēnešiem, varbūt trim, ja sezona beigsies agri, — Vilks Larsens sacīja.

Sievietei aizrāvās elpa, un viņa sastostījās:

—  Es … es domāju, man tika teikts, ka līdz Jokohamai ir tikai vienas dienas brauciens. Tā… — šajā vietā viņa apklusa un, pārlaizdama acis apkārt galdam, noraudzījās uz vienaldzīgajām, šķīvjiem pievērstajām sejām. — Ta rīkoties jums nav tiesību, — viņa nobeidza.

—  Tas ir jautājums, kas jums jākārto ar misteru van Veidenu, lūk, tur, — viņš atbildēja, pamādams ar galvu uz manu pusi un nebēdnīgi pamezdams man ar aci. — Misteru van Veidenu var zināmā mērā uzskatīt par autoritāti tādos jautājumos kā tiesības. Nu bet es, būdams tikai vienkāršs jūrnieks, novērtēju stāvokli mazliet citādi. Iespējams, ka palikt pie mums jums nozīmē nelaimi, bet mums tā, protams, ir liela veiksme.

Viņš uzlūkoja sievieti smaidīdams. No šī skatiena viņa nolaida acis, bet atkal tās pacēla un izaicinoši ielūkojās manējās. Izlasīju tajās neizteikto jautājumu: vai tas ir pareizi? Bet es biju nolēmis, ka manai lomai ir jābūt neitrālai, tādēļ neatbildēju.

—   Kādas ir jūsu domas? — viņa noprasīja.

—   Ka jums nav paveicies, sevišķi, ja jūs gaida kāds pienākums, kas izpildāms dažu tuvāko mēnešu laikā. Bet, tā kā jūs teicāt, ka ceļojot uz Japānu veselības uzlabošanas nolūkā, varu jums apgalvot, ka ta nekur ta nenostiprināsies ka uz «Gara».

Redzēju, ka viņas acis sašutumā nozibsīlīja, un šoreiz es biju tas, kurš nolaida savējās; taja pašā laikā no viņas skatiena jutu nosarkstam seju. Tas bija gļēvi — bet ko gan citu es varēju darīt?

—  Misters van Veidens nerunā tukšus vārdus, — Vilks Larsens smējās.

Es pamāju ar galvu, un viņa saņēmusies paļāvīgi gai- dīja.

—   Neteikšu, ka patlaban viņš būtu diezin kas, — Vilks Larsens turpināja, — bet uzlabojies viņš ir brīnišķīgi. Jums būtu vajadzējis viņu redzēt, kad viņš ieradās pie mums. Vel vairāk izģindušu un nožēlojamāku cilvēces pārstāvi būtu grūti iedomāties. Vai tā nav, Kērfut?

Lai gan Kērfutam no tik tiešas uzrunas aiz pārsteiguma nokrita nazis uz grīdas, viņš tomēr paguva piekrītoši ierūkties.

—  Attīstījās, mizodams kartupeļus un mazgādams traukus. Pareizi, Kērfut?

Sis goda vīrs ierūcās vēlreiz.

—   Paskatieties uz viņu tagad! Tiesa, tīri par muskuļotu viņu gan nevarētu apzīmēt, taču muskuļi viņam ir, bet toreiz, kad nokļuva uz kuģa, viņam tadu nebija. Arī kājas, uz kurām stāvēt, viņam ir. Paskatoties uz viņu, jūs tain neticētu, sākumā viņš nebija spējīgs bez cita palīdzības pat nostāvēt.

Mednieki grudzināja, bet viņa nolukojās uz mani ar līdzjūtīgu skatienu, kas uzvijām atsvēra Vilka Larsena bezkaunību. Patiešām, bija pagājis tik ilgs laiks, kopš tiku pieredzējis līdzcietību, ka tā mani padarīja pakļāvīgu, tajā mirklī es labprātīgi un ar prieku kļuvu par viņas vergu. Bet es dusmojos uz Vilku Larsenu. Noniecinādams mani, viņš apstrīdēja manu vīrišķību, apstrīdēja tās pašas kajas, kuru iegušanu uzskatīja par savu nopelnu.

—   Var jau būt, ka esmu iemācījies stāvēt pats uz savām kājām, — es atcirtu. — Taču mīdīt ar tām citus vēl neprotu.

Viņš aizskaroši noskatījās uz mani.

—   Tad jau jūsu izglītība ir palikusi tikai pusceļā, — viņš sausi nosacīja un pievērsās viņai. — Mēs uz «Gara» esam ļoti viesmīlīgi. Misters van Veidens to ir atklājis.

Mēs darām visu, lai mūsu viesi justos kā mājās; vai nav tiesa, mister van Veiden?

—   Netiek liegts pat kartupeļus mizot un traukus mazgāt, — es atbildēju, — nemaz jau nerunājot par to, ka aiz tira biedriskuma viņiem var apgriezt sprandu.

—   Es jūs lūdzu nepārņemt no mistera van Veidena aplamus priekšstatus par mums, — viņš māksloti norūpējies iejaucās. — Jūs būsiet ievērojusi, mis Brūstera, ka viņš pie jostas nēsā dunci… ē… kuģa virsniekam tā ir augstākā mērā neparasta rīcība. Būdams patiešām ļoti cienījams, misters van Veidens dažreiz ir … kā lai to pasaka? … hm … ķildīgs, un tad nepieciešams spert bargus soļus. Savos mierīgajos brīžos viņš ir gluži saprātīgs un nekaitīgs un, tā kā arī patlaban viņš ir mierīgs, tad nenoliegs, ka vēl vakar viņš apdraudēja manu dzīvību.

Es bezmaz aizdvēsos, un noteikti man zvēroja acis. Viņš pievērsa sievietes uzmanību man.

—   Paskatieties tagad uz viņu! Viņš tik tikko spēj valdīties jūsu klātbūtnē. Viņš katrā ziņā nav pieradis pie dāmu sabiedrības. Man vajadzēs apbruņoties, pirms es uzdrīkstēšos iziet ar viņu uz klāja.

Viņš bēdīgi papurināja galvu, murminādams: — Zel, ļoti, ļoti žēl, — kamēr mednieki palaida rēcošus smieklus.

So viru balsis, dārdēdamas un aurodamas ierobežotajā telpa, atstāja mežonīgu iespaidu. Visa vide bija mežonīga, un, vērodams šo svešo sievieti un atskārzdams, cik maz viņa taja iederas, es pirmo reizi apzinājos, cik lielā mēra es pats esmu tas sastāvdaļa. Es pazinu šos cilvēkus, viņu garīgo pasauli, pats biju viens no viņiem, dzīvoju roņu mednieku dzīvi, ēdu roņu mednieku uzturu, manās domās ievērojamu vietu ieņēma roņu medības. Viss man tajā bija pierasts: raupjās drēbes, rupjās sejas, mežonīgie smiekli, mesas zvalstīgās sienas un šūpojošās griestu spuldzes.

Kad apziedu ar sviestu maizes šķēli, skatiens nejauši apstājās pie manām rokām. To kauliņi visgarām bija nobrāzti un iekaisuši, pirksti pietūkuši, zem nagiem melnumi. Sajutu pazodē savēlušās bārdas zēlumu, zināju, ka atirusi svārku piedurkne un zilajam kreklam pie kakla trūkst vienas pogas. Vilka Larsena pieminētais duncis glabājās makstī man pie sāniem. Tā atrašanās tur šķita ļoti dabiska — cik dabiska, par to es nebiju iedomājies līdz pat šim mirklim, kad uzlūkoju to ar viņas acīm un sapratu, cik savādi izskatās šis duncis un viss pārējais.

Taču viņa nojauta izsmieklu Vilka Larsena vārdos un no jauna apveltīja mani ar līdzcietīgu skatienu. Bet viņas acīs bija arī apmulsums. Tas, ka teiktais slēpa izsmieklu, padarīja viņai stāvokli vēl neskaidrāku.

—   Varbūt mani varētu aizvest kāds garāmbraucošs kuģis, — viņa izsacīja priekšlikumu.

—  Te garām nebrauc nekādi citi kuģi kā tikai roņu medību šoneri, — Vilks Larsens atbildēja.

—  Man nav ne drēbju, ne cita kā, — viņa iebilda. — Diez vai jūs, ser, maz apjēdzat, ka es neesmu vīrietis un neesmu pieradusi pie bezrūpīgā klejotāju dzīves veida, kādu, liekas, piekopjat jūs un jūsu ļaudis.

—  Jo ātrāk jūs pie tā pieradīsiet, jo labāk, — viņš sacīja. — Es jums sadabūšu audumu, adatas un diegus, — viņš piebilda. — Ceru, ka pašūt sev pašai pāris kleitu jums nebūs pārāk grūti.

Viņa savilka skābu seju, it kā pavēstīdama savu neprasmi šūt kleitas. Man bija gluži skaidrs, ka viņa ir nobijusies un apmulsusi, bet varonīgi pūlas to neizrādīt.

—  Jūs, domajams, tāpat kā, lūk, tur misters van Veidens esat radusi, ka jums visu padara citi. Nu, manuprāt, no tā, ka jūs priekš sevis šo to pagatavosiet pati, jums gabals nenokritīs. Starp citu, ar ko jūs sagādājat sev iztiku?

Viņa uzlūkoja viņu ar neslēptu pārsteigumu.

—  Ticiet man, nedomāju jūs apvainot. Ļaudis ēd, tāpēc viņiem jāsagadā tam nepieciešamie līdzekļi. Sie te vīri šauj roņus, lai dzīvotu; tā paša iemesla dēļ es vadu šo šoneri un misters van Veidens, vismaz šimbrīžam palīdzot man, pelna savu sāļo ēdamo. Nu, un ko darāt jūs?

Viņa paraustīja plecus.

—  Vai jūs uzturat sevi pati? Jeb vai varbūt jūs uztur kāds cits?

—   Baidos, ka mūža lielāko daļu mani ir uzturējis kāds cits, — viņa smējās, braši cenzdamās pieskaņoties viņa runas veidam, lai gan redzēju, ka viņas acīs parādās un pieaug šausmas, kad viņa vēroja Vilku Larsenu.

—   Un, domājams, arī gultu jums uzklāj kāds cits?

—   Es esmu klājusi gultu pati, — viņa atbildēja.

—   Ļoti bieži?

Mākslotā nožēlā viņa papurināja galvu.

—   Vai jūs zināt, ko Savienotajās Valstīs dara ar nabadzīgajiem, kuri, tāpat kā jūs, nestrādā, lai nopelnītu sev iztiku?

—   Es ļoti maz zinu, — viņa aizbildinājās. — Ko tad dara ar nabadzīgajiem, kuri ir tādi paši kā es?

—   Viņus iesloga cietumā. Noziegumu, kurā viņus apvaino par to, ka viņi nenopelna sev uzturu, nosauc par klaidonību. Mistera van Veidena vietā, kurš mūžīgi skandina par taisnību un netaisnību, es jautātu, ar kādām tiesībām jūs dzīvojat, ja jus nekā nedarāt, lai nopelnītu sev iztiku.

—   Bet, tā kā jūs neesat misters van Veidens, man taču nav jums jāatbild, vai ne?

Smaidīdama viņa uzlūkoja Vilku Larsenu ar baiļu pilnām acīm, un šī aizkustinošā aina saviļņoja mani līdz sirds dziļumiem. Jutu nepieciešamību kaut kādā veidā iejaukties un ievirzīt sarunu citā gultnē.

—  Vai jūs kādreiz esat nopelnījusi kaut vienu dolāru ar pašas darbu? — viņš jautāja, pārliecināts par viņas atbildi, ar atriebīgu uzvaras prieku balsī.

—   Jā, esmu, — viņa lēni atbildēja, un es būtu varējis skaļi smieties, redzēdams, cik gara izstiepās Vilka Larsena seja. — Atceros, tēvs man reiz iedeva dolāru, kad es biju maza meitene, par to, ka es piecas minūtes izturējos pavisam klusu.

Viņš iecietīgi pasmaidīja.

—   Bet tas bija sen, — viņa turpināja. — Un diez vai jūs prasītu, lai deviņus gadus veca meitenīte pati sev nopelna uzturu.

Taču patlaban, — viņa sacīja, no jauna brītiņu klusējusi, — es nopelnu tūkstoš astoņi simti dolāru gadā.

Visu acis vienprātīgi pameta šķīvjus un pievērsās viņai. Bija vērts paskatīties uz sievieti, kas nopelna tūkstoš astoņi simti dolāru gadā. Vilks Larsens neslēpa savu apbrīnu.

—  Alga vai gabaldarbs? — viņš jautāja.

—  Gabaldarbs, — viņa nekavējoties atbildēja.

—   Tūkstoš astoņi simti, — viņš aprēķināja. — Tas ir simt piecdesmit dolāru mēnesī. Nu labi, mis Brūstera. Uz «Gara» arī nav vietas sīkumainībai. Uzskatiet, ka par to laiku, kamēr jūs paliksiet pie mums, jūs saņemsiet algu.

Viņa ne ar ko neizrādīja savu piekrišanu. Viņa bija vēl pārāk maz pieradusi pie šī cilvēka untumiem, lai uzņemtu tos aukstasinīgi.

—       Aizmirsu apvaicāties, — viņš laipni turpināja, — par jūsu nodarbošanās raksturu. Ko jūs ražojat? Kādi darba rīki un materiāli jums ir nepieciešami?

—       Papīrs un tinte, — viņa smējās. — Un ak! arī rakstāmmašīna.

—       Jūs esat Moda Brūstera, — es sacīju lēnām un ar pārliecību, gandrīz ta, it kā es viņu apsūdzētu kādā noziegumā.

Viņas acis ziņkārīgi ielūkojās manējās.

—   Kā jūs to zināt?

—  Vai tad jūs neesat? — es noprasīju.

Viņa apstiprinoši pamāja. Tagad pienāca Vilka Larsena kārta apmulst. Šis vārds un tā burvība viņam neko neizsacīja. Biju lepns, ka man tas kaut ko nozīmē, un pirmo reizi kopš ilga laika es pārliecinoši apzinājos savu pārākumu pār viņu.

—       Atceros, ka rakstīju recenziju par kādu plānu sēju- miņu … — es bezrūpīgi iesāku, bet viņa mani pārtrauca.

—  Jūs!… — viņa iesaucās. — Jūs esat. ..

Tagad viņa skatījās uz mani ar izbrīnā ieplestām acīm.

Es savukārt apstiprinoši parnaju.

—       Hamfrijs van Veidens, — viņa pabeidza; tad piebilda ar atvieglojuma nopūtu, neapzinādamās, ka Vilks Larsens var to pārprast: — Esmu tik priecīga.

Atceros šo recenziju, — viņa aizgūtnēm turpināja, atskārtusi savas piezīmes neveiklību, — šo pārmērīgi glaimojošo recenziju.

—       Nepavisam ne, — es varonīgi noliedzu. — Jūs apšaubāt mana sprieduma skaidrību un mazināt manu kanonu vērtību. Turklāt visi citi kritiķi bija ar mani vienis prātis. Vai tad Longs neierindoja jūsu «Paciesto skūpstu» starp četriem labākajiem sonetiem, ko jebkad angļu valodā sarakstījušas sievietes?

—       Bet jūs nosaucāt mani par amerikāņu misis Mei- nelu '!

—  Vai tad tā nebija taisnība? — es noprasīju.

—  Nē, ne jau tas, — viņa atbildēja. — Jutos aizskarta.

—  Nezināmo mēs varam izmērīt tikai ar zināmo, —

1 Alise Meinela (1847—1922) — angļu dzejniece un literatūras kritiķe.

es atbildēju savā smalkajā akadēmiskajā manierē. — Kā kritiķis es biju spiests noteikt jūsu vietu. Tagad jūs pati esat kļuvusi par mērauklu. Septiņi no jūsu plānajiem sē- jumiņiem atrodas manos plauktos; turpat ir vēl divi biezāki sējumi, esejas, kuras — piedodiet, ka es to saku, un es nezinu, kas ir glaimojošāk, — ir pilnīgi līdzvērtīgas jūsu vārsmām. Nav tālu vairs laiks, kad Anglijā uzradī- sies kāda nepazīstama dzejniece, un kritiķi dēvēs viņu par angļu Modu Brūstcru.

—  Jūs esat ļoti laipns, par to es esmu pārliecināta, — viņa nomurmināja; un viņas izteiksmes un vārdu konvencionalitāte līdz ar to izraisīto asociāciju plūsmu par manu agrāko dzīvi pasaules viņā pusē radīja īsu saviļņojumu, bagatu atmiņām, bet pilnu skaudri dzeļošu ilgu pēc mājām.

—  Un jūs esat Moda Brūstera, — es svinīgi sacīju, skatīdamies pāri uz viņu.

—   Un jūs esat Hamfrijs van Veidens, — viņa teica, tikpat svinīgi un bijīgi noraudzīdamās uz mani. — Cik neparasti! Nesaprotu. No jūsu lietišķas spalvas mums droši vien nav gaidāms kāds mežonīgi romantisks jūras stāsts.

—   Nē, es nevācu tam materiālu, par to jūs varat nešaubīties, — skanēja mana atbilde. — Priekš daiļliteratūras man nav ne spēju, ne tieksmju.

—   Sakiet — kādēļ jūs vienmēr nolienat Kalifornijā? — viņa jautaja tai ak. — No jūsu puses tas nav laipni. Mēs no austrumu piekrastes tik ļoti maz esam jus redzējuši — patiešām pārak maz, jūs, otro no amerikāņu vadošajiem literātiem.

Es paklanījos un noraidīju šo komplimentu.

—   Reiz es jūs gandrīz sastapu Filadelfijā — tas bija Braunrngam vai kādam citam veltīta sarīkojumā —, jums, zināt, tur bija paredzēts priekšlasījums. Mans vilciens nokavējas par četrām stundām.

Un tad mēs pavisam aizmirsām, kur atrodamies, pamezdami Vilku Larsenu uz sēkļa klusējam mūsu valodas straumes vidū. Mednieki piecēlās no galda un izgāja uz klāja, bet mēs joprojām runājām. Palika vienīgi Vilks Larsens. Pēkšņi es pamanīju viņu — atgāzušos no galda, ziņkārīgi klausāmies mūsu svešas runas par pasauli, kuru viņš nepazina.

Es strupi aprāvos teikuma vidū. Tagadne ar visām tās briesmām un raizēm bruka man virsū ar apdullinošu spēku. Tā skāra arī mis Brūsteru, viņas acīs pavīdēja neskaidras un neizsakāmas bailes, kad viņa uzlūkoja Vilku Larsenu.

Viņš piecēlās kājās un neveikli iesmējās. Smiekli skanēja metāliski.

— O, manis dēļ neliecieties traucēties, — viņš sacīja, pašnoniecinoši pamezdams ar roku. — Ar mani nerēķinieties! Turpiniet, turpiniet, es jūs lūdzu!

Bet vārdu slūžas bija aizvērušās, un arī mēs piecēlāmies no galda un neveikli iesmējāmies.

XXI NODAĻA

īgnumam, ko pret Modu Brūsteru un mani izjuta Vilks Larsens par to, ka mēs atstājām viņu bez ievērības sarunas laikā pie galda, vajadzēja kaut kādā veidā izlauzties uz āru, un par tā upuri kļuva Tomass Magridžs. Viņš nebija mainījis ne savus paradumus, ne kreklu, kaut arī par šo apģērba gabalu viņš apgalvoja pretējo. Taču tas pats apgāza teikto, un arī taukainie nosēdumi uz pavarda, katliem un pannām visnotaļ neliecināja par tīrību.

— Es jau tevi, pavārēn, tiku brīdinājis, — Vilks Larsens sacīja, — un nu tu saņemsi pēc nopelniem.

Magridža seja zem sodrēju kārtas nobālēja, un, kad Vilks Larsens pieprasīja virvi un pāris vīru, nelaimīgais koknejietis, mežonīgā steigā izbēdzis no kambīzes, skraidīja pa klāju, izvairīdamies un izlocīdamies no kuģa ļaudīm, kuri ņirgādamies dzinās viņam pakaļ. Gandrīz nekas cits matrožiem nebūtu bijis vairāk pa prātam kā iesiet pavāru tauvā, iesviest jūrā un vilkt aiz šonera, jo uz rufi viņš sūtīja pašus pretīgākos brūvējumus. Apstākļi šim pasākumam bija labvēlīgi, «Gars» slīdēja pa ūdeni ar ātrumu ne lielāku par trim jūdzēm stundā, un jūra bija puslīdz rāma. Bet Magridžam nemaz nepatikās tajā mirkt. Iespējams, ka viņš jau agrāk bija redzējis izpeldinām kādu, iesietu tauvā. Turklāt ūdens bija šausmīgi auksts un viņa miesas būvi varēja nosaukt visādi citādi, tikai ne par spēcīgu.

Kā parasti tādās reizēs, kad bija gaidāms kaut kas uzjautrinošs, uz klāja sanāca brīvās maiņas vīri un mednieki. Magridžs šķita ārprātīgi baidāmies no ūdens, un mēs nespējām pat iedomāties, ka viņam piemīt tāda veiklība un ātrums, kādu viņš parādīja. Iedzīts kaktā starp pūpi un kambīzi, viņš kā kaķis uzlēca uz mesas jumta un skrēja uz pakaļgalu. Bet, vajātāju aizkavēts, cirtās atpakaļ — šķērsām pāri mesai, pāri kambīzei un nokļuva uz klāja pa mednieku kajītes lūku. Viņš metās taisni uz priekšu, matrozis Harisons pa pēdām jau tuvojās viņam. Bet Magridžs, pēkšņi palēcies satvēra klīverbomja top- nanti. Tas notika vienā acumirklī. Atspēries ar abām kājām un parāvis tās uz augšu, viņš turējās rokās un, izstiepis pēdas uz priekšu, lidoja pa gaisu. Spēriens ķēra Harisonam tieši pakrūtē, viņš negribot ievaidējās, sakņupa un atmuguriski nogāzās uz klāja.

Mednieki ar aplausiem un dārdošiem smiekliem apsveica šo veikumu, kamēr Magridžs, izsprucis no vajātāju vienas daļas pie fokmasta, skrēja cauri atlikušo bariņam kā uzbrucējs futbola laukumā. Viņš devās taisni uz pūpi un pa to uz kuģa pakaļgalu. Viņš skrēja tik ātri, ka, mezdamies ap mesas stūri, paslīdēja un gāzās, Ni.lsons stāvēja pie stūres, un pavāra krītošais ķermenis atsitās pret viņa kājām. Abi kopā novēlās zemē, bet piecēlās Magridžs viens pats. Kaut kāda dabas untuma dēļ viņa trauslais ķermenis bija pārlauzis spēcīgā vīra kāju kā pīpes kātu.

Pārsonss pārņēma stūres ratu, un vajāšana turpinājās. Viņi skrēja apkārt un apkārt klājam: Magridžs — no bailēm slims, matroži — rēkdami un izkliegdami viens otram norādījumus, mednieki — uzmundrinoši aurodami un smiedamies. Zem triju vīru augumiem Magridžs nogāzās uz priekšējās lūkas; bet viņš no ķermeņu kaudzes apakšas izlīda kā zutis; pa muti viņam nāca asinis, pie visa vainīgais krekls bija saplēsts skrandās, un viņš metās grotmasta takelāžā. Viņš kāpa augšā, pašā augšā, vēl aiz veblīnēm līdz pat masta galam.

Pusducis matrožu dzinās viņam pakaļ līdz zāliņam,_kur sadrūzmējās un gaidīja, kamēr divi no viņiem — Ufti- Ūfti un Bleks (Latimera laivas stūrmanis) turpināja rāpties augšup pa tievajām tērauda štagām, ar rokām vilkdamies augstāk un augstāk.

Tas bija bīstams pasākums, jo vairāk nekā simts pēdu augstumā virs klāja, turoties rokās, viņiem nebija viegli izvairīties no Magridža spērieniem. Un Magridžs spārdījās mežonīgi, līdz kanaks, karādamies aiz vienas rokas, ar brīvo satvēra koknejieša kāju. Mirkli vēlāk Bleks sagrāba otru kāju. Tad visi trīs, savijusies vienā mudžeklī, sli- dēja uz leju, līdz iekrila rokās biedriem, kuri gaidīja uz zāliņa.

Gaisa kauja bija beigusies, un Tomasu Magridžu novilka lejā uz klāja. Viņš gaudoja un purpināja, viņa mute bija notraipīta ar asiņainām putām. Vilks Larsens iesēja vaiga galā cilpu un uzmauca to Magridžam līdz padusēm. Tad pavāru aiznesa uz pakaļgalu un ielingoja jūrā. Četrdesmit … piecdesmit… sešdesmit pēdu virves izritinājās, tikai tad Vilks Larsens sauca: — Aizlieciet! — Ufti-Urti apmeta līkumu klampai, valgs nostiepās, un «Gars», virzīdamies uz priekšu, izrāva Magridžu virspusē.

Tas bija nožēlojams skats. Kaut arī pavars nevarēja noslīkt, turklāt dzīvība viņam bija sīksta kā kaķim, viņš izcieta gandrīz visas slīkšanas mokas. «Gars» gāja ļoti lēnām, un, kad tā pakaļgals pakāpās vilnī un šoneris slīdēja uz priekšu, tas izrāva nelaimīgo virspusē un ļāva uz brīdi ievilkt elpu, bet pēc katras pacelšanās pakaļgals gāzās ieplakā, un, kamēr pīķis laiski rāpās nākamajā vilnī, valgs atslāba un pavārs nogrima.

Biju aizmirsis Modās Brūsteras esamību un satrūkos, kad viņa klusām nostājās man blakus. Kopš ierašanās uz kuģa viņa pirmo reizi uznāca uz klāja. Viņas parādīšanos uzņēma ar pilnīgu klusumu.

—   Kas jūs tā uzjautrina? — viņa apjautājās.

—   Pavaicājiet kapteinim Larsenam, — es atturīgi un apvaldīti atbildēju, lai gan no domas, ka viņai jākļūst par šādas varmācības aculiecinieci, man iekšā viss vārījās.

Viņa pieņēma manu padomu un pagriežas, lai to izdarītu, bet tad viņas skatiens uzdūrās Ūfti-Ufti, kurš turpat tuvumā modri un rotaļīgi turēja valga līkumu.

—  Vai jūs makšķerējat? — viņa kanakam jautāja.

Ūfti-Ūfti neatbildēja, viņa acis, kas neatlaidīgi raudzījās jūrā aiz šonera pakaļgala, pēkšņi iezibējās.

—   Ei, ser, haizivs! — viņš iesaucās.

—  Velciet augšā! Dzīvāk! Visi ķerieties klāt! — Vilks Larsens kliedza, pats pielēkdams pie virves ātrāk par visiem.

Magridžs bija dzirdējis kanaka brīdinājuma saucienu un brēca kā prātu zaudējis. Saskatīju melnu spuru šķeļam ūdeni un tuvojamies pavāram ar lielāku ātrumu par to, ar kādu viņš tika vilkts uz kuģa. Haizivij un mums bija vienādas izredzes panākt savu, visu izšķīra mirkļi. Kad Magridžs atradās tieši zem mums, pakaļgals nolaidās viļņa plakumā, tādējādi sagādādams priekšrocību plēsoņai. Spura nozuda. Pavīdēja balts vēders, strauji brāžoties augšup. Gandrīz tikpat, tomēr ne gluži tik žigls bija Vilks Larsens. Visu savu spēku viņš ielika vienā varenā rāvienā. Koknejieša ķermenis izšāvās no ūdens, haizivs tam sekoja. Magridžs parāva uz augšu kajas, un cilvēkēdāja, šķietami tikai piedūrusies viņa pēdai, splakšķēdama iekrita atpakaļ ūdenī. Bet tieši šajā brīdī Magridžs iekliedzās. Tad viņš kā tikko noķerta zivs auklas galā ielidoja kuģī krietnu gabalu virs reliņiem, kumurā četrrāpus nogāzās uz klāja un apvēlās augšpēdus.

Bet no viņa kājas izšļāca asins strūkla. Pēdas vairs nebija, haizivs to bija nokodusi līdz pašai potītei. Es nekavējoties palūkojos uz Modu Brūsteru. Seja viņai bija balta, acis šausmās ieplestas. Viņa raudzījās nevis uz Tomasu Magridžu, bet uz Vilku Larsenu. Un viņš to ap- zinājās, jo, aprauti iesmiedamies, paskaidroja:

—  Vīru izprieca, mis Brūstera. Tiesa, mazliet parup- jaka, nekā jūs esat radusi, bet tomēr — vīru izprieca. Haizivs nebija ierēķināta. Tā …

Bet šajā brīdī Magridžs, kurš bija pacēlis galvu un pārliecinājies par sava zaudējuma apmēru, uzspirinājās atpakaļ četrrāpus un iecirta zobus Vilka Larsena stilba. Vilks Larsens aukstasinīgi noliecas pie koknejieša un paspieda ar īkšķi un rādītājpirkstu pavāram aiz žokļiem un zem ausīm. Žokļi negribīgi, atvērās, un Vilks Larsens, sperdams soli uz priekšu, atbrīvoja kāju.

—   Kā jau sacīju, — viņš turpināja, it kā nekas neparasts nebūtu atgadījies, — haizivs nebija ierēķināta. Tas bija … nu kā viņu … varbūt teiksim — dieva pirksts.

Ne ar zīmi mis Brūstera neizrādīja, ka sacīto būtu dzirdējusi, lai gan acu izteiksme viņai pārvērtās, tajās izpaudās neizsakāms riebums; laikam viņa gribēja novērsties, taču šai mirklī sašūpojas, sagrīļojās un vārgi pastiepa roku pretī manējai. Es viņu uztvēru tieši laikā, lai neļautu nokrist, un palīdzēju viņai apsēsties uz mesas jumta. Domāju, ka viņa turpat uz vietas paģībs, tomēr viņa saņēmās.

—  Mister van Veiden, lūdzu, sadabūjiet žņaugu, — Vilks Larsens man uzsauca.

Es vilcinājos. Mis Brūsteras lūpas sakustējās, un, kaut arī tās neveidoja vārdus, viņa man ar acīm tikpat skaidri kā ar valodu pavēlēja doties nelaimīgajam palīgā. — Lūdzu, — viņai izdevās izspiest čukstu, un es nevarēju neklausīt.

Šajā laikā es jau biju sasniedzis ķirurģijā tādu veiklību, ka Vilks Larsens, pateicis dažus norādījumus, atstāja šo uzdevumu manā ziņā un man par palīgiem izraudzīja pāris matrožu. Par savu uzdevumu viņš uzskatīja atriebību haizivij. Jūrā tika iemests smags āķis ar treknu sālītu cūkgaļu ēsmai, un, kad biju saspiedis pārkostās vēnas un artērijas, matroži dziedādami cēla uz klāja vainīgo nezvēru. Es pats to neredzēju, bet mani palīgi — vispirms viens, bet pēc tam arī otrs — uz dažiem mirkļiem mani pameta, lai aizskrietu uz kuģa vidusdaļu un paskatītos, kas tur notiek. Sešpadsmit pēdu garā haizivs tika uzvilkta grotmasta takelāžā. Tās žokļus ar sviras palīdzību atlauza tik plaši, cik vien tas bija iespējams, un starp tiem ielika resnu mietu ar uzasinātiem abiem galiem tā, ka, aizvācot sviras, atplestie žokļi atdūrās pret to. Kad tas bija paveikts, āķi izgrieza. Haizivs iekrita atpakaļ jūrā — bezpalīdzīga, tomēr saglabājusi visu savu spēku, notiesāta lēnai bada nāvei, kādu gan vairāk bija pelnījis vīrs, kurš šo sodu izdomāja.

XXII NODAĻA

Zināju, kas Modai Brūsterai padomā, kad viņa nāca uz manu pusi. Minūtes desmit tiku vērojis viņu nopietni sarunājamies ar izglābto mehāniķi un nu, padevis zīmi klusēt, aicināju viņu projām uz vietu, kur stūres vīrs nevarētu mūs dzirdēt. Viņas seja bija bāla un stinga; lielās acis, to paustās mērķtiecības dēļ lielākas nekā parasti, pētījoši ielūkojās manējās. Jutos visai nedrošs un nobažījies, jo viņa bija atnākusi izdibināt Hamfrija van Veidena dvēseli, un kopš ierašanās uz «Gara» Hamfrijam van Veidenam nebija nekā tāda, ar ko viņš varētu sevišķi lepoties.

Mēs aizgājām līdz pūpes nokarei, kur viņa pagriezās ar seju pret mani. Pavēros apkārt, lai pārliecinātos, ka tuvumā nav neviena, kas varētu noklausīties.

— Kas jums ir uz sirds? — es laipni jautāju.

—   Es varētu pieļaut, ka šīrīta notikums lielā mērā bija nelaimes gadījums, bet es runāju ar misteru Haskinsu. Viņš man pastāstīja, ka todien, kad mūs izglāba, tieši tai laikā, kad es biju kajītē, divi vīri noslīcināti — tīšu prātu noslīcināti… noslepkavoti.

Viņas balsī skanēja jautājums, un viņa nosodoši uzlūkoja mani, it kā šajā nodarījumā es būtu vainīgais vai vismaz līdzzinātājs.

—  Šī vēsts ir pilnīgi pareiza. Abi vīri tika noslepkavoti.

—   Un jūs to pieļāvāt! — viņa iesaucās.

—  Manos spēkos nebija to aizkavēt, būtu pareizāk teikts, — es atbildēju joprojām laipni.

—   Bet jūs mēģinājāt aizkavēt? — Vārds «mēģinājāt» tika izrunāts ar īpašu uzsvaru, un viņas balss skanēja mazliet lūdzoši. — Ak, bet jūs jau to nedarījāt, — viņa steidzīgi turpināja, nojautusi manu atbildi. — Bet kāpēc jūs nedarījāt?

Paraustīju plecus.

—   Jums, mis Brūstera, jāatceras, ka jūs esat šīs mazās pasaules jauna iemītniece un ka jūs vēl neizprotat likumus, kas tajā valda. Jūs esat atnesusi sev līdzi zināmus cēlus jēdzienus, tādus kā cilvēcība, vīrišķība, pieklājība un tiem līdzīgus. Bet jūs pārliecināsieties, ka šeit tos uzskata par aplamiem. Es par to jau esmu pārliecinājies, — es piebildu ar negribētu noputu.

Viņa neticīgi papurinaja galvu.

—   Ko tad jūs man ieteiktu? — es jautāju. — Lai es paņemu nazi, šauteni vai cirvi un nogalinu šo cilvēku?

Viņa gandrīz atlēca atpakaļ.

—   Nē, to ne!

—   Ko tad man vajadzētu darīt? Nonāvēties pašam?

—  Jūs jau runājat kā īsts materiālists, — viņa iebilda.  — Bet pastāv arī kaut kas tāds kā morāla drosme, un morāla drosme nekad nepaliek bez ietekmes.

—   A, — es smaidīju, — jūs man iesakāt neatņemt dzīvību ne viņam, ne sev pašam, bet ļaut, lai viņš nokauj mani. — Ar rokas mājienu es viņu aizkavēju, kad viņa taisījās runāt. — Jo morāla drosme uz šīs mazās, peldošās pasaulītes ir bezvērtīgs greznums. Līčam, vienam no noslepkavotajiem vīriem, tā piemita neparastā daudzumā. Tapat arī tam otram, Džonsonam. Taču tā nedeva viņiem nekada labuma, gluži otrādi — tā iznīcināja viņus. Un

tas pats notiktu ar mani, ja es mēģinātu likt lietā to morālās drosmes mazumiņu, kas man varētu būt.

Jums, mis Brūstera, jasaprot un jāsaprot reizi par visām reizēm, ka šis cilvēks ir briesmonis. Viņš ir bez sirdsapziņas. Nekas viņam nav svēts, nekas nav tik drausmīgs, ka viņš to nespētu izdarīt. Viņa iegribas dēļ mani aizturēja uz šī kuģa. Viņa untuma dēļ es vēl esmu dzīvs. Es nekā nedaru, nespēju nekā darīt tāpēc, ka esmu šī neradījuma vergs tāpat, kā tagad jūs esat viņa verdzene; tāpēc, ka es alkstu dzīvot, tāpat kā jūs alksiet dzīvot, tālab, ka es nevaru cīnīties un pieveikt viņu gluži tāpat, kā jus nespēsiet cīnīties un uzvarēt viņu.

Viņa gaidīja, lai es turpinu.

—   Kas mums ailiek? Man paliek vārguļa loma. Es klusēju un paciešu pazemojumu, gluži tāpat kā jūs klusēsiet un pacietīsiet pazemojumu. Un tas ir labi. Tas ir labākais, ko mēs varam darīt, ja vēlamies dzīvot. Ne vienmēr stiprais uzvar. Mums nepietiek spēka cīnīties ar šo cilvēku; mums ir jāizliekas un jāuzvar, ja vien mēs spējam uzvarēt, ar viltu. Ja jūs gribat paklausīt manam padomam, tad jums jārīkojas tieši tā. Zinu, ka mans stāvoklis ir bīstams, un varu atklāti pasacīt, ka jūsējais ir vēl bīs- tamaks. Mums jāturas kopā, neizrādot, ka mēs to darārn, slepenā savienībā. Es nevarēšu atklāti nostāties jūsu pusē, un, vienalga, kādi pazemojumi man būtu jāpiedzīvo, arī jums būs jāklusē. Mēs nedrīkstam ķildoties ar šo vīru vai rīkoties pretēji viņa gribai. Un mums jāsaglabā smaidīgas sejas un jāizturas pret viņu laipni neatkarīgi no tā, cik tas varētu būt riebīgi.

Viņa mulsi pārvilka ar roku pār pieri, teikdama:

—   Es tomēr nesaprotu.

—   Jums jādara tā, kā es saku, — es autoritatīvi pārtraucu viņu, jo redzēju Vilka Larsena skatienu pievēršamies mums no kuģa vidusdaļas, kur viņš ar Latimeru pastaigājās uz priekšu un atpakaļ. — Dariet tā, kā es saku, un nepaies ilgs laiks, kad jūs atzīsiet, ka man ir taisnība.

—   Kas tad man jādara, — viņa jautāja, pamanījusi, ka bažīgi uzmetu acis mūsu sarunas priekšmetam, un manu dedzīgo vārdu ietekmēta, vismaz man gribējās tā domāt.

—   Cik vien spēdama iztieciet bez morālās drosmes, — es strupi sacīju. — Nepamodiniet šī cilvēka naidu! Izturieties pret viņu pavisam laipni, sarunājieties ar viņu, pārspriediet ar viņu literatūru — viņam tadas lietas patīk. Jūs pārliecināsieties, ka viņš ir interesants klausītājs un nav muļķis. Un jūsu pašas labā mēģiniet, cik vien varat, izvairīties būt par aculiecinieci varmācībai uz šī kuģa. Tad jums bus vieglāk tēlot savu lomu.

—  Man tātad jāmelo, — viņa sacīja noteikti un dumpīgi, — jāmelo vārdos un darbos.

Vilks Larsens bija pametis Latimeru vienu un nāca uz mūsu pusi. Biju izmisumā.

—   Lūdzu, lūdzu, saprotiet mani, — es steigšus sacīju, klusinādams balsi. — Visai jūsu pieredzei ar cilvēkiem un lietām šeit nav nekādas vērtības. Jums jāsāk viss no jauna! Zinu — es to redzu —, ka jūs, starp citu, esat radusi ļaudis ietekmēt ar savām acīm, tās pauž jūsu morālo drosmi. Mani jūs jau esat ietekmējusi ar savām acīm, pavēlējusi man ar tām. Bet nemēģiniet izdarīt to pašu ar viņu! Tad jau jūs varētu savaldīt arī lauvu; Vilks Larsens jūs tikai izsmies. Viņš… esmu vienmēr lepojies ar to, ka es viņu atklāju, — es sacīju, mainīdams sarunas tematu, kad Viiks Larsens uznāca uz pūpes un piebiedrojās mums. — Redaktori no viņa baidījās un izdevēji neka neņēma pretī. Bet es zināju, ka viņš ir talantīgs. Mana sprieduma pareizību un savu talantu viņš pierādīja, gūdams spīdošus panākumus ar savu «Kalvi».

—   Un tā bija avīžu poēma, — viņa attapīgi atbildēja.

—  Tiešām ta gadījās, ka tā ieraudzīja dienas gaismu avīzē, — es atbildēju, — bet ne jau tādēļ, ka žurnālu redaktoriem nebūtu bijis izdevības to redzēt.

Mēs runājām par Harisu, — es Vilkam Larsenam paskaidroju.

—   Ak jā, — viņš apstiprināja. — Atceros «Kalvi». Pilna jauku jūtu un visvarenas ticības cilvēku ilūzijām. Starp citu, mister van Veiden, jūs labāk būtu iegājis pie pavārēna! Viņš ir nemierīgs un sūdzas par sāpēm.

Tādā veidā nepārprotami tiku padzīts no pūpes, vienīgi lai pārliecinātos, ka Magridžs saldi guļ, jo biju viņam iedevis morfiju. Nesteidzos atpakaļ uz klāja un, kad es tur atgriezos, jutos iepriecināts, redzot mis Brūsteru dzīvi sarunājamies ar Vilku Larsenu. Kā jau sacīju, šis skats mani iepriecināja. Viņa bija paklausījusi manam padomam. Un tomēr es jutos mazliet sašutis un aizvainots par to, ka viņa ir spējīga izdarīt to, ko tiku viņai lūdzis un kas viņai jo sevišķi nebija paticis.

XXIII NODAĻA

Dūšīgi vēji, vienmērīgi pūzdami, dzina «Garu» uz ziemeļiem, tieši virsū roņu baram. Mēs tam uzdūrāmies gandrīz pie paša četrdesmit ceturtā platuma grāda drēgnā un vētrainā jūrā, kurai pāri vējš nepārtraukti trenkaja miglas vālus. Dienām ilgi mēs nevarējām saskatīt sauli un izdarīt observāciju; tad vējš noslaucīja okeāna virsmu tīru, viļņi ņirbēja un virmoja, un mēs uzzinājām, kur atrodamies. Pēc dažām skaidrām dienām mums no jauna uzgūla migla, varbūt vēl biezāka nekā iepriekš.

Medīt bija bīstami; tomēr mūsu laivas diendienā tika nolaistas, tās aprija pelēkā krēslaine — un nebija vairs redzamas līdz pat vakaram, bet bieži vien arī vēl daudz ilgāk, tad tās kā jūras veļi cita pēc citas izlīda no tumsas. Veinraits — mednieks, kuru Vilks Larsens bija nozadzis ar visu laivu un apkalpi, — izmantodams miglas aizplīvuroto jūru, aizbēga. Kādu rītu viņš ar abiem matrožiem nozuda apkārtējā miglā, un mēs viņus nekad vairs neredzējām; pēc dažām dienām uzzinājām, ka viņi pārvietojušies no šonera uz šoneri, līdz beidzot nokļuvuši uz savējā.

Arī es biju ieņēmis prāta izdarīt to pašu, bet nerādās izdevība. Kapteiņa palīga pienākumos neietilpa doties ar laivu medībās, un, kaut arī es ar viltu centos iegrozīties, lai tiktu, Vilks Larsens man nekad neparādīja Šādu labvēlību. Ja viņš būtu to darījis, es kaut kā pamanītos paņemt līdzi mis Brūsteru. Šimbrīžam viņai uz «Gara» bija tik nelāga stāvoklis, ka es baidījos pat prātot, ar ko tas varētu beigties. Es neapzināti izvairījos no domām par to, un tomēr tās mani allaž tirdīja kā uzmācīgs rēgs.

Savā laikā tiku lasījis romānus par jūru, kuros pastāvīgi uz kuģa vīriešu vidū darbojās viena vienīga sieviete; taču tagad es atskārtu, ka nekad īsti nebiju iejuties šādos apstākļos, ko tik labprāt izmantoja un tik pārliecinoši attēloja rakstnieki. Un te nu tie bija — es atrados ar tiem aci pret aci. Lai tie būtu tik nozīmīgi, cik vien iespējams, bija nepieciešams vienīgi tas, lai sieviete būtu Moda Brūstera, kura tagad mani valdzināja personiski, ko jau ilgu laiku bija darījusi ar saviem darbiem.

Nevarētu iedomāties nevienas citas, kas tik maz iederētos šajā vidē. Viņa bija trausla, liega būtne, smuidra un lokana, vieglām, piemīlīgām kustībām. Man nekad nelikās, ka viņa staigātu vai vismaz staigātu kā parasta mirstīgā. Viņai piemita ārkārtīgs vijīgums, un viņa kustējās ar savā ziņā nenosakāmu grāciju, tuvodamas otram, ka lidinās pūka vai putns, nevēcinot spārnus.

Viņa bija kā darinājums no Meisenes porcelāna, un mani nemitīgi ietekmēja tas, ko varētu apzīmēt par viņas gleznumu. Tāpat kā toreiz, kad satvēru viņas roku, lai palīdzētu viņai nokāpt kajītē, man visu laiku nedeva miera bažas par to, ka pietiktu ar vienu vienīgu rupju pieskārienu, lai viņas vairs nebūtu. Nekad nebiju redzējis tik pilnīgu miesas un gara saskaņu. Atliek tikai aprakstīt viņas vārsmas, kā to ir darījuši kritiķi, tikpat apgaroti un cēli, un līdz ar to ir attēlota viņa pati. Viņas augums šķita tāds pats kā viņas dvēsele, ar līdzīgām īpašībām, saistīts pie dzīves ar pašām smalkākajām važiņām. Patiešām, ejot viņa viegli skāra zemi, un viņas ķermeņa uzbūvē raupjā māla bija maz.

Viņa bija pārsteidzošs pretstats Vilkam Larsenam. Nevienam no viņiem nebija neka tāda kā otram, viss bija tāds, kāda otram nebija. Es pamanīju abus kādu rītu kopīgi pastaigājamies pa klāju un pielīdzināju viņus cilvēces attīstības kāpņu pretējiem galiem: viens — mežonības visaugstākā izpausme, otrs — izsmalcinātākās civilizācijas izcilākais sasniegums. Tiesa, Vilkam Larsenam piemita neparasts saprāts, bet tas tika izmantots vienīgi viņa mežonīgo dziņu apmierināšanai. Viņš bija lieliski musku|ots smags vīrs, un, lai gan viņam, kā jau spēcīgam cilvēkam, soļi bija pašapzinīgi un noteikti, viņa gaita nebija neka smaga. Vērojot, kā viņš paceļ un nolaiž kājas, nevilšus ienāca prātā tuksnesis un džungļi. Viņa gaita bija klusa un atsperīga kā kaķim, un viņam piemita spēks, varens spēks. Es viņu salīdzināju ar lielu tīģeri — veiklu un plēsīgu zvēru. Viņš pēc tāda izskatījās, un asais, caururbjošais mirdzums, kas brīžiem parādījās viņa acīs, bija tāds pats, kādu biju novērojis iesprostotu leopardu un citu mežonīgu plēsoņu acīs.

Bet tajā dienā, kad pamanīju viņus soļojam uz priekšu un atpakaļ, es ievēroju, ka viņa bija tā, kura izbeidza pastaigu. Viņi nonāca līdz trapa lūkai, kur es stāvēju. Kaut kā jutu, ka viņa ir ļoti satraukta, lai gan uz āru to neizrādīja. Skatīdamas uz mani, viņa izsacīja kādu mazsvarīgu piezīmi un diezgan bezrūpīgi iesmējās, bet es redzēju, ka viņa pret pašas gribu it kā apburta no jauna pievērsa skatienu sarunu biedra acīm. Tad viņa savējas nodūra, bet ne pietiekami ātri, lai apslēptu bailes, kas tajās pazibēja.

Satraukuma iemeslu es pamanīju viņa acīs. Parasti pelēkas, aukstas un skaibas, tagad tās bija siltas, maigas un zeltainas — un tajās dietin deja sīkas uguntiņas, kas satumsa un izdzisa vai aizdegās, līdz redzokļus pārņēma kvēls mirdzums. Varbūt tieši tas arī radīja zeltaino nokrāsu, bet zeltainas viņa acis bija — kairinošas un valdonīgas, tajā pašā laikā pavedinošas un neatvairāmas, pauzdamas asiņu pavēlošo saucienu un prasību, ko neviena sieviete un vēl jo mazāk Moda Brūstera nevarēja pārprast.

Viņas izbailes sagrāba arī mani, un šajā šausmu mirklī — pašu drausmāko šausmu, kādas vien cilvēks spēj izjust, — es atskārtu, ka kaut kādā neizsakāmā veida viņa ir man dārga. Apziņa, ka es viņu mīlu, pārņēma mani reizē ar izbailēm, un, abām šīm izjūtām pārmācot manu sirdi un liekot asinīm gan sastingt, gan tajā pašā laika nevaldāmi bangot, jutu, ka mani dzen kāds spēks, kas atrodas ārpus manis un stāv man pāri, un es atklāju, ka pretēji manai gribai manas acis atkal un atkal pievēršas Vilkam Larsenam, lai ielūkotos viņējās. Bet viņš bija atguvies. Zeltainās nokrāsas un dejojošo uguntiņu vairs nebija. Viņa acis, aukstas un pelēkas, skarbi spīgoja, kad viņš dzedri paklanījās un novērsās.

—  Es baidos, — viņa nodrebēdama čukstēja. — Es tā baidos.

Arī es baidījos, turklāt atklājums, cik daudz viņa man nozīmē, darīja nemierīgu manu prātu, bet man izdevās atbildēt gluži mierīgi:

—  Viss būs labi, mis Brūstera. Paļaujieties uz mani, viss būs labi!

Viņa atbildēja ar pateicīgu smaidu, kas lika manai sirdij pukstēt straujāk, un devās leja pa trapu.

Ilgu laiku paliku uz vietas, kur viņa bija mani atstājusi. Man vajadzēja iejusties jaunajos apstakļos, izprast tos. Beidzot tā bija atnākusi — mīlestība bija atnākusi, kad es to vismazāk gaidīju, turklāt pašos drūmākajos apstakļos. Protams, mana filozofija vienmēr bija atzinusi, ka arī man agrāk vai vēlāk nenovēršami būs jāpakļaujas mīlas aicinājumam, taču starp grāmatām pavadītie ilgie noslēgtības gadi bija padarījuši mani neuzmanīgu, un es nebiju tam sagatavots.

Un nu tā bija atnākusi! Moda Brūstera! Man atmiņā pazibēja viņas pirmais plānais sējumiņš uz mana rakstāmgalda, un gluži kā īstenībā es redzēju savā acu priekšā veselu rindu plānu sējumiņu savas bibliotēkas plauktā. Kā es tiku priecājies par ikvienu no tiem! Katru gadu kāds ieraudzīja dienas gaismu, un jebkurš man nozīmēja jauna gada iestāšanos. Tie pauda prāta un gara tuvību, un kā tādus es tos uzņēmu domu radniecībā, bet tagad to vieta bija manā sirdī.

Sirdī? Manās jūtās notika pavērsiens. Likās, ka es atrodos ārpus sevis un neticīgi nolūkojos pats uz sevi. Moda Brūstera! Hamfrijs van Veidens, «cilvēks ar zivs asinīm», «bezjūtīgais neradījums», «nelabojamais analītiķis», kā mani dēvēja Cārlijs Fjūresets, — un iemīlējies! Un tad bez kada redzama iemesla manā skepses pārņemtajā prātā uzpeldēja atmiņas par mazu biogrāfisku izziņu sarkanajā «Pazīstiet viņus» sējumā — un es sev sacīju: «Viņa ir dzimusi Kembridža, un viņai ir divdesmit septiņi gadi.» Un piebildu: «Divdesmit septiņus gadus veca un vēl brīva un nav mīlējusi?» Bet kā lai es zinu, vai. viņa jau kādu nemīl? Un pēkšņi uznākusi greizsirdības lēkme padzina visu neticību. Par to nebija nekādu šaubu. Es biju greizsirdīgs, tāpēc ka mīlēju. Un sieviete, kuru es mīlēju, bija Moda Brūstera.

Es, Hamfrijs van Veidens, biju iemīlējies! Un atkal man uzmācās šaubas. Tomēr ne jau tādēļ, ka es baidītos no mīlestības vai vēlētos no tās izvairīties. Taisni otrādi — būdams caurcaurēm ideālists, es vienmēr mīlestību biju atzinis par pašu vērtīgāko balvu, par viscildenākajām jūtām pasaulē, par esamības mērķi un augstāko virsotni, par neizsakāmu laimi un lielāko līksmi, kādu dzīve spēj sniegt, par kaut ko nesalīdzināmi cēlu, kas jāsagaida, jāsveic un jāuzņem sirdī. Bet nu, kad tā bija at- nākusi, es nespēju ticēt. Nevar būt, ka man lemta tāda laime. Tas bija par daudz labi, pārlieku labi, lai būtu patiesi. Man ienāca prātā Saimonsa rindas:

Starp neskaitāmām klīdu es

Sos gadus, tevi meklējot.

Sen jau biju pārstājis meklēt. Uzskatīju, ka man nav lemts izbaudīt šīs diženākās no visām jūtām. Fjūresetam bija taisnība: es biju nenormāls, «bezjūtīgs izdzimtenis», spējīgs izjust tikai garīgu baudījumu. Un, kaut arī biju pavadījis visu mūžu starp sievietēm, tās mani interesēja vienīgi no estētikas viedokļa. Tik tiešām — reizēm uzskatīju sevi par izņēmumu, kaut ko līdzīgu mūkam, kuram liegtas mūžīgās vai pārejošās kaislības, kādas es vēroju un tik labi sapratu, ja tās bija pārņēmušas citus. Un tagad tās bija atnākušas! Atnākušas negaidītas un nepieteiktas. Atrazdamies ekstāzei līdzīgā stāvoklī, es pametu savu posteni trapa priekšpusē un gāju pa klāju, klusibā murminādams misis Brauningas brīnišķīgās rindas:

Ne cilvēki — jau ilgus gadus man Vairs biedros tikai domu tēli vien, Un skaņas saldākas nav dzirdējis neviens Par maigo mūziku, kas viņu balsīs skan.*

Saldākā mūzika skanēja man ausīs, un es biju akls un kurls pret visu, kas bija ap mani, Vilka Larsena skarbā balss atsauca mani īstenībā.

—   Pie velna, ko jūs gribat darīt? — viņš noprasīja.

Biju aizklīdis uz priekšgalu, ko matroži krāsoja, atjēdzos, ka, sperdams soli, tik tikko neapgāzu krāsas podu.

—  Vai jūs esat mēnessērdzīgs vai saules dūrienu dabūjis? — viņš uzkliedza.

—  Nē, gremošanas traucējumi, — es atcirtu un turpināju savu ceļu, it kā nekas nebūtu atgadījies.

XXIV NODAĻA

Nemūžam neaizmirsīšu to, kas notika uz «Gara» nākamajās četrdesmit stundās, pēc tam, kad biju atklājis, ka mīlu Modu Brūsteru. Es, kurš savu dzīvi biju pavadījis klusās vietās un tikai trīsdesmit piecu gadu vecumā ielaidies pašā neprātīgākajā dēkā, kādu vien būtu varējis iedomāties, nekad jebkuru citu četrdesmit stundu laikā nebiju piedzīvojis tik daudz satraucošu notikumu. Nespēju arī gluži apklusināt viegla lepnuma balsi, kura man sacīja, ka, ņemot vērā visus apstākļus, es neesmu izturējies pārāk slikti.

Vispirms pusdienu laikā Vilks Larsens paziņoja medniekiem, ka turpmāk viņiem būs jāēd savā kajītē. Tas bija kas nepiedzīvots uz roņu medību šoneriem, kur pastāvēja paradums medniekus neoficiāli pieskaitīt pie virsniekiem. Viņš nekā nepaskaidroja, bet iemesls bija diezgan nepārprotams. Horners un Dūms bija izrādījuši Mo- dai. Brūsterai uzmanību, pašu par sevi smieklīgu un nekaitīgu viņai, bet Vilkam Larsenam tas, acīm redzot, nebija paticis.

Šo paziņojumu uzņēma, drūmi klusējot, lai gan pārējie četri mednieki ļauni noskatījās uz abiem viņu izraidīšanas vaininiekiem. Rēnais ITorners, būdams mierīgas dabas, ne ar ko neizrādīja savu neapmierinātību; bet Dūmam, galvā sakāpjot asinīm, piere kļuva gluži tumša, un viņš jau pavēra muti, lai runātu. Vilks Larsens viņu nogaidoši vēroja ar tērauda mirdzumu acīs; taču Dūms, nepateicis ne vārda, muti atkal aizvēra.

—  Jūs gribējāt kaut ko sacīt? — Vilks Larsens agresīvi noprasīja.

Tas bija izaicinājums, bet Dūms liedzās to pieņemt.

—  Ko tādu? — viņš apvaicājās tik nevainīgi, ka Vilks Larsens jutās samulsis, kamēr citi smaidīja.

—  Ak, neko, — Vilks Larsens neveikli atbildēja. — Es tikai domāju, ka jums sagribējies kāviena.

—   Par ko tad? — apvaicājās nesatricināmais Dūms.

Tagad Dūma biedri plati smaidīja. Kapteinis būtu varējis viņu nogalināt, un es nešaubos, ka asinis būtu lijušas, ja tuvumā nebijusi Moda Brūstera. Patiesību sakot, tieši viņas klātiene deva Dūmam iespēju izturēties tā, kā viņš to darīja. Viņš bija pārāk apdomīgs un piesardzīgs, lai atmodinātu Vilka Larsena dusmas tādā brīdī, kad tās varētu izpausties par vārdiem stiprākā veidā. Baidījos, ka varētu izcelties kautiņš, bet stūres vīra kliedziens palīdzēja izsargāties no stāvokļa saasināšanās.

—  Paskat, kur dūmi! — noskanēja caur atvērto trapa lūku.

—   Kādā virzienā? — Vilks Larsens sauca no lejas.

—   Tieši aiz mums, ser.

—   Iespējams, ka tas ir krievs, — savas domas izteica Latimers.

Viņa vārdi viesa nemieru pārējo mednieku sejās. Krievs varēja nozīmēt tikai vienu — kreiseri. Mednieki, kas kuģa atrašanās vietu zināja tikai aptuveni, tomēr apjēdza, ka las atrodas aizliegto ūdeņu robežas tiešā tuvumā, un Vilka Larsena malu mednieka reputācija bija plaši pazīstama. Visu acis pievērsās viņam.

—   Mēs esam pilnīgā drošībā, — viņš smiedamies apgalvoja. — Šoreiz jums, Durn, sālsraktuves nedraud. Bet zinai ko? Deru uz pieci pret vienu, ka tā ir «Maķedonija».

Neviens nepieņēma šo piedāvājumu, un viņš turpināja: — Tādā gadījumā deru uz desmit pret vienu, ka būs nepatikšanas.

—  Nē, pateicos, — ierunājās Latimers. — Man nav nekādu iebildumu naudu zaudēt, taču tikai tad, ja arī manā pusē ir kaut mazākās izredzes. Tikšanās ar to jūsu brāli vēl nekad nav beigusies bez nepatikšanām, un par to es lieku divdesmit pret vienu.

Sekoja vispārēji smiekli, kuriem piebiedrojās arī pats Vilks Larsens, un, pateicoties man, pusdienas noritēja gludi, jo visu atlikušo maltītes laiku viņš ar mani apgājās pretīgi, ņirgādamies un izturēdamies aizbildnieciski, līdz es aizturētā niknumā trīcēju pie visām miesām. Tomēr es apzinājos, ka Modās Brūsteras dēļ man jāsavaldās, un par to tiku atalgots, kad viņas skatiens uz īsu brītiņu uztvēra manējo, tas sacīja skaidrāk par vārdiem: «Saņemieties, saņemieties!»

Pametām galdu, lai dotos uz klāju, jo tās jūras vienmuļībā, pa kuru mēs kuģojām, tvaikonis bija patīkama pārmaiņa, turklāt pārliecība, ka sastapsim Nāves Larsenu ar «Maķedoniju», interesi vēl sakāpināja. Stiprais vējš un lielie viļņi, kas bija sacēlušies iepriekšējās dienas otrajā pusē, jau no paša rīta bija sākuši pamazām pierimt, tā ka tagad bija iespējams sūtīt laivas pēcpusdienas medībās. Tās solījās būt veiksmīgas. Kopš rītausmas tikām burājuši pa vietām, kur nebija roņu, tagad devāmies tieši iekšā barā.

Dūmi joprojām bija jūdzēm tālu aiz mums, bet ātri tuvojās, kad nolaidām laivas. Tās izklīda pa okeānu un uzņēma kursu uz ziemeļiem. Sad un tad mēs redzējām kādu buru, izdzirdām norībam šāvienus un ieraudzījām buru atkal paceļamies. Roņu bija, ka biezs, vējš sāka pieklust; visi apstākļi bija labvēlīgi bagātām medībām. Kad devāmies projām, lai nokļūtu priekšā mūsu pēdējai aizvēja puses laivai., mēs pamanījām, ka okeāns pilnīgi pārklāts ar aizmigušiem roņiem. Tie atradās mums visapkārt, ciešāk, nekā es jebkad agrāk tos biju redzējis, — pa diviem, pa trim un bariņos, izstiepusies visā garumā uz ūdens virsmas gluži kā slinki jauni suņi.

Dūmiem tuvojoties, varēja aizvien skaidrāk saskatīt tvaikoņa rumpi un virsbūves. Tas bija «Maķedonija». Izlasīju tā vārdu, lūkodamies tālskatī, kad nepilnas jūdzes attālumā kuģis pagāja mums garām stīrborta pusē. Vilks Larsens uz kuģi noraudzījās nikni, bet Moda Brūstera — ziņkārīgi.

—   Kur tad ir tās nepatikšanas, par kurām jūs bijāt tik pārliecināts, kapteini Larsen? — viņa draiski jautāja.

Uzjautrinājumā uz brīdi atmaigušiem vaibstiem Vilks Larsens paskatījās uz viņu.

—   Ko tad jūs sagaidījāt? Ka tie iebruks šonerī un pārgriezīs mums rīkles?

—   Kaut ko tamlīdzīgu, — viņa atzinās. — Redzat, roņu mednieki man ir tik nepierasti un sveši, ka esmu gatava sagaidīt no viņiem visu.

Viņš piekrītoši pamāja ar galvu.

—   Gluži pareizi, gluži pareizi. Jūsu kļūda ir tikai tā, ka pašu ļaunāko jūs negaidījāt.

—   Kā, kas tad var būt vēl ļaunāk kā laupīt mums dzīvību? — viņa jautāja diezgan naivā pārsteigumā.

—   Nolaupīt mūsu makus, — viņš atbildēja. — Mūsu dienās cilvēks ir izveidojies tā, ka viņa spēju dzīvot nosaka nauda, kas viņam pieder.

—   Kas zog man maku, nozog nieku, — viņa citēja.

—   Kas nozog man maku, nozog manas tiesības dzīvot, — skanēja atbilde, — pretēji senām parunām. Jo viņš nozog man maizi, gaļu un gultu un, to darīdams, apdraud manu dzīvību. Zināt, bezmaksas ēdnīcu un pabalstu trūcīgajiem nepietiek, lai apmierinātu visus, un, kad cilvēkiem maks ir tukšs, viņi parasti mirst un mirst nožēlojami — ja vien viņi pietiekami atri nespēj to piepildīt no jauna.

—   Bet es nesaprotu, kādi ļauni nodomi pret jūsu maku varētu būt šim tvaikonim.

—   Pagaidiet, un jūs sapratīsiet, — viņš nepiekāpīgi atbildēja.

Ilgi mums nevajadzēja gaidīt. Tikai dažas jūdzes aiz «Gara» laivu rindas «Maķedonija» sāka rosīties ap savām. Mēs zinājām, ka tai ir četrpadsmit laivu, bet mums tikai piecas (ar vienu bija aizbēdzis Veinraits), savējās tā sāka nolaist tālu aizvēja pusē no pēdīgās mūsējās, turpināja to darīt šķērsām pari mūsu kursam un beidza krietnu gabalu pret vēju no «Gara» pirmās vēja puses laivas. A'leclības mums bija sabojātas. Aizmugurē roņu nebija, bet to baru, kas atradās mums priekšā, kā ar milzu slotu aizslaucīja «Maķedonijas» četrpadsmit laivas.

Beiguši medīt tajā divu trīs jūdžu platajā joslā, kas viņus šķīra no svešajiem, mūsējie atgriezās uz «Gara». Vējš bija gandrīz mitējies, juta tikai vieglu dvesmu, okeāns kļuva arvien rāmāks un rāmāks; lielā roņu bara un labvēlīgo laika apstākļu dēļ diena bija medībām kā radīta — viena no tādām, kādas pat veiksmīgā sezonā mēdz gadīties ne vairāk par divām vai trim. Varen saniknoti matroži un mednieki rāpās pāri mūsu šonera malai. Ikviens jutās aplaupīts, un, celdami laivas uz klāja, vīri apveltīja Nāves Larsenu tādiem lāstiem, ka tajos, ja vien tas būtu iespējams, viņš sadegtu zilām ugunīm …

—   Būtu beigts un pagalam uz mūžīgiem laikiem, — Luiss piebilda, stingri savilcis savas laivas curiņus, un, atņemdams elpu, pamirkšķināja man ar aci.

—   Paklausieties uz viņiem — un jums kļūs skaidrs, vai ir grūti atklāt, kas viņu dvēselēm vissvarīgākais, — sacīja Vilks Larsens. — Ticība? Mīlestība? Cēli ideāli? Labais? Daiļais? Patiesais?

—   Ir aizskarta viņu dabiskā taisnīguma izjūta, — sacīja Moda Brūstera, iesaistīdamās sarunā.

Viņa stāvēja pēdas divpadsmit atstatu, vienu roku atbalstījusi uz grotmasta vantīm, augumam liegi šūpojoties līdzi vieglajiem kuģa zvalstiem. Viņa nepacēla balsi, un tomēr mani pārsteidza tās dzidrā, zvanam līdzīgā skaņa. O, cik tā bija tīkama manām ausīm! Tajā brīdī es gandrīz neuzdrošinājos paskatīties uz viņu, baidīdamies sevi nodot. Galvā viņai bija zēna cepurīte, un saules apmirdzētie, vaļīgi sakārtotie un uzbužinātie gaiši brūnie mati kā oreols apņēma viņas sejas smalko ovālu. Viņa nenoliedzami bija apburoša, turklāt maigi apgarota, gandrīz vai svēta. Visa mana seno dienu apbrīna pret dzīvību atgriezās, redzot tik krāšņu tās iemiesojumu, un Vilka Larsena saltie spriedelējumi par dzīvību un tās jēgu likās pavisam muļķīgi un smieklīgi.

—   Jūs esat sentimentāla, — viņš ņirgājās, — tāda pati kā misters van Veidens. šie vīri lamājas tāpēc, ka ir varmācīgi aizkavēti piepildīt savas vēlēšanās. Tas ir viss. Kādas vēlēšanās? Tieksmes pēc laba ēdiena un mīkstas gultas krastā, ko viņiem nodrošinātu prāva summa algas dienā; sievietes un iedzeršana, pierīšanās un lopiskums, lūk, kas patiesi raksturo viņus, labāko, kas viņos mīt, viņu cildenākos centienus, viņu ideālus — ja jums tā tīk. Veids, kādā viņi izrāda savas jūtas, nav aizkustinošs, taču tas atklāj, cik dziji viņi ir aizskarti, cik dziļi ir iegrābts viņu makos, jo aiztikt viņu makus nozīmē aiztikt viņu dvēseles.

—   Jūs jau nu gan nemaz neizturaties tā, it kā būtu cietis jūsu maks, — viņa smaidīdama sacīja.

—   Es izturos citādi, jo aizskarts ir ne vien mans maks, bet arī mana dvēsele. Ņemot par pamatu pašreizējās roņu ādu cenas Londonas tirgū un to, kāds pēc mērena aprēķina varētu būt bijis mūsu šīs pēcpusdienas medību iznākums, ja «Maķedonija» tās nebūtu sagandējusi, «Gars» ir zaudējis apmēram tūkstoš pieci simti dolāru.

—  Jūs runājat tik mierīgi… — viņa iesāka.

—   Bet es nepavisam neesmu mierīgs; es būtu varējis nogalināt šo cilvēku, kurš mani aplaupīja, — viņš Modu Brūsteru pārtrauca. — Jā, jā, zinu, tas vīrs ir mans brālis, — un kas par to? Tpū!

Viņa seja pēkšņi pārvērtās. Balss vairs nebija tik dzēlīga un skanēja pavisam neliekuļoti, kad viņš sacīja:

—   Jūs, sentimentālie, droši, vien jūtaties laimīgi, no visas tiesas laimīgi, sapņodami un saskatīdami visā labo, un tāpēc, ka jūs saredzat daudz laba, liekaties labi arī paši sev. Nu, jūs abi, pasakiet — vai jūs manī arī atrodat kaut ko labu?

—   Uz jums savā ziņā ir labi uzmest acis, — es izvairīgi atbildēju.

—  Jums piemīt visas dotības būt labam, — skanēja Modās Brūsteras atbilde.

—   Te nu bija! — Vilks Larsens viņai gandrīz dusmīgi uzsauca. — Jūsu vārdi ir bez kāda satura. Domā, kuru jūs izsacījāt, nav nekā skaidra, asprātīga vai noteikta. To nevar paņemt rokās un apskatīt. īstenībā tā pat nemaz nav doma. Tā ir izjūta, emocija, kaut kas uz ilūzijām dibināts, nepavisam ne prāta auglis.

Runājot viņa balss no jauna atmaiga un tajā ieskanējās vaļsirdība.

—   Vai zināt, es dažreiz pieķeru pats sevi pie vēlēšanās, kaut arī es būtu akls pret dzīves īstenību un pazītu vienīgi iedomas un ilūzijas. Tās, protams, ir maldīgas, caurcaurēm maldīgas un runā pretī veselajam saprātam; bet, par spīti tam, prāts man saka — kaut arī tās ir maldīgas, turklāt ļoti maldīgas, sapņi un ilūzijas cilvēkam sniedz vislielāko prieku. Un prieks taču galu galā ir dzīves alga. Dzīvei bez prieka nav nekādas vērtības. Pulēties dzīvot un nesaņemt par to nekā pretī ir ļaunāk nekā būt beigtam. Tas, kurš vairāk priecājas, dzīvo labāk, un jūsu sapņi un iedomas uztrauc jus mazāk un iepriecina vairāk nekā mani. fakti mani.

Viņš domīgi papurināja galvu.

—   Es bieži apšaubu, bieži apšaubu prāta vērtību. Sapņi droši vien ir svarīgāki un dod lielāku apmierinājumu. Jūtu radīts prieks sniedz lielāku un ilgstošāku piepildījumu nekā prāta; un bez tam par prāta prieka brīžiem ir jāsamaksā ar grūtsirdību. Turpretī emocionālajam priekam seko tikai izjūtu gurdenums, kas drīz pāriet. Es jūs apskaužu. Es apskaužu jūs.

Vilks Larsens piepeši apklusa, tad viņa lūpas savilkās dīvainā, zobgalīgā smaidā — un viņš piebilda:

—   Es apskaužu jūs ar galvu, ņemiet to vērā, nevis ar sirdi. To diktē mans saprāts. Skaudība ir intelekta auglis. Esmu kā nedzēris cilvēks, kurš nolūkojas uz apreibuša] iem un galīgi noguris vēlas, kaut arī viņš būtu piedzēries.

—  Vai arī kā gudrs cilvēks, noraudzīdamies uz muļķiem un vēlēdamies, kaut arī viņš būtu muļķis, — es smējos.

—   Gluži pareizi, — viņš sacīja. — Jūs esat svētlaimīgs bankrotējušu muļķu pāris. Jums tik vien ir kā plika dvēsele.

—   Un tomēr mēs esam tikpat izšķērdīgi kā jūs, — iemeta starpā Moda Brūstera.

—   Vēl izšķērdīgāki, tāpēc ka jums tas neko nemaksā.

—   Un tādēļ, ka mūsu kontam segumu nodrošina mūžība, — viņa atcirta.

—   Kāda starpība — vai tas tā ir, vai jūs tikai domājat, ka ir. Jūs izdodat to, ka jums nav, un saņemat pretī par to lielāku vērtību, nekā es iegūstu, izdodot to, kas man ir un par ko esmu lējis sviedrus, lai to iegūtu.

—   Kādēļ tad jūs nemaināt savas naudas sistēmas bāzi? — viņa ķircinoši tincināja.

Uzdzirkstot cerībai, Vilks Larsens ātri paskatījās uz viņu un tad sacīja ar dziļu nožēlu:

—   Par vēlu. Varbūt man gribētos, bet es nespēju. Mans kabatas portfelis ir piebāzts ar vecajām vērtībām, un tās ir ietiepīgas. Nevaru sevi piespiest atzīt par derīgu vēl kaut ko citu.

Viņš apklusa, un viņa skatiens izklaidīgi aizklīda garām viņai un nomaldījās rāmajā jūrā. Viņu atkal nomāca agrākais pirmatnējais drūmums. Viņš nodrebēja. Prātošana viņu bija novedusi līdz grūtsirdības lēkmei, un nedaudzu stundu laikā varēja sagaidīt, ka viņā atmodīsies un sarosīsies velns. Atcerējos Cārliju Fjūresetu un zināju, ka šī cilvēka melanholija ir sods, kurš materiālistam vienmēr jācieš savas pārliecības dēļ.

XXV NODAĻA

—   Jūs bijāt uz klāja, mister van Veiden, — Vilks Larsens sacīja nākamajā rītā pie brokastīm. — Kāds jums šķiet laiks?

—    Pietiekami skaidrs, — es atbildēju, paraudzīdamies saules mirdzā, kas rotājās uz trapa pakāpieniem. — Spirgta rietumu brīze, kas, liekas, kļūs spēcīgāka, ja var ticēt Luisa pareģojumam.

Viņš apmierināts pamāja ar galvu.

—   Uz miglu nerādās?

—   Biezi blāķi ziemeļos un ziemeļvakaros.

Viņš atkal pamāja, izskatīdamies vēl vairāk apmierināts.

—   Un ka ar «Maķedoniju»?

—   Nekur neredz.

Es būtu varējis zvērēt, ka, to dzirdot, viņa vaigs apmācās, tikai nesapratu, kādēļ tas varētu viņam sagādat vilšanos.

Taču drīz vien viss kļuva skaidrs.

—    Priekšā dūmi! — atskanēja no klāja, un viņa seja atplauka.

—    Labi! — viņš iesaucās un tūliņ piecēlās, lai dotos uz klāju un pēc tam uz mednieku kajīti, kur trimdā izraidītie mednieki ieturēja pirmās brokastis.

Mēs abi ar Modu Brūsteru gandrīz nepieskārāmies ēdienam, bet satraukti un klusēdami raudzījāmies viens uz otru un klausījāmies Vilka Larsena balsī, ko kajītē varēja caur starpsienu sadzirdēt. Viņš runāja ilgi, un pēc pēdējiem vārdiem atskanēja skaļa, atzinīga rēkoņa. Starpsiena bija pārāk bieza, lai mēs saprastu, ko viņš saka; bet, lai nu tas bijis kas būdams, medniekiem tas, šķiet, varen patika, jo atzinīgajai rēkoņai sekoja dzīvas sarunas un priecīgi izsaucieni.

No trokšņiem uz klāja es sapratu, ka jūrnieki sāk rosīties un gatavojas nolaist laivas ūdenī. Moda Brūstera iznāca man līdzi uz klāja, bet es viņu atstāju pie pūpes nokares, kur viņa varēja visu vērot un tomēr palikt nomaļu. Matrožiem droši vien bija zināms, kas kapteinim padomā, jo straujums un enerģija, ar kādu viņi ķērās pie darba, liecināja par sajūsmu. Mednieki barā iznāca uz klāja, nesdami līdzi bises, munīcijas kastes un, kas bija visai neparasti, arī šautenes. Šautenes laivā ņēma līdzi tikai retos gadījumos, jo ronis, trāpīts ar šautenes patronu no liela attāluma, parasti nogrimst, iekams laiva pagūst piebraukt klāt. Tomēr šodien visiem medniekiem bija šautenes un lieli patronu krājumi. Ievēroju, ka viņi apmierināti vīpsnā, skatīdamies uz «Maķedonijas» dūmu strūklu, kas, tvaikonim tuvojoties no rietumiem, cēlās arvien augstāk.

Visas piecas laivas žigli tika nolaistas ūdenī, un mēs noskatījāmies, kā tās, tapat kā iepriekšējā pēcpusdiena, uzņem kursu uz ziemeļiem. Es ziņkārīgi vēroju tās labu brīdi, taču nekā neparasta jūrnieku rīcībā nemanīju. Viņi nolaida buras, šāva roņus, atkal uzvilka buras un turpināja savā nodabā visu tapat kā ik dienu. «Maķedonija» atkārtoja vakarējo manevru — sāka aizšķērsot jūru, aizbraucot savas laivas mūsējām priekšā un noslēdzot ceļu. Lai četrpadsmit laivas varētu veiksmīgi medīt, tām vajadzēja izvērsties diezgan plašā okeāna sektorā, un, kad tvaikonis bija mūsējiem pilnīgi nogriezis ceļu, tas devās tālāk ziemeļaustrumu virzienā, nolaizdams jūrā arvien vairāk laivu.

—  Kas te notiks? — es ievaicājos Vilkam Larsenam, nespēdams ilgāk apvaldīt ziņkāri.

—  Kam jānotiek, tas notiks, — viņš rupji attrauca. — Nepaies ne tūkstoš gadu, kad jums viss kļūs skaidrs, bet starplaikā lūdziet dievu, lai uzpūš stingrs vējš.

Starp citu, varu jau arī jums pateikt, — viņš nākamajā mirklī ierunājās no jauna. — Es taisos savu brāli paārstēt ar viņa paša zālēm. īsos vārdos — tagad es viņam jaukšu medības, turklāt ne tikai šodien, bet visu atlikušo medību sezonu, ja mums laimēsies.

—   Bet ja nu nelaimējas? — es ieminējos.

—  Tas nav ierēķināts, — viņš pasmejas. — Veiksme mums nepieciešama, citādi esam pagalam.

Viņš nostājās pie stūres, bet es aizgāju uz savu «lazareti» rufē, kur gulēja abi sakropļotie — Nilsons un Tomass Magridžs. Nilsons, kā jau varēja gaidīt, bija itin možs un jautrs, jo viņa lauztais liels auga kopā labi; turpretī koknejieti māca izmisīga melanholija, un manī modās dziļa līdzjūtība pret nelaimīgo radījumu. Visvairāk es brīnījos par to, ka pēc visa pārciestā viņš vēl ir dzīvs un grib dzīvot. Nežēlīgais liktenis ilgajos gados viņa izģindušo ķermeni bija sadeldējis par pilnīgu vraku, un tomēr viņā vēl joprojām spoži gailēja dzīvības dzirksts.

—  Ar mākslīgu kāju — un tagad prot taisīt lieliskas protēzes — tu varēsi klumburot pa kuģu kambīzēm līdz mūža vakaram, — es centos viņu uzmundrināt.

Bet viņš man atbildēja nopietni, pat svinīgi:

—   Nezin, par ko jūs runā, mister van Veiden, bet vienu es zin: es nejutīsies laimīgs, kamēr neredzēs, ka tas elles prauls ir pagalam un beigts. Viņš nedrīkst nodzīvot ilgāk kā es. Viņam nav tiesības dzīvot ilgāk par mani, un, kā svētajos rakstos teikts, viņš mirs lielās mokās, un es saku — āmen, lai tikai viņš, nolādēts, drīzāk dabū galu!

Atgriezies uz klāja, redzēju Vilku Larsenu valdām stūres ratu ar vienu roku, otrā viņš turēja pie acīm paceltu tālskati un pētīja laivu stāvokli, sevišķi vērīgi sekodams «Maķedonijai». Vienīgā redzamā pārmaiņa mūsu laivu stāvokli bija tāda, ka tās, turēdamās cieši pie vēja, bija pagriezušas nedaudz uz ziemeļrietumiem. Taču es nesapratu šā manevra jēgu, jo piecas «Maķedonijas» vēja puses laivas, kas arī turējās cieši pie vēja, joprojām atradās mums priekšā un nogrieza ceļu uz jūras brīvo daļu. Lēnam tās visas virzījās uz rietumiem, attālinoties no pārējam savām laivām. Mūsējie burāja un airēja. Airos bija iegūluši pat mednieki, un, trīs airu pāru dzītas, tās ātri panāca, ja tā var teikt, pretinieku.

No «Maķedonijas» dūmu grīstes vairs bija atlicis tikai palss plankumiņš pie apvāršņa ziemeļaustrumos. Pašu tvaikoni nevarēja saredzēt. Mēs līdz šim visu laiku bijām tik tikko virzījušies uz priekšu; buras šļaugani plivinājās vējā; divas reizes mēs uz īsu laiciņu pat sākām dreifēt. Bet nu lēnā šūpošanās izbeidzās. Šotes pievilka, un Vilks Larsens palaida «Garu» pilnā gaitā. Mēs panācām savas laivas, pabraucām tām garām un tuvojāmies pretinieka grupas pirmajai vēja puses laivai.

—  Nolaidiet klīveri, mister van Veiden, — Vilks Larsens pavēlēja, — un sagatavojieties pārlikt Štagburas un štagfoka halzi!

Es metos uz priekšgalu un, kad mēs aizvēja pusē apmēram simt pēdu atstatumā traucāmies laivai garām, biju jau nolaidis un nostiprinājis klīveri. Trīs laivā sēdošie vīri aizdomīgi mūs vēroja. Viņi bija jaukuši mums medības un pazina Vilku Larsenu, vismaz zināja, kāda tam slava. Ievēroju, ka mednieks, milzīga auguma skandināvs, kas sēdēja laivas priekšgalā, turēja gatavībā pār ceļiem pārliktu šauteni. īstenībā tai būtu vajadzējis atrasties parastajā vietā. Kad laiva palika mums aiz muguras, Vilks Larsens pamāja ar roku sveicienu un uzsauca:

—   Kāpiet augšā «bariņā»!

Iet «bariņa» roņu mednieku žargonā nozīmē to pašu, ko «paciemoties», «patērgāt». šāds aicinājums pauž jūrnieku laipnību un sola patīkamu pārmaiņu vienmuļaja dzīvē.

«Gars» apsviedās pret vēju, un es, tikko pabeidzis savu darbu kuģa priekšgalā, paguvu aizskriet uz pakaļgalu, lai palīdzētu tikt galā ar grotburu.

—  Lūdzu, palieciet uz klāja, mis Brūstera, — Vilks Larsens sacīja, pirms aizgaja uz kuģa priekšgalu pretī viesiem, — un jūs arī, mister van Veiden.

Laivā sēdošie vīri bija ievilkusi buru un piebraukuši pie šonera. Mednieks, zeltainu bārdu, kā vikings, pārrāpās pār reliņu un nolēca uz klāja. Lai arī augumā īsts milzis, viņš tomēr nespēja pilnīgi noslēpt bailes. Sejā nepārprotami bija lasāmas šaubas un neuzticība. Viņa vaigu sedza bieza bārda, tomēr varēja redzēt, ka tā ir atklāta, godīga seja, un tajā pavīdēja atvieglojums, kad mednieks, novērsis acis no Vilka Larsena un uzmetis skatienu man, konstatēja, ka mēs esam tikai divi. Tad viņš paraudzījās uz abiem saviem ļaudīm, kas bija viņam sekojuši. Viņam patiesi nebija ko bīties. Blakus Vilkam Larsenam viņš izskatījās kā Goliāts. Augumā viņš bija savas sešas pēdas un astoņas vai deviņas collas un svarā — kā es vēlāk uzzināju — divsimt četrdesmit mārciņu. Turklāt ne drusciņas tauku. Tikai kauli un muskuļi.

Nedrošība no jauna pavīdēja viņa sejā, kad Vilks Larsens, apstajies trapa galā, aicināja viņu lejā kajītē. Bet viņš ātri saņēmās, nomērījis ar acīm namatēvu, kas gan

bija liela auguma vīrs, taču milzim blakus šķita gatavais punduris. Tas viesi iedrošināja, un viņi abi nokāpa lejā kajītē. Airētāji pa to laiku pēc jūrnieku paraduma aizgāja paši uz savu roku paciemoties rufē.

Piepeši no kapteiņa kajītes atskanēja neganta, drausmīga rēkoņa un tai sekoja mežonīga kautiņa troksnis. Tur cīnījās leopards ar lauvu, rēca lauva, Vilks Larsens bija leopards.

—   Nu jūs redzat mūsu viesmīlības svētumu, — es sarūgtināts sacīju Modai Brūsterai.

Viņa ar galvas mājienu apstiprināja, ka dzird, un es redzēju viņas sejā atspoguļojamies tās pašas ciešanas, kas mani mocīja pirmajās nedēļās uz «Gara», kad biju spiests noskatīties vai noklausīties mežonīgā varmācībā.

—   Vai jūs labāk neaizietu uz kuģa priekšgalu, kaut vai līdz mednieku kajītes trapam, kamēr tas būs beidzies? — es ieminējos.

Viņa papurināja galvu un žēli paraudzījās man acīs. Viņa nebija nobijusies, tikai sašausminata par zvēris- kumu cilvēkā.

—   Jel saprotiet, — es sacīju, izmantodams izdevību,

—   vienalga, kāda ir mana loma visā, kas te notiek un kas. vēl gaidāms, esmu spiests ļaut tam notikt, ja mēs abi gribam dzīvi izkļūt no šīs jezgas.

Man arī nav viegli, — es vēl piebildu.

—   Es saprotu, — viņa atteica vārgā balsī, kas skanēja it ka no tāluma, taču acis liecināja, ka viņa patiesi mani sapratusi.

Troksnis lejā driz apklusa. Vilks Larsens viens pats atgriezās uz klāja. Viņa bronzas krāsas seja bija pietvīkusi mazliet tumšāka, bet nekādas citas pazīmes neliecināja par nule notikušo kautiņu.

—   Pasauciet tos divus puišus šurp, mister van Veiden, — viņš sacīja.

Es paklausīju, un pēc pāris minūtēm abi bija klāt.

—    Uzvelciet augšā savu laivu, — Vilks Larsens pavēlēja. — Jūsu mednieks nolēmis pagaidām palikt uz mūsu kuģa un negrib, ka tā bez vajadzības tiek dauzīta gar bortu.

Es teicu, velciet laivu augšā, — viņš atkārtoja, šoreiz asākā balsī, kad jūrnieki vilcinājās izpildīt viņa pavēli.

—    Kas zina? Jums varbūt vajadzēs pabraukāt kādu laiciņu kopā ar mani, — viņš, balsi nepacēlis, turpināja, kad abi matroži sarosījās, lai izpildītu pavēli, un apslēptie

draudi skaidri liecināja, ka laipnā balss ir māns, — un tāpēc nebūs par ļaunu, ja mēs jau no paša sākuma labi sapratīsimies. Nu, dzīvāk! Nāves Larsens jūs izdancināja vēl pamatīgāk, to man laikam nevajadzēs jums atgādināt.

Pēc pēdējās piebildes matroži sāka darboties ašāk, un, kad laiva bija uzcelta uz klāja, mani aizsūtīja uz priekšgalu mainīt halzi štagburai un štagfokam. Nostājies pie stūres, Vilks Larsens sāka ar «Garu» sekot otrai «Maķedonijas» vēja puses laivai.

Pabeidzis savu darbu un nekā cita darāma neatradis, sāku atkal vērot laivas. «Maķedonijas» trešajai vēja puses laivai patlaban uzbruka divas mūsējās, bet ceturto lenca trīs mūsu atlikušās; «Maķedonijas» piektā laiva pagriezās atpakaļ un devās palīgā tuvākajiem kaimiņiem. Apšaude bija sākusies visai tālu no mums, un lodes spin- dzēja bez mitas. Vējš sacēla asus, stāvus viļņus, kas kavēja precīzi notēmēt; kad piebraucām tuvāk, lāgiem varējām redzēt, kā lodes pārlec no viļņa uz vilni.

Laiva, kuru mēs vajājām, bija pagriezusies un mēģināja pa vējam no mums aizbēgt un steigties palīgā savējiem, kas pašreiz atsita mūsu galveno uzbrukumu.

Es biju aizņemts ar šotēm un halztaļļām, tādēļ vairs neiznāca vaļas vērot notikumus, bet man gadījās būt pūpē, kad Vilks Larsens pavēlēja abiem svešajiem matrožiem iet uz priekšgalu. Gan negribīgi tie tomēr paklausīja. Tūliņ pēc tam viņš lika mis Brūsterai kāpt lejā kajītē un pasmaidīja, ieraudzījis viņas acīs pazibam šausmas.

—   Nekā šaušalīga jūs tur lejā neieraudzīsiet, — viņš sacīja, — tikai, sveiku un veselu cilvēku, kurš gan ir stingri piesiets pie acs bultām. Lodes var atlidot līdz šejienei, un man, zināt, negribētos, ka jūs nogalina.

Viņš vēl nebija beidzis runāt, kad viena lode spindzē- dama atsitās pret stūres rata vara spieķi starp viņa rokām un rikošetā aizlidoja pa vējam.

—   Nu jus redzat, — viņš sacīja mis Brūsterai un tad pievērsās man: — Mister van Veiden, vai jūs nepastāvētu pie stūres?

Moda Brūstera bija pakāpusies lejup pa trapu, tā ka galva vien vairs bija redzama. Vilks Larsens paņēma šauteni un iestūma patronu stobrā. Es ar acīm lūdzos, lai viņa kāpj lejā, bet viņa pasmaidīja un atteica:

—   Var jau būt, ka mēs esam sauszemes žurkas, kas lāgā neprot turēties uz kājām, tomēr varam pierādīt kapteinim Larsenam, ka mums ir vismaz tikpat daudz drosmes kā viņam.

Kapteinis uzmeta viņai apbrīnas pilnu skatienu.

—   So vārdu dēļ jūs man iepatikāties vēl par simt procentiem vairāk, — viņš sacīja. — Talants, saprāts un drosme. Tā ir pati pilnība, un, kaut arī esat zilzeķe, tomēr būtu piemērota kļūt par sievu pirātu vadonim. Nu, par to parunāsim vēlāk, — viņš smaidīdams piebilda, kad viena lode atkal spēji ietriecas kajītes sienā.

Es redzēju, kā viņam runājot acīs iedegās zeltainas dzirkstelītes, un redzēju arī šausmas, kas sakāpa viņai acīs.

—  Mēs pat esam drosmīgāki, — es steidzos iebilst, — vismaz par sevi varu teikt, ka esmu drosmīgāks nekā kapteinis Larsens.

Šoreiz viņš ar ašu skatienu pagodināja mani. Viņš, šķiet, gribēja izpētīt, vai es par viņu nezobojos. Pagriezu stūri par trim četriem spieķiem, lai aizkavētu «Gara» novirzi pa vējam, un atkal nostabilizēju to. Vilks Larsens vēl aizvien gaidīja paskaidrojumu, un es norādīju uz saviem ceļiem.

—    Ieskatieties, — es teicu, — un jūs pamanīsiet, ka tie mazliet dreb. Tas tādēļ, ka esmu nobijies, mana miesa ir nobijusies; un baidās arī saprāts, jo es negribu mirt. Gars tomēr pārvar drebošo miesu un zūdīgo saprātu. Esmu vairāk nekā drosmīgs vien. Esmu drošsirdīgs. Jūsu miesa nebīstas. Jums nav bail. No vienas puses, jums nav grūti stāties aci pret aci pretī briesmām; no otras puses, jums tas pat sagada prieku. Jūs to izbaudāt ar labpatiku. Jums nav bail, mister Larsen, bet jums jāpiekrīt, ka drošsirdīgākais no mums abiem esmu es.

—   Taisnība, — viņš nekavēdamies piekrita, — nebiju no šāda viedokļa nekad par to domājis. Bet vai arī otrādi iznāk pareizi? Ja jūs esat drosmīgāks par mani, vai tad es būtu bailīgāks nekā jūs?

Mēs abi sākām smieties par absurdo secinājumu, un Larsens, nometies uz ceļgala, atbalstīja šauteni uz reliņa. Sākumā lodes bija atlidojušas pie mums gandrīz no jūdzes attāluma, bet nu bijām samazinājuši atstatumu par pusi. Viņš raidīja trīs labi notēmētus šāvienus. Pirmā lode ietriecās ūdenī pēdas piecdesmit no laivas, otra pie pašas laivas malas; pēc trešā šāviena stūrmanis palaida stūri vaļā un sakņupa laivas dibenā.

—   Man šķiet, tiein pietiks, — Vilks Larsens sacīja, pieceldamies kājās. — Nevarēju atļauties upurēt mednieku, atliek tikai cerēt, ka airētājs neprot stūrēt. Tādā gadījumā mednieks nevarēs vienlaikus stūrēt un šaut.

Viņa apsvērums izrādījās pareizs, jo laiva tūliņ apsviedās pret vēju un mednieks steidzās uz pakaļgalu, lai sēstos stūrmaņa vietā. Apšaude mitējas, kaut gan no pārējām laivām vēl atskanēja mundri sprakšķi.

Medniekam izdevās laivu no jauna iegriezt vējā, taču mēs viņus drīz vien panācām, jo virzījāmies uz priekšu divreiz ātrāk. Kad bijām vairs tikai simt jardu atstatu, redzēju, ka airētājs padod medniekam šauteni. Vilks Larsens aizgāja uz kuģa vidusdaļu un noņēma no aizmetta- pas klaufalles rituli. Pēc tam viņš, pacēlis šauteni šaušanas gatavībā, sāka tēmēt pāri reliņam. Redzēju, kā mednieks divi lāgi mēģināja stūrēt ar vienu roku, ar otru sniegdamies pēc šautenes, tomēr vilcinādamies. Pa to laiku mēs bijām sasnieguši laivu un pabraucām tai garām.

—   Hei, tu! — Vilks Larsens piepeši uzkliedza airētājam. — Ķer galu!

Tūliņ viņš arī pameta tauvas rituli. Tas nokrita trāpīgi, bezmaz nogāzdams airētāju no kājām. Bet airētajs nepaklausīja pavēlei. Viņš paskatījās uz mednieku, it kā gaidīdams rīkojumu no tā. Ari mednieks šķita neziņā, ko darīt. Šauteni viņš turēja starp ceļiem, bet saprata — tikko palaidīs vaļā stūri, lai izšautu, laiva sagriezīsies un ietrieksies šonerim sānos. Viņš redzēja arī, ka Vilka Larsena šautenes stobrs pavērsts pret viņu un ka kapteinis viņu nošaus, iekams viņš pagūs notēmēt.

—   Ņem ciet, — viņš klusi sacīja airētajam.

Airētajs paklausīja, apmeta tauvas galu ap priekšējo airu solu un, kad tauva nostiepās, palaida to vaļā. Laiva strauji atgrūdās no šonera, un mednieks ievirzīja to līdztekus «Garam» apmēram divdesmit pēdu atstatu.

—  Nolaidiet buru un kāpiet uz kuģa! — Vilks Larsens pavēlēja.

Viņš ne uz mirkli neizlaida 110 rokas šauteni pat tad, kad ar otru laida lejā taļļu. Kad laivā bura bija nolaista un taļļas nostiprinātas un abi neievainotie jūrnieki gatavojās kāpt uz šonera, mednieks pacēla savu šauteni, it kā grasīdamies to nolikt drošā vieta.

—       Met zemē! — Vilks Larsens viņam uzkliedza, un mednieks nosvieda ieroci, it ka tas būtu karsts un viņš būtu apdedzinājis pirkstus.

Uzrāpušies uz klāja, abi gūstekņi uzvilka arī laivu un pēc Vilka pavēles aiznesa ievainoto airētāju uz rufi.

—   Ja visas piecas mūsu laivas nostrādās savu darbu tikpat braši kā mēs abi, mums atkal komanda būs pilna, — Vilks Larsens sacīja man.

—   Bet cilvēks, kuru jūs sašāvāt… viņš… es ceru… — Moda Brūstera drebošā balsī ieteicās.

—   Ievainots plecā, — viņš atteica, — nekas nopietns. Misters van Veidens, kā vienmēr, trijās četrās nedēļās dabūs viņu uz kājām.

Bet tos puišus, kā liekas, viņam neizdosies salāpīt, — viņš piebilda, pamadams uz «Maķedonijas» trešo laivu, kuras virzienā es tiku stūrējis un kura tagad atradās mums tieši pretī. — Tos apstrādājis Horners ar Dūmu. Es viņiem piekodināju, ka mums vajadzīgi dzīvi matroži, nevis līķi. Bet, tiklīdz cilvēks iemācījies šaut, tā viņam nav lielāka prieka ka trāpīt tieši mērķī. Vai esat kādreiz to izjutis, mister vari Veiden?

Es papurināju galvu un apskatīju tuvāk mednieku darbu. Tas patiesi bija īsts asins darbs, un nu tie bija atstājuši kaujas lauku un pievienojās mūsējiem, kas devās uzbrukumā pēdējām divām pretinieka laivām. Pamestā laiva mētājās jūrā, bezpalīdzīgi zvalstīdamās pa viļņiem, vaļīgā bura plīvoja un plandījās vējā taisnā leņķī pret laivas sānu. Mednieks un airētājs nedabiskās pozās gulēja laivas dibenā, bet stūrmanis bija šķērsu nokritis uz malas, pa pusei pāri bortam, rokas tam mirka ūdenī, bet galva nevarīgi šūpojās.

—   Neskatieties, mis Brūstera, lūdzami, neskatieties turp! — es lūdzos un biju priecīgs, ka viņa man paklausa un novēršas no šā skata.

—   Stūrējiet taisni tai barā iekšā, mister van Veiden! — Vilks Larsens pavēlēja.

Kad piebraucām tuvāk, šaudīšanās apklusa un mēs redzējām, ka kauja beigusies. Mūsu piecas laivas saņēma gūstā atlikušās divas, un tad visas septiņas sabrauca tuvu kopā, gaidīdamas, lai tas uzņem uz kuģa.

—   Paskatieties! — es neviļus iesaucos, pamādams uz ziemeļaustrumiem.

Tur atkal bija parādījies dūmu mākulīiis, kas norādīja «Maķedonijas» atrašanās vietu.

—   Ja, es to jau vēroju, — Vilks Larsens mierīgi atteica. Ar acīm viņš nomērīja attālumu līdz miglas blīvai un pēc tam uz mirkli apklusa, pagriezis vaigu pret vēju, pārbaudīdams, cik tas stiprs. — Man šķiet, ka izkulsimies; bet varat būt drošs, ka mans dārgais brālis ir izpratis mūsu spēlīti un tagad nesas šurp ar pilnu tvaiku. Nu, ko es jums teicu!

Dūmu mākulītis strauji pletās lielāks un bija sabiezējis gluži melns.

—   Tikpat es tevi piežmiegšu, mans brāli! — viņš no- grudzināja. — Piežmiegšu un gaužām ceru, tev negadīsies nekas ļaunāks kā tikai tas, ka tavas sagrabējušās mašīnas sašķīdīs lupatu lēveros.

Kad mēs piegriezām klāt, sākās trauksmains juceklis, kurā tomēr valdīja zināma kārtība. Laivas tika uzceltas uz kuģa no abām pusēm reizē. Tikko gūstekņi uzkāpa uz klāja, mūsu mednieki viņus tūliņ novirzīja uz šonera priekšgalu, bet mūsu matroži vilka augšā laivas un pameta tās uz klāja, kā pagadījās, netērēdami laiku to piesiešanai. Pēdējā laiva tik tikko bija izvilkta no ūdens, kad mēs jau traucāmies uz priekšu ar pilnām burām un atlaistām šotēm.

Lielajai steigai tiešām bija pamats. «Maķedonija», veldama no skursteņa dūmus melniem mutuļiem, strauji tuvojās mums no ziemeļrītiem. Nelikdamies zinis par atlikušajām laivām, tvaikonis bija mainījis kursu, lai aizšķērsotu mums ceļu. Tas nenāca mums taisni virsū, bet turējās gabalu priekšā. Abu kuģu kurss tuvojās viens otram kā divas leņķa malas, un leņķa virsotnei vajadzēja izveidoties tur, kur sākās miglas siena. Tā bija vienīgā vieta, kur «Maķedonija» varēja cerēt mūs notvert. «Garam» bija iespēja paglābties tikai tad, ja tas sasniegtu šo robežu ātrāk nekā «Maķedonija».

Vilks Larsens pats stāvēja pie stūres rata, un acis viņam gailēja un dzirkstīja, vērīgi sekojot skriešanās sacīkstēm, nepalaižot garām ne mazāko sīkumu. Vienu mirkli viņš pētīja jūru, gribēdams izzināt, vai vējš pierimst vai pastiprinās, otru mirkli vēroja «Maķedoniju»; tad pārlaida skatienu visām burām, dodams komandas vienu šoti palaist mazliet vaļīgāk, otru drusku pievilkt, līdz «Gars» traucās uz priekšu tādā ātrumā, kādu vien no tā bija iespējams izspiest. Viss naids, visas ķildas bija aizmirstas, un mani pārsteidza dedzība, ar kādu matroži, kas tik ilgi bija cietuši no viņa rupjības, metās izpildīt katru pavēli. Dīvaini, bet, kad mēs ar piepūstām burām traucāmies pa viļņiem uz priekšu kā negudri, man ienāca prātā nelaimīgais Džonsons un kļuva žēl, ka viņa vairs nav dzīvo vidū un šeit; viņš taču tā mīlēja «Garu» un sajūsminājās par tā ātrumu.

—  Paņemiet šautenes, puiši! — Vilks Larsens uzsauca mūsu medniekiem; visi pieci ar šautenēm rokā tūliņ nostājās pie aizvēja puses reliņa un gaidīja.

«Maķedonija» atradās vairs tikai jūdzi no mums, melnie dūmi vēlās no skursteņa taisnā leņķī, tik neprātīgi tā joņoja — vismaz ar septiņpadsmit mezglu ātrumu.

—   «Trauc pa jūru, debesi izaicinot,» — skandēja Vilks Larsens, vērodams kuģi. Mūsu ātrums nepārsniedza deviņus mezglus, bet miglas blīva bija jau pavisam tuvu.

No «Maķedonijas» klāja piepeši pacēlās dūmu mākonis, mēs izdzirdām dobju grandienu, un mūsu nostieptajā grotburā iezīmējās apaļš caurums. Viņi šāva uz mums no maza lielgabaliņa; bijām jau dzirdējuši valodas, ka viņiem uz kuģa tāds esot. Mūsējie, sagājuši barā klāja vidū, vicināja cepures un atbildēja ar zobgalīgiem saucieniem. Sacēlās jauns dūmu mākonis, nogranda spēcīgs dārds, šoreiz lielgabala šāviņš trāpīja ne tālāk kā pēdas divdesmit no mūsu kuģa pakaļgala un divas reizes pārlēca no viļņa uz vilni, pirms nogrima.

Taču šauteņu zalvju no «Maķedonijas» nedzirdēja, jo visi mednieki atradās vai nu jūrā laivās, vai arī mūsu gūsta. Kad abi kuģi bija pusjūdzi viens no otra, trešais lielgabala šāviņš izurba vēl vienu caurumu mūsu grotburā. Tad mēs ienirām miglā. Migla apņēma mūs no visām pusēm un paslēpa aiz blīva, mikla aizkara.

Spējā pārmaiņa bija satriecoša. Vēl nupat, nupat mēs saules gaismā traucāmies pār viļņu galotnēm — virs galvas zilas debesis, visapkārt līdz apvārsnim bangu sakulta jūra, pa gabalu kuģis, kas mežonīgi spļāva mums virsū dūmus, uguni un dzelzi. Un pēkšņi vienā mirklī saule bija izdzisusi, debesis pazudušas, mēs nevarējām saredzēt pat sava kuģa mastu galus, un apvārsnis viedās, it kā caur asarām skatīts. Pelēkā migla nosedza mūs kā lietus siena. Ik vilnas plūksniņa mūsu apģērbā, mūsu mati un bārdas piebira ar kristāla vizulīšiem. Vantis bija kā izmērcētas; no slapjās takelāžas ritēja ūdens lāses; bomju apakšpusē pilieni sakrājās garās, trīsošās virtenēs, un, kā tikai šoneris sašūpojas, tas nobrāza uz klāja kā no dušas. Man kļuva smagi un spiedīgi. Migla atsvieda atpakaļ visus trokšņus, kas radās, kuģim cīnoties pa viļņiem, un gluži tāpat bija ar domām. Apziņa liedzās ticēt, ka aiz slapjā plīvura, kas mūs ietina no visām pusēm, kaut kur vēl ir cita pasaule. Pasaule, bezgalīgais visums bija šeit, un tā robežas pienākušas tik tuvu, ka vajadzētu tikai izstiept rokas, lai pastumtu tās nostāk. Nebija iespējams, ka viss pārējais atrastos aiz šīm pelēkajām sienām. Viss pārējais bija vairs tikai sapnis, pat vēl mazāk — tikai atmiņas par sapni.

Bija kā burvestībā, dīvainā burvestībā. Paraudzījos uz Modu Brūsteru un sapratu, ka viņa pārdzīvo to pašu. Tad uzmetu skatienu Vilkam Larsenam, bet viņa izskats nepauda nenieka par viņa izjūtām. Viņu, šķiet, nodarbināja tikai pašreizējais mirklis ar savu tiešumu. Viņš vēl joprojām stāvēja pie stūres, un es jutu, ka viņš aprēķina laiku, skaita minūtes ik reizi, kad «Gars» paceļas viļņa virsotnē un pēc tam iegrimst dziļumā.

— Ejiet uz priekšgalu un sagatavojieties caurgriešanai, tikai bez trokšņa, — viņš klusi sacīja. — Vispirms satiniet topburas! Norīkojiet matrožus pie visām šotēm! Bet tā, lai nedzirdētu ne blokus ieklabamies, ne kādu runājam. Galvenais — bez trokšņa, saprotiet, bez trokšņa!

Kad viss bija sagatavots, klusām no mutes mutē man tika padota pavēle iet pār štagu; «Gars» ar bakborta halzi pārsvērās gandrīz bez trokšņa. Ja arī noplakšķēja dažas rēvkniteles vai arī iečīkstējās pāris bloku, tad šīs nedaudzās, spokainās skaņas tūliņ noslāpēja smagā, trula migla, kas mūs ietina no visām pusēm.

Tikko bijām pārgājuši uz pretējo halzi, migla piepeši sāka izklīst — un mūs atkal apmirdzēja saule, jūras plašums viļņoja ap mums līdz pašam apvārsnim. Bet okeāns bija tukšs. Neredzēja vairs ne pašas saniknotās «Maķedonijas», ne tās melnos dūmus piesārņojam debess zilgmi.

Vilks Larsens nekavējoties pagrieza šoneri un burāja gar pašu miglas blīvas malu. Viņa viltība bija nepārprotama. Viņš bija iebraucis miglas blīvā no «Maķedonijas» vēja pusē, un, kamēr tvaikonis akli triecās miglā šonerim pakaļ, cerēdams to notvert, viņš bija apgriezis savu kuģi, izbraucis no aizsega un nu steidzās atkal to sasniegt — šoreiz zemvēja pusē. Ja viņam tas izdosies, tad vecais sa- kamvārds par adatas atrašanu siena kaudzē bus tīrais nieks salīdzinājumā ar grūtībām, kas būs viņa brālim, dzenājot rokā «Garu».

Straujā gaita nebija ilga. Pārlikuši fokburu un grotburu un no jauna uzvilkusi topburas, mēs stūrējām atpakaļ migla. Es būtu varējis vai apzvērēt, ka tajā brīdī, kad mes no jauna pazudām aizsega, redzēju vēja pusē parādāmies neskaidrus kuģa apveidus. Uzmetu Vilkam Larsenam ašu skatienu. Mēs bijām jau ieniruši miglā, bet viņš palocīja galvu. Arī viņš bija redzējis — «Maķedonija» viņa manevru uzminējusi, tikai par mirkļa tiesu nokavējusi to izmantot. Nu vairs nebija šaubu, ka esam aizslīdējuši nepamanīti.

—   Ilgi viņš nevarēs turēt mums līdzi, — Vilks Larsens sacīja. — Viņam vajadzēs doties atpakaļ pie savām atlikušajam laivām. Norīkojiet kādu matrozi pie stūres, mister van Veiden, un lieciet pagaidām ieturēt šo pašu kursu, norīkojiet arī maiņas, jo mēs brauksim visu nakti ar pilnām buram!

Es nežēlotu piecsimt dolāru, — viņš piebilda, — lai tikai varētu kaut piecas minūtes pakavēties uz «Maķedonijas» klāja un noklausīties, kā mans brālis lādas.

Un nu, mister van Veiden, — viņš man sacīja, kad bija nomainīts pie stūres rata, — mums jāpacienā jaunpiena- ccji. Pacienājiet medniekus, ar viskiju neskopodamies, un l<rūpējieties, lai dažas pudeles nonāk arī priekšgalā. esmu ar mieru saderēt, ka rit viņi visi būs mūsējie un turpmāk medīs Vilka Larsena laba tikpat krietni, ka medīja priekš Nāves Larsena.

—  Bet vai viņi nemēģinās aizbēgi kā Veinraits? — es apvaicājos.

Viņš viltīgi iesmējās.

—   Nemēģinās vis, kamēr mūsu vecajiem medniekiem bus kāda teikšana. Esmu viņiem apsolījis pa dolāram no katras ādas, ko iegūs jaunie mednieki. Tas viņiem šodien piešķīra vismaz pusi iedvesmas. O nē, par bēgšanas mēģinājumiem nevar būt ne runas, viņi to nepieļaus! Tagad ius varat aiziet uz priekšgalu un painteresēties par saviem arsta pienākumiem. Tur jūs droši vien gaida vesela laza- i ete.

XXVI NODAĻA

Vilks Larsens atbrīvoja mani no degvīna izdalīšanas, un, kamēr es rufē noņēmos ap jaunajiem pacientiem, pudeles sāka ceļot no rokas rokā. Es biju gan arī agrāk redzējis vīriešus dzeram viskiju, piemēram, viskiju ar sodu klubos, bet nekad nekā tamlīdzīga, kā jūrnieki dzēra šeit no krūzēm un bļodiņām, pat tieši no pudelēm — tukšoja līdz malām pielietus traukus tā, ka varēja piedzerties jau no viena paša. Bet viņiem nepietika ne ar vienu, ne ar diviem. Viņi dzēra un dzēra, un aizvien jaunas pudeles uzradās kajītē, un viņi dzēra atkal.

Dzēra visi; dzēra ievainotie; dzēra Ūfti-Ufti, kas man palīdzēja. Vienīgi Luiss atturējās, tikai apmērcēja lūpas dzēriena, kaut gan bļaustījās un ālējās ne mazāk par pārējiem. Tā bija īsta saturnālija. Pilnās rīklēs viņi pārsprieda dienas kauju, strīdējās par tās atsevišķiem momentiem vai arī kļuva jūtelīgi un tiecās brāļoties ar nesenajiem pretiniekiem. Uzvarētie un uzvarētāji sita cits citam uz pleca un zvērēt apzvērēja mūžīgu cieņu un draudzību. Viņi apraudājās, pieminēdami pagājušo dienu nelaimes un posta dzīvi, kas viņus gaida zem Vilka Larsena dzelzs dūres. Visi lādēja viņu kā mācēdami un ņēmās stāstīt briesmu stāstus par viņa nežēlību.

Tā bija mežonīga un baismīga aina — šaurā, ar kojām pieblīvētā kajīte ar grilīgo, zvalstīgo grīdu un sienām, nespodrā gaisma, lēkājošās ēnas, kas pārmijus spokaini izstiepās garas un atkal sarāvās gluži īsiņas, dvingainais, dūmu piedvakotais gaiss un cilvēku — drīzāk gan gribējās teikt puscilvēku — pietvīkušās sejas. Ievēroju Ufti- Ufti, kas turēja rokā marles saites galu un noraudzījās uz visu notiekošo ar savām samtainajām, glāsmainajām acīm, kuras tumsā valgi mirdzēja kā brieža acis, un tomēr es gluži labi zināju, ka krūtīs viņam mīt mežoņa barbarisms, par spīti liegajam, gandrīz sievišķīgajam maigumam, ko pauda seja un augums. Ievēroju arī Harisona zēnisko seju — allaž labsirdīgo seju, kas tagad bija pārvērtusies kaislību izķēmotā dēmona vieplī, kad viņš stāstīja par elles kuģi, uz kura tie nokļuvuši, un gāza lāstus pār Vilka Larsena galvu.

Vilks Larsens, visu laiku tikai Vilks Larsens, cilvēku verdzinātājs un spīdzinātājs, Kirke vīrieša izskatā, bet visi kuģinieki — viņa cūkas, izmocīti, dubļos sabradāti lopi, kas dumpojas vienīgi dzērumā un paslepeni. Vai ari es piederu pie viņa cūkām? — nodomāju. Un Moda Brūstera? Nē! Es dusmās un apņēmībā sakodu zobus, ka no- ņirkstēja vien, matrozis, kura ievainojumu es patlaban pārsēju, sāpēs sarāvās, un Ūfti-Ūfti uzmeta man ziņkārīgu skatienu. Piepeši sajutu sevī mostamies spēku. Mīla, ko nule biju atklājis, pārvērta mani par milzi. Nekas mani vairs nespēja nobiedēt. Es panākšu, ko gribu, par spīti Vilkam Larsenam, par spīti trīsdesmit pieciem gadiem, ko esmu urbies grāmatās. Viss vēl vērsīsies par labu. Es panākšu, lai viss vērstos par labu. Iejūsmināts, sava spēka apziņas iedvesmots, pagriezu muguru ellei, kas burzguļoja kajītē, un devos atpakaļ uz klāju, kur migla spokaini plēnēja naktī un gaiss bija smaržīgs un tīrs, un kluss.

Mednieku kajītē, kur gulēja divi ievainoti vīri, atkārtojās tas pats, kas pie matrožiem, tikai tur neviens nelādēja Vilku Larsenu; es gaužām atvieglots atkal uzkāpu uz klāja un devos uz pakaļgalu; mesā jau bija uzklāts vakariņu galds, un Vilks Larsens un Moda mani gaidīja.

Kamēr visi uz kuģa centās piedzerties, cik vien ātri iespējams, Vilks Larsens palika ar skaidru galvu. Viņš nepielika pie lūpām ne piliena. To viņš neuzdrošinājās šajos apstākļos, kad varēja pajauties vienīgi uz Luisu un mani, turklāt Luiss pašreiz stāvēja pie stūres. Mēs slīdējām pa miglu uz labu laimi, bez ugunīm. Mani pārsteidza, ka Vilks Larsens tā šķiedās ar degvīnu saviem ļaudīm, taču, acīm redzot, pazina viņu psiholoģiju un zināja labāko metodi, kā sakaldināt draudzībā to, kas bija sācies ar asins izliešanu.

Uzvara pār Nāves Larsenu šķita viņu ietekmējusi apbrīnojami labvēlīgi. Iepriekšējā vakarā viņš prātodams bija kļuvis pagalam grūtsirdīgs, un es ik mirkli gaidīju kārtējo dusmu izvirdumu. Nekas tomēr nenotika, un viņš pašreiz bija lieliskā omā. Jādomā, ka necerētā veiksme, daudzie sagūstītie mednieki un laivas bija novērsuši parasto reakciju. Lai nu bija kā būdams, drūmums bija izgaisis, un ļaunuma velns nebija pamodies. Tā es tobrīd nodomāju; bet — ak vai! — cik maz es viņu pazinu. Nezināju, ka varbūt tajā pašā mirklī viņš jau apsver un plāno briesmīgāku izvirdumu, kādu es jel kad biju piedzīvojis.

Kā jau minēju, viņš bija lieliskā noskaņojumā, kad es iegāju kajītē. Nedējām viņu nebija mocījušas galvas sāpes, acis zvījoja debess zilumā, bronzas krāsas seja pauda ziedošu veselību; dzīvības spēka pārpilnībā pulsēja viņa dzīslas. Gaidot mani, viņš bija iesaistījis Modu dzīvā sarunā. Temats, par kuru viņi sarunājās, bija kārdinājums, un no nedaudzajiem vārdiem, ko iegājis uztvēru, izsecināju, ka viņš par kārdinājumu uzskata vienīgi to, kam cilvēks nespēj pretoties.

—   Redziet, — viņš sacīja, — es to saprotu tā, ka ikviens cilvēks rīkojas, paklausot savām vēlmēm. Vēlēšanos cilvēkam ir daudz. Viņš, pieņemsim, vēlas izvairīties no sāpēm, vēlas baudīt priekus. Taču visu, ko dara, viņš dara tādēļ, ka tā vēlas.

—   Bet ja nu viņam ir divas pretējas vēlēšanās un, piepildot vienu, viņš nevar piepildīt otru? — Moda viņu pārtrauca.

—   Tieši par to es gribēju runāt, — viņš sacīja.

—   So abu vēlēšanos cīņā izpaužas cilvēka dvēsele, — Moda turpināja. — Cēla dvēsele izšķirsies par labo darbu, bet, ja dvēsele ir Jauna, notiks otrādi. Visu izšķir dvēsele.

—   Nieki un blēņas! — Vilks Larsens nepacietīgi iesaucās. — Izšķir vēlēšanās. Cilvēks, teiksim, vēlas piedzerties. Bet, no otras puses, viņš negrib piedzerties. Ko viņš dara? Un kā dara? Viņš ir marionete. Viņš ir savu alku vergs un paklausa spēcīgākajām alkām, tas ir viss. Dvēselei ar to nav nekā kopīga. Kā viņš, juzdams kārdinājumu piedzerties, lai atturas no tā? Ja vēlēšanās palikt skaidrā ņem virsroku, tad tas notiek tikai tādēļ, ka šī vēlēšanās ir spēcīgāka. Kārdinājumam nav nekādas nozīmes, ja vien … — viņš apklusa, cenzdamies izsekot jaunajai domai, kas bija iešāvusies prātā, — … ja vien kārdinājums palikt skaidrā nav spēcīgāks.

Ha, ha! — viņš iesmējās. — Ko par to domājat jūs, mister van Veiden?

—   Domāju, ka jūs abi skaldāt matus, — es atbildēju. — Cilvēka dvēsele taču ir viņa vēlmes. Citiem vārdiem, ja jums tā patīk labāk, — visas vēlēšanās, kopā saņemtas, veido dvēseli. Sajā ziņā jūs abi maldāties. Jūs par galveno uzskatāt vēlēšanos, pilnīgi atšķirtu no dvēseles, mis Brūstera nozīmi piešķir tikai dvēselei, nerēķinoties ar vēlmēm, bet īstenība vēlmes un dvēsele ir viens un tas pats.

Tomēr, — es turpināju, — mis Brūsterai ir taisnība, apgalvojot, ka kārdinājums ir un paliek kārdinājums, vienalga, vai cilvēks to pārvar vai tam padodas. Vējš uzpūš uguni, līdz tā spoži uzliesmo. Arī vēlmes ir līdzīgas ugunij. Paskatīšanas uz vēlmes objektu, tā vilinošs apraksts vai priekšstats par to ir vējš, kas uzpūš uguni. Tur slēpjas kārdinājums. Tas ir vējš, kas uzpūš vēlēšanos, līdz tā kļūst nepārvarama. Te jums ir kārdinājums. Varbūt vējš nav pietiekami spēcīgs, lai padarītu vēlēšanos nepārvaramu, bet, ja vien tas vispār uzpūš, tad kārdinājums tomēr pastāv. Un, kā jau jūs teicāt, cilvēks var tikt kārdināts gan uz labu, gan uz ļaunu.

Sēžoties pie galda, es lepojos pats ar sevi. Mani vārdi bija izšķīruši strīdu. Vismaz tie bija darījuši galu prā- tuļošanai.

Bet Vilks Larsens šķita tik runīgs, tik valodīgs, kādu viņu vēl nekad nebiju redzējis. Likās, viņā uzkrājusies milzu enerģija, karn vajadzēja kaut kā izladcties. Turpat uz karstām pēdām viņš uzsāka diskusiju par mīlestību. Viņš, kā vienmēr, aizstāvēja tīri materiālistisko viedokli, Moda — ideālistisko. Es sarunā nepiedalījos, tikai reizumis izteicu kādu pieņēmumu vai koriģējumu.

Viņš runāja spoži, bet arī Moda bija aizrāvusies, un man lāgiem pazuda sarunas pavediens, jo, kamēr viņa runāja, es pētīju viņas seju. Viņai vaigos reti uzziedēja sārtums, bet šovakar seja bija pietvīkusi un atdzīvojusies. Viņas asprātība dzirkstīt dzirkstīja, strīds viņu iepriecināja ne mazāk kā Vilku Larsenu, un viņam tas sagādāja varenu baudu. Nezinu, kādā sakarā, jo tik ļoti biju iegrimis Modās brūno matu cirtu aplūkošanā, viņš saka citēt vārsmu, ko Izolde saka Tintegelā:

Svētīta esmu starp sievām pat postā un kaunā, Svētīts mans bezprāta grēks Un bojā eja uz mūžu.*

Toreiz, skandējot Omāru, viņš pantiem piešķīra pesimistisku skanējumu, turpretī tagad Svinberna vārsmās deva vaļu dedzīgam triumfam un gavilēm. Viņš tas norunāja pareizi un labi. Līdz ar viņa pēdējiem vārdiem Luiss iebāza galvu pa lūku un čukstus sacīja:

— Vai nevarētu drusciņ klusāk? Migla izklīdusi, un pašlaik mūsu kursu gar kuģa priekšgalu šķērso tvaikonis, varam saredzēt kreisā borta ugunis.

Vilks Larsens izdrāzās uz klāja tik strauji, ka tad, kad mēs izsteidzāmies viņam pakaļ, viņš jau bija paguvis aizvērt trapa lūku virs aurojošajiem medniekiem un patlaban devās uz priekšgalu, lai aizvērtu ruīes lūku. Migla, kaut arī sāka izklīst, bija pacēlusies augstāk un aizsegusi zvaigznes, tā ka nakts bija piķa melnumā. Tieši mums priekšā varējām saredzēt spoži sarkanas un baltas ugunis un sadzirdēt tvaikoņa mašīnu troksni. Nebija ne mazāko šaubu, ka tā ir «Maķedonija».

Vilks Larsens atgriezās pie pūpes, un mēs klusēdami stāvējām pulciņā un vērojām, kā ugunis ātri aizslīd garām mūsu kuģa priekšgalam.

—  Mana laime, ka viņam nav prožektoru, — noteica Vilks Larsens.

—   Kas notiktu, ja es sāktu skaļi kliegt? — čukstus ievaicājos.

—   Tad būtu beigas, — viņš atbildēja. — Bet vai esat padomājis, kas notiktu tūlīt, tikko jūs paceltu balsi?

Iekams es paguvu izrādīt jel mazāko ziņkāri, viņš gorillas tvērienā bija jau sagrābis mani aiz rīkles un, muskuļiem tikko jaušami ietrīsoties, ļāva man saprast, ka, mazliet piespiežot, viņš bez pūlēm nolauztu man sprandu. Nākamajā mirklī viņš palaida mani vaļā, un mēs atkal vērojām «Maķedonijas» ugunis.

—   Bet ja es iekliegtos? — Moda jautāja.

—   Jūs man pārāk labi patīkat, lai nodarītu jums sāpes, — viņš klusi atteica, un balsī bija tāds glāsmains maigums, ka es sarāvos. — Bet labāk nedariet vis tā, jo tai pašā mirklī es tik un tā aplauzīšu misteram van Vei- denam sprandu.

—   Tad es viņai atļauju kliegt, — es izaicinoši sacīju.

—   Šaubos, vai jūs būtu ar mieru upurēt amerikāņu literatūras korifeju, — viņš ņirdzīgi attrauca.

Vairāk nerunājām ne vārda, taču bijām jau tā saraduši, ka iestājies klusums mūs nesamulsināja; kad sarkanās un baltās ugunis izzuda tālumā, atgriezāmies kajītē un turpinājām pārtrauktās vakariņas.

Viņi atkal sāka skaitīt dzejoļus, un Moda norunāja Dausona «Impenitentia ultima». Viņa to skandēja skaisti, taču es nevēroju viņu, bet gan Vilku Larsenu. Mani satrieca jūsma viņa skatienā, ar kādu viņš raudzījās uz Modu. Viņš bija kā apburts, un es pamanīju viņa lūpas neapzināti kustamies līdzi un veidojam vārdu pēc vārda, tikko viņa tos izteica. Kad viņa bija nonākusi līdz vārsmai

Būs viņas acis mana gaisma, kad saule mūža rietā dzisis, Būs alta stīga viņas balsī man dzīves skaņa pedejā *, —

viņš iekrita vidū.

—   Jums pašai balss skan kā vijole, — viņš dobji sacīja, un viņa acīs zvāroja zelta dzirkstis.

Es būtu varējis iekliegties aiz prieka par viņas savaldību. Balsij neiedreboties, viņa norunāja beigu vārsmu un tad nemanot ievirzīja sarunu mazāk bīstamā gultnē. Visu laiku, kamēr es sēdēju kā apmāts, piedzērušo ālēšanās skanēja cauri kajītes sienai, vīrs, no kura es baidījos, un sieviete, ko mīlēju, runāja un runaja bez mitas. Galds netika novākts. Acīm redzot, matrozis, kas strādāja Magridža vietā, bija pievienojies saviem biedriem rufē. .

Ja Vilks Larsens jel kad bija juties pacelts dzīves aug- stakā viļņa galotnē, tad tas bija šajā brīdī. Laiku pa laikam atvairīju pats savas domas, lai paklausītos viņā, un klausījos ar apbrīnu, uz mirkli viņa izcilā intelekta pārmākts un kaismīgā spēka savaldzināts, jo viņu bija pārņēmusi dumpinieka kaisle. Saruna neizbēgami novirzījās uz Miltona Luciferu, un dedzība, ar kādu Vilks Larsens analizēja un interpretēja šo veidolu, atklāja viņa paša spēcīgo talantu. Neviļus salīdzināju viņu ar Tēnu, kaut gan zināju, ka viņš nekad nav pat dzirdējis par šo spožo, bet bīstamo domātāju.

—   Viņš cīnījās par zaudētu lietu un nebaidījās dieva dusmības, — sacīja Vilks Larsens. — Pat ellē izraidīts, viņš palika neuzveikts. Trešo daļu dieva eņģeļu viņš aizveda sev līdzi, bezbailīgi sacēla cilvēkus pret dievu, pārvilkdams savā pusē un nolemdams ellei lielāko tiesu cilvēku dzimuma paaudžu paaudzēs. Kādēļ viņu padzina no debesīm? Vai viņš bija mazāk drosmīgs nekā dievs? Mazāk lepns? Mazāk dižens domās? Nē! Tūkstoškārt nē! Dievs bija varenāks — kā viņš pats sacīja, — varenāks tikai ar pērkona spēku. Bet Lucifers bija svabads gars. Kalpot viņam nozīmētu iet bojā. Viņš labāk gribēja ciest un būt brīvs nekā dzīvot laimībā, padevīgi vergojot. Viņš negribēja vergot dievam. Viņš negribēja vergot nevienam. Viņš nebija šaha figūra. Viņš stingri stāvēja pats uz savam kājām. Viņš bija personība.

—   Pirmais anarhists, — Moda pasmējās, pieceldamās un gatavodamās doties uz savu kajīti.

—      Tad ir labi būt anarhistam! — viņš iesaucās. Arī viņš bija piecēlies un, nostājies pretī Modai, kas vel kavējās pie savas kajītes durvīm, turpināja:

Te beidzot brīvi mēs. No posta vietas šīs Pat Visuaugstais savā greizsirdībā Mūs neizdzīs. Te varam valdīt droši. Jo tikai valdīt vērts. Kaut pašā peklē. Man izvēlēties ļauts? Tad simtreiz labāk Es elle saimnieks nekā paradīzē kalps.* —

Tas bija stipra gara izaicinājuma sauciens. Vārdi vēl triseja telpā, kamēr viņš stāvēja, viegli šūpodamies, starojošu bronzas krāsas seju, valdonīgi paceltu galvu, zeltā dzirkstošām, vīrišķīgām, ārkārtīgi vīrišķīgām un glāstoši maigām acīm noraudzīdarnies uz Modu, kas bija apstājusies pie durvīm.

Viņas acīs atkal pavīdēja neizsakāmās, nepārprotamās šausmas, un viņa gandrīz čukstus teica:

—  Jūs pats esat Lucifers.

Durvis aizvērās, un viņa pazuda kajītē. Vilks Larsens brītiņu nolūkojās viņai pakaļ un tikai tad atjēdzies pievērsās man.

—   Es stāšos Luisa vietā pie stūres, — viņš īsi noteica, — un pusnaktī pasaukšu nomaiņai jūs. Tagad ejiet nogu- lēties!

Viņš uzmauca rokās dūraiņus, uzlika galvā cepuri un kāpa augšup pa trapu, bet es paklausīju viņa padomam un devos gulēt. Pats nezinu, kādēļ, it kā sekodams noslēpumainam mudinājumam, neizģērbos, bet apgūlos ar visām drēbēm. Kādu brīdi paklausījos mednieku kajītes trokšņos un domāju par mīlestību, kas bija atnākusi pie manis kā brīnums; taču, dzīvojot uz «Gara», mans miegs bija kļuvis veselīgs un ciešs, tādēļ drīz vien dziedāšana un klaigas izgaisa, acis man aizvērās un apziņa iegrima miega nemaņā.

Nezinu, kas mani atmodināja, bet atjēdzos, kad biju jau pietraucies kājas, izlēcis no kojas, pilnīgi atmodies, un sirds man drebēja briesmu nojausmā, it kā dzirdējusi taures saucienu. Atgrūdu durvis vaļā. Kajītes lampa bija nogriezta pavisam zemu. Ieraudzīju Modu, savu Modu cīnāmies un pretojamies Vilka Larsena dzelžainajām skavām. Redzēju veltīgās pūles, kā Moda, atspiedusi pieri pret viņa krūtīm, mēģināja izrauties. To ieraudzījis, es nevilcinādamies lēcienā metos uz priekšu.

Belzu viņam ar dūri sejā, tikko viņš pacēla galvu, bet sitiens iznāca vārgs. Viņš ierēcas mežonīgi kā zvērs un ar roku atgrūda mani nost. Tas bija niecīgs grūdiens, viegls pavēziens ar plaukstu, tomēr trieciens bija tik spēcīgs, ka es atsprāgu atpakaļ, kā no katapultas izšauts. Atsitos pret Magridža bijušās kajītes durvīm, tā ka durvju dēļi sašķīda šķēpelēs. Uzsvempos kājās, ar pūlēm izlīdu no izlauzto durvju paliekām, nejuzdams nekādu sāpju. Apzinājos vienīgi pārvarīgo niknumu. Laikam arī es skaļi ierēcos, izraudams nazi, kas man karājās pie sāniem, un lēcu pa otram lāgam uz priekšu.

Bet pa to laiku kaut kas bija noticis. Viņi stāvēja gabaliņu viens no otra. Es jau pacēlu roku ar nazi, tomēr vēl nedūru. Mani pārsteidza dīvainā pārmaiņa. Moda bija atspiedusies pret sienu un aizsargādamās pastiepa roku uz priekšu; bet viņš atstreipuļoja nost — kreiso plaukstu pie pieres, aizsegdams acis un ar labo dīvainā nedrošībā taustīdamies visapkārt. Roka atdūrās pret sienu, un viss viņa augums šķita paužam fizisku atvieglojumu, sajūtot šo pieskārienu, it kā viņš būtu atkal atradis pamatu zem kājām, savu vietu telpā un kaut ko stingru, pret ko atbalstīties.

Taču tad manī atkal uzbrāzmoja traks niknums. Zibens spožumā manā apziņā atplaiksnīja visas mokas un pazemojumi, ko no viņa rokas biju cietis es un ko bija cietuši citi, atplaiksnīja atziņa, cik drausmīgi jau ir tas vien, ka šis cilvēks dzīvo pasaulē. Metos viņam virsu kā akls, kā bez prāta un iegrūdu nazi viņam pleeā. Tomēr sapratu uzreiz, ka esmu viņu tikai ieskrambājis, jo jutu asmeni noslīdam gar lāpstiņu, tādēļ pacēlu roku ar nazi, lai durtu nāvējoši.

Bet Moda, kas bija redzējusi, kā duru pirmo reizi, iesaucās:

—   Neduriet! Lūdzu, neduriet!

Uz mirkli nolaidu pacelto roku, tikai uz mirkli. Tad nazis atkal nozibēja gaisā — un Vilks Larsens būtu bijis pagalam, ja viņa nebūtu iespraukusies vidū. Viņa apskāva mani abām rokām, un viņas mati pieskārās man pie vaiga. Jutu iešalkojamies asinis kā nekad agrāk, bet reizē ar to arī niknums uzbrāzmoja spēcīgāk. Viņa drosmīgi palūkojās man acīs.

—  Manis labad, — viņa lūdzās.

—  Jūsu labad es viņu nogalināšu! — saucu, cenzdamies atbrīvot rokas, nenodarot viņai sāpes.

—   Nomierinieties! — viņa sacīja, viegli uzlikdama pirkstus man uz lūpām. Es būtu tos noskūpstījis, ja vien uzdrošinājies, pat šajā brīdī, neprāta dusmās, to pieskāriens bija tik burvīgs, tik burvīgs. — Lūdzu, lūdzu, — viņa lūdzās un ar šiem vārdiem mani atbruņoja, un vēlāk es sapratu, ka ar tiem viņa mani atbruņos vienmēr.

Es atraisījos no viņas, atkāpos un iebāzu nazi makstī. Palūkojos uz Vilku Larsenu. Viņš joprojām turēja kreiso roku pie pieres. Plauksta aizsedza acis. Galvu viņš bija noliecis. Likās, viņš kļuvis pavisam šļaugans. Augums gurnos iegurnis, platie pleci nošļukuši un sakumpuši uz priekšu.

—   Van Veiden! — viņš aizsmacis uzsauca, un balsī skanēja izbailes. — O, van Veiden, kur jūs esat?

Paskatījos uz Modu. Viņa nekā neteica, tikai pamāja ar galvu.

—   Esmu šeit, — es atbildēju, pieiedams viņam klāt. — Kas noticis?

—   Palīdziet man kaut kur atsēsties, — viņš sacīja tai pašā aizsmakušajā, iztrūcinātajā balsī. — Esmu slims, ļoti slims, Kumpi, — viņš sūdzējās, palaizdams vaļā manu roku, kas viņu balstīja, un atslīga uz krēsla.

Viņš nolaida galvu uz galda un aizsedza to ar plaukstām. Brīžiem viņš it kā sāpēs sašūpojās šurp un turp. Reiz, kad viņš mazliet pacēla galvu, ieraudzīju uz pieres pie matu saknēm lielas sviedru lāses.

—  Esmu slims, ļoti slims, — viņš vairāk reižu atkārtoja.

—   Kas jums kait? — es vaicāju, uzlikdams roku viņam uz pleca. — Kā lai jums palīdzu?

Bet viņš aizkaitināts nokratīja manu roku, un es labti brīdi stāvēju klusēdams viņam blakus. Moda apjukusi un nobijusies raudzījās uz mums. Mēs nespējām iedomāties, kas ar viņu noticis.

—   Kumpi, — viņš beidzot ierunājās, — gribu tikt savā kojā. Padodiet man roku! Pēc brītiņa viss būs kārtībā. Droši vien atkal nolādētās galvas sāpes. Tā jau baidījos, ka uznāks. Man likās… nieki, pats nesajēdzu, ko runāju. Palīdziet man tikt līdz gultai!

Taču, kad biju viņu apguldījis, viņš a.tkal paslēpa galvu

plaukstās, aizsegdams acis, un, pagriezies uz iešanu, izdzirdu viņu murminām:

—   Esmu slims, ļoti slims.

Kad atgriezos pie Modās, viņa jautājot palūkojās uz mani. Es papurināju galvu un sacīju:

—       Ar viņu kaut kas ir atgadijies. Es tikai nezinu, kas īsti. Viņš ir gluži nevarīgs un, man šķiet, pirmo reizi mūžā nobijies. Tas droši vien noticis pirms naža dūriena, kas viņu tikai ieskrambāja. Jums taču vajadzēja redzēt, kas ar viņu notika.

Viņa papurināja galvu.

—       Es nekā neredzēju. Man tas ir tikpat neizprotami. Viņš piepeši palaida mani vaļā un aizstreipuļoja. Bet ko mēs darīsim? Ko lai es iesāku?

—   Lūdzu, pagaidiet, kamēr atgriezīšos, — es atbildēju.

Uzkāpu uz klāja. Luiss stāvēja pie stūres.

—       Ej uz rufi un liecies uz auss, — es teicu, pārņemdams stūres ratu.

Viņš nelikās divreiz lūgties, un es paliku viens uz «Gara» klāja. Cik klusi mācēdams, satinu topburu, nolaidu klīveri un štagburu, pārliku klīveri uz kreisā borta halzi un līdz galam pievilku grotburas šoti. Tad nokāpu lejā pie Modās. Pieliku pirkstu pie lūpām par klusēšanas zīmi un iegāju Vilka Larsena kajītē. Viņš gulēja tāpat, kā biju viņu atstājis, tikai galva mētājās no vienas puses uz otru, gandrīz vai raustījās.

—   Vai varu kaut ko jūsu labā izdarīt? — es jautāju.

Sākumā viņš neatbildēja, bet, kad es jautājumu atkārtoju, atteica:

—   Nē, nē. Man ir labi. Atstājiet mani mierā līdz rītam!

Taču, pagriezies uz ārā iešanu, es ievēroju, ka viņš

atkal sāk nemierīgi mētāt galvu. Moda mani pacietīgi gaidīja, un es ar līksmi sirdī skatīju viņas karaliski pacelto galvu un mirdzošās, rimtās acis. Rimtas un nesatricināmas kā viņas dvēsele.

—       Vai esat ar mieru uzticēt man savu dzīvību un kopā ar mani doties apmēram sešsimt jūdžu tālā jūras braucienā? — es jautāju.

—       Jūs gribat teikt? … — viņa vaicāja, un es sapratu, ka viņa uzminējusi pareizi.

—       Jā, tieši to es gribu teikt, — es atbildēju, — mums neatliek nekas cits kā bēgt projām laivā.

—   Tas ir, man neatliek nekas cits, — viņa pārlaboja.

— Jūs varat arī turpmāk paiikt šeit tikpat droši ka līdz šim.

—  Nē, mums abiem vienīgais glābiņš ir laivā doties projām, — es ar uzsvaru atkārtoju. — Lūdzu, saģērbieties tūliņ, cik silti vien varat, un sasaiņojiet visu, ko gribat paņemt līdzi!

Un pasteidzieties, — es vēl piebildu, kad viņa pagriezās, lai ietu uz savu kajīti.

Noliktava atradās tieši zem mesas, un, atvēris lūku grīdā un apbruņojies ar sveci, es norāpos lejā un sāku pārbaudīt krājumus. Galvenokārt izraudzījos konservus, un, kad biju galā, man pretī pastiepās divas palīdzīgas rokas, kas saņēma visu, ko sniedzu augšup.

Strādājām klusēdami. Es pievācu no kantīnes arī segas, dūraiņus, eļļas drēbes, zīdvesterus un citas vajadzīgas mantas. Alūs gaidīja grūts pārbaudījums — ar vieglu laivu laisties bangu sakultajā jūrā, tātad katrā ziņā jānodrošinās pret aukstumu un samirkšanu.

Drudžaina steigā stiepām savu laupījumu uz klāja un sakrāvām to kuģa vidū, strādājām tādā tempā, ka Moda, kas droši vien nebija pārāk spēcīga, pilnīgi sagura un bija spiesta atsēsties uz trapa pakāpiena pie pūpes noka- res. Tomēr ari tas nelīdzēja, un viņa, rokas izpletuši, atgūlās augšpēdu uz cieta klaja, atlaid mādama visu augumu. Atcerējos, ka arī mana masa mēdza darīt tāpat, un sapratu, ka drīz viņa atgūs spēkus. Apsvēru, ka būs vajadzīgi arī ieroči, un iegāju Vilka Larsena kajītē, lai paņemtu viņa bisi un šauteni. Uzrunāju viņu, bet viņš nekā neatbildēja, kaut gan nebija aizmidzis un vēl joprojām šūpoja galvu.

—  Ardievu, Lucifer, — es pie sevis nočukstēju, klusi aizvērdams durvis.

Nākamais darbs bija sagādat munīciju, tas nenācās grūti, kaut arī vajadzēja pēc tās nokāpt mednieku kajītē. Tur mednieki glabāja patronu kastes, ko ņēma līdzi laivā, un turpat, tikai pāris soļu no dzīrotājiem, es pievācu divas kastes.

Pēc tam vajadzēja nolaist laivu. Tas nav viegls darbs vienam cilvēkam. Atraisījis curiņus, es vispirms pievilku priekšējo taļļu, tad pakaļējo, izgriežot laivu pār bortu, pēc tam par pēdas tiesu atlaidu pamīšus vienu un otru taļļu, līdz laiva palika karājamies virs ūdens pie šonera sāniem. Pārliecinājos, vai laivā ir visi vajadzīgie airi, dulli un buras. Ārkārtīgi svarīgi bija nodrošināties ar dzeramo ūdeni, un es tādēļ savacu muciņas no visām laivām. Tā kā uz kuģa bija pavisam deviņas laivas, tad ūdens mums būs papilnam un balasts arī, kaut gan, no otras puses, iedomājos, ka, tik bagātīgi apgacladamies ar visu, varbūt biju piekrāvis laivu pārāk pilnu.

Kamēr Moda man sniedza pārtikas krājumus un es tos krāvu laivā, no rufes uz klaja iznāca kāds matrozis. Viņš brīdi pastāvēja pie rcliņa vēja puse (mēs laivu bijām nolaiduši aizvēja pusē), tad lēnām aizgaja līdz kuģa vidum un atkal apstājās, pagriezis seju pret vēju, ar muguru pret mums. Laivas dibenā sakņupis, dzirdēju pats savas sirds pukstus. Moda bija pieplakusi pie klaja un gulēja nepakustēdamās reliņa ēnā. Bet matrozis pat nepagriežas uz mūsu pusi, izstaipījās, skaļi nožāvājās, tad aizgaja atpakaļ uz kuģa priekšgalu un ienira lūka.

Vēl pagāja dažas minūtes, līdz bijām visu iekrāvuši, tad es nolaidu laivu ūdenī. Kad palīdzēju Modai pārrāpties pār reliņu un sajutu cieši piekļautu viņas augumu, es tikko spēju novaldīties, neiesaucies: «Es tevi mīlu! Es tevi mīlu!» Patiesi, Hamfrijs van Veidens beidzot iemīlējies — es nodomāju, juzdams viņas pirkstus savā rokā. Ar vienu roku turējos pie reliņa, kamēr ar otru nolaidu viņu laivā, un šajā mirklī ar lepnumu apjautu savu spēku. Šāda spēka man nebija pirms pāris mēnešiem, nebija tajā dienā, kad, atvadījies 110 Cariija Fjūreseta, devos liktenīgajā braucienā ar «Martinesu».

Kad vilnis pacēla laivu, Moda ar kājām aizsniedza laivas dibenu un es palaidu viņu vaļā. Atbrīvojos no taļļām un ielēcu pie viņas. Nekad savā mūžā nebiju airējis, bet tagad ieliku airus dullos un ar milzīgu piepūli atīros no «Gara». Pēc tam sāku rīkoties ar buru. Daudzreiz biju redzējis airētājus un medniekus uzvelkam buru, bet pats to mēģināju pirmoreiz. Ko viņi paspēja divās minūtēs, tas man prasīja visas divdesmit, taču beidzot tomēr izdevās buru uzvilkt un nostiprināt un ar stūres irkļa palīdzību iegriezt vējā.

—   Tur, tieši mums pretim, ir Japāna, — es ieteicos.

—  Hamfrij van Veiden, — viņa sacīja, — jūs esat drosmīgs vīrs.

—   Nieki, — es attraucu, — bet jūs gan esat drosmīga

sieviete.

Ka norunājuši, reizē pagriezām galvu, lai vēlreiz paraudzītos uz «Garu». Šonera zemais korpuss vēja pusē cē)ās un grima viļņos; buras tumsā tik tikko bija saredzamas; piesietais stūres rats iečīkstējās ikreiz, kad pa stūri iesita vilnis; tad kuģa apveidi un trokšņi izgaisa naktī un mēs bijām vieni paši tumšajā jūrā.

XXVII NODAĻA

Rīts atausa pelēks un dzestrs. Laiva gāja pie spirgta vēja, un kompass rādīja, ka esam uzņēmuši pareizo kursu uz Japānu. Kaut arī man rokā bija biezi dūraiņi, pirksti tomēr stinga un sāpēja no ciešā tvēriena, ar kādu vajadzēja turēt stūres irkli. Sals koda kājās, un es nepacietībā cerēju, ka uzspīdēs saule.

Turpat man priekšā laivas dibenā gulēja Moda. Vismaz viņa nesala, jo bija ievīstīta biezās segās. Virsējo segu biju pārvilcis viņai pār seju, lai to pasargātu no nakts dzestruma, tā ka redzēju vienīgi tikko jaušamus auguma apveidus un gaišbrūnos matus, kas bija izspraukušies no apsega un sabiruši pilni rasas pilienu no miklā gaisa.

Es ilgi noraudzījos uz viņu, nenolaizdams acu no tā mazumiņa, kas bija saredzams, kā cilvēks raugās uz lielāko dārgumu pasaulē. Mans skatiens laikam bija tik neatlaidīgs, ka viņa zem segām beidzot sakustējās, atmeta virsējā apsega malu un uzsmaidīja man, kaut arī acis vēl bija miega pilnas.

—  Labrīt, mister van Veiden, — viņa sacīja. — Vai varat jau saskatīt zemi?

—  Nē, — es atteicu, — bet mēs tai tuvojamies ar apmēram sešu jūdžu ātrumu stundā.

Viņa vīlusies saviebās.

—  Bet tas tomēr ir simt četrdesmit četras jūdzes diennaktī, — centos viņu uzmundrināt.

Viņas seja atplauka.

—   Un cik jūdžu mums jānokuģo?

—   Sibīrija atrodas tur, — es sacīju, norādīdams uz rietumiem. — Bet dienvidrietumos, savas jūdzes sešsimt no Šejienes, ir Japāna. Ja pieturētos šis pats vējš, mēs varētu tur nokļūt piecās dienās.

—   Bet ja nu uznāk vētra? Vai laiva izturēs?

Viņa prata cilvēkam lūkoties acīs tā, ka vajadzēja runāt patiesību, un tā viņa arī šoreiz, izteikusi jautājumu, lūkojās manī.

—   Tad tai jābūt ļoti stiprai vētrai, — es vilcinādamies atteicu.

—   Bet ja nu uznāk ļoti stipra vētra?

Es palocīju galvu.

—   Kuru katru brīdi var gadīties, ka mūs uzņem kāds roņu mednieku šoneris. To šajā okeāna daļā ir papilnam.

—   Ai, jūs taču esat galīgi nosalis! — viņa iesaucās. — Jūs trīcat. Nemēģiniet liegties, jūs esat nosalis. Un es gulēju silta kā pīrādziņš.

—   Nesaprotu, ko mums būtu līdzējis, ja arī jūs būtu sēdējusi nomodā un salusi, — es smiedamies sacīju.

—   Līdzēs gan, kad es iemācīšos stūrēt, un to es katrā ziņā izdarīšu.

Viņa piecēlās sēdus un sāka posties. Galvu sapurinājusi, viņa atlaida vaļā matus, kas pajuka kā brūns mākonis, aizsegdams seju un plecus. Dārgais, valgais brūno matu vilnis! Man gribējās tos noskūpstīt, paslidināt caur pirkstiem, paslēpt tajos seju. Kā apburts raudzījos uz viņu, līdz laiva izgriezās no vēja un sašļukusi bura man atgādināja, ka esmu pametis novārtā savu pienākumu. Tādam ideālistam un rornantiķim, kāds vienmēr esmu bijis, par spīti savam analītiskajam prātam, līdz šim bija tikai miglains priekšstats par mīlestības fizisko pusi. Allaž biju iedomājies, ka vīrieša un sievietes mīla ir gara radniecība, garīga saite, kas saista viņu dvēseles. Aliesīgām attiecībām manā iztēlē par mīlu bija ļoti nenozīmīga loma. Taču tagad piedzīvoju burvīgo mācību, ka dvēsele at- klajas, izpaužas ar miesas starpniecību, ka, paskatoties uz mīļotās matiem, tos sajūtot, tiem pieskaroties, var atklāt viņas dvēseles elpu, valodu un būtību tāpat, kā raugoties viņas acu mirdzumā un klausoties domās, kas plūst no viņas lūpām. Gars pats par sevi taču ir netverams, kaut kas, ko var vienīgi iedomāties, bet kas nespēj pats sevi apliecināt. Jehova ir antropomorfisks tikai tādēļ, ka tiek apliecināts jūdiem saprotamā veidā; izraēlieši izveidojuši viņu pēc sava ģīmja un līdzības, iztēlojas viņu kā mākoni, kā ugunsstabu — tveramu, fizisku būtni, ko viņu prāts spēj aptvert.

Tā nu es lūkojos uz Modās gaišbrūnajiem matiem un, ap tiem tīksminādamies, uzzināju par mīlestību vairāk, nekā man jel kad bija iemācījuši dzejnieki un dziedoņi ar savām dziesmām un sonetiem. Negaidot ar strauju kustību viņa atmeta matus atpakaļ, un parādījās viņas smaidošā seja.

—   Kādēļ sievietes pastāvīgi nevalkā matus vaļā? — es jautāju. — Tā taču ir daudz skaistāk.

—  Ja vien tie tik drausmīgi nopinkotos, — viņa smējās. — Ta! Nu esmu pazaudējusi vienu no savām dārgajām matadatām!

Es atkal biju pametis novārtā laivu, bura atkal plandījās vējā, jo es sajūsmā ne mirkli nespēju novērst acu 110 viņas, karnēr viņa segu jūklī meklēja matadatu. Jutos priecīgi pārsteigts par viņas sievišķību, un katra kustība, katra sievišķības izpausme viņā mani ielīksmoja. Sava iztēle biju viņu uzcēlis pārāk augstu pari visam cilvēciskajam, augstu pari pats sev. Biju iztēlojies viņu par dievībai līdzīgu būtni, kam nedrīkst tuvoties. Tādēļ jūsmīgi apsveicu pat vissīkāko iezīmi, kas norādīja, ka galu galā viņa tomēr ir tikai sieviete, piemēram, kustību, ar kādu viņa atmeta atpakaļ matus, vai matadatas meklēšanu. Viņa bija sieviete no manas cilts, tāds pats šīspa- saules radījums ka es, un es sapratu, ka starp mums iespējama vīrieša un sievietes brīnišķīgā tuvība, tāpat kā bijība un cieņa, ko izjutīšu pret viņu mūžam.

Atradusi matadatu, viņa klusi, priecīgi iesaucās, kas man šķita burvīgi, un es varēju atkal nopietnāk pievērsties stūrēšanai. Izdarīju eksperimentu — piesēju un ieķī- 1 ej li stūres irkli, līdz laiva sāka turēties pareizajā virziena bez manas palīdzības. Brīžiem gan tā pārāk cieši iegriezās vējā vai parak daudz izgriezās no tā, taču vien- rner pati no sevis atkal atgriezās atpakaļ un vispār uzvedas diezgan ciešami.

—   Un tagad paēdīsim brokastis, — es sacīju, — bet pirms tam jums jāsaģērbjas siltāk.

Izvilku biezu, no segas auduma šūdinātu kreklu, gluži jaunu no kuģa kantīnes. Audums bija biezs un blīvs, es to pazinu un zināju, ka tas ir izturīgs pret mitrumu un nesamirks, kaut lītu vairākas stundas no vietas. Kad viņa bija uzvilkusi kreklu, apmainīju naģeni, kas viņai bija galva, pret zīdvesteri, kurš bija pietiekami liels, lai nosegtu matus un, ja malu nolaida uz leju, arī kaklu un ausis. Iznākums bija apburošs. Viņai bija seja, kas nezaudē pievilcību nekādos apstākļos. Nekas nespēja sabojāt tas cēlo ovālu, pareizos, klasiskos vaibstus, smalkos uzacu lokus un lielās, brūnās acis ar dzidro un rimto, dievišķīgi rimto skatienu.

Tajā mirklī uzpūta spēcīga vēja brāzma. Vējš sagrāba laivu tieši tad, kad tā slīpi šķēla viļņa virsotni. Laiva strauji pārslīdēja tam pāri, iegrimdama līdz pašām malām jūra un piesmeldamās apmēram par spaiņa tiesu ar ūdeni. Es pametu konservu kārbu, ko patlaban taisījos atvērt, metos pie buras un tikko paguvu to atlaist. Bura sāka plandīties, un laiva atkal iegriezās vējā. Vēl brītiņu paregulējis buru, iegriezu laivu pareizajā kursā un varēju turpināt gatavošanos brokastīm.

—  Liekas, darbojas itin labi, kaut gan es no navigācijas nekā nejēdzu, — Moda sacīja un atzinīgi palocīja galvu, vērodama manu stūres ierīci.

—   Bet tā ir derīga vienīgi tad, kad burājam pie vēja,— es paskaidroju. — Tiklīdz sāksim iet ar vēju, pilnu vai pusvēju, man vajadzēs pašam stūrēt.

—   Jāatzīstas, es no tā visa neka nesaprotu, — viņa sacīja, — bet saprotu, ko esat nodomājis, un tas man nepatīk. Jūs nevarat stūrēt augu diennakti. Tādēļ ceru, ka tūliņ pēc brokastīm man būs pirmā mācību stunda. Un tad jums būs jānolickas pagulēties. Mēs sadalīsim maiņas tieši tāpat, kā dara uz kuģa.

—    Nesaprotu, kā lai jūs apmācu, — es pretojos. — Es jau pats tikko sāku mācīties. Jūs bijāt neapdomīga, man uzticoties, jo ar laivām man nav ne mazākās pieredzes. Šī ir pirmā reize, kad vispār atrodos laiva.

—   Tad mācīsimies kopa, ser. Un, tā ka jūs esat praktizējies visu nakti, tad paradīsiet ari man, ko esat iemācījies. Un nu pie brokastīm! Ak dieviņ! Kāda ēstgriba rodas svaigā gaisā!

—   Kafijas mums nebūs, — es ar nožēlu sacīju, pasniegdams viņai ar sviestu apziestu galēti un šķēli konservētas mēles. — Un murns nebūs ne tējas, ne zupas, nekā silta, iekams kaut kur nepiestāsim krastā.

Pēc vienkāršajām brokastīm, kurām uzdzērām virsū pa krūzītei auksta ūdens, Moda sāka mācīties stūrēt. Viņai visu ierādīdams, labu daļu iemācījos arī pats, kaut gan pamatā izmantoju zināšanas, ko biju ieguvis, burādams ar «Garu» un noskatīdamies laivu stūrmaņu rīcībā. Viņa bija vērīga skolniece un drīz vien iemācījās noturēt kursu, pieskaņoties vējam un nepieciešamības gadījumā atlaist buru.

Acīm redzot, nogurusi no neierastā darba, viņa nodeva stūres irkli man. Es biju segas salocījis, bet viņa tagad no jauna izklāja tās laivas dibenā. Kad viss bija sakārtots, viņa teica:

—  Un nu, ser, gultā! Jūs gulēsiet līdz lenčam, tas ir, līdz pusdienām, — viņa pārlaboja, atcerēdamās dienas iedalījumu uz «Gara».

Kas man atlika? Viņa nepiekāpās un sacīja: — Lūdzti, lūdzu, — un es tūliņ paklausīgi atdevu viņai irkli. Izjutu neizsakāmu tīksmi, kad ieritinājos segās, ko bija paklājušas viņas rokas. Viņai raksturīgais miers un savaldība šķita ieplūduši arī segās, jo mani tūliņ pārņēma liega sapņainība un labsajūta; kādu brīdi vēl redzēju ovālu seju un brūnas acis zvejnieku cepures ietvarā te paceļamies pret palso debess fonu, te noslīdam līdz tumšpelēkajai jūrai, un tad es ielaidos miegā.

Palūkojos pulkstenī. Tas rādīja vienu. Biju nogulējis septiņas stundas! Un viņa bija stūrējusi septiņas stundas! Kad gribēju pārņemt stūres irkli, man vispirms vajadzēja atliekt viņas sastingušos pirkstus. Viņas spēka rezerves bija pilnīgi izsmeltas, un viņa pat nespēja izkustēties no vietas. Man nācās pamest buru, palīdzēt viņai tikt līdz guļvietai un berzējot atdzīvināt nosalušās rokas.

—  Esmu tā nogurusi, — viņa, dziļi elpu ievilkusi, nopūtās un ļāva galvai gurdi noslīgt.

Taču nākamajā mirklī viņa izslējās.

—  Tikai nebarieties, neuzdrošinieties mani rāt! — viņa tēlotā izaicinājumā iesaucās.

—  Ceru, ka mans vaigs neizskatās bargs, — es nopietni atbildēju, — es nepavisam neesmu dusmīgs.

—  N-nē, — viņa apstiprināja, — bargs tas nav, tikai pārmetumu pilns.

—   Tātad mana seja ir atklāta, jo pauž tikai to, ko es jūtu. Jūs esat bijusi negodīga tiklab pret sevi, kā pret mani, Vai nu vairs varu jums nākamreiz uzticēties?

Viņas acīs atspoguļojās nožēla.

—  Es tā vairs nedarīšu, — viņa sacīja kā par nerātnību norāts bērns. — Apsolos …

—   Paklausīt, kā matrozis klausa kapteinim?

—  Jā, — viņa atbildēja. — Zinu, ka esmu rīkojusies negudri.

—   Jums jāapsola man vēl kaut kas, — es noriskēju.

—   Labprāt.

—   Ka pārāk bieži neteiksiet «lūdzu, lūdzu», jo ar to jūs pilnīgi graujat manu autoritāti.

Viņa piekrizdama jautri iesmējās. Arī viņa jau bija uztvērusi sava divkāršā «lūdzu» lielo varu.

—   Tas ir labs vārds… — es iesāku.

—  Tikai es nedrīkstu to pārlieku izmantot, — viņa mani pārtrauca.

Tad viņa vāri iesmējās, bet galva atkal gurdi noslīga sānis. Es vēl uz mirkli pametu stūri, lai siltāk ievīstītu viņas kājas un pārvilktu segas malu pāri sejai. Ak vail Nekāda spēcīgā viņa vis nebija. Noraizējies raudzījos uz dienvidrietumiem un domāju par sešsimt jūdzēm un grūtībām, kas mūs gaida, ja vien nebūs vēl kas ļaunāks par grūtībām. Jebkuru mirkli jūra var uzbangot vētrā un mūs iznīcināt. Un tomēr nejutu baiļu. Man nebija ticības mūsu gaužām apšaubāmajai nākotnei, un tomēr mani nemāca bailes. Viss beigsies labi, viss beigsies labi — es, pats sevi mierinādams, bez mitas atkārtoju.

Pēcpusdienā vējš kļuva stiprāks, savēla augstus viļņus, mētāja laivu un lika man pamatīgi nostrādāties. Bet lielie pārtikas krājumi un deviņas ūdens muciņas palīdzēja laivai noturēties viļņos un vējā, un es neievilku buru, kamēr man stāvoklis nešķita bīstams. Pēc tam noņēmu spritu, cieši satinu buras augšgalu — un mēs traucāmies tālāk ar buru, ko jūrnieki dēvē par «jēra kāju».

Pievakarē pamanīju pie apvāršņa tvaikoņa dūmus un sapratu, ka tas ir vai nu kāds krievu kreiseris, vai «Maķedonija», kas joprojām vajā «Garu». Saule nebija izni- rusi visu dienu, un bija neganti salts. Vakarā mākoņi sabiezēja vēl vairāk, vējš pieņēmās spēkā, tā ka, vakariņas ēdot, mēs abi ar Modu nenovilkām dūraiņus, turklāt es visu laiku stūrēju, iekozdams pa kumosam starp divām vēja brāzmām.

Kad satumsa, vējš un viļņi sāka svaidīt laivu tik spēcīgi, ka biju spiests ievilkt buru un sāku meistarot vētras enkuru. Biju dzirdējis medniekus runājam par šo ierīci, un to pagatavot nebija grūti. Satinis buru, sasēju to cieši kopā ar noņemto mastu, bomi, spritu un abiem rezerves airu pāriem un pārmetu pār laivas malu. Virvi piesēju pie laivas priekšgala, un enkurs, iegrimis ūdenī, gandrīz nemaz nepakļauts vējam, peldēja lēnāk par laivu. Tadā veidā tas vilka lejup laivas priekšgalu, neļāva tam celties augšup un turēja to vēja un viļņu virzienā — visdrošākajā stāvokli, lai paglabtos no apgāšanās, kad jūrā lieli viļņi.

—   Un tagad? — Moda jautri apvaicājās, kad darbs bija pabeigts un es atkal uzmaucu rokās dūraiņus.

—   Tagad mēs vairs nepeldam Japānas virzienā, — es atbildēju. — Dreifējam uz dienvidrītiem vai dienviddien- vidrītiem ar vismaz divu jūdžu ātrumu stundā.

—   Tas būtu tikai divdesmit četras jūdzes, — viņa secināja, — ja vējš visu nakti pieturas tik spēcīgs.

—   Jā, un tikai sirnt četrdesmit jūdžu, ja tas tāpat pūtīs trīs diennaktis.

—   Nepūtīs, — viņa drošā paļāvībā apgalvoja. — Gan tas sagriezīsies un saks pūst tā, kā vajag.

—   Jūrai nevar ticēt.

—   Bet vējam? — viņa dzīvi iesaucās. — Esmu dzirdējusi jus dziedam slavas dziesmas «krietnajiem pasātiem».

—   Kaut būtu paņēmis līdzi Vilka Larsena hronometru un sekstantu, — es sadrūmis sacīju. — Ja mēs burā- jam vienā virzienā, dreifējam otrā, bet straume mūs nes vēl kādā trešajā, tad rēķinādams nevar aprēķināt, kas tur iznāks. Drīz vien, apsvērdami savu atrašanās vietu, kļūdī- simies vismaz par piecsimt jūdzēm.

Taču tūliņ lūdzu Modai piedošanu un nosolījos vairs nepadoties izmisumam. Paklausīdams pierunāšanai, ļāvu viņai palikt sardzē līdz pusnaktij, — pašreiz pulkstenis rādīja deviņi, — tomēr, pirms likos gulēt, savīstīju viņu sega un vēl pārklāju pāri vaskadrānu. Iekritu caurā miega. Laiva lēkāja pār viļņu mugurām, dzirdēju bangas traucamies garām, un laivā visu laiku sitās sīkas ūdens šļakatas. Un tomēr nakts man nelikās baismīga salīdzinājumā ar tām, ko biju piedzīvojis uz «Gara», un salīdzinājumā ar tām, kas mums vēl varbūt būs jāpiedzīvo šajā rieksta čaumalā. Laivas dēļi bija trīsceturtdaļcollas biezi. Starp mums un jūras dibenu bija nepilnu collu bieza koka kārtiņa.

Un tomēr, droši varu to vēl un vēlreiz apgalvot, es nejutu baiļu. Nejutu vairs to nāves baiļu, kādās mani dzina Vilks Larsens un pat Tomass Magridžs. Modās Brūsteras ienākšana manā dzīvē bija mani it kā pārvērtusi. Mīlēt — es prātoju — ir labak un jaukāk, nekā tikt mīlētam, ja tas dzīvei piešķir vērtību, kuras dēļ nav grūti pat mirt. Mīlot kādu citu, es nedomāju vairs par sevi; un, kaut arī tas izklausās paradoksāli, tomēr nekad netiku tik kaisli vēlējies dzīvot kā tieši pašreiz, kad par savu dzīvību nebēdāju nenieka. Izdomāju, ka nekad manai dzīvei nav bijis tik daudz jēgas kā pašlaik; pirms iesnaudos, centos ar skatienu izurbties cauri tumsai, jo zināju, ka uz stūres sēdekļa atrodas Moda, modri vērodama putojošo jūru, ik mirkli gatava pasaukt mani palīgā.

XXVIII NODAĻA

Nav vajadzības atstāstīt visas mokas, ko izcietām mazajā laiviņā, kad dienām ilgi mūs dzenāja un mētāja, krustu šķērsu svaidīja pa okeānu. Spēcīgais vējš pūta no ziemeļrietumiem veselas divdesmit četras stundas, tad pierima un naktī uzbrāzmoja no dienvidrietumiem. Nu tas pūta mums tieši pretī, bet es izcēlu vētras enkuru, uzvilku buru un ievirzīju laivu vējā, uzņemdams kursu uz dienviddienvidaustrumiem. Bija vienalga, vai izraudzīties šo virzienu vai kursu uz ziemeļrietumiem-ziemeļicm, ko vējš arī būtu atļāvis; taču izšķirties par šo virzienu mani vilināja cerība uz siltāku gaisu un siltāku ūdeni dienvidos.

Pēc trim stundām — ļoti labi atceros, ka bija pusnakts un valdīja tāda tumsa, kādu nekad nebiju uz jūras pieredzējis, — vējš, vēl joprojām pūzdams no dienvidvakariem, pieņēmās negantā spēkā, un man atkal vajadzēja izmest vētras enkuru.

Atausa rīts, biju līdz nāvei pārguris, okeāns putoja baltās bangās, laiva slējās gandrīz stāvus gaisā un nira stāvus dzelmē. Mēs atradāmies par matu no boja ejas, jebkuru mirkli mūs varēja aprīt trakojošie viļņi. Putas un ūdens šaltis nemitīgi šļācās laivā tādā daudzumā, ka es smēlu vienā smelšanā. Segas bija pilnīgi samirkušas. Sausa bija tikai Moda, ievīstīta segās un eļļas jakā, gumijas zābakiem kājās un zīdvesteri galvā, nespēju nosargāt vienīgi viņas seju, rokas un vienu izspraukušos matu cirtu. Laiku pa laikam viņa paņēma no manis smeļamo trauku un, drosmīgi vētrai pretī turēdamas, smēla ūdeni un lēja to pāri laivas malai. Viss pasaulē ir relatīvs. Patiesībā tā bija tikai spēcīga vējpūta, bet mums, vieglajā laiviņā cīnoties par kailo dzīvību, ta likās īsta vētra.

Nosaluši un izmocījušies nocīnījāmies visu dienu, vējš cirtās sejā, baltās bangas grandot brāzās garām. Pienāca nakts, bet mēs neaizmigām. Atausa jauns rīts, bet vējš joprojām šaustīja mūsu sejas un baltās bangas grandot brāzās garām. Otrā naktī Moda, galīgi spēkus zaudējusi, iemiga. Apsedzu viņu ar eļļas jaku un brezenta gabalu. Apģērbs viņai bija samērā sauss, bet viņa bija aukstumā sastingusi. Baidījos, vai viņa maz pārcietīs šo nakti; bet atkal atausa diena, salta un drūma, ar apmākušos debesi, skaudru vēju un bangojošiem viļņiem.

Divas diennaktis nebiju aizvēris acu. Biju izmircis un nosalis līdz kaulam, jutos drīzāk miris nekā dzīvs. Viss ķermenis bija sastindzis no aukstuma un pārpūles, pārmocītie muskuļi neciešami sāpēja, kolīdz pakustējos, bet kustēties un darboties vajadzēja vienā gabalā. Un visu laiku vējš nesa mūs uz ziemeļaustrumiem, aizvien tālāk no Japānas pretī saltajai Beringa jūrai.

Un tomēr mēs bijām dzīvi un laiva vesela, kaut arī vēja brāzmas nepierima ne mirkli. Tieši pretēji — trešās dienas vakarā vējš vēl pieņēmās spēkā. Laivas priekšgals tā iecirtās kādā vilnī, ka ceturtdaļlaivas pieplūda ar ūdeni. Es smēlu kā neprātīgs. Odens smagums spieda laivu uz leju un laupīja tai peldētspēju. Vēl otrs tāds vilnis nozīmētu galu. Izsmēlis laivu, biju spiests paņemt brezenta gabalu, ar ko bija apsegta Moda, lai aizklātu ar to laivas priekšgalu. Labi, ka tā izdarīju, jo brezents aizsedza trešdaļu laivas priekšgala un trīs reizes turpmākajās stundās tas atsita lejup krītošo ūdens straumi, kad laivas priekšgals bija ietriecies vilnī.

Moda bija nožēlojamā stāvoklī. Nozilējušām lūpām viņa sakņupusi tupēja laivas dibenā, un pelēkbālā seja skaidri rādīja, cik viņai grūti. Tomēr acis drosmīgi raudzījās manī un lūpas teica drosmīgus vārdus.

Visnegantāk vētra laikam plosījās tajā naktī, taču es to vairs nepieredzēju. Sagumis laivas pakaļgalā pie stūres, biju iemidzis. Ceturtās dienas rītā vējš bija norimis līdz liegai vēsmai, jūra pamazām nomierinājās un atspīdēja saule. Ak, svētītā saulīte! Kā mēs gozējām savus izvārdzinātos augumus tās brīnišķīgajā siltumā, atdzīvojušies kā kāpuri vai rāpuli pēc vētras. Mēs atkal smaidījām, atkal jautri tērgājām un atkal sākām ar cerībām raudzīties nākotnē. Bet īstenībā stāvoklis bija ļaunāks nekā jebkad. No Japānas atradāmies tālāk nekā tajā naktī, kad aizbēgām no «Gara». Es varēju vienīgi aptuveni mēģināt uzminēt platuma un garuma grādus. Rēķinot, ka

vairāk nekā septiņdesmit stundu ilgajā vētrā bijām dreifējuši divas jūdzes stundā, mums vajadzēja būt aiznestiem vismaz simt piecdesmit jūdžu uz ziemeļaustrumiem. Bet vai šāds aprēķins bija pareizs? Ja nu ātrums bijis nevis divas, bet četras jūdzes stundā? šādā gadījumā atradāmies vēl otras simt piecdesmit jūdzes tālāk no mērķa.

Man nebija ne jausmas, kur mēs varētu būt, taču visticamāk likās, ka esam atkal nokļuvuši netālu no «Gara». Visapkārt bija daudz roņu, un es ik mirkli gaidīju parādāmies kādu roņu mednieku šoneri. Vienu mēs tiešām pamanījām pēcpusdienā, kad atkal uzpūta spēcīgāks ziemeļrietumu vējš. Bet svešais šoneris pazuda aiz apvāršņa, un mēs palikām atkal vieni jūras milzīgajā plašumā.

Piedzīvojām miglainas dienas, kad pat Moda zaudēja drosmi un neprata vairs pateikt neviena jautra vārda; piedzīvojām rāmas bezvēja dienas, kad slīdējām pa bezgalīgo, vienmuļo jūru, kas nospieda mūsu garu ar savu , neaptveramo lielumu, un apbrīnojām savu sīkstumu, jo bijām joprojām dzīvi un cīnījāmies par savu dzīvību; pienāca dienas ar krusu, vēja brāzmām un sniegputeņiem, kad nekādi nespējām glābties no aukstuma; un dienas ar ilgu, apnicīgu lietu, kad nolikām tukšās saldūdens muciņas zem pilošās buras.

Un tomēr mana mīla uz Modu kļuva aizvien spēcīgāka. Moda bija tik daudzpusīga, tik bagāta noskaņām. Taču visos mīļajos vārdos saucu viņu tikai domās. Lai arī atzīšanās mīlā man tūkstošiem reižu trīsēja uz lūpām, es sapratu, ka šis nav īstais laiks atzīties mīlestībā. Kaut vai tādēļ vien, ka vīrietis tādā brīdī, kad cenšas nosargāt sievieti un glābt viņas dzīvību, nedrīkst lūgt viņas mīlu. Stāvoklis prasīja lielu smalkjūtību ne tikai šajā ziņā vien, es lepojos, ka spēju izturēties, kā pieklājas; lepojos arī ar to, ka ne ar skatienu, ne rīcību neļāvu viņai nojaust manu mīlu. Mēs bijām labi biedri un kļuvām jo dienas jo labāki.

Visvairāk mani pārsteidza tas, ka Moda, šķiet, pavisam nepazina ne nedrošības, ne baiļu. Drausmīgā jūra, vieglā laiva, aukas, ciešanas, pamestība un vientulība, kas būtu varējusi iebiedēt daudz spēcīgāku sievieti, likās, viņu nebiedēja, kaut gan līdz šim viņa bija dzīvojusi aizvējā, dzīvojusi mākslai un pati bija veidota no uguns, rasas un rīta miglas, par miesu kļuvis gars, sievišķības maiguma, liegmes un pievilcības iemiesojums. Un tomēr es maldījos. Viņa izjuta drausmas un bailes, bet bija drosmīga. Bailes un šausmas mocīja viņu tāpat kā jebkuru sievieti, bet tās skāra vienīgi miesu. Viņas būtni pārvaldīja gars, spēcīgs gars, viņa bija it kā iemiesojusies dzīvības esence, rimta kā viņas rimtās acis un dziļi pārliecināta par savu neiznīcību visuma mūžīgajā mainībā.

Sākās atkal vētrainas dienas, kad vētra plosījās dienu un nakti, kad okeāns rēkdams draudēja mums ar baltās putās sakultu viļņu vāliem un mūsu laiviņu vējš svaidīja kā titāns ar milzu ķetnām. Un mūs nesa aizvien tālāk un tālāk uz ziemeļrītiem. Vienā šādā vētrā, tā laikam bija drausmīgākā no visām piedzīvotajām, es pametu gurdu skatienu uz aizvēja pusi, neba ko meklēdams, drīzāk paguris cīņā ar dabas spēkiem, mēmā lūgumā, lai tie pierim- stas un ļauj mums mazliet miera. Pirmajā mirklī nespēju ticēt tam, ko ieraudzīju. Droši vien no bezmiega dienām un naktīm un pārciestajām bailēm biju sajucis prātā. Pagriezu galvu atpakaļ un palūkojos uz Modu, lai pārliecinātos, ka atrodos laikā un telpā. Viņas mīļie, miklie vaigi, plīvojošie mati un drosmīgās, brūnās acis mani pārliecināja, ka ar manu redzi viss kārtībā. Vēlreiz pavēros aizvēja virzienā un atkal ieraudzīju jūrā izcilni — melnu, augstu un kailu blīvu, viļņu paisumu, kas sašķīda pie tās pamatnes, uzsitot augstu gaisā sakultas šļakatas, un tumšu, drūmu, draudīgu baltās putas ietītu krasta joslu stiepjamies dienvidaustrumu virzienā.

—  Moda! — es iesaucos. — Moda!

Viņa pagrieza galvu un arī ieraudzīja zemi.

—  Tā taču nevar būt Aļaska! — viņa iesaucās.

—  Diemžēl ne, — es atbildēju un tūliņ apvaicājos: — Vai mākat peldēt?

Viņa papurināja galvu.

—   Es ari ne, — sacīju. — Tātad mums jātiek krastā bez peldēšanas, jāsameklē kāda sprauga piekrastes klintīs, pa kuru varam iebraukt un izkāpt krastā. Bet mums jārīkojas ātri, ļoti ātri un — aukstasinīgi.

Runāju ar pārliecību, kuras man nemaz nebija, un viņa to zināja, jo palūkojās uz mani ar savu neatlaidīgo skatienu un sacīja:

—  Es vēl neesmu jums pateikusies par visu, ko esat manā labā darījis, bet…

Viņa vilcinoties apklusa, it kā meklēdama labākos vārdus pateicībai.

—   Nu? — es skadri noprasīju, jo man nepavisam nepatika klausīties viņas pateicībā.

—   Jūs gan varētu man palīdzēt, — viņa smaidīdama teica.

—   Nokārtot goda pienākumu pirms nāves? Neka tamlīdzīgai Mēs nemirsim! Mēs izcelsimies malā uz šīs salas, un vakars vēl nebūs pienācis, kad jau būsim drošā patvērumā.

Runāju šķietami bezbailīgi, taču pats neticēju nevienam savam vārdam. Tās tomēr nebija bailes, kas spieda mani melot. Es nejutu baiļu, kaut gan sapratu, ka mūs gaida droša nāve mutuļainajās bangās starp klintīm, kurām strauji tuvojāmies. Nebija ko domāt uzvilkt buru un mēģināt atrauties no krasta. Vējš laivu tūliņ apgāztu; tajā pašā mirklī viļņi to aprītu; turklāt bura bija aptīta ap rezerves airiem un iegremdēta jūrā laivas priekšgalā.

Kā jau teicu, mani nebiedēja paša nāve tur pārsimt jardu tālāk aizvēja pusē; bet mani šausmināja doma, ka Modai jāmirst. Savā nolādētajā iztēlē redzēju viņu beigtu un sašķaidītu pret klintīm, un tas bija pārāk drausmīgi. Piespiedu sevi domāt, ka laimīgi nonāksim krastā, un tādēļ runāju nevis to, kam ticēju, bet gan to, kam gribēju ticēt.

Šausminādamies centos atvairīt domas par baismo nāvi, un vienu mirkli mani pārņēma neprātīga vēlēšanās apskaut Modu un kopā ar viņu mesties jūrā. Taču savaldījos un nolēmu nogaidīt līdz mirklim, kad būsim jau pavisam tuvu krastam, tad iekļaut viņu savās skavās, atzīties mīlā, izcīnīt pēdējo izmisuma cīņu un mirt.

Mēs laivas dibenā instinktīvi pievirzījāmies tuvāk viens otram. Jutu, ka viņas dūrainī tērptā roka meklē manējo. Tā klusēdami gaidījām galu. Mēs vairs nebijām tālu no paisuma bangotnes klintaja rietumu pusē, un es sāku vērīgāk raudzīties uz priekšu, cerēdams, ka varbūt nejaušs straumes pagrieziens vai viinis aizskalos mūs garām bangām.

—   Mēs tiksim krastā! — es iesaucos šķietamā pārliecībā, kas tomēr nespēja maldināt ne mani, ne viņu. — Velns parāvis, mēs tiksim krastā! — es pēc īsa brītiņa atkārtoju

Biju tā satraukts, ka nolādējos — laikam gan pirmo reizi mūžā, ja nerunājam par bērnišķīgiem lāstiem zēna gados.

—   Atvainojiet, — es piebildu.

—   Ar šo vaļsirdīgo vārdu jūs mani pārliecinājāt, — viņa gurdi pasmaidīja. — Tagad es zinu, ka mēs tiešām izkāpsim krastā.

Aiz pēdējās klints radzes es biju ieraudzījis zemes strēli, un, ciešāk ieskatoties, varējām redzēt, ka krasts ieliecas dziļā līcī. Tajā pašā mirklī mums ausīs iesitās nepārtraukta spēcīga rēkoņa. Tā atgādināja tālīna pērkona dārdus, nāca no aizvēja puses, pārmāca bangu grandoņu un tad noslāpa vētras mutuļos. Tiklīdz bijām pabraukuši garām klintsragam, skatienam pilnībā atklājās viss līcis — balts smilšu liedags pusmēness veidā, pret kuru plīsa augsti paisuma viļņi un kurš bija klātin noklāts ar roņiem. No tiem arī nāca negantā rēkoņa.

—   Roņu apmetne! — es iesaucos. — Nu mēs patiesi esam glābti. Te jābūt cilvēkiem un kreiseriem, kas roņus sargā no medniekiem. Varbūt uz salas ir pat stacija.

Taču, pavērojis bangotni, kas šķīda pret krastu, piebildu:

—   Labi jau nu nav, bet parak ļauni arī ne. Un, ja dievi no tiesas būs mums žēlīgi, mēs apbrauksim vēl nākamo klintsradzi un atradīsim klusu līcīti, kur varēsim izkāpt krastā, kājas ncsamērcējuši.

Dievi patiesi bija žēlīgi. Pirmā un otrā radze atradās dienvidrietumu vēja joslā, bet, apbraukuši apkārt otrajai, kurai gan mūs piedzina bīstami tuvu, ieraudzījām trešo, arī vienā līnijā ar abām pirmajām un vēju. Bet līcis, kas mums atklājās! Tas iesniedzās dziļi salas iekšienē, un paisums, kas mūs sagrāba, sviestin iesvieda otrās radzes aizvējā. Jūra te bija rāma, tikai blīvi, sīki vilnīši šūpoja laivu, un es, ievilcis vētras enkuru, sāku airēt. Krasts aizliecās aizvien tālāk no klintāja uz dienvidrietumiem, izveidodams līci līcī, nelielu dabisku ostu, kurā ūdens bija mierīgs kā dīķī, tikai retumis ietrīcēdamies sīkā ņirbā,kad vētr-as brāzma trieca viļņus pret klinšu sienām savas simt pēdas salas iekšienē.

šeit roņu nebija. Laivas priekšgals atdūrās pret akmeņaino krastu. Izlēcu malā un pastiepu Modai pretī roku. Nākamajā mirklī viņa atradās man blakus. Tikko palaidu vaļā viņas pirkstus, viņa pieķērās man pie delma. Arī es tūliņ sazvārojos, gandrīz pakrizdams smiltīs. Nevarējām aprast ar sajūtu, ka nemitīgā kustība beidzot aprimusi. Tik ilgi bijām šūpoti un zvalstīti jūras viļņos, ka cietzeme mūs nobiedēja. Mums likās, ka ari krastam vajadzētu pacelties un nolaisties un klinšu sienām līgoties uz priekšu un atpakaļ kā kuģa reliņam; automātiski cenzdamies pielāgoties šīm kustībām, kurām taču vajadzēja būt, mēs gandrīz zaudējām līdzsvaru, kad tās nejūtām.

— Man patiesi jāatsēžas, — Moda, nervozi iesmiedamās, sacīja, kā apreibusi paplivināja rokas un apsēdās smiltīs.

Es izvilku laivu drošā vietā un nosēdos viņai blakus. Tā mēs izcēlāmies Pūliņu salā un pēc ilgā jūras brauciena sasirgām ar «zemes slimību».

XXIX NODAĻA

—   Stulbenis! — es izmisis skaļā balsī iesaucos.

Biju izkrāvis laivu un pārnesis mantas tālu krastā, kur domāju ierīkot nometni. Krastmalā mētājās no jūras izsviestas koka šķēpeles, kaut arī ne pārāk daudz, un, ieraugot kafijas kārbu, ko biju paņēmis no «Gara» noliktavas, manī radās doma par ugunskuru.

—   Nožēlojamais idiots! — es turpināju. _

—   Rāmāk, rāmāk, — Moda ar liegu pārmetumu mani klusināja un tad apvaicājās, kādēļ es esot nožēlojams idiots.

—  Nav sērkociņu, — es novaidējos. — Neesmu paņēmis neviena paša. Un nu mums nebūs ne karstas kafijas, ne zupas, ne tējas, nekā!

—   Vai tas nebija — hm — Kruzo, kas berza koku pret koku, lai uzšķiltu uguni? — viņa domīgi jautāja.

—   Es gan esmu lasījis desmitiem avarējušu cilvēku nostāstus, ka viņi izpūlējušies veltīgi, — atbildēju. — Atceros žurnālistu Vintersu, kas iemantoja slavu ar Aļaskas un Sibīrijas aprakstiem. Tikos reiz ar viņu Kolekcionāru kopā, un viņš mums stāstīja, kā mēģinājis ar diviem kociņiem uzšķilt uguni. Tas bija ļoti jocīgi. Viņš to prata ārkārtīgi interesanti notēlot, bet galu galā tur tomēr nekas nebija iznācis. Vēl tagad atceros, kā viņš, baltos zobus zibsnīdams, beigās noteica: «Jā, kungi, Dienvidjūras salu iedzīvotāji varbūt to spēj, bet ticiet man, ka baltajam cilvēkam tas nav pa spēkam.»

—   Kas par to, esam līdz šim iztikuši bešā, — viņa bezbēdīgi sacīja, — kādēļ lai neiztiktu arī turpmāk?

—      Bet padomājiet par kafiju! — es iesaucos. — Turklāt es zinu, ka ši kafija ir laba. Paņēmu to no Larsena personiskajiem krājumiem. Un paraugieties uz šito malciņu!

Atzīšos, ka man drausmīgi kārojās kafijas; un drīz vien uzzināju, ka šis dzēriens ir arī Modās vājība. Bez tam mēs tik ilgi bijām pārtikuši vienīgi no aukstas barības, ka mūsu iekšas bija tāpat sastingušas aukstumā kā locekļi. Jebkāds silts ēdiens būtu bijusi īsta svētība. Taču es vairs nesūkstījos un sāku no buras sliet Modai telti.

Sākumā man iikās, ka tas ir pavisam viegls darbs, ja rīcībā ir masts, airi, bomis un sprits, turklāt vēl tik daudz auklu. Bet man nebija ne mazākās pieredzes, tā ka ikvienu sīkumu vajadzēja vispirms izmēģināt, un katrs izdevies nieks man kļuva par izgudrojumu, un tā pagāja visa diena, līdz pabeidzu būvēt viņai patvērumu. Taču naktī sāka līt, viņa samirka — un vajadzēja vien atgriezties laivā.

Otrā rītā izraku teltij apkārt seklu grāvīti, bet stundu vēlāk spējš vēja brāziens, kas ielauzās pie mums no aizmugures pāri klinšu sienai, sagrāba telti, aiznesa to pa gaisu un nometa zemē savus trīsdesmit jardus tālāk.

Moda smējās par manu izmisušo seju, un es sacīju:

—   Tiklīdz vējš pierimsies, sēdīšos laivā un braukšu izpētīt salu. Kaut kur jābūt stacijai un cilvēkiem. Un pie stacijas apkalpes katrā ziņā ierodas kuģi. Milzīgais roņu bars noteikti ir kadas valsts aizsardzībā. Gribu tikai palīdzēt jums iekārtoties mājīgāk, pirms dodos ceļā.

—   Man gan gribētos braukt jums līdzi, — bija viss, ko viņa atbildēja.

—  Labāk būtu, ja jūs paliktu tepat. Jūs esat izcietusi pietiekami daudz grūtību. Tīrais brīnums, ka vispār vēl esat dzīva. Sādā lietainā laikā airēt un būrāt nebūs nekāda izprieca. Jums tagad mazliet jāatkopjas, tādēļ man patiktu, ja jūs paliktu tepat un atpūstos.

Man likās, ka viņas skaistajās acīs iemirdzas valgums, pirms viņa paguva novērst skatienu, pagriezdama galvu sānis.

—   Es tomēr vēlētos braukt jums līdzi, — viņa sacīja klusā balsī, kurā skanēja lūgums. — Es varētu jums mazliet … — viņai aizlūza balss, — … palīdzēt. Un iedomājieties, ka es paliktu gluži viena, ja ar jums kaut kas notiktu!

—   Es būšu ļoti piesardzīgs, — atteicu. — Braukšu tikai tik tālu, ka līdz vakaram varu atgriezties. Patiesi, ja visu apsver, man šķiet, jums daudz lietderīgāk ir palikt šeit, izgulēties, atpūsties un nedarīt nekā.

Viņa pagriezās un palūkojās man acīs. Ciešais skatiens tomēr bija liegs.

—  Lūdzu, lūdzu, — viņa sacīja maigi, ak dievs, cik maigi.

Tomēr es, visus spēkus saņēmis, noturējos un papurināju galvu. Viņa joprojām gaidīja un skatījās man acīs. Centos izteikt savu noraidījumu vārdos, bet man tas neizdevās. Ieraudzīju viņas acīs iemirdzamies prieku un sapratu, ka esmu zaudējis. Nu vairs nebija iespējams pateikt nē.

Pēcpusdienā vējš norima, un mēs gatavojāmies doties ce|ā nākamās dienas rītā. No sava līča nevarējām nokļūt salas iekšienē, jo klints sienas stāvus slējās ārā no ūdens abpus līča.

Rīts atausa nespodri pelēks, bet rāms, un es, agri pamodies, saposu laivu braucienam.

—  Stulbenis! Idiots! Ēzelis! — iebrēcos, kad man likās, ka Modai būtu laiks mosties, taču šoreiz es kliedzu aiz prieka, kailu galvu tēlotā izmisumā lēkādams gar pludmali.

Viņa pavēra telts spraugu un izbāza galvu ārā.

—  Kas tad nu noticis? — viņa apvaicajās gan vēl miegainā, tomēr ziņkārīgā balsī.

—   Kafija! — es iesaucos. — Ko jūs teiktu par tasi kafijas? Karstas, kūpošas kafijas?

—   Ak! — viņa nomurmināja. — Jūs mani nobiedējāt un bez tam vēl esat nežēlīgs. Biju jau samierinājusies ar domu, ka jāiztiek bez kafijas, un nu jūs mani atkal kārdināt ar veltīgām cerībām.

—   Paskatieties, — es sacīju.

Klinšu nokarēs salasīju mazliet sausu zaru un skangalu. Salauzīju no tiem iekuru un saplēsu skaidas. Tad izrāvu lapu no savas piezīmju gramatiņas un izņēmu no munīcijas kastes medību bises patronu. Ar nazi izvilcis aizbāzni, izbēru pulveri uz plakana akmens. Izlauzu kapsulu no čaulītes un novietoju to pulvera kaudzītē. Nu viss bija sagatavots. Moda vēroja mani pa telts spraugu. Pacēlis no zemes pamatīgu akmeni un turēdams papīriņu kreisajā rokā, triecu ar akmeni pa kapsulu. Pacēlās baltu dūmu mākonītis, tad parādījās liesma un papīra lapiņa plūksnainajā plīsuma vietā aizdegās.

Moda līksmi sasita plaukstas un iesaucās:

—   Prometejs!

Bet es biju pārāk aizņemts, lai ievērotu viņas gaviles. Mazo liesmiņu vajadzēja sargāt un uzmanīt, lai tā pieņemtos spēkā un neapdzistu. Es to baroju ar skaidiņām un skaliņiem, līdz beidzot uguns mēles sāka sprakšķēt, satverdamas mazākos zariņus un sprungulīšus. Savos aprēķinos nebiju paredzējis uzturēšanos vientuļā salā, tādēļ mums nebija ne katliņu, ne kastroļu; bet tad man iešāvās prātā, ka varam izlietot trauku, ar kuru tikām smēluši ūdeni no laivas, un vēlāk, kad bijām nolietojuši daļu konservu, savācām no kārbām diezgan pieklājīgu virtuves trauku komplektu.

Uzvārīju ūdeni, bet Moda uzlēja kafiju. Cik tā bija garda! Es no savas puses mielastam sasautēju vēršgaļu ar sadrupinātām galetēm un ūdeni. Brokastis bija brīnišķīgas, un mēs nosēdējām pie ugunskura daudz ilgāk, nekā uzņēmīgiem pētniekiem būtu klājies, maziem malciņiem strēbām karsto, melno kafiju un pārspriedām savu stāvokli.

Es biju pārliecināts, ka atradīsim kādā līcī staciju, jo zināju, ka roņu baru apmetnes Beringa jūrā tiek šādā veidā apsargātas; bet Moda, droši vien gribēdama mani sagatavot, ja būtu jāpiedzīvo vilšanās, ieminējās par iespēju, ka esam atklājuši nevienam nezināmu roņu apmetni. Viņa tomēr bija līksmā noskaņojumā un itin bezbēdīgi runāja par mūsu visai nelāgo stāvokli.

—  Ja jums taisnība, — es sacīju, — tad mums jāsagatavojas šeit pārziemot. Pārtikas nepietiks, bet te ir roņi. Rudenī viņi no šejienes aizies, tādēļ jau drīz jāsāk rūpēties par gaļas krājumu sagādāšanu. Vajadzēs uzcelt būdas un savākt kurināmo. Būs arī jātecina roņu tauki gaismekļiem. Vārdu sakot, ja sala ir neapdzīvota, tad mums darba pārpārēm. Taču cerēsim, ka tā nav.

Viņai tomēr bija taisnība. Ar izdevīgu vēju mēs bu- rājām gar salas krastiem, tālskatī izpētījām līčus, šur tur piestājām malā, bet nekur nemanījām cilvēku mītnes. Un taču uzzinājām, ka neesam pirmie, kas izkāpuši Pūliņu salas krastā. Kaimiņu līča piekrastē atradām tālu liedagā izsviestu laivu — roņu mednieku laivu, jo duļļi bija aptīti ar platiņiem, priekšgalā uzsliets statnis šauteņu novietošanai un uz sāna ar baltiem, pusizdzisušiem, tikko salasāmiem burtiem uzkrāsots nosaukums «Gazele-2».

Laiva te, acīm redzot, gulēja ilgi, jo bija līdz pusei piemesta ar smiltīm un saplaisājušie dēļi lietū un vējā pavisam nomelnējuši. Laivas pakaļgalā atradu sarūsējušu desmitā kalibra medību bisi un jūrnieka nazi, kas bija nolauzts pie paša spala un tā sarūsējis, ka tikko varēja sazīmēt, kas šis priekšmets bijis.

— Viņi ir tikuši projām, — es moži noteicu, bet sirds man sažņaudzās, jo likās, ka teju, teju ieraudzīsim kaut kur liedagā izbalējušus kaulus.

Negribēju aptumšot Modās labo omu ar šādu atradumu, tādēļ griezu mūsu laivu ārā no līča un devāmies uz salas ziemeļaustrumu klintsradzēm. Dienvidu piekrastē nebija neviena līča, un jau agrā pēcpusdienā bijām apbraukuši apkārt tumšajam klintājam, tātad paveikuši ceļojumu apkārt visai salai. Vērtēju tās apkārtmēru uz divdesmit piecām jūdzēm, platums svārstījās starp divām un piecām jūdzēm. Roņu, pat pēc visskopākā aprēķina, līču liedagos bija savi divsimt tūkstoši. Visaugstāk slējās galējais klin- tājs dienvidrietumos, pamazām noslīdot zemāk, līdz ziemeļaustrumu pusē sala pacēlās tikai dažas pēdas virs jūras līmeņa. Visos pārējos līčos, izņemot mūsējo, smilšainais liedags lēzeni iestiepās apmēram pusjūdzi salas iekšienē, izveidodams kaut ko līdzīgu akmeņainām norām, kas bija apaugušas ar ķērpi un tundras zāles skupsnām. Te bija apmetušies roņi; vecie tēviņi sargāja savus harēmus, bet jaunie turējās savrup.

Vairāk par šo īso aprakstu Pūliņu sala nepelna. Kur neslējās klinšu radzes, tur bija purvains un mikls, vētru plosīts, viļņu šaustīts nemīlīgs un skumīgs patvērums, kur gaisu nemitīgi trīcināja divsimttūkstoš roņu rēkoņa. Moda, kas bija centusies sagatavot mani uz iespējamu vilšanos un visu dienu turējusies moži un dūšīgi, izmisusi sabruka, kad izkāpām malā savā līcītī. Viņa varonīgi centās to no manis noslēpt, bet, rosīdamies, lai iekurtu jaunu ugunskuru, zināju, ka viņa buraudekla teltī raud, slāpēdama šņukstus segās.

Nu bija mana kārta rādīt bezrūpīgu vaigu, un es to darīju, cik labi vien spēju, turklāt tik veiksmīgi, ka izdevās atsaukt jautrību mīļajās acīs un pat izvilināt dziesmu lūpās, jo viņa man par prieku padziedāja, pirms agri devāmies pie miera. Tā bija pirmā reize, kad dzirdēju viņu dziedam, gulēju pie ugunskura un sajūsmināts klausījos, jo visā, ko vien viņa darīja, izpaudās viņas mākslinieces daba un balss, kaut arī ne spēcīga, bija brīnum jauka un izteiksmīga.

Naktīs joprojām gulēju laivā un tovakar ilgi nevarēju iemigt, lūkodamies zvaigznēs, ko tik sen nebiju redzējis, un apsvēru stāvokli. Šāda veida atbildība man bija kaut kas pavisam jauns. Vilks Larsens nebija runājis tukšus vārdus. Visu laiku tiku stāvējis uz sava tēva kājām. Advokāti un pilnvarnieki bija kārtojuši visus naudas darījumus manā labā. Es vispār nepazinu nekādas atbildības. Tad uz «Gara» iemācījos pats just atbildību par sevi. Un tagad pirmo reizi mūžā jutos atbildīgs vēl par otru cilvēku. Un es sapratu, ka tā ir vissmagākā atbildība, jo Moda man bija vienīgā sieviete pasaulē — mana mazā sieviete, kā mīlot viņu klusībā dēvēju.

XXX NODAĻA

Nav jābrīnās, ka nosaucām savu patvērumu par Pūliņu salu. Divas nedējas nomocījāmies, celdami būdu. Moda par visām varēm gribēja palīdzēt, un man vai raudas mācās virsū, redzot viņas līdz asinīm nobrāztās rokas. Un tomēr lepojos ar viņu tieši par to. Tā bija īsta varonība, kā šī vieglas dienas baudījusī trauslā sieviete pacieta drausmīgās grūtības, kā viņa, slēpdama vājos spēkus, uzņēmās darbus, kas bija pa plecam tikai īstai zemniecei. Viņa savāca daudz akmeņu, ko es iebūvēju būdas sienās, un ij dzirdēt negribēja, kad lūdzos viņu atteikties no šā darba. Beidzot viņa tomēr piekāpās un uzņēmās vieglākās rūpes — vārīt ēst, lasīt ziemai malku un saraust ķērpjus.

Būdas sienas uzslējām diezgan ātri un viegli, viss vedās gludi un bez grūtībām, kamēr nonācām līdz jumtam. Ko līdzēja mūsu četras sienas, ja nebūs jumta? No kā lai darina jumtu? Tiesa, mums bija rezerves airi. Tie noderēs par spārēm — bet ar ko tās pārsegt? Ķērpji šim nolūkam nederēja. Tundras zāle arī ne. Bura mums bija vajadzīga laivai, bet brezents jau šur tur metās caurs.

—  Vinterss savai būdai esot izmantojis valzirgu ādas, — es sacīju.

—  Mums ir roņi, — Moda ieminējās.

Nākamajā dienā sākās medības. Saut es nepratu, tādēļ vajadzēja mācīties. Bet, kad biju iztērējis trīsdesmit patronu trim roņiem, sapratu, ka munīcija būs cauri, iekams būšu šo māku apguvis. Biju iztērējis astoņas patronas uguns iekuršanai, pirms man ienāca prātā, ka ugunskuru var saglabāt, apsedzot sprunguļus ar mitrām sūnām, kārbā bija palicis ne vairāk par simt patronām.

—    Vajadzēs roņus sist ar rungu, — es paziņoju, kad biju pilnīgi pārliecinājies par savu nemākulību. — Esmu no medniekiem dzirdējis, ka ta mēdzot darīt.

—    Viņi ir tik skaisti, — Moda protestēja. — Nevaru ne iedomāties tādu zvērību. Tas ir pavisam citādi nekā tos nošaut.

—    Būda jāapjumj, — es dusmīgi atteicu. — Ziema jau tepat durvju priekšā. Vai nu roņi, vai mēs. Protams, žēl, ka mums nav lielu munīcijas krājumu, kaut gan man šķiet, ka rungas zvēliens tiem sagādā mazāk ciešanu nekā nāve no lodes. Sitīšu taču es.

—    Tieši par to jau es runāju, — viņa dedzīgi iesāka, bet tad samulsusi aprāvas.

—   Protams, — es sacīju, — ja jūs labāk gribētu …

—    Bet ko tad darīšu es? — viņa maigi jautāja, taču es no pieredzes zināju, ka aiz maiguma slēpjas uzstājība.

—    Lasīsiet malku un vārīsiet ēst, — es nevilcinoties atbildēju.

Viņa papurināja galvu.

—   Vienam doties turp ir pārāk bīstami.

Zinu, zinu, — viņa atvairīja manu pretošanos, — es esmu tikai vāja sieviete, bet varbūt pat mana niecīgā palīdzība paglabs jūs briesmu brīdī.

—   Bet būs taču jāsit, — es iebildu.

—    To, protams, darīsiet jūs. Es droši vien kliegšu un griezīšu galvu projām, kad …

—   Kad briesmas kļūs nopietnas, — es iesmējos.

—    Es pati zināšu, kad novērsties, — viņa augstprātīgi atteica.

Viss beidzās ar to, ka nākamajā rītā viņa brauca man līdzi. Es ieīros tuvākajā līcī un piebraucu pie paša krasta. Mums visapkārt ūdenī ņudzēt ņudzēja roņi, un rēkoņa no tūkstošiem rīkļu bija tik apdullinoša, ka mums vajadzēja sakliegties, ja gribējām viens otru sadzirdēt.

—    Es zinu, ka viņus mēdz sist ar rungu, — sacīju, gribēdams pats sevi iedrošināt un šaubīgi noraudzīdainies uz varenu tēviņu, kas nepilnus trīsdesmit soļus atstatu bija izslējies un skatījās man tieši virsū. — Ja tikai īsti zinātu, kā to dara.

—   Labāk saplūksim tundras zāli un apjumsim būdu ar to, — Moda sacīja.

Viņu gaidāmais darbs biedēja ne mazāk kā mani, un varēja jau arī nobīties, redzot tik tuvu baltos zobus un atplestās suņu purniem līdzīgās rīkles.

—   Man allaž licies, ka viņi no cilvēkiem bīstas, — es ieminējos. — Un kā lai es zinu, ka nebīstas? — jautāju mirkli vēlāk, par pāris airu vēzieniem pieīries tuvāk krastam.

— Ja es tagad droši izkāptu malā, viņi varbūt visi aizbēgtu un es nevienam netiktu klāt.

Vēl joprojām vilcinājos.

—   Reiz dzirdēju nostāstu par kādu cilvēku, kas iebrucis meža zosu perēšanas vietā, — Moda sacīja, — un zosis viņu nositušas.

—   Zosis?

—   Jā, zosis. To man pastāstīja brālis, kad vēl biju maza.

—   Bet es zinu, ka roņus sit, — es paliku pie sava.

—   Manuprāt, tundras zāle jumtam noderēs tikpat labi.

Ar šiem vārdiem viņa, pati negribot, mani uzkūdīja.

Nevarēju taču kļūt par gļēvuli viņas acīs.

—   Aiziet! — es uzsaucu, ar vienu airi piegriezdams laivas priekšgalu pie krasta.

Izkāpu malā un droši gāju klāt garkrēpjainam tēvainim, kas greznojās savu sievu vidū. Biju apbruņojies ar parastu rungu, ar kādām airētāji mēdza piebeigt mednieku sašautos, uz kuģa uzvilktos roņus. Tā bija tikai pusotras pēdas gara, un man, galīgam neprašam, ne sapņos nebija rādījies, ka, uzbrūkot baram uz sauszemes, lieto četras līdz piecas pēdas garas rungas. Mātītes grīļodamās aizlāčoja nostāk, un atstatums starp mani un tēviņu kļuva aizvien mazāks. Ronis nikni izslējās stāvus. Atradāmies pēdu divpadsmit viens no otra. Es tikai gāju uz priekšu un gaidīju, ka viņš tūliņ pagriezīsies un bēgs projām.

Kad atstatums saruka līdz sešām pēdām, man prātā pazibēja baisma doma: bet ja nu viņš nebēg? Nu, tad es viņu nositīšu, ātri atradu atbildi. Savā izbīlī biju pavisam aizmirsis, ka esmu taču ieradies, lai roņu tēviņu nomedītu, nevis lai piespiestu viņu bēgt. Tajā pašā mirklī ronis nikni nokrācās un ierēkdamies metās man virsū. Acis viņam zvēroja, rīkle bija plati atplesta — un tajā zibēja neganti, balti zobi. Nekaunēdamies atzīšos, ka bēgt metos es, nevis viņš. Ronis skrēja ļodzīgi, bet ātri. Viņš bija vairs tikai divas pēdas aiz manis, kad es velšus ievēlos laivā, un, kad mēģināju viņu atvairīt ar airi, asie zobi iecirtās aira plakanajā galā. Stiprais koks brīkšķēdams sadrupa kā olas čaumala. Mēs abi ar Modu palikām mēmi aiz pārsteiguma. Nākamajā mirklī ronis panira zem laivas, sagrāba rīklē ķīli un sāka laivu mežonīgi purināt.

—   Ak dievs! — Moda iekliedzās. — Braucam projām!

Es papurināju galvu.

—   Ko citi spēj, to spēju ari es un zinu, ka citi ir situši roņus. Tikai nākamreiz vairs neķeršos klāt tēvaiņiem.

—   Labāk vispār neķerieties tiem klāt, — viņa teica.

—  Nu tikai nesakiet «lūdzu, lūdzu!», — es iesaucos, kā man pašam šķita, visai nikni.

Viņa neatbildēja, un es sapratu, ka esmu viņu sāpinājis.

—   Piedodiet, — es sacīju, drīzāk gan kliedzu, lai viņa varētu roņu rēkoņā mani sadzirdēt. — Tiklīdz jūs sāksiet lūgties, es griezīšu laivu apkārt un braukšu atpakaļ; bet, godīgi sakot, man negribētos to darīt.

—   Neiedomājieties tikai vēl teikt, ka tik vien ir jēgas ņemt sievieti līdzi, — viņa sacīja. Un tad pasmaidīja tik viltīgi un burvīgi, ka sapratu — man piedots.

Lai atgūtu aukstasinību, paīros pārsimt soļu tālāk gar līča piekrasti un tad atkal izkāpu krastā.

—   Esiet piesardzīgs! — viņa nosauca man pakaļ.

Es palocīju galvu un sāku no sāniem iet klāt tuvākajam harēmam. Viss gāja labi, līdz es notēmējis zvēlu kādai nomaļākai mātītei pa galvu, bet netrāpīju. Viņa iešņācās un trausās projām. Skrēju tai pakaļ un zvēlu vēlreiz, taču atkal netrāpīju pa galvu, bet pa plecu.

—   Sargieties! — izdzirdu Modu spalgi iekliedzamies.

Satraukumā nebiju pievērsis uzmanību nekam citam 1111

tagad, acis pacēlis, ieraudzīju, ka harēma pavēlnieks metas uz manu pusi. Es atkal meklēju glābiņu laivā; bet šoreiz Moda vairs pat neieminējās par atteikšanos no mūsu nodoma.

—   Man šķiet, būtu labāk, ja jūs atstātu harēmus mierā un pievērstos vientuļiem, miermīlīgiem roņiem, — viņa sacīja. — Liekas, esmu kaut ko par tiem lasījusi. Ja nemaldos, doktora Džordana grāmatā. Runa ir par jaunajiem tēviņiem, kas vēl nav pietiekami pieauguši, lai pārvaldītu harēmu. Viņš tos dēvē par «vecpuišiem». Ja vien mums laimēsies atrast, kur tie apmetušies …

—    Kā rādās, arī jūsos pamodies cīņas instinkts, — es smiedamies piebildu.

Viņai vaigos iesitās straujš, piemīlīgs sārtums.

—    Piekrītu, ka man, tāpat kā jums, nepatīk atzīt savu sakāvi, bet man nepatīk arī doma, ka jānogalina šie jaukie, nekaitīgie dzīvnieki.

—    Jaukiel — es nicīgi nošņācos. — Es gan nesamanīju nekā jauka negantniekos, kas putām nošķiestiem purniem dzinās man pa pēdām.

—    Tas ir jūsu personiskais viedoklis, — viņa smiedamās atteica. — Jūs neredzat perspektīvu. Ja jums nebūtu jāpieiet ronim tik tuvu …

—   Tur jau ir tas āķis! — es iesaucos. — Man vajadzīga garāka runga. Salauztais airis būs labu labais ierocis.

—    Nupat atceros, — viņa sacīja, — ka kapteinis Larsens man stāstīja, kā mednieki uzbrūkot roņu apmetnēm. Viņi, atšķīruši roņus mazos bariņos, iedzenot tos zemes iekšienē un tur nogalinot.

—    Man nu gan nav nekādas patikas atšķirt kādu no šiem harēmiem, — es iebildu.

—    Vēl taču atliek «vecpuiši», — viņa sacīja. — Tie apmetas nomaļus, un doktors Džordans raksta, ka starp harēmiem tiekot atstāti celiņi un, kamēr «vecpuiši» ejot tikai pa celiņiem, harēmu valdnieki tiem neuzbrūkot.

—    Redziet, tur viens ir, — es teicu, norādīdams uz jaunu tēviņu ūdenī. — Pavērosim to un iesim nopakaļus, ja tas līdīs ārā!

Ronis peldēja tieši uz krastu un izrāpās malā šaurā ejā starp diviem harēmiem, kuru pavēlnieki gan draudīgi ierēcās, tomēr jaunajam virsū nebruka. Mēs vērojām, kā viņš lēnām klumburoja uz salas iekšieni, mezdams līkumus starp harēmiem, tātad droši vien ievērodams celiņu.

—    Aiziet! — es atkal iesaucos, izkāpdams krastā; taču atzīstos, ka sirds man draudēja izlēkt pa muti, iedomājoties, ka vajadzēs iziet cauri drausmīgajam baram.

—   Derētu piestiprināt laivu, — Moda teica.

Viņa bija izkāpusi krastā kopā ar mani, un es izbrīnījies viņu vēroju.

Viņa enerģiski pamāja ar galvu.

—  Jā, iešu jums līdzi, tādēļ nostipriniet laivu un dodiet arī man rungu!

—   Iesim atpakaļ, — es nomākts sacīju. — Galu galā man sāk likties, ka gluži labi iztiksim ar tundras zāli.

—   Jūs pats zināt, ka tā neder, — viņa atbildēja. — Vai lai es eju pa priekšu?

Plecus paraustījis, bet sirdī kvēli apbrīnodams šo sievieti, pasniedzu viņai salauzto irkli un pats paņēmu otru. Pirmos soļus spērām nervoza satraukumā. Vienreiz Moda šausmās skaļi iekliedzās, kad roņa mātīte ziņkārīgi pastiepa purnu uz viņas kājas pusi, un arī es vairākkārt pieliku soli šā paša iemesla dēļ. Taču vienīgā niknuma izpausme celiņa abās pusēs bija tikai pāris brīdinošu sē- cienu. Tas bija roņu bars, kam vēl nekad nebija uzbrukuši mednieki, tādēļ roņi nebija ne naidīgi, ne bailīgi.

Pašā bara vidū troksnis bija drausmīgs. No grandoņas sāka vai galva reibt. Apstājos un uzsmaidīju Modai, viņu drošinādams. Es biju atguvis aukstasinību ātrāk nekā viņa. Redzēju, ka viņa ir briesmīgi pārbijusies. Pienākusi klāt, viņa man iekliedza ausī:

—  Man ir drausmīgi bail.

Es vairs nebaidījos. Kaut gan satraukums, ko radīja neparastie apstākļi, vēl nebija pavisam izgaisis, tomēr roņu miermīlība izkliedēja manas bažas. Moda trīcēja.

—   Man ir bail, un man nemaz nav bail, — viņa 1 aliņā j a drebošām lūpām. — Tā ir mana nožēlojamā miesa, kas baidas, nevis es.

—   Viss būs labi, viss būs labi, — es viņu mierināju, instinktīvi aplikdams sargājot roku viņai ap pleciem.

Nekad neaizmirsīšu, cik stipri tajā mirklī apzinājos savu vīrišķību. Bija sakustējušas manas būtnes pirmatnējās dzīles. Jutos kā īsts vīrietis, kā vājāko aizstāvis, kā vīrietis, kas cīnās par eksistenci. Un visbrīnišķīgāko sajūtu radīja apziņa, ka aizstāvu savu mīļoto. Viņa atspiedās pret mani viegla un trausla kā lilijas zieds, un, kad viņas trīsas norima, es jutu sevī mostamies milža spēku. Man šķita tīrais nieks mesties cīņā ar visnegantāko roņu tēviņu, un jutu, ja niknais ronis man uzbruktu, es sagaidītu to bez bailēm un aukstasinīgi, un biju pārliecināts, ka to nogalinātu.

—   Nu ir atkal labi, — viņa sacīja, palūkodamās manī pateicīgām acīm, — iesim tālāk!

Tas, ka mans spēks bija viņu nomierinājis un atdevis viņai pašpaļāvību, mani neizsakāmi iepriecināja. Neminami tālas pagātnes nojausmas bija manī pārmākušas civilizācijas izsmalcinātību, es biju atgriezies sen aizmirstu senču mednieku takās, mūžamežu naktīs. Par to man lielā mērā jāpateicas Vilkam Larsenam — es domāju, iedams pa šauro taku cauri ņudzošo roņu baram.

Ceturtdaļjūdzi tālāk salas iekšienē bija apmetušies «vecpuiši» — slaidi, jauneklīgi tēviņi, kas dzīvoja atšķirtībā, krādami spēkus un gaidīdami to dienu, kad varēs izcīnīt sev vietu izredzēto vidū.

Turpmāk viss gāja gludi. Likās, esmu izpratis, kas man jadara un kā jādara. Kliegdams, rungu draudīgi vicinādams, laiskākos pat pabikstīdams, es drīz vien atšķīru pāris desmitu jauno tēviņu no viņu biedriem. Līdzko kāds mēģināja tikt atpakaļ uz piekrastes pusi, es aizšķērsoju tam ceļu. Moda rosīgi man palīdzēja dzīt roņus un tik dedzīgi klaigāja un vēzēja salauzto irkli, ka bija īsti teicama palīdze. Taču manīju, ka viņa ļāva aizbēgt dažam labam dzīvniekam, kas palika iepakaļ vai izskatījās noguris. Bet ievēroju arī, ka viņas acis iezibējās, tiklīdz kāds cīņai noskaņots ronis gribēja pamesties sānis, un ka tādam viņa dūšīgi uzbelza ar airi.

—   Ak, cik tas ir aizraujoši! — viņa aizkususi iesaucās un apstājās. — Man vajadzēs brītiņu atpūsties.

Es padzinu nelielo bariņu (gabalu divpadsmit, kurus viņa nebija pažēlojusi) vēl kādus simt jardus uz priekšu; kad Moda atnāca pie manis, biju slaktiņu jau pabeidzis un sāku roņus dīrāt. Pēc stundas mēs lepni devāmies atpakaļ pa to pašu taku, kas veda cauri roņu bariem. Nostaigājām šo gaitu vēl divreiz, apkrāvušies ar ādām, līdz man šķita, ka būdas apjumšanai pietiks. Uzvilku buru, izvadīju laivu no līča un nākamajā paņēmienā iestūrēju mūsu mazajā līcītī.

—   it kā mēs atgrieztos mājās, — sacīja Moda, kad vilku laivu krastā.

Viņas vārdi lika man notrīsēt, viss šķita tik burvīgi dabiski un intīmi, un es atteicu:

—   Man šķiet, it kā es vienmēr būtu dzīvojis tikai šādu dzīvi. Grāmatu un grāmatnieku pasaule nogrimusi nezin kur, drīzāk tā liekas kā sen redzēts sapnis, nevis īstenība. Es droši vien visu mūžu esmu gājis medībās un uzbrucis zvēriem. Un arī jūs esat daļa no šās dzīves. Jūs… — gandrīz jau izteicu «esat mana sieva, mans draugs», taču veikli vēl attapos un piebildu: — Ļoti labi paciešat grūtības.

Viņas auss tomēr bija uztvērusi, ka nesaku to, ko biju gribējis teikt. Viņa saprata, ka izvairos, un uzmeta man ašu skatienu.

—  Tas nav tas. Jūs gribējāt teikt…

—   Ka amerikāņu misis Meinela dzīvo mežones dzīvi un ka viņai tas gluži labi izdodas.

—   o — vairāk viņa nekā neteica; bet es būtu varējis apzvērēt, ka viņas balsī ieskanējās vilšanās.

Bet man līdz pat vakaram un vēl daudz dienu ausīs kā zvaniem zvanīja — «mana sieva, mans draugs». Tomēr nekad šie zvani nebija skanējuši tik skaļi kā tajā vakarā, kad vēroju viņu noraušam no oglēm sūnu apsegu, uzpūšam uguni liesmās un vārām vakariņas. Tā laikam bija slēpta pirmatnība, kas uzvilnīja manī, ja šie sensenie vārdi, kas tik cieši saistījās ar manas izcelsmes saknēm, varēja mani tā pārmākt un satraukt. Tie turēja mani savā varā, līdz es, visu laiku tos klusi murminādams, iemigu.

XXXI NODAĻA

—   Smaka būs nelāga, — es sacīju, — bet jumts neļaus būdai atdzist un nelaidīs iekšā ne lietu, ne sniegu.

Mēs apskatījām tikko pabeigto roņādu jumtu.

—   Skaists tas nav, bet savu uzdevumu pildīs, un tas ir galvenais, — es teicu, gaidīdams viņas uzslavu.

Un viņa, plaukstas sasitusi, pavēstīja, ka esot ļoti apmierināta.

—   Bet iekšā ir galīgi tumšs, — viņa iebilda nākamajā mirklī, un viņas pleci neviļus nodrebēja.

—   Par logu jums vajadzēja ierunāties tad, kad cēlām sienas, — es sacīju. — Būda taču celta jums, un jums vajadzēja ievērot, ka nepieciešams logs.

—   Es zināt, nekad neievēroju to, kas šķiet pats par sevi saprotams, — viņa smiedamās atteica. — Turklāt jūs tak varat jebkuru brīdi izsist sienā caurumu.

—   Pareizi, tas man neienāca prātā, — es atsaucos, dziļdomīgi pašūpodams galvu. — Bet vai stiklus jau esat pasūtījusi? Piezvaniet firmai, man šķiet, numurs bija Red- 4451, un pasakiet, kāda lieluma un kāda veida rūtis jums vajadzīgas.

—   Tas nozīmē… — viņa iesāka.

—   Ka loga nebūs.

Būda bija tumša un neglīta, civilizētā zemē tā labākajā gadījuma būtu noderējusi par mītni cūkām; bet mums, kas bijām izcietuši mocības vaļējā laivā, tas bija tīkams mājoklītis. Kad bijām nosvinējuši ievākšanos jaunajā mītnē, ko apgaismoja ar roņu taukiem pildītā kvēpe- nite, kurā peldēja kokvilnas deglis, sākās medības ziemas krājumu sagatavošanai un otras būdas būvdarbi. Tagad mums šķita gluži dabiski no rīta aizbraukt un pusdienlaikā atgriezties, atvedot pilnu laivu roņu gaļas. Pēc tam es cēlu būdu, bet Moda kausēja taukus un virs lēnas uguns kūpināja gaļu. Biju dzirdējis, kā prērijās kaltē vērša gaļu, un mūsu plānās sloksnēs sagrieztā roņu gaļa apkūpēja lieliski.

Otru būdu celt bija vieglāk, jo slēju to cieši blakus pirmajai, tādēļ vajadzēja piebūvēt tikai trīs sienas. Tomēr par vieglu nevarēja saukt nevienu no mūsu darbiem. Abi ar Modu rāvāmies no rīta līdz vakaram, strādājām no visa spēka, tādēļ vakarā likāmies gulēt gluži stīvi un aiz- migām ciešā miegā kā pārguruši dzīvnieki. Un tomēr Moda apgalvoja, ka vēl nekad neesot jutusies tik vesela un spēcīga. Par sevi varēju teikt to pašu, bet viņa bija tik trausla, ka es baidījos, vai tikai viņa galu galā nesabruks. Bieži vien redzēju, kā viņa, iztērējusi pēdējās spēku paliekas, atkrita uz muguras smiltīs, lai šajā ierastajā veidā atpūstos un atgūtu spēkus. Pēc tam viņa pietraucās kājās un ar jaunu sparu ķērās pie darba. Es nevarēju vien nobrīnīties, kur viņa ņem spēku.

—  Padomājiet tikai par garo atpūtu šoziem, — viņa atbildēja uz maniem aizrādījumiem. — Tad mēs ilgoties ilgosimies pēc darba.

Tovakar, kad pabeidzu apjumt savu būdu, nosvinējām ievākšanos arī tur. Jau trīs dienas trakoja neganta vētra, kas no dienvidaustrumiem bija pārsviedusies uz ziemeļrietumiem un tagad brāzmoja mums virsū tieši no jūras. Pār ārējā līča liedagu gāzās bangotne, un pat mūsu noslēgtajā līcītī brīžiem ievēlās pa varenam vilnim. Salas klintājs nespēja mūs pasargāt no vēja, un tas auroja un gaudoja ap būdu tik mežonīgi, ka es sāku bīties, vai tikai sienas izturēs. Roņādu jumts, kuru biju, vismaz man pašam tā šķita, nostiepis gludu kā bungu ādu, katrā vētras brāzmā pacēlās un piepūtās; sienās, kas nebija tik cieši

piedrīvētas ar sūnu, kā Modai bija licies, pavērās neskaitāmas spraugas. Tomēr roņu tauki dega gaiši, un mums bija silti un mājīgi.

Tas bija patiesi jauks vakars, un mēs vienprātīgi nospriedām, ka mūsu saviesīgajā dzīvē Pūliņu salā to nav pārspējis neviens cits sarīkojums. Prāts mums bija mierīgs. Mēs bijām ne tikai samierinājušies ar domu, ka vajadzēs šeit pārlaist salto ziemu, bet bijām arī tai sagatavojušies. Mūsu dēļ roņi nu varēja mierīgi doties savā noslēpumainajā ceļojumā uz dienvidiem; arī vētras mūs nebiedēja. Mums bija ne vien sauss un silts patvērums pret aukām, bet arī mīkstākās un labākās guļvietas, kādas vien var no sūnām izveidot. Tā bija Modās izdoma, viņa pati bija savākusi sūnas. Mani gaidīja pirmā nakts mīkstā guļvieta, un es zināju, ka miegs būs jo saldāks tādēļ, ka vietu bija saposusi viņa.

Piecēlusies, lai ietu uz savu būdu, viņa pagriezās pret mani un dīvainajā manierē, kāda viņai reizēm piemita, sacīja:

—       Kaut kas notiks — varbūt notiek jau šo pašu mirkli. Es to jūtu. Kaut kas nāk šurp, pie mums. Es nezinu, kas tas ir, bet jūtu to tuvojamies.

—   Labs vai ļauns? — es jautāju.

Viņa paraustīja plecus.

—   Nezinu, bet tas nāk kaut kur no turienes.

Viņa pamāja uz jūras un vēja pusi.

—       Aizvēja krasts, — es pasmējos, — un par sevi varu teikt, ka labāk gan jau atrodos šeit nekā mēģinātu šāda naktī te piebraukt malā.

Vai jums nav bail? — es vaicāju, pavadīdams viņu līdz izejai.

Viņa drosmīgi palūkojās man acīs.

—   Vai jūtaties vesela? Pilnīgi vesela?

—   Nekad neesmu jutusies labāk, — viņa atbildēja.

Vēl brītiņu parunājāmies, pirms viņa aizgāja.

—   Ar labu nakti, Moda, — es sacīju.

—   Ar labu nakti, Hamfrij, — viņa atbildēja.

Iepriekš nenorunājuši, bijām nosaukuši viens otru

priekšvārdā, un tas likās gluži dabiski. Sai mirklī būtu varējis viņu apskaut un piekļaut pie krūtīm. Un pasaulē, pie kuras mēs piederējām, es to droši vien būtu izdarījis. Bet šeit mūsu attiecības drīkstēja būt tikai tādas, kādas tās bija; taču, kad paliku viens savā mazajā ūķītī, manī iestrāvoja laimīgs miers; un es jutu, ka mūs vieno kāda cieša saite, kaut kas vārdos neizsakāms, kā agrāk nebija.

XXXII NODAĻA

Pamodos ar neizprotamu nemieru. Likās, trūkst kaut kā ierasta. Taču dīvainā sajūta izgaisa, tiklīdz pilnīgi atmodos un atskārtu, ka tas, kā man trūkst, ir vējš. Biju iemidzis saspringtiem nerviem — kā daždien cilvēks, kam pastāvīgi apkārt ir troksnis un kustība, un pamodos tādā pašā nervu saspringumā, gatavs pretoties spēkiem, kādu piepeši ap mani vairs nebija.

Pēc vairākiem mēnešiem tā bija pirmā zem jumta pavadītā nakts, un es brītiņu tīksmīgi pavārtījos segās (kas pirmo reizi nebija piemirkušas miglā un ūdens šļakatās), vispirms pārdomādams, kādu iespaidu manī radījis pēkšņais klusums, un pēc tam laimīgi izbaudīdams prieku gulēt vietā, ko man uzklājusi Moda. Apģērbies un piegājis pie būdas durvīm, dzirdēju, kā bangas, kas nespēdamas pēc vētras norimt, vēl joprojām dārdēdamas vēlās pret krastu. Diena bija skaidra un saulaina. Biju ilgi nogulējis un, juzdams spēju enerģijas uzplūdu, nolēmu nekavējoties atgūt zaudēto laiku, kā jau Pūliņu salas iedzīvotājam klājas.

Izgājis ārā, spēji apstājos. Man nebija pamata neticēt savām acīm, tomēr tas, ko ieraudzīju, mani kaltin piekala pie zemes. Līcī, pat ne pilnus piecdesmit jardus atstatu, ar priekšgalu iedūries smiltī, bez mastiem stāvēja melns kuģa korpuss. Masti un bomji, sapinušies vantīs un saplosītās burās, šūpojās gar kuģa sāniem. Izberzu acis un palūkojos vēlreiz turp. Pašbūvētā kambīzē, pazīstamā pūpes nokare, zemā kajītes virsbūve, kas tikko sniedzās pāri reliņam. Tas bija «Gars».

Kāds likteņa untums bija to atnesis šurp — nekur citur kā tieši uz šejieni? Kā nejaušība varējusi tā rotaļāties? Pametu skatienu uz melno, nepārejamo klinšu sienu aizmugurē, un mani pārņēma bezspēcīgs izmisums. Par glābšanos bēgot nevarēja būt ne runas. Iedomājos par Modu, kas gulēja mūsu pašu celtajā būdā, dzirdēju viņas «Ar labu nakti, Hamfrij»; «mana sieva, mans draugs» iezvanījās man ausīs, bet — ak vai! — tagad tas skanēja kā kapa zvans. Tad man acīs viss satumsa.

Varbūt tas ilga tikai sekundes daļiņu, man nebija ne jausmas, cik laika pagāja, kamēr atguvos. Tur gulēja «Gars», ar priekšgalu ieurbies zemē, bugsprits pārkāries par malu virs krastmalas smiltīm, salauztās koka daļas, viļņu mētātas, berzās gar bortu. Kaut kas jādara, kaut kas jādara.

Piepeši mani pārsteidza tas, ka uz kuģa nemanīja nekādas kustības. Cīņā ar vētru un kuģa avarijā pārgurušie matroži droši vien guļ — es nodomāju. Nākamajā mirklī man iešāvās prātā, ka mēs ar Modu vēl varētu aizbēgt. Ja nu man izdotos paņemt laivu un izbraukt no līča, pirms kāds pamostos? Varētu piecelt viņu un sākt rīkoties. Jau pacēlu roku, lai pieklauvētu, kad atcerējos, cik sala ir maza. Mēs nekur nevarētu paslēpties. Mums nebija cita glābiņa kā vien plašais, nežēlīgais okeāns. Iedomājos mūsu mājīgās būdas, mūsu gaļas, tauku un malkas krājumus un sapratu, ka mēs nemūžam nespētu pārciest ziemu jūrā ar bargajām vētrām, kas vēl gaidāmas.

Ar paceltu roku vilcinādamies stāvēju pie durvīm. Neiespējami, neiespējami! Man uzmācās mežonīga doma — ieskriet būdā un viņu aizmigušu nogalināt. Bet tad pēkšņi kā zibens prātā uzliesmoja cits — labāks atrisinājums. Uz kuģa visi gulēja. Kālab gan nepārrāpties pār reliņu uz «Gara» — es taču zināju ceļu uz Vilka Larsena kajīti — un nenogalināt viņu miegā? Pēc tam — nu, gan jau tad redzēs. Kad būšu viņu nogalinājis, man būs laiks un telpa rīcībai; galu galā vienalga, kā būs vēlāk, ļaunāk kā pašreiz vairs būt nevar.

Nazis man karājās pie sāniem. Aizgāju atpakaļ uz būdu pēc bises, pārbaudīju, vai tā ir pielādēta, un tad devos uz «Garu». Ar grūtībām, riskēdams samirkt līdz jostas vietai, uzrāpos uz šonera. Rufes lūka bija vaļā. Apstājos, lai paklausītos, kā matroži miegā elpo, tomēr elpas nedzirdēju. Man pašam gandrīz elpu aizrāva doma: ja nu uz kuģa vispār neviena nav? Ieklausījos vērīgāk. Ne skaņas. Piesardzīgi nokāpu lejā. Telpa bija tukša un gaiss sasmacis, kā mēdz būt dzīvokļos, kur neviens vairs nedzīvo. Visapkārt mētājās kaudzēm vecu, noskrandušu drēbju, veci jūrnieku zābaki, caurumainas eļļas jakas — visa nederīgā draza, kas sakrājas ilgā jūras braucienā.

Komanda pametusi kuģi steigā, es secināju, uzkāpis atpakaļ uz klāja. Sirdī atkal pamodās cerības. Nu jau palūkojos apkārt aukstasinīgāk. Pamanīju, ka arī laivu vairs nav. Mednieku kajītē ieraudzīju tadu pašu ainu kā pie matrožiem. Arī mednieki savu mantību bija savākuši steigā. «Gars» bija pamests. Tas piederēja Modai un man. Atcerējos kuģa noliktavu un pieliekamo telpu zem kajītēm, un man ienāca prātā pārsteigt Modu ar kaut ko gardu brokastīs.

Izgaisušās bailes un atskārta, ka briesmu darbs, kuram biju gatavojies, šurp nākdams, vairs nav nepieciešams, radīja manī gluži zēnisku prieku un bezbēdību. Metos divus pakāpienus uzreiz pa trapu augšup, nedomādams ne par ko, izjuzdams vienīgi prieku un cerēdams, ka Moda nepamodīsies, pirms nebūšu sagatavojis viņai brokastīs pārsteigumu. Iedams gar kambīzi, ar patiku iedomājos par lieliskajiem virtuves traukiem, kas tur atrodas, un nopriecājos. Uzlēcu uz pūpes nokares un ieraudzīju — Vilku Larsenu. Biju tā apstulbis un pārsteigts, ka, zābakiem klaudzot, patenterēju vēl trīs četrus soļus uz priekšu, pirms apstājos. Viņš stāvēja uz trapa, tā ka redzama bija tikai galva un pleci, un, acu nenolaizdams, cieši raudzījās uz mani. Rokas viņš bija atspiedis uz pavērtās lūkas malas. Viņš nepakustējās, tikai stāvēja un blenza uz mani,

Mani sāka kratīt drebuļi. Uznāca atkal vecais šķeba- nums pakrūtē. Meklēdams atbalstu, atspiedos ar vienu roku pret mesas malu. Lūpas man pēkšņi izkalta, un es tās vairākkārt aplaizīju, lai vispār varētu izteikt kādu vārdu. Arī es ne mirkli nenovērsu skatienu no viņa. Ne viens, ne otrs nebildām ne vārda. Kaut kas draudīgs bija viņa klusēšanā un sastingušajā pozā. Senās bailes no viņa atgriezās manī ar simtkāršotu spēku. Un tā mēs joprojām stāvējām, skatīdamies viens uz otru.

Sapratu, ka jārīkojas, bet, savas vecās bezspēcības nomākts, gaidīju, lai viņš sāk pirmais. Tā stāvot un gaidot, man ienāca prātā, ka situācija ir gluži līdzīga tai, kad tuvojos garkrēpjainajam ronim un bailēs aizmirsu savu nodomu tam uzbrukt, līdz radās vēlēšanās piespiest tēvaini bēgt. Tā beidzot atskārtu, ka neesmu ieradies šeit, lai ļautu darboties Vilkam Larsenam, bet lai rīkotos pats.

Uzvilku abiem stobriem gaili un pavērsu bisi pret viņu. Ja viņš būtu pakustējies un grasījies kāpt pa trapu lejup, zinu, ka būtu viņu nošāvis. Bet viņš stāvēja nekustēdamies un neatņēmies skatījās uz mani. Stāvot ar viņu aci pret aci, ar uzvilkto bisi drebošajās rokās, man bija laika diezgan sīki aplūkot viņa izmocīto, novājējušo seju. Izskatījās, ka to būtu izvagojuši smagi pārdzīvojumi. Vaigi bija iekrituši un pierē iegūlušas dziļas noguruma rievas. Un man likās, ka pat viņa acis ir savādas, pārvērtušās ne tikai izteiksmē, bet tīri fiziski, it kā sāpēs būtu cietuši redzes nervi un acu muskuļi, jo acu āboli bija mazliet iz- velbti.

To visu vērojot, prāts man intensīvi darbojās — un es izdomājos tūkstoš domu un tomēr nespēju nospiest mēlīti. Nolaidu bisi un piegāju pie mesas stūra, galvenokārt gribēdams mazināt nervu saspīlējumu un tikt viņam tuvāk, ja saņemtos izšaut. No jauna pacēlu bisi. Viņš tagad man bija gandrīz ar roku aizsniedzams. Viņam nebija cerību izglābties. Es vairs nesvārstījos. Garām pašaut nebija iespējams, lai cik nemākulīgs šāvējs es būtu. Cīnījos pats ar sevi un tomēr nespēju nospiest mēlīti.

—   Nu? — viņš nepacietīgi ierunājās.

Velti joprojām pulējos nospiest bises mēlīti, velti pūlējos izteikt kaut vārdu.

—   Kālab nešaujat? — viņš noprasīja.

Noklepojos, lai tiktu pie balss.

—    Kumpi, — viņš lēnām sacīja, — jūs to nespējat. Neteikšu, ka jums ir bail. Nē, jūs tikai esat bezspēcīgs. Jūsu iesīkstējusī morāle ir stiprāka par jums. Jūs vergojat aizspriedumiem, ar kuriem piezīdušies visi jūsu aprindu ļaudis, ar kuriem pilnas ir grāmatas, ko lasāt. Viņu likumi jums iedzīti galvā kopš agras bērnības, un, par spīti jūsu filozofijai un visam, ko esmu jums mācījis, morāle jums neatļauj nogalināt neapbruņotu cilvēku, kas nepretojas.

—   Es to zinu, — atteicu aizsmakušā balsī.

—   Jūs zināt arī, ka man nogalināt neapbruņotu cilvēku nenozīmē vairāk kā aizsmēķēt cigāru, — viņš turpināja. — Jūs mani pazīstat un zināt, cik esmu vērts, vērtējot no jūsu aspekta. Jūs mani esat godājis par čūsku, par tīģeri, haizivi, briesmoni un Kalibanu. Un tomēr jūs, sīkais ampelmanis, citu izgudrotu vārdu mehāniskais atkārtotājs, nespējat nogalināt mani, kā jūs nogalinātu čūsku vai haizivi, tāpēc ka man ir rokas un kājas, un jūsu ķermenim līdzīgs ķermenis. Ek! Biju gaidījis no jums vairāk, Kumpi.

Viņš izkāpa no trapa lūkas un pienāca man klāt.

—   Lieciet bisi nost! Gribu jums šo to pavaicāt. Neesmu vēl paguvis visu apskatīt. Kur mēs atrodamies? Kā «Gars» guļ? Kāpēc jūs esat samircis? Kur ir Moda, piedošanu, mis Brūstera, vai varbūt jāsaka — misis van Veidena?

Es atkāpos pāris soļu nostāk, gandrīz apraudādamies par savu nevarību, kas man neļāva viņu nošaut, tomēr tāds muļķis arī nebiju, lai liktu bisi nost. Izmisīgi cerēju, ka viņš kaut kā naidīgi vērsīsies pret mani, mēģinās man iesist vai ķerties pie rīkles; tikai tādā gadījumā es varētu saņemties un šaut viņam virsū.

—   Sī ir Pūliņu sala, — es sacīju.

—   Neesmu nekad par tādu dzirdējis.

—  Vismaz mēs to esam tā iesaukuši.

—   Mēs? — viņš noprasīja. — Kas tie «mēs» tādi ir?

—  Mis Brūstera un es. Un «Gars», kā jūs pats redzat, guļ ar priekšgalu krasta smiltīs.

—   Te ir roņi, — viņš sacīja. — Viņu rēkoņa mani pamodināja, citādi es gulētu vēl tagad. Dzirdēju viņus rēcam jau tad, kad kuģi naktī piedzina krastā. Uzreiz sapratu, ka esmu nokļuvis aizvēja krastā. Te ir tādi roņu bari, kādus gadiem esmu meklējis. Pateicoties savam brālim Nāves Larsenam, esmu uzgājis milzu bagātību. īstu zelta bedri. Kādas ir salas koordinātes?

—   Nav ne jausmas, — es atbildēju. — Bet jums to vajadzētu zināt diezgan precīzi. Kādas ir jūsu pēdējās observācijas?

Viņš mīklaini pavīpsnāja, bet neatbildēja.

—  Un kur ir komanda? — es vaicāju. — Kā jūs esat gadījies šeit viens pats?

Biju jau sagatavojies, ka arī šo jautājumu viņš izliksies nedzirdam, taču man par pārsteigumu atbildēja tūliņ:

—   Nepagāja ne četrdesmit astoņas stundas, kad brālis mani noķēra — gan ne manas vainas dēļ. Pielavījās naktī, kad uz klāja bija tikai sardze. Mednieki mani pameta bez vārda runas. Viņš tiem sasolīja vairāk. Es pats dzirdēju. Viņš kaulējās turpat uz vietas, man klāt esot. Protams, aizlasījās arī apkalpe. Tas jau bija gaidāms. Aizgāja visi līdz pēdējam vīram, un es paliku viens pats uz sava kuģa kā uz vientuļas salas. Šoreiz uzvarēja Nāves Larsens, un tā ir mūsu ģimenes darīšana.

—   Bet kā jūs pazaudējāt mastus? — es jautāju.

—   Pieejiet tuvāk un apskatiet talrepes, — viņš teica,

norādīdams uz to pusi, kur vajadzēja atrasties bezan- masta takelāžai.

—   Pārgriezts ar nazi! — es iesaucos.

—       Ne gluži, — viņš iesmiedamies atbildēja. — Tas ir smalkāks darbs. Ieskatieties labāk!

Es aplūkoju visu vēlreiz. Talrepes bija aizgrieztas tā, ka spēja noturēt vantis tikai līdz pirmajai stiprākai vēj- pūtai.

—       To izdarījis pavārēns, — viņš atkal iesmējās. —• Zinu, kaut arī pie paša nedarba viņu nepieķēru. Laikam būs gribējis mazliet nokārtot rēķinus ar mani.

—   Velna pulveris Magridžs! — es iesaucos.

—       Jā, tieši to pašu nodomāju arī es, kad visa būšana aizgāja pāri bortam. Tikai man tas nesagādāja tādu prieku kā jums.

—       Bet ko jūs darījāt visu šo notikumu laikā? — es apvaicājos.

—       Varat man ticēt — labāko, kas bija iespējams, bet sevišķi daudz tas aprādītajos apstākļos nebija.

Pagriezos, lai vēlreiz pamatīgāk aplūkotu Tomasa Magridža darbu.

—       Domāju, ka vajadzēs apsēsties un pasildīties saulītē, — dzirdēju Vilku Larsenu sakām.

Viņa balsī varēja sadzirdēt vieglu, tikko jaušamu gurdenuma pieskaņu, un tas bija tik neierasti, ka es strauji pagriezos un uzmetu viņam skatienu. Viņš nervozi pārlaida plaukstu pār seju, it kā notraukdams zirnekļa tīmekli. Jutos ārkārtīgi pārsteigts. Tas viss pagalam nesaderējās ar manu priekšstatu par Vilku Larsenu.

—   Kā ar jūsu galvas sāpēm? — ievaicājos.

—       Tās mani moka joprojām, — viņš atbildēja. — Liekas, ka arī pašreiz nāk virsū.

Vispirms apsēdies, viņš pēc tam atlaidās guļus uz klāja. Tad pagriezās uz sāniem, nolika galvu uz saliektā delma, bet ar plaukstu aizsedza acis pret saules gaismu. Es stāvēju un neizpratnē vēroju viņu.

—   Nu, izmantojiet gadījumu, Kumpi, — viņš teica.

—       Nesaprotu, — samelojos, kaut gan sapratu gluži labi.

—       Ek, nieki, — viņš klusi, it kā snaudā_ laizdamies, atteica, — bet nu jūs esat dabūjis mani savās rokās, kā vēlējāties.

—  Nē, — es attraucu, — es vēlētos, kaut jūs atrastos tūkstoš jūdžu tālumā.

Viņš īsi noirgojās un tad neteica vairs nekā. Pat nepakustējās, kad pagāju viņam garām un nokāpu kajītē. Pacēlu lūku un brītiņu šaubīdamies paraudzījos lejup tumšajā noliktavā. Baidījos kāpt lejā. Ja nu gulšņāšana ir tikai izlikšanās? Būtu gan varen jauki, ja viņš mani noķertu kā žurku slazdā. Klusītēm uzkāpu pa trapu atpakaļ un zagšus palūkojos uz viņu. Viņš gulēja, kā gulējis. Devos atkal lejup, taču pirms nokāpšanas noliktava drošības labad vispirms nolaidu lūku lejā. Tad viņš vismaz nevarēs to aizcirst ciet. Bet tas nemaz nebija vajadzīgs. Atgriezos kajītē, apkrāvies ar ievārījuma burkām, galetēm, gaļas konservu kārbām un citām vērtīgām mantām, cik vien jaudāju pastiept.

Aši uzmetis acis Vilkam Larsenam, pārliecinājos, ka viņš nav pat pakustējies. Man iešāvās galvā lieliska ideja. Iezagos viņa kajītē un paņēmu pistoles. Citu ieroču neatradu, kaut ļoti rūpīgi pārmeklēju arī trīs pārējās telpas. Lai justos pilnīgi drošs, pārstaigāju vēlreiz mednieku kajīti un rufi un kambīzē pievācu visus asos gaļas un dārzeņu nažus. Tad atcerējos lielo aizvāžamo nazi, ko viņš allaž nēsāja kabatā, piegāju viņam klāt un ierunājos — vispirms klusi, tad skaļi. Viņš nekustējās. Pieliecos un izvilku nazi viņam no kabatas. Nu varēju drošāk uzelpot. Viņam vairs nebija ieroča, ar ko man uzbrukt no tālienes, turpretim es biju apbruņots un varēju pretoties, ja viņš mēģinātu sagrābt mani savās gorillas ķetnās.

Sabāzis daļu laupījuma kafijkannā un cepamajā pannā un paņēmis dažus galda traukus no kajītes skapja, atstāju Vilku Larsenu saulītē guļam un devos krastā.

Moda vēl gulēja. Uzpūtu oglēs liesmu (ziemas virtuvi vēl nebijām uzcēluši) un drudžaini sāku gatavot brokastis. Kad biju ar darbiem jau gandrīz galā, izdzirdu viņu rosāmies un pošamies pa būdu. Tikko kafija bija uzlieta, viņa iznāca ārā.

—   Tas nav godīgi, — viņa labrīta vietā man pārmeta, — jūs jaucaties manos darbos. Tikām taču norunājuši, ka pavārs būšu es un …

—   So vienu pašu reizīti, — es lūdzos.

—   Bet apsoliet, ka nekad vairs tā nedarīsiet! — Viņa smaidīdama man piedeva. — Protams, ja nu jums nav pa prātam mani vārgie pūliņi. ..

Man par lielu prieku viņa ne reizi nepaskatījās uz līča pusi; es tērgāju un triecu vienā laidā, un viņa nemaz nepamanīja, ka dzer kafiju no porcelāna tases, ēd ceptus kaltētus kartupeļus un ziež uz galetes marmelādi. Bet tas ilga tikai īsu brīdi. Ieraudzīju viņas sejā piepeši pamostamies izbrīnu. Viņa bija atjēgusies, ka ēd kartupeļus no īsta šķīvja. Viņa palūkojās uz brokastīm, uz katru sīkumu. Tad uzmeta skatienu man un lēni pagrieza galvu uz līča pusi.

—   Hamfrij! — viņa ieteicās.

Acīs viņai atplaiksnīja senas šausmas un bailes.

—  Vai… viņš? … — viņa trīcošā balsī jautāja.

Es palocīju galvu.

XXXIII NODAĻA

Visu dienu gaidījām Vilku Larsenu nokāpjam krastā. Tās bija neciešama satraukuma pilnas stundas. Ik mirkli mēs viens vai otrs pametam nemierīgu skatienu uz «Gara» pusi. Bet viņš nenāca, pat neparādijas uz klāja.

—   Varbūt viņam sāp galva, — es ieminējos. — Atstāju viņu guļam uz pūpes. Varbūt viņš tur nogulēs visu nakti.

Moda lūdzoši palūkojās uz mani.

—   Tas nebūs bīstami, — es viņu drošināju. — Paņemšu līdzi pistoles. Es tak jums jau stāstīju, ka pievācu visus ieročus, kadi vien uz kuģa bija atrodami.

—   Bet viņa rokas, neaizmirstiet viņa rokas, drausmīgās, drausmīgās rokas! — viņa pretojas un tad kliegtin iekliedzās: — O, Hamfrij, man bail no viņa! Neejiet, lūdzami, neejiet!

Viņa lūdzot uzlika savu plaukstu man uz rokas, un mans pulss kļuva nemierīgs. Esmu pārliecināts, ka vienu mirkli man sejā atspoguļojās viss, ko jutu. Burvīgā, mīļotā sieviete! Viņa bija tik neizsakāmi sievišķīga ar savu pieķērību un maigo iūgšanos, saules gaisma un rasas spirgtums manai vīrišķībai, dodama tai pamatus, kur iesakņoties un smelties jaunus spēkus. Man jau gribējās aplikt viņai roku ap pleciem kā toreiz roņu bara vidū, tomēr savaldījos un atturējos.

—  Nedarīšu nekā riskanta, — es nosolījos, — tikai ar vienu aci palūkošos, kas notiek uz klāja.

Viņa sirsnīgi paspieda manu roku un atļāva iet. Taču vieta uz klāja, kur biju pametis viņu guļam, tagad bija tukša. Acīm redzot, viņš bija nokāpis atpakaļ lejā. Tonakt mēs ar Modu pārmaiņus stāvējām sardzē, gulēja tikai viens; nebija zināms, kas Vilkam Larsenam var ienākt prātā. Sis cilvēks bija spējīgs uz visu.

Nogaidījāmies visu nākamo dienu un vēl dienu, bet no viņa nebija ne miņas.

—       Ja padomā par galvas sāpēm, kas viņu moka, un par lēkmēm, — Moda ieteicās ceturtās dienas pēcpusdienā. — Varbūt viņš ir slims, ļoti slims. Varbūt pat nomiris.

Varbūt pie miršanas, — viņa vēl pēc brītiņa piebilda, nesagaidījusi manu atbildi.

—   Tas būtu vislabākais, — es noteicu.

—       Bet padomājiet, Hamfrij, viņš tak arī ir cilvēks un savā pēdējā stundā pilnīgi viens.

—   Varbūt, — es sacīju.

—       Jā, tas ir iespējams, — viņa turpināja. — Mēs taču nekā skaidri nezinām. Cik drausmīgi, ja tā būtu! Es to nekad nespētu sev piedot. Mums kaut kas jādara!

—   Varbūt! — es atkārtoju.

Gaidīju, klusībā pasmaidīdams par viņas sievišķību: nu viņa žēloja pat Vilku Larsenu. Kur palikusi viņas žēlsirdība pret mani, es nodomāju, pret mani, kam baidījās atļaut pat uzmest skatienu pār kuģa malu uz klāja?

Viņa bija pārāk jūtīga, lai nesaprastu manu klusēšanu. Un bija tikpat atklāta, cik jūtīga.

—        Jums jāuzkāpj uz kuģa, Hamfrij, un jāpaskatās, kas tur notiek, — viņa sacīja. — Un, ja gribat, varat smieties par mani, piedodu jums jau iepriekš.

Es paklausīgi piecēlos un devos uz krastu.

—   Esiet piesardzīgs! — viņa nosauca man pakaļ.

Es no baka viņai pamāju un nolēcu uz klāja. Aizgājis lidz trapam, pieliecos un uzsaucu. Vilks Larsens atsaucās, un, kad viņš sāka kāpt augšup, es uzvilku revolvera gaili. Turēju ieroci rokā visu laiku, kamēr sarunājāmies, bet viņš nelikās gar to ne zinis. Ārēji viņš izskatījās tāds pats kā mūsu iepriekšējās tikšanās reizē, tikai šodien bija drūms un nerunīgs. Tos pāris vārdus, ko viņš izteica, būtu grūti nosaukt par sarunu. Nedz es jautāju, kādēļ viņš nav nokāpis krastā, nedz viņš interesējās par to, kālab neesmu bijis uz kuģa. Viņš tikai pateica, ka galva vairs nesāpot, un tā es, tālākās valodās neielaizdamies, aizgāju.

Moda manu ziņojumu noklausījās ar acīm redzamu atvieglojumu un kļuva pavisam priecīga, kad vēlāk ieraudzīja no kambīzes skursteņa paceļamies dūmu strūkliņu. Abās turpmākajās dienās redzējām skursteni kūpam un mirkļiem pat pamanījām Larsenu uz pūpes. Bet tas arī bija viss. Ne reizes viņš nemēģināja nokāpt malā. To mēs zinājām skaidri, jo naktīs vēl joprojām stāvējām sardzē. Gaidījām, ka viņš kaut ko uzsāks, tā sakot, atklās savas kārtis, un viņa bezdarbība mūs mulsināja un uztrauca.

Tā pagāja nedēļa. Mūs vairs neinteresēja nekas cits kā vienīgi Vilks Larsens, un viņa klātiene mūs tā nomāca, ka nespējām ķerties pie sīkajiem darbiem, ko bijām ieplānojuši.

Bet tad nedēļas nogalē dūmu strūkliņa no kambīzes skursteņa vairs necēlās un viņš pats uz pūpes nebija manāms. Redzēju, ka Modā atkal mostas līdzjūtīgās bažas, kaut gan viņa aiz kautrības vai aiz lepnuma neatļāvās atkārtot savu lūgumu. Ko es galu galā varēju viņai pārmest? Viņa bija liela altruiste un sieviete. Turklāt man pašam sirdī iesmeldzās žēlums pret šo cilvēku, kuru biju gribējis nogalināt, bet kurš tagad gaidīja pēdējo stundiņu pilnīgā vientulībā, kaut tuvumā atradāmies mēs. Viņam taisnība. Manu aprindu tikumi bija stiprāki par mani. Tas, ka viņam ir rokas, kājas un manam ķermenim līdzīgs ķermenis, bija faktors, ko es nespēju ignorēt.

Tādēļ negaidīju, līdz Moda mani sūtīs otrreiz. Konstatēju, ka mums sāk aptrūkt kondensētā piena un marmelādes, un paziņoju, ka iešu uz kuģi. Redzēju viņu svārstāmies. Viņa pat nomurmināja, ka šīs mantas vismaz neesot tik nepieciešamas un man gan nevajadzētu to dēļ iet turp. Un, tāpat kā toreiz viņa pareizi saprata manu klusēšanu, tā tagad uztvēra manos vārdos slēpto domu un saprata, ka neeju uz kuģi pēc kondensētā piena un marmelādes, bet gan tādēļ, lai remdinātu viņas nemieru, kuru viņa neprata noslēpt.

Pārkāpis priekšgalā pār bortu, noāvu zābakus un zeķēs klusiņām žagos uz kuģa pakaļgalu. Šoreiz es no trapa augšas nesaucu Vilku Larsenu. Klusu nokāpis lejā, redzēju, ka kajīte ir tukša. Kapteiņa kajītes durvis bija ciet. Grasījos jau pieklauvēt, bet tad atcerējos savu šķietamo uzdevumu un nolēmu nokārtot vispirms to. Pacēlu lūku un noliku to sānis. Kuģa kantīnes krājumi bija sakrauti turpat pieliekamajā, un es izmantoju izdevību pievākt arī apakšveļas kārtu.

Izlīdis no noliktavas, izdzirdu troksni Vilka Larsena kajītē. Sastingu un sāku klausīties. Nograbēja durvju rokturis. Instinktīvi parāvos sānis. Aizslēpies aiz galda, uzvilku revolvera gaili. Durvis atvērās, un viņš iznāca ārā. Nekad mūžā nebiju redzējis cilvēka vaigā tik dziju izmisumu, kādu ieraudzīju viņa sejā — cīnītāja, stiprā cilvēka, neuzveicamā Vilka Larsena sejā. Viņš lauzīja rokas kā sieviete, izslēja dūres virs galvas un ievaidējās. Tad, vienu dūri atlaidis, viņš pārvilka plaukstu pār acīm, it kā gribētu noslaucīt tīmekļus.

— Ak dievs! Ak dievsl — viņš aizsmacis stenēja, un no jauna izslietajās dūrēs paudās tas pats neizsakāmais izmisums, kas trīcēja balsī.

Tas bija baismīgi. Es drebēju pie visām miesām, jutu, kā man pār muguru skrien tirpas un piere noraso sviedros. Nekas visā pasaulē laikam nav drausmīgāk kā redzēt stipru cilvēku pilnīga sabrukuma brīdī.

Taču ar sava ārkārtīgā gribasspēka piepūli Vilks Larsens atguva pašsavaldību. Tā patiesi bija neiedomājama piespiešanās. Viss augums sadrebēja cīņā. Likās, viņu tūdaļ ķers trieka. Seja raustījas krampjos, cenšoties atgūt savaldību, bet viņš sabruka no jauna. Atkal viņš, sažņaugtās dūres pacēlis, ievaidējās. Pāris reižu viņš aizgūtnēm ievilka elpu un iešņukstējās. Bet beigas taču pieveica vājumu. Viegli viņu tagad varēja noturēt par seno Vilku Larsenu, un tomēr kustībās bija tikko samanāms nespēks un nedrošība. Viņš devās uz trapu tāda gaitā, kādā biju pieradis redzēt viņu ejam; bet atkal man likās, ka jaušu viņa sojos it kā vājumu un nedrošību.

Tad man uzmācās bailes. Vaļējā lūka atradās tieši viņa ceļā, un, ieraudzījis to, viņš tūliņ ieraudzīs arī mani. Dusmojos uz sevi, ka viņš mani notvers tik necilā stāvoklī — uz grīdas sakņupušu. Vēl bija laiks. Aši piecēlos kājās un gluži neapzināti nostājos izaicinošā pozā. Bet viņš mani neievēroja. Un neievēroja arī atvērto trapa lūku. Pirms es paguvu aptvert situāciju vai kaut ko uzsākt, viņš jau spēra kāju tieši atvērtajā lūkā. Ar vienu kāju iekāpis tukšumā, viņš grasījās celt otru. Bet, zaudējis cietu pamatu un juzdams apakšā tukšumu, viņš vienā mirklī pārvērtās vecajā Vilkā Larsenā ar tīģera muskuļiem un pat kritienā paguva pārmest ķermeni pāri lūkai, tā ka, rokas iepletis, viņš ar krūtīm un vēderu nogāzās uz grīdas otrpus lūkas. Jau nākamajā mirklī viņš pierāva kājas klāt un pavēlās sānis. Viņš ievēlās tieši manā marmelādē un apakšveļā, kas bija nolikta pie trapa ieejas.

Vilka Larsena sejā skaidri varēja nolasīt, ka viņš saprot. Bet, iekams es paspēju izdibināt, cik daudz viņš sapratis, viņš jau bija nolicis lūkas durvis vietā, tā noslēgdams noliktavu. Tad sapratu arī es. Viņš domāja, ka es atrodos lejā. Un viņš bija akls kā kurmis. Vēroju viņu, cenzdamies elpot pavisam klusi, lai viņš mani neizdzirdētu. Viņš steidzīgi gāja uz savu kajīti. Redzēju, ka roka par collas tiesu kļūdās, meklējot rokturi, pataustās tālāk un to atrod. Tas bija mans glābiņš. Uz pirkstgaliem aizlavījos pa kajīti līdz trapam, uzsteidzos augšā un kāpņu galā apstājos. Viņš atgriezās, stiepdams smagu jūrnieka lādi, kuru novietoja uz lūkas durvīm. Neapmierinājies ar to, viņš sameklēja vēl otru lādi un uzcēla to uz pirmās. Pēc tam savāca marmelādes burkas un veļu un sakrāva visu uz galda. Kad viņš sāka kāpt augšup, es pavirzījos tālāk, pārveldamies pār kajītes jumtu. Viņš palika stāvam uz trapa, atstūma bīdāmo lūku plašāk vaļā un atspiedās uz tās ar elkoņiem. Izskatījas, it kā viņš raudzītos kaut kur uz priekšu, bet īstenībā, acis nepamirkšķinādams, blenza vienā punktā. Es stāvēju tikai piecas pēdas atstatu un atrados tieši viņa skatiena lokā. Man kļuva baisi. Šķitu pats sev kā neredzams rēgs. Pavēcināju roku, bet viņš, protams, to neredzēja; tomēr, kad rokas mestā ēna uz īsu brīdi skāra viņa seju, es tūliņ pamanīju, ka viņš to sajūt. Seja saspringa un kļuva vērīga, likās, viņš cenšas analizēt un noskaidrot cēloni. Viņš saprata, ka iespaids radies no kaut kādiem ārējiem apstākļiem, ka viņa jutekļus skārusi kāda pārmaiņa apkārtējā vidē, tomēr nespēja atklāt, kā tā cēlusies. Apturēju roku tā, lai ēna paliktu viņam sejā. Viņš sāka lēnām grozīt galvu, tā ka seja pārmaiņus nokļuva te saulē, te ēnā, un pēc izjūtas pārbaudīja pārmaiņu.

Arī es ar interesi centos izprast, kā viņš spēj sajust kaut ko tik netveramu kā ēna. Ja slimība būtu skārusi tikai acu ābolus un redzes nervs nebūtu pilnīgi sabojāts, tad izskaidrojums būtu vienkāršs. Ja tā nebija, tad atlika vienīgi domāt, ka viņa jutīgā āda uztver temperatūras atšķirību saulē un ēnā. Bet varbūt — kas lai zina, — varbūt tas ir teiksmainais sestais prāts, kas viņu informē par sveša priekšmeta atrašanos tiešā tuvumā?

Atteicies no nodoma izpētīt ēnas noslēpumu, viņš izkāpa uz klāja un devās uz priekšu tik ātri un drošu soli, ka jutos pārsteigts .Un tomēr viņa gaitā bija manāma neredzīga cilvēka nedrošība. Tagad es sapratu, kādēļ.

Man sanaca ir dusmas, ir smiekli, kad viņš kuģa priekšgalā uzgāja manus zābakus un aiznesa tos sev līdzi uz mesu. Noskatījos vēl, kā viņš iekur uguni un sāk vārīt azaidu; tad iezagos vēlreiz kajītē, pievācu marmelādi un veļu, bet pēc tam basām kājām devos atpakaļ krastā, lai visu pastāstītu Modai.

XXXIV NODAĻA

—  Cik nelāgi, ka «Garam» vairs nav mastu! Citādi varētu uzvilkt buras un aizbraukt. Vai jums neliekas, Hamfrij, ka tā varētu izdarīt?

Es satraukts uzlēcu kājās.

—  Jāpadomā, jāpadomā! — es iesaucos, sākdams soļot šurp un turp.

Platām, mirdzošām acīm Moda sekoja manām kustībām. Viņa man tik ļoti ticēja! Un doma par to piešķīra man spēku. Atcerējos Mišlē vārdus: «Vīrietim sieviete ir tas pats, kas Zeme bija savam leģendārajam dēlam; viņam tikai jānokrīt pie Zemes krūts, tā jānoskūpsta, un viņš atkal ir spēka pilns.» Pirmo reizi izjutu viņa vārdu brīnumaino patiesību. Izjutu to ar visu būtni. Moda bija man tieši tas — neizsīkstošs spēka un drosmes avots. Man vajadzēja uz viņu tikai paskatīties vai par viņu iedomāties, tūliņ jutu jaunu spēku pieplūdumu.

—  To vajadzētu varēt, vajadzētu varēt, — es balsī domāju. — Ko citi paveikuši, spēju arī es; un, pat ja neviens to vēl nav izdarījis, es tomēr to izdarīšu.

—   Ko? Dieva dēļ! — Moda lūdzās. — Apžēlojieties! Ko jūs varat izdarīt?

—  Mēs to varam izdarīt, — es pārlaboju. — Neko vairāk kā ielikt «Garam» mastus vietā un aizbraukt no šejienes.

—   Hamfrij! — viņa iesaucās.

Un es kļuvu tik lepns uz savu izdomu, it kā būtu to jau īstenojis.

—   Bet kā tas būtu iespējams? — viņa jautāja.

—   Nav ne jausmas, — es atteicu. — Zinu tikai, ka pašreizējā noskaņojumā esmu spējīgs izdarīt visu.

Lepni smaidīdams, palūkojos uz viņu, laikam pārāk lepni, jo viņa nodūra acis un brīdi neteica nekā.

—   Bet tur ir kapteinis Larsens, — viņa pēc tam iebilda.

—  Akls un nevarīgs, — es nevilcinādamies atteicu, nevērīgi aiztraukdams viņu kā pelavu.

—  Bet viņa drausmīgās rokas! Jūs pats stāstījāt, kā viņš pārlēcis pār noliktavas trapa lūku.

—  Es stāstīju arī, kā aizlavījos un izvairījos 110 viņa,— es jautri papildināju.

—   Un pazaudējāt zābakus.

—  Zābaki taču nevarēja aizbēgt no Vilka Larsena, ja manas kājas nebija tajos iekšā.

Mēs abi izsmējāmies, bet tad nopietni sākām apspriest plānu, kā uzstādīt «Garam» mastus un atgriezties pasaulē. Mēģināju atsaukt atmiņā miglainās zināšanas fizikā, kas bija aizķērušās atmiņā no skolas dienām; pēdējos pāris mēnešos biju ieguvis praktisku pieredzi darbā ar tehniskām ierīcēm. Tomēr jāatzīstas, ka tad, «kad aizgājām līdz šonerim, lai tuvāk apskatītos, kas darāms, un es ieraudzīju ūdenī guļošos lielos mastus, man dūša pavisam saplaka. Pie kā lai ķeramies vispirms? Ja vismaz viens masts būtu vietā, ja vismaz pie kaut kā varētu piestiprināt blokus un falles! Bet nebija nekā. Situācija bezmaz līdzinājās tādai, kurā cilvēks mēģina uzcelties kājās, turēdamies pie savu kurpju auklām. Sviru princips man bija skaidrs — bet kur ņemt atbalsta punktu?

Grotmasta diametrs lūzuma vietā bija apmēram piecpadsmit collas, un, kaut ari nolūzis, masts tomēr joprojām bija savas sešdesmit piecas pēdas garš; tā svaru es aptuveni aprēķināju vismaz uz trīstūkstoš mārciņām. Fok- mastam diametrs bija vel lielāks, un tas droši svēra visas trīsarpustūkstoš mārciņas. Ar ko sākt? Moda klusēdama stāvēja man blakus, kamēr es prātoju par ierīci, ko jūrnieki dēvē par bukiem. Kaut gan jūrnieki ierīci pazīst jau sen, man Pūliņu salā to vajadzēja izgudrot pašam. Izveidojot no diviem krustiski saliktiem un krusta vietā kopā sasietiem bomjiem kaut ko līdzīgu apgāztam «V» burtam un novietojot to uz klāja, es iegūtu trīsi. Sim trīsim vajadzības gadījumā varētu pievienot vēl otru. Bez tam manā rīcībā bija arī enkura spilve!

Moda redzēja, ka esmu atradis kaut kādu atrisinājumu, un viņas acis silti iemirdzējās.

—   Ko jūs domājat darīt? — viņa ievaicājās.

—   Atpiņķēt šito drazu, — es atbildēju, norādīdams uz mudžekli, kas karājās pāri kuģa malai.

Enerģija manā balsī un vārdi, ko biju pateicis, man pašam varen patika. «Atpiņķēt šito drazu!» Iedomājieties jel šādu jūrnieka teicienu Hamfrija van Veidena mutē kaut vai pirms pāris mēnešiem!

Laikam manā pozā un balsi bija zināms melodramatisms, jo Moda pasmaidīja. Viņa ļoti jūtīgi uztvēra visu smieklīgo, nemaldīgi tūliņ pamanīja katru neīstu vārdu, pārspīlējumu un lielīšanos. Tas vistiešāk atspoguļojās viņas darbos un piešķīra tiem nozīmi. Nopietns kritiķis ar humora izjūtu un spēcīgiem izteiksmes līdzekļiem vienmēr piespiedīs cilvēkus viņā klausīties. Un viņa prata to darīt. Viņai piemita ne tikai humora, bet arī mēra izjūta — kā daždien īstai māksliniecei.

—   Man liekas, esmu kaut ko tādu jau agrāk dzirdējusi vai lasījusi kādā grāmatā, — viņa draiski noteica.

Arī es pats nebiju gluži bez mēra izjūtas, tādēļ sarāvos gluži maziņš, un situācijas kungs un pavēlnieks ieguva samulsušu un, maigi izsakoties, nožēlojamu izskatu.

Viņa strauji satvēra manu roku.

—   Piedodiet! — viņa lūdza.

—   Jums nav jāatvainojas, — es nomāktā balsī teicu. — Tā man vajadzēja. Manī vēl patvērušies skolas puikas niķi. Nopietni runājot, mums tiešām naski jāķeras pie darba un šis mudžeklis jāatrisina. Ja jūs atbrauktu laivā man līdzi, mēs tūdaļ varētu sākt strādāt un kaut ko jau padarīt.

—  «Matroži ar nazi zobos masta varzu atpiņķē,» — Moda noskaitīja; visu pēcpusdienu mēs nostrādājām jautrā garā.

Viņas uzdevums bija noturēt laivu uz vietas, kamēr es noņēmos ap samudžināto takelāžu. Kā tikai tur nebija — falles, šotes, gaijas, līnes, vantis, stagas — visu jūra un vējš bija sapinuši juku jukām, ņudzekļu ņudzekļos, mezglu mezglos. Nazi iietoju tikai visnepieciešamākajos gadījumos un, velkot ārā garās tauvas, ritinot vaļā, kur tās bija aptinušās ap mastiem un bomjiem, izraujot no blokiem falles un šotes, sakailējot tās laivas dibenā un atkal atritinot, lai izvilktu cauri kāda mezgla cilpu, drīz vien samirku slapjš līdz ādai.

Buras vajadzēja vienā otrā vietā sagriezt, un slapjo,

smago audeklu cilāšana prasīja no manis lielu piepūli; taču līdz vakaram biju ticis tik tālu, ka varēju visas buras izklāt krastā žāvēties. Bijām abi gaužām noguruši, kad metām mieru un devāmies ēst vakariņas; bija paveikts liels darbs, kaut arī daudz ko redzēt no tā nebija.

Nākamajā rītā es kopā ar savu izdarīgo palīgu Modu nokāpu «Gara» tilpnē, lai izkaltu nolūzušo mastu stumbeņus. Tiklīdz bijām sākuši strādāt, kad vesera un cirvja klaudzieni atvilinaja Vilku Larsenu.

—       Hei, jūs tur lejā! — viņš pa atvērto lūku sauca no klāja.

Izdzirdusi viņa balsi, Moda cieši piespiedās man klāt. it ka aizsardzību meklēdama, un visu laiku, kamēr ilga sarunas, turējās man pie delma.

—   Hei, jūs tur uz klaja! — es atsaucos. — Labrīt!

—   Ko jūs tur apakšā darāt? — Vilks Larsens jautāja.

—  Gribat nolaist manu kuģi dibenā?

—   Tieši otrādi, — es atbildēju. — Gribu to salāpīt.

—       Ko jūs, velns parāvis, tur taisāties labot? — Viņa balsī skanēja izbrīns.

—        Sagatavoju vietu mastu iestiprināšanai, — es atbildēju tik nevērīgi, it kā tas būtu visvienkāršākais uzdevums pasaulē.

—        Šķiet, ka jūs beidzot esat nostājies pats uz savām kājām, Kumpi, — viņš noteica un tad labu brīdi klusēja.

—   Bet es jums saku, Kumpi, — viņš beidzot atkal iekliedza lūkā, — ka jūs to nevarat izdarīt.

—        Kāpēc ne, varu gan, — es atkliedzu atpakaļ. — Esmu jau sācis.

—        Bet kuģis pieder man, tas ir mans privātais īpašums. Ja nu es jums aizliedzu?

—       Jūs aizmirstat, — es atcirtu, — ka neesat vairs nekāds lielais fermenta pikucis. Reiz jūs tāds bijāt un tad būtu spējis mani aprīt, kā jums pašam labpatika izteikties; bet ir notikusi pārmaiņa, un tagad es spēju aprīt jūs. Raugs ir novadējies.

Viņš īsi, nīgri iesmējās.

—       Redzu, ka jūs vēršat manu filozofiju pret mani pašu ar nestrīķētu mēru. Tikai nekļūdieties un nenovērtējiet mani par zemu! Brīdinu jūs jūsu paša labā.

—        Kopš kura laika esat kļuvis par filantropu? — es apvaicājos. — Atzīstieties, ka, brīdinādams mani manis paša labā, neesat konsekvents.

Viņš, ignorējot manu sarkasmu, turpināja:

—   Un ja nu es tagad ņemu un aizcērtu lūku ciet? Otrreiz jūs mani vairs nepiemuļķosiet kā viņdien noliktavā.

_— Vilk Larsen, — es bargi sacīju, pirmo reizi uzrunādams viņu ierastajā iesaukā, — nespēju nošaut bezpalīdzīgu cilvēku, kas nepretojas. Jūs pats mums abiem par apmierinājumu esat par to pārliecinājies. Bet es jūs brīdinu ne tik daudz jūsu, kā pats sevis labad, ka nošaušu jūs pirmajā mirklī, kad mēģināsiet mums kaut kā kaitēt. Varu nošaut jūs tagad pat, šeit stāvēdams; un, ja jums ir tāds nodoms, tad cērtiet vien lūku ciet.

—   Vienalga, es jums aizliedzu, kategoriski aizliedzu saimniekot uz mana kuģa.

_— Paklausieties! — es uzstāju. — Jūs runājat par kuģi kā par savu īpašumu, it kā jums būtu morālas tiesības. Bet jūs nekad neesat ievērojis citu cilvēku tiesības. Tādēļ tak arī nopietni nedomāsiet, ka es ievērošu jūsējās?

Pagājos tieši zem lūkas, lai varētu uz viņu paskatīties. Pilnīgo izteiksmes trūkumu viņa sejā, kas ļoti atšķīrās no sejas, kad tiku viņu vērojis, pats palikdams nemanīts, vēl papildināja plati ieplestās, stingās acis. Iespaids bija gaužām nepatīkams.

—   Paskat, pat niecīgākais no niecīgajiem, pat Kumpis vairs negrib prast godu, — viņš nīgri irgoja. Ņirgas izpaudās tikai balsī. Seja palika nekustīga, kā bijusi. — Labdien, mis Brūstera, kā jums klājas? — viņš pēc brītiņa pēkšņi ieteicās.

Es sarāvos. Viņa nebija izdevusi ne skaņas, nebija pat pakustējusies. Vai tomēr viņš nebūtu pavisam akls? Bet varbūt sāk atgūt redzi?

—   Labdien, kapteini Larsen, — viņa atbildēja. — Sakiet, lūdzu, — kā jūs uzzinājāt, ka esmu šeit?

—   Es, protams, dzirdēju jūs elpojam. Vai. jums arī neliekas, ka Kumpis stipri mainījies uz labu?

—   Nezinu, — viņa atteica, man uzsmaidīdama. — Es viņu nekad citādu neesmu pazinusi.

—  2ēl, ka neredzējāt viņu agrāk.

—   Tas būs no zālēm «Vilks Larsens» lielās devās, — es nopurpināju, — ieņemamas pirms un pēc ēšanas.

—   Es vēlreiz atkārtoju, Kumpi, — viņš draudīgi sacīja, — liecieties mierā un atstājiet visu, kā ir!

—   Vai tad jūs tāpat negribat tikt no šejienes projām kā mēs? — es izbrīnījies vaicāju.

—   Nē, — viņš atbildēja, — esmu nolēmis nomirt šeit.

—   Bet mēs ne, — es izaicinoši atteicu un sāku atkal dauzīt un klaudzināt.

XXXV NODAĻA

Nākamajā dienā, aizvākuši nolauzto mastu stumbeņus un sagatavojuši visu pārējo, ķērāmies pie abiem topmas- tiem, lai uzvilktu tos uz klaja. Grottopmasts bija pāri par trīsdesmit pēdu garš, foktopmasts — gandrīz trīsdesmit, biju nodomājis šos abus izmantot bukiem. Tas bija sarežģīts darbs. Piestiprinājis vienu smagā trīša galu pie enkura spilves, bet otru pie foktopmasta lūzuma vietā, sāku griezt. Moda uzmanīja, lai trose kārtīgi ritētu ap spilvi, un saritināja brīvo galu.

Bijām pārsteigti, cik viegli smagais masts cēlās augšup. Stūres spilve bija uzlabotas sistēmas, un tai bija milzīga celtspēja. Protams, to, ko ieguvām ar palielināto spēku, zaudējām ar attālumu; par cik spilve palielināja manu spēku, par tik man vajadzēja pagarināt trosi, ko griezu uz vinčas. Trīsis lēni slīdēja šķērsu pār reliņu, un, jo augstāk masts cēlās ārā no ūdens, jo lielāks kļuva spiediens un grūtāk kļuva griezt vinču.

Bet, kad masta resgalis bija reliņa augstumā, ierīce ap- stajās pavisam.

—   Man to gan būtu vajadzējis zināt, — es apskaities sacīju. — Nu būs viss jāsāk no jauna.

—   Kādēļ nepiestiprināt trīsi vairāk uz masta vidu? — ierosināja Moda.

—   Tieši to man vajadzēja izdarīt jau pašā sākumā, — es, gaužām neapmierināts pats ar sevi, atteicu.

Pagriezis trosi vaļīgāk, ielaidu mastu atpakaļ ūdenī un piestiprināju trīsi aptuveni trešdaļu masta garuma no lūzuma vietas. Apmēram stundu griezis, pa brīdim atpūzdamies, biju stumbeni uzvilcis pusceļā un tālāk netiku. Astoņas pēdas stumbeņa karājās virs reliņa, bet uzvilkt mastu uz klāja nebija nekādu cerību. Atsēdos un sāku pārdomāt, kas darāms. Izdomāju drīz vien. Gavilēdams pie- traucos kājās.

—       Nu es zinu! — iesaucos. — Man trīsi vajadzēja piestiprināt balansa punktā. Si gudrība mums noderēs vienmēr, kad vajadzēs kaut ko uzvilkt uz klāja.

Vēlreiz darbs bija izrādījies veltīgs — un masts bija jānolaiž atpakaļ ūdenī. Es nepareizi aprēķināju smaguma punktu, tā ka griežot augšup pacēlās masta tievgalis, nevis resgalis. Moda izskatījās izmisusi, bet ēs tikai pasmējos un atteicu, ka arī tā būs labi.

Pamācījis, kā jātur trose un kā jāatlaiž vaļīgāk, kad es likšu, abām rokām aptvēru masta galu un mēģināju pārvelt to pār reliņu. Kad domāju, ka nu jau pietiek, uzsaucu viņai, lai palaiž trosi vaļīgāk; taču masts, par spīti maniem pūliņiem, atspruka vaļā un ievēlās atpakaļ ūdenī. Saku atkal griezt vinču un uzvilku mastu līdz iepriekšējam stāvoklim, jo man bija ienākusi prātā cita doma. Atcerējos, ka uz kuģa ir maiņtrīsis — neliela ierīce ar div- šķīvīgo un vienšķīvīgo bloku, un atnesu to. Kamēr to pierīkoju masta virsotnei un pretējam reliņam, uz klāja parādījās Vilks Larsens. Novēlējām viens otram laburītu, vairāk nekas runāts netika, un, kaut arī neredzīgs, viņš tomēr apsēdās uz reliņa, kur nebija man ceļā, un pēc skaņas sekoja visam, ko es darīju.

Vēlreiz atgādinājis Modai palaist trosi vaļīgāk, kad uzsaukšu, sāku vilkt maiņtrīsi. Masts lēni cēlās augšup, līdz palika svārstāmies taisna leņķī virs reliņa; un tad es pārsteigts konstatēju, ka Modai nemaz nevajag atlaist trosi. Tieši otrādi. Nostiprinājis maiņtrīsi, es sāku griezt vinču un vilku mastu collu pa collai pāri bortam, kamēr masta smaile pieskārās klājam un beidzot tur nogula arī pats masts.

Paskatījos pulkstenī. Tas rādīja divpadsmit. Mugura neganti sāpēja, biju drausmīgi noguris un izsalcis. Un tikai viens vienīgs masta koks uz klāja liecināja par visa rīta cēliena darbu. Pirmo reizi tā īsti sapratu, cik grūts uzdevums mūs gaida. Bet es tomēr biju kaut ko iemācījies. Pēcpusdienā darbs šķirsies daudz labāk. Tā arī notika; atgriežamies pulksten vienos atpūtušies, ieturējuši krietnas pusdienas.

Nepagāja ne stunda, kad grotmasts jau gulēja uz klāja un es saku konstruēt bukus. Sasējis abus topmastus kopā, es, ņemdams vērā to nevienādo garumu, savienojuma vietā piestiprināju grotklauvfalles divkāršo bloku. Kopā ar vienkāršo bloku tas izveidoja ceļamierīci. Lai mastu resgaļi uz klāja neizslīdētu, pienagloju pie klāja pama- tigus klučus. Kad viss bija gatavs, es buku augšgalā piesēju trosi un aizvilkti to līdz pat enkurspilvei. Sāku aizvien vairāk ticēt savai spilvei, jo tā man piešķīra milzu spēku. Moda, kā parasts, turēja brīvo galu, kamēr es griezu. Un «buki» uzslējās stāvus.

Tad pamanīju, ka esmu aizmirsis atsaites. Nu vajadzēja rāpties augšā, turklāt divi lāgi, kamēr nostiprināju bukus no priekšas, aizmugures un abām pusēm. Kad to pabeidzām, sāka jau krēslot. Vilks Larsens, kas bija nosēdējis pie mums visu pēcpusdienu un vērīgi klausījies, tomēr ne reizes neatvērdams muti, aizgāja uz kambīzi vārīt vakariņas. Man mugura bija stīva un krustos nežēlīgi sāpēja. Lepni aplūkoju savu darbu. Nu jau bija uz ko paskatīties. Kā bērns, kas ieguvis jaunu rotaļlietu, degu nepacietībā kaut ko ar savu jauno ierīci pacelt.

—   Zēl, ka jau tik vēls, — es sacīju, — gribētos redzēt, kā tā darbojas.

—  Neesiet nu tāds negauša, Hamfrij, — Moda mani norāja. — Rīt taču arī ir diena, un pašreiz jūs esat tik piekusis, ka tikko turaties kājās.

—    Un jūs? — es atteicu pēkšņā līdzjūtības uzplūdā. — Jūs esat pagalam pārguruši. Un strādājāt tik smagi, strādājāt varonīgi. Esmu lepns uz jums, Moda.

—    Es uz jums esmu vēl lepnāka, turklāt daudz pama- totak, — viņa atteica, skatīdamās man tieši acīs, un viņas pašas acīs uz mirkli iedegās dzirkstoša, trizuļojoša gaisma, kādu nekad nebiju tur redzējis; ta iesvēla manī kvēlu, neapjaustu līksmi, kuras cēloni nesapratu. Tad viņa nodūra acis un, pēc brītiņa tās atkal pacēlusi, smiedamās sacīja: — Ja mūsu draugi tagad mūs redzētu… Vai esat kaut reizi padomājis, kādi mēs izskatāmies?

—   Jā, šad tad esmu pavērojis jūsu izskatu, — es atbildēju, vēl joprojām brinīdamies par viņas pirmītējo ska- tienu un ari par to, ka viņa tik pēkšņi bija mainījusi sarunas tematu.

—   Apžēlojieties! — viņa iesaucās. — Un sakiet, lūdzami, — pēc kā es izskatos?

—   Bīstos — pēc putnu biedēkļa, — es atteicu. — Pa- raugieties, piemēram, uz saviem noskrandušajiem svārkiem! Vai redzat trīsstūrainos ieplēsumus? Un ņieburs! Nav jābūt Serlokam Holmsam, lai pateiktu, ka esat vārījusi ēdienu virs ugunskura, nemaz jau nerunājot par roņu lauku tecināšanu. Un viskošākā rota ir jūsu cepure. Sāda sieviete esot uzrakstījusi «Paciesto skūpstu»!

Viņa ceremoniāli pietupās dziļā reveransā un sacīja:

—   Nu, kas attiecas uz jums, ser…

Un, kaut arī mēs minūtes piecas ķircinājām viens otru, aiz draišķošanās tomēr slēpās nopietnība, kuru es neviļus saistīju ar neizprotamo izteiksmi, kas bija pazibējusi viņas acīs. Ko tā nozīmēja? Vai patiesi mūsu acis runāja par to, ko noklusēja lūpas? Es zināju, ka manējās bija mani nodevušas, pirms piespiedu tās klusēt. Tas bija noticis ne vienreiz vien. Vai Moda bija redzējusi aicinājumu manās acis un to sapratusi? Un vai viņas acis gribēja to pašu paust man? Ko gan citu varēja nozīmēt šis skatiens, dzirkstošā, trizuļainā gaisma un vēl kaut kas vārdos neizsakāms? Un tomēr — tas nevarēja būt tiesa. Tas nebija iespējams. Turklāt es nebiju nekāds acu valodas tulkotājs. Biju tikai Hamfrijs van Veidens, iemīlējies grāmat- tārps. Man pietika ar brīnumainajām jūtām — mīlēt, gaidīt un cerēt, ka reiz iemantošu pretmīlu. Par to visu es domāju pat tajā brīdī, kad ķircinājāmies viens par otra izskatu, līdz atgriezāmies krastā un vajadzēja sākt domāt par citu.

—  Cik nejēdzīgi, ka pēc tik garas, grūtas darba dienas nevaram mierīgi nogulēt visu nakti līdz rītam, — es pēc vakariņām gremžos.

—   Bet kādas briesmas tad mums vairs var draudēt? No akla cilvēka? — viņa jautāja.

—   Nekad nespēšu viņam ticēt, — es atteicu, — jo mazāk tagad, kad viņš ir akls. Skaidrs, ka nevarība padarīs viņu vēl ļaunāku nekā senāk. Zinu, ko rīt darīšu vispirmām kārtām — uztaisīšu nelielu enkuru un atvilkšu šoneri no krasta. Un vakaros, kad mēs laivā atgriezīsimies malā, misters Vilks Larsens paliks gūstā uz kuģa. Tātad šī mums būs pēdējā sardzes nakts, tādēļ arī būs vieglāk pārciešama.

No rīta pamodāmies agri un, kad atausa diena, jau beidzām brokastot.

—  O, Hamfrij! — izdzirdu Modu aprauti izmisušā balsī iesaucamies.

Uzmetu viņai ašu mirkli. Viņa neatņēmusies raudzījās uz «Garu». Sekoju viņas skatienam, taču nekā neierasta nevarēju ieraudzīt. Viņa vēlreiz paskatījās uz mani un es neizpratnē uz viņu.

—  Celtnis, — viņa beidzot drebošā balsī sacīja.

Biju celtni pavisam aizmirsis. Paskatījos vēlreiz uz šoneri, bet celtņa tiešām neredzēju.

—  Ja viņš… — es drausmīgā niknumā izgrūdu.

Viņa līdzjūtīgi uzlika roku man uz delma un teica:

—   Jums vajadzēs visu sākt no jauna.

—   Ak, ticiet man, ka manas dusmas nav ne graša vērts, es jau nespēju ne mušai pāri nodarīt, — es grīni pavīpsnāju. — Un visļaunākais ir, ka viņš to zina. Jums taisnība — ja viņš celtni sapostījis, es nenodarīšu viņam nekā, bet sākšu visu no gala.

Turpmāk es katru nakti gulēšu uz kuģa, — es vēl nevarēju rimties, — un, ja viņš tad vēl mēģinās kaut ko darīt…

—   Bet man būs bail palikt visu nakti vienai krastā, — Moda sacīja, kad biju atguvies. — Cik daudz jaukāk būtu, ja viņš izturētos draudzīgi un mums palīdzētu! Tad mēs visi varētu omulīgi dzīvot uz kuģa.

—   To mēs arī darīsim, — es atteicu, vēl joprojām nespēdams pārvarēt niknumu, jo manu mīļo buku iznīcināšana man bija smags trieciens. — Proti, mēs abi pāriesim dzīvot uz kuģa, vienalga, vai Vilkam Larsenam tas būs pa prātam vai nebūs.

Cik bērnišķīgi, — es vēlāk smiedamies sacīju, — cik bērnišķīgi viņam tā rīkoties un man par to skaisties!

Un tomēr sirds man sažņaudzās, kad, uzkāpuši uz klāja, ieraudzījām, kādus posta darbus viņš pastrādājis. Buki bija pazuduši bez pēdām. Atsaites no visām pusēm pārcirstas. Klauvfalles sagrieztas gabalu gabalos. Viņš zināja, ka es neprotu špleisēt. Tad man kaut kas iešāvās prātā. Aizskrēju pie enkurspilves. Tā nedarbojās. Viņš to bija salauzis. Mēs satriekti saskatījāmies. Aizsteidzos pie reliņa. Mastu, bomju un gafeļu, ko biju sakārtojis, tur vairs nebija. Viņš bija atradis virves, kas tos saturēja, un tās pārgriezis.

Modai sakāpa asaras acīs, un es sapratu, ka tas ir žēlums manis dēļ. Es pats biju gatavs apraudāties. Kas vairs palicis pāri no mūsu sapņa uzsliet «Garam» mastus? Vilks Larsens savu darbu bija nostrādājis godam. Apsēdos uz kajītes jumta un izmisis atspiedu zodu plaukstās.

—   Viņš pelnījis nāvi! — es iesaucos. — Dievs lai man piedod, ka esmu pārāk gļēvs, lai kļūtu par viņa soģil

Moda pienāca pie manis un mierinot noglāstīja man galvu kā bērnam un teica:

—   Nomierinieties, gan viss beigsies labi. Mēs taču cīnāmies par taisnīgu lietu, visam jānokārtojas.

Atcerējos Mišlē un pieglaudu galvu viņai pie krūtīm; un patiesi — jutu spēkus atgriežamies. Šī brīnišķīgā sieviete man bija neizsīkstošs spēka avots. Kas tad īsti noticis? Tikai aizkavēšanās, ieilgums. Paisums nebūs varējis aiznest mastus pārāk tālu jūrā, un vēja naktī nebija. Vajadzēs tikai lieku dienu pastrādāt, atrast mastus un tauvā atvilkt tos atpakaļ. Turklāt man tā bija laba mācība. Tagad es zināju, uz ko jābūt gatavam. Viņš būtu varējis arī nogaidīt un iznīcināt mūsu darbu vēlāk, kad mēs jau būtu paveikuši vairāk.

—   Viņš nāk, — Moda pačukstēja.

Es pacēlu acis. Vilks Larsens nesteigdamies gāja pa pūpes bakborta pusi.

—   Neliecieties gar viņu zinis, — es čukstus pamācīju. — Viņš nāk pārbaudīt, kā mēs to pārdzīvojam. Neizrādīsim, ka mums viss zināms. Laupīsim viņam šo gandarījumu. Novelciet kurpes — lūk, tā — un nesiet tās rokā.

Un mēs sākām spēlēt aklās vistiņas ar neredzīgo. Kad viņš mums tuvojās gar kreiso bortu, mēs pārslīdējām uz labo pusi un no pūpes vērojām viņu pagriežamies un sekojam pa mūsu pēdām uz kuģa pakaļgalu.

Laikam taču viņš kaut kā sajuta, ka esam uz klāja, jo visai drošā pārliecībā padeva labrītu un apstājās, gaidīdams atbildi. Tad devās tālāk uz pakaļgalu, bet mēs aiz- lavījāmies uz priekšgalu.

—   Es zinu, ka jūs esat te! — viņš uzsauca, un es redzēju, ka pēc šiem vārdiem viņš uzmanīgi ausās.

Man viņš atgādināja lielu ūpi, kas, draudīgi nokliedzies, gaida, kad laupījums sakustēsies. Bet mēs nekustējāmies, virzījāmies uz priekšu tikai tad, kad gāja viņš. Tā mēs, rokās saķērušies, bēguļojām pa klāju kā divi bērni, kurus vajā ļaunais milzis, līdz Vilks Larsens, acīm redzot, apnicis nokāpa no klāja un aizgāja uz savu kajīti. Mums nāca smiekli un acis zibēja pārgalvīgā draiskulībā, kamēr, kājas apāvuši, pārrāpāmies pār bortu un iesēdāmies laivā. Ieskatījies Modās dzidrajās, brūnajās acīs, es aizmirsu visas Vilka Larsena ļaundarības un apzinājos vienīgi to, ka mīlu Modu un ka tikai viņa man dod spēku izcīnīt ceļu atpakaļ uz pasauli.

XXXVI NODAĻA

Divas dienas rnēs ar Modu vagojārn jūru un izbraukājām visus līčus, meklēdami pazudušos mastus. Taču uzgājām tos tikai trešajā dienā, atradām visus, arī bukus, turklāt ļoti bīstamā vietā — tur, kur viļņi rēkdami šķīda pret kailo klintāju salas dienvidrietumos. Kā mēs nostrādājāmies! Jau tumsa vakars, kad pēc pirmās darba dienas līdz nāvei noguruši braucām atpakaļ uz savu mazo līcīti un vilkām tauvā līdzi grotmastu. Bija pilnīgs bezvējš, un visu garo ceļu mums vajadzēja airēt vienā airēšanā.

Pēc otras neizsakāmi grūtas darba dienas pārvedām arī abus topmastus. Nākamajā dienā mani jau māca izmisums — un es sasēju plostu no fokmasta, abiem bomjiem un gafelēm. Pūta labs ceļa vējš, un es cerēju, ka izdosies pārvest kravu ar uzvilktu buru, bet vējš sagriezās un drīz aprima pavisam; irdamies virzījāmies uz priekšu gliemeža gaitā. Nomocījos līdz izmisumam. Iegult airos ar visu spēku un ķermeņa svaru un just, ka smagā krava tur laivu gandrīz uz vietas, patiesi bija pāri cilvēka spēkiem.

Metās tumšs, un, lai stāvokli padarītu vēl ļaunāku, sāka pūst krasta vējš. Nu mēs ne tikai vairs nevirzījāmies uz priekšu, bet mūs dzina atpakaļ atklātā jūrā. Nabaga /vloda, kuru es nekad nespēju atrunāt, lai nestrādā pāri spēkiem, vārgi gulēja uz pakaļējā sēdekļa. Man pietrūka spēka airēt. Nobrāztās, pietūkušās rokas vairs nespēja novaldīt airus. Roku locītavas un delmi neciešami sapēja, un, kaut arī biju pulksten divpadsmitos krietni ieturējis pusdienas, tomēr pēc grūtajiem dienas pūliņiem aiz izsalkuma mācās virsū ģībonis.

Ievilku airus un paliecos uz priekšu pie virves, kas turēja plostu. Bet Moda strauji satvēra manu roku.

—   Ko jūs gribat darīt? — viņa satrauktā balsī jautāja.

—  Atraisīt trosi, — es atbildēju, sākdams siet tauvu vaļā.

Viņas pirksti cieši satvēra manējos.

—   Lūdzu, nedariet to! — viņa lūdzās.

—  Tam visam nav nekādas nozīmes, — es sacīju. — Ir jau nakts, un vējš nes mūs aizvien tālāk jūrā.

—  Bet padomājiet, Hamfrij, ja mēs nevarēsim aizbraukt projām ar «Garu», mums būs jāpaliek salā gadiem ilgi,

varbūt pat visu mūžu. Neviens to nav uzgājis līdz šim, un varbūt tā mūžam paliks neatklāta.

—      Atcerieties laivu, ko atradām krastā, — es viņai atgādināju.

—        Tā bija roņu mednieku laiva, — viņa attrauca, — un jūs ļoti labi zināt, ja šie cilvēki būtu izglābušies, viņi būtu atgriezušies, lai kļūtu bagāti, medīdami roņus. Jūs pats pārlieku labi saprotat, ka viņi nav tikuši projām.

Es, nespēdams izšķirties, neteicu nekā.

—   Turklāt, — viņa, mazliet sastomījusies, turpināja,

—  tā taču ir jūsu ideja Man gribas redzēt to piepildāmies.

Nu es drīkstēju nocietināt sirdi.. Tiklīdz viņa sāka man

glaimot, augstsirdība lika to noliegt.

—       Labāk gadiem nodzīvot uz salas nekā laivā zem klajām debesīm aiziet bojā šonakt, rīt vai parīt. Mums nav līdzi ne pārtikas, ne dzeramā ūdens, ne segu — nav nekā. Jūs taču nepārcietīsiet nakti bez segām. Es labi zinu jūsu spēkus. Jūs jau tagad trīcat.

—  Tās ir tikai tādas nervu trīsas, — viņa atteica.

—   Bīstos, ka nepaklausīsiet mani un atlaidīsiet mastus.

O, Hamfrij, lūdzu, lūdzu, nedariet to! — viņa kaismīgi

iesaucās mirkli vēlāk.

Viņa zināja, ka šis lūgums iespēj visu, un tas arī šoreiz izšķīra jautājumu. Naktī drausmīgi nosalām. Brīžam iekritu nemierīgā snaudā, tomēr aukstums mani drīz vien pamodināja. Nesapratu, kā Moda to spēj izturēt. Biju pārāk noguris, lai vicinātu rokas un sildītos, tomēr kaut kā saņēmu spēkus un ik pa brīdim paberzu viņas rokas un kājas, liekot asinīm riņķot. Bet viņa visu laiku neatlaidīgi mani pierunāja neraisīt mastus vaļā. Ap pulksten trijiem no rīta viņai uznāca aukstuma krampji, un, kad pēc intensīvas berzēšanas tie pārgāja, viņa kļuva gluži vārga. Es ļoti izbijos. Paņēmu irkļus un liku viņai airēt, kaut arī viņa bija gaužām nespēcīga, un pie katra airu vēziena baidījos, ka viņa zaudēs samaņu.

Atausa rīts, un mēs pirmajā gaismiņā sākām ar acīm meklē savu saliņu. Beidzot tā iznira pie apvāršņa, droši savu piecpadsmit jūdžu tālumā. Sāku tālskatī vērot jūru. Tālu dienvidvakaros pamanīju uz ūdens tumšu svītru, kas, man vēl skatoties, tuvojās.

—       Ceļas vējš! — es iesaucos aizsmakušā balsī, kas man pašam šķita sveša.

Moda gribēja atbildēt, bet nespēja izteikt ne vārda. Lūpas viņai bija aukstumā nozilējušas, acis dziļi iekritušas, un tomēr brūnās acis drosmīgi raudzījās manī. Cik žēli, bet cik drosmīgi!

Sāku atkal berzēt viņas rokas un šūpot tās augšup un lejup, kamēr beidzot viņa pati spēja tās pavicināt. Liku viņai piecelties kājās un, kaut arī viņa būtu saļimusi, ja es viņu nebūtu pieturējis, pavēlēju staigāt šurp un turp nedaudzos soļus pa laivu un beidzot pat lēkāt.

—   Ak jūs, drosmīgā, drosmīgā sieviete, — es sacīju, kad redzēju viņas seju atdzīvojamies. — Vai jūs maz pati zinājāt, ka esat tik drosmīga?

—   Es nemaz nebiju drosmīga, — viņa atbildēja, — nemaz, kamēr nepazinu jūs. Drosmīgu mani padarījāt jūs.

—   Arī es tāds nebiju, pirms iepazinu jūs, — es sacīju.

Viņa uzmeta man īsu mirkli, un es atkal ieraudzīju viņas acīs dzirkstošo, trizuļaino gaismu un vēl kaut ko. Bet tas bija tikai īss mirklis. Tad viņa pasmaidīja.

—   Tie droši vien bija jaunie dzīves apstākļi, — viņa sacīja, bet es zināju, ka viņai nav taisnība, un labprāt būtu gribējis uzminēt, vai arī viņa to zina.

Uzpūta svaigs ceļa vējš, un drīz vien laiva pa spēcīgiem viļņiem līgoja uz mūsu salas pusi. Pustrijos pēcpusdienā pabraucām garām dienvidrietumu klintājam. Nu mēs bijām ne tikai izsalkuši, bet mocījāmies arī slāpēs. Lūpas mums bija sakaltušas un sasprēgājušas, un velti pūlējāmies tās saslapināt ar izžuvušo mēli. Tad vējš lēnām norima. Naktī atkal iestājās pilnīgs bezvējš — un es vēlreiz ķēros pie airiem, bet gausi man gāja, briesmīgi gausi. Otrajā rīta stundā laivas priekšgals atdūrās mūsu mazā iekšējā līča krastā, un es izrausos ārā, lai piesietu laivu. Moda nespēja nostāvēt kājās, un man nebija spēka viņu panest. Nokritu ar visu nastu zemē, un, kad mazliet biju atguvis spēkus, neatlika nekas cits kā saņemt viņu aiz padusēm un aizvilkt pa liedagu līdz būdai.

Nākamajā dienā nestrādājām. Nogulējām līdz trijiem pēcpusdienā, vismaz es, jo, kad pamodos, redzēju Modu rosāmies ap pusdienām. Viņas spēja ātri pārvarēt nogurumu bija apbrīnojama. Sim ķermenim, kas bija trausls kā lilijas kāts, piemita sīkstums, neuzveicamas dzīves alkas, kas nekādi neatbilda viņas vārajai būtnei.

—   Vai zināt, ka es ceļoju uz Japānu, lai nostiprinātu veselību, — viņa sacīja, kad mēs pēc pusdienām vēl kavējāmies pie ugunskura, baudīdami nekā nedarīšanas jaukumu. — Es nekad neesmu bijusi sevišķi spēcīga. Ārsti man ieteica ceļojumu pa jūru, un es izvēlējos visgarāko.

—   Toreiz jūs vis nenojautāt, ko izvēlaties, — es smiedamies atteicu.

—   Pēc visa piedzīvotā es būšu pavisam citāda, būšu stiprāka, — viņa sacīja, — un ceru, arī labāka. Vismaz zināšu daudz vairāk par dzīvi.

Pievakarē, kad īsā diena jau dzisa, sākām runāt par Vilka Larsena aklumu. Mēs nespējām to izskaidrot. Pēc viņa vārdiem, ka viņš nolēmis palikt Pūliņu salā, lai nomirtu, es spriedu, ka stāvoklis ir smags. Ja jau viņš, stiprais vīrs, kas tā mīl dzīvi, nepretojas nāvei, tad skaidrs, ka viņu nomoka kaut kas vairāk nekā aklums vien. Viņam taču mēdza uznākt drausmīgās galvas sāpes, un mēs abi bijām vienis pratis, ka īstā vaina ir smadzenēs un ka lēkmju laikā viņš izcieš neiedomājamas sāpes.

Pamanīju, ka Modu mūsu sarunas laikā pārņem aizvien lielāka līdzjūtība pret viņu; un tas bija tik valdzinoši sievišķīgi, ka iemīlēju viņu vēl jo spēcīgāk. Turklāt viņas jūtās nebija nekādas aplamas sentimentalitātes. Viņa piekrita, ka nepieciešamības gadījumā mums jārīkojas ļoti bargi, ja gribam tikt no šejienes projām, kaut gan viņu šausmināja doma, ka varētu pienākt brīdis, kad man vajadzēs laupīt viņam dzīvību, lai glābtu savējo, lai glābtu mūsējo, kā viņa to formulēja.

No rīta paēdām agri brokastis un, tikko kļuva gaišs, ķērāmies pie darba. Kuģa priekšgala tilpnē, kur glabājās dažāds inventārs, atradu nelielu, vieglu enkuru; ar lielām pūlēm izstiepu to uz klāja un ievēlu laivā. Piestiprinājis šonera priekšgalā garu, saritinātu tauvu, ieīros labu gabalu mūsu līcītī un iegremdēju enkuru ūdenī. Laiks bija rāms, līmenis augsts, un šoneris brīvi šūpojās ūdenī. Atraisījis tauvas, es tāpat ar roku spēku (spilve bija salauzta) piegriezu to pie paša enkura, kurš bija pārāk niecīgs, lai noturētu kuģi pat niecīgā vējā. Tādēļ nolaidu lielo labā borta enkuru, atstādams to vaļīgā tauvā; pēcpusdienā ķēros pie enkura spilves labošanas.

Ap to noņēmos trīs dienas. Mehāniķa darbus, zināms, nepratu, un ikviens parasts amatnieks manu trīs dienu darbu būtu paveicis trīs stundās. Man vispirms vajadzēja iepazīt darba rīkus, un visvienkāršākās amata iemaņas, kas mehāniķim būtu tīrais nieks, man vajadzēja izprātot pašam. Tomēr trešās dienas vakarā mana spilve kaut kā darbojās. Tā nebija ne tuvu tik laba kā vecā, taču lietojama bija, un es varēju atsākt darbus.

Nostrādājis pusi dienas, uzcēlu uz klāja abus topmas- tus, sastiprināju un uzslēju bukus agrākajā stāvoklī. Tonakt paliku gulēt uz klāja pie sava lolojuma. Moda, kas atteicās viena pārnakšņot krastā, gulēja rufē. Vilks Larsens visu dienu bija sēdējis uz klāja, klausījies, kā es laboju spilvi, un tērgājis ar Modu un mani par šo un to. Neviens no mums visiem trim ne vārda neieminējās par sapostīto celtni; viņš arī vairs neatgādinaja, lai lieku viņa kuģi mierā. Es tomēr baidījos no viņa — aklā un nevarīgā, kas visu laiku tikai klausījās un klausījās; strādādams uzmanījos, lai nekad nenokļūtu viņa spēcīgo roku tuvumā.

Tajā naktī, guļot pie sava iemīļotā celtņa, pamodos no viņa soļu trokšņa uz klāja. Bija zvaigžņota nakts, un es varēju neskaidri saskatīt kustamies viņa apveidus. Izrau- sos no segām un neapautām kājām sāku viņam klusi sekot. Viņš bija apbruņojies ar slīmestu, ko droši vien atradis darba rīku kastē, un mēģināja ar to pārgriezt klauv- falles, kuras atkal biju piestiprinājis pie celtņa. Viņš aptaustīja tauvas un konstatēja, ka neesmu tās stingri novilcis. Tā kā ar slīmestu te nekas nebija izdarāms, viņš novilka tauvas spriegi un nostiprināja. Pēc tam grasījās tās ar slīmestu pārzāģēt.

—   Es jūsu vietā to nedarītu, — rāmi ierunājos.

Izdzirdis manas pistoles klikšķi, viņš iesmējās.

—  Hallo, Kumpi, — viņš atsaucās. — Visu laiku zināju, ka esat šepat. Manas ausis jūs nepievilsiet.

—  Tie ir salti meli, Vilk Larsen, — es sacīju tikpat mierīgi kā pirmāk. — Bet es gaidīt gaidu izdevību jūs nošaut. Tāpēc grieziet vien.

—  Tāda izdevība jums ir vienmēr, — viņš ņirdzīgi atteica.

—   Grieziet vien, — es draudīgi atkārtoju.

—  Labāk sagādāšu jums vilšanos, — viņš nosmējās, apgriezās un aizgāja uz kuģa pakaļgalu.

—   Kaut kas jadara, Hamfrij, — sacīja Moda nākamajā rītā, kad biju viņai izstāstījis nakts piedzīvojumu. — Staigādams brīvībā, viņš spējīgs izdarīt nezin ko. Viņš var nogremdēt kuģi, var to aizdedzināt. Nav nemaz izdomājams, ko visu viņš var izdarīt. Mums viņš jāiesloga.

—      Bet kā? — es jautāju, bezpalīdzīgi paraustīdams plecus. — Tuvumā viņam iet neuzdrošinos, un viņš gluži labi zina, ka nespēju viņu nošaut, kamēr viņš aktīvi nepretojas.

—   Iespēja jāatrod, — Moda neatlaidās. — Ļaujiet man padomāt!

—   Viena iespēja ir, — es drūmi piebildu.

Viņa gaidīja, ko teikšu.

Pacilāju roņu mednieku rungu.

—   Nosist ar to nevar, — es sacīju, — un, pirms viņš atjēgsies, būšu viņam sasējis rokas un kājas.

Viņa nodrebinādamās papurināja galvu.

—   Nē, tā gan ne! Jābūt kādai mazāk brutālai izejai. Pagaidīsim vēl!

Taču ilgi mums nevajadzēja gaidīt. Problēma atrisinājās pati no sevis. Pēc vairākiem mēģinājumiem man torīt izdevās atrast fokmastam smaguma centru un piestiprināt mazliet virs tā trīša trosi. Moda turēja un satina ritulī brīvo galu, kamēr es griezu spilvi. Ja tā būtu bijusi kārtībā, viss būtu vedies vieglāk. Bet pašreizējos apstākļos man katram pagriezienam vajadzēja izmantot visu spēku un piedevām pašam sava auguma svaru. Bieži pārtraucu darbu un atpūtos. Atklāti sakot, es biežāk pūtos nekā strādāju. Kad, no visa spēka griezdams, tomēr nevarēju tītuvi iekustināt, Moda nāca palīgā un, vienu roku no tauvas neatlaizdama, uzgūla ar otru roku un visu sava trauslā auguma svaru uz spilves.

Kad bijām stundu nocīnījušies, abi bloki celtņa virsotnē sastapās. Es vairs nespēju pagriezt vinču. Un tomēr masts vēl ne tuvu nebija uzcelts uz klāja. Resgalis uzgūla uz kreisā borta, bet tievgalis karājās virs ūdens tālu aiz labā borta reliņa. Mani buki bija par īsiem. Viss darbs izrādījās veltīgs. Bet nu vairs nekritu izmisumā kā pirmajās dienās. Arvien vairāk sāku uzticēties pats sev, spilves, buku un ceļamās ierīces spēkam. Iespēja to paveikt noteikti bija, man tikai vajadzēja mācēt to atrast.

Kamēr es gudroju, uz klāja iznāca Vilks Larsens. Mums tūliņ dūrās acīs, ka viņš izskatās citāds nekā parasti. Kustējās vārgāk un nedrošāk. Iedams garām kajītēm gar kreiso bortu, viņš pat streipuļoja. Pie pūpes nokares viņš sagrīļojās, pacēla roku pazīstamajā žestā, it kā gribētu kaut ko nobraucīt no sejas, un nokrita, tomēr noturēdamies kājās, pa pakāpieniem uz galvenā klāja, pa kuru pa- ģeņģerēja uz priekšu, izstieptām rokām meklēdams atbalstu. Pie mednieku kajītes trapa viņš atguva līdzsvaru, brītiņu grīļodamies pastāvēja, tad pēkšņi sarāvās čokurā, kājas saļodzījās — un viņš saļima uz klāja.

—   Viņam uznākusi lēkme, — pačukstēju Modai.

Viņa palocīja galvu; redzēju viņas acīs iemirdzamies

līdzcietību.

Piegājām viņam klāt, bet viņš, šķiet, bija zaudējis samaņu un elpoja grūdieniem. Moda palika pie viņa, pacēla viņam galvu augstāk, lai mazinātu asins spiedienu, un aizsūtīja mani uz kajīti pēc spilvena. Es atnesu arī segas, un tnēs viņu ērti apguldījām. Pataustīju pulsu. Pulss bija vienmērīgs, spēcīgs un gluži normāls. Tas mani pārsteidza. Manī modās aizdomas.

—   Ja nu viņš tikai izliekas? — es ieteicos, vēl joprojām taustīdams viņa pulsu.

Moda papurināja galvu un paraudzījās manī ar pārmetumu pilnu skatienu. Un tieši šajā mirklī roka, ko turēju, izrāvās un kā tērauda maiglēs sagrāba manu locītavu. Es bailēs skaļi un mežonīgi iekliedzos; uz mirkli pamanīju viņa sejā ļaunu uzvaras prieku, tad viņš apķēra mani ar otru roku un drausmīgā tvērienā norāva pie sevis zemē.

Palaidis vaļā manu locītavu, viņš ar otru roku salieca abas manējās uz muguras tā, ka es nespēju pakustēties. Ar brīvo roku viņš sagrāba mani aiz rīkles, un tajā mirklī mani pārņēma baiga nāves priekšnojausma, turklāt apzinoties, ka tā būs nave paša muļķības dēļ. Kāpēc biju pielaidies šīm drausmīgajām ķetnām pa tvērienam? Pēkšņi sajutu pie sava kakla vēl citas rokas. Tās bija Modās rokas, kuras velti centās atlauzt pirkstus, kas mani žņaudza. Beidzot viņa atlaidās, un es izdzirdu viņas kliedzienu, kas man iedūrās sirdī kā duncis, jo tas bija sievietes baiļu un ārprātīga izmisuma kliedziens. Tādu biju jau reiz dzirdējis — tad, kad grima «Martiness».

Mana seja bija piespiesta pie Vilka Larsena krūtīm, tādēļ es neredzēju, bet tikai dzirdēju Modu pagriežamies un žigli aizskrejain pa klāju. Viss notika zibenīgi ātri. Man atmaņa vēl pavisam nebija zudusi un likās, ka pa- gajusi mūžība, līdz izdzirdu Modu skrējām atpakaļ. Un tad piepeši jutu, kā viņš zem mana svara kļūst šļaugans. Elpa viņam gārdzieniem lauzās ārā no krūtīm, ko spieda mans augums. Nezinu, vai tā bija tikai gārdzošā elpa vai ari zūdošo spēku apziņa, bet viņš nodrebēja dobjā vaida.

Pirksti, kas žņaudza manu kaklu, atslāba. Es ievilku elpu. Pirksti notrīcēja un atkal sažņaudzās. Tomēr pat pārcilvēciskā griba nespēja pārvarēt nespēku, kas viņam uzbruka. Dzelžainā griba padevās. Viņš zaudēja samaņu.

Modās soļi dipēja jau pavisam tuvu, kad viņa roka pēdējo reizi noraustījās un tad pilnīgi atlaidās no mana kakla. Es pavēlos nost, paliku augšpēdu guļam uz klāja, aizgūtnēm tvēru gaisu un mirkšķināju acis spožajā saules gaismā. Moda bija bāla, bet mierīga — to es ievēroju, kad mans skatiens vispirmām kārtām pievērsās viņai, — un viņas acīs bailes jaucās ar atvieglojumu. Ieraudzīju viņai rokā smagu mednieka rungu, un arī viņa, sekodama manam skatienam, palūkojās uz to. Runga izkrita viņai no rokas, it kā būtu to apdedzinājusi, un tai pašā mirklī man sirdi uzviļņoja neaprakstāma līksme. Viņa patiesi bija mana sieviete, mans uzticamais biedrs, kas cīnījās kopā ar mani un par mani, tieši tā, kā to būtu darījusi alu cilvēka sieva; viņā bija pamodušies visi pirmatnējie instinkti, likdami aizmirst kultūru un izsmalcināto civilizāciju, kādā viņa līdz šim bija dzīvojusi.

—   Mīļā, dārgā! — es iesaucos, uzrausdamies kājās. *

Nākamajā mirklī viņa bija manās skavās, aizgūtnēm

elsodama, pieplaka man pie pleca — un es viņu cieši pieglaudu pie krūtīm. Raudzījos uz brūno matu klaidu, kas saulē zaigoja kā dārgakmeņu vizuļiem piebārstīti un šķita man dārgāki par visiem dārgumiem karaļu lādēs. Noliecu galvu un vieglā skūpstā pieskāros viņas matiem, tik vieglā, ka viņa to pat nejuta.

Tad piespiedu sevi atjēgties. Galu galā viņa bija tikai sieviete, kas raudāja atvieglojumā par uzvarētām briesmām, iekļāvusies sava aizstāvja vai briesmu apdraudētā rokās. Viss būtu tieši tāpat, bijis es viņas tēvs vai brālis. Nē, nebija ne tas laiks, ne tā vieta, un es vēlējos izpelnīties pienācīgākas tiesības atzīties mīlā. Tādēļ tikai vēlreiz liegi noskūpstīju viņas matus, pirms viņa atraisījās no mana apskāviena.

—   Šoreiz lēkme ir īsta, — es sacīju, — tāda pati kā tā, kurā viņš zaudēja redzi. Pirmoreiz viņš izlikās un ar to izraisīja lēkmi.

Moda jau noliecās un sakārtoja viņam spilvenu.

—   Nē, — es teicu, — nedariet to! Ja nu viņš reiz kļuvis bezspēcīgs, tad viņam tādam arī jāpaliek. Sākot ar šo bridi, mēs dzīvosim kapteiņa galā. Vilks Larsens dzīvos mednieku kajītē.

Satvēru viņu aiz padusēm un vilku uz trapa pusi. Aizsūtīju Modu pēc virves. Apmetis viņam zem padusēm virvi, pārvilku viņu pāri slieksnim un novilku lejā pa trapu. Man nebija spēka iecelt viņu kojā, bet ar Modās palīdzību es tur iecēlu vispirms viņa plecus un galvu, tad pacēlu ķermeni un ievēlu apakšējā kojā.

Bet ar to vien nedrīkstējām apmierināties. Atcerējos, ka savā kajītē Vilks Larsens glabā roku dzelžus, ko mēdza izmantot senlaicīgo jūrnieku dzelzs važu vietā. Tā nu atstājām viņu guļam ar dzelžos saslēgtām rokām un kājām. Pirmo reizi kopš daudzām dienām es brīvi uzelpoju. Atgriezies uz klāja, jutos brīnum viegls, it kā būtu nometis no kamiešiem smagu nastu. Jutu arī, ka mēs ar Modu esam kļuvuši viens otram tuvāki. Un, kad blakus gājām pa klāju pie ceļamās ierīces, kurā pusceļā uz klāju karājās fokmasts, man ienāca prātā — nezin, vai arī viņa to jūt?

XXXVII NODAĻA

Mēs tūliņ pārvācāmies uz «Garu», iekārtojāmies savās vecajās kajītēs un ēdienu vārījām kambīzē. Vilku Larsenu bijām ieslodzījuši īstā reizē, jo labais atvasaras laiks šajos platuma grādos beidzās un sākās lietainas, vētrainas dienas. Uz šonera jutāmies mājīgi, un mūsu kroplīgais celtnis ar fokmastu, kas karājās gaisā, piešķīra kuģim darbīgu izskatu un modināja cerības uz drīzu aizbraukšanu.

Tagad, kad Vilks Larsens gulēja, ieslēgts dzelžos, mums tas piepeši vairs nemaz nebija vajadzīgs. Tāpat kā pirmajai lēkmei, arī šai sekoja nopietni dzīvības funkciju traucējumi. To atklāja Moda, kad pēcpusdienā gribēja viņam pasniegt ēdienu. Viņš bija pie samaņas, un Moda ar viņu runāja, bet nesagaidīja atbildi. Viņš gulēja uz kreisajiem sāniem un, acīm redzot, cieta sāpes. Ar nervozu kustību viņš pagrieza galvu, atbrīvodams kreiso ausi, ko bija iespiedis spilvenā. Nu viņš tūliņ dzirdēja, ko Moda saka, un arī atbildēja; Moda nekavēdamās atnāca pie manis.

Piespiedis spilvenu viņam pie kreisās auss, es jautāju, vai viņš mani dzird, bet viņš nereaģēja. Noņēmis spilvenu, atkārtoju jautājumu, un viņš tūdaļ atbildēja, ka dzirdot.

—       Vai jūs zināt, ka esat kurls ar labo ausi? — es jautāju.

—       Jā, — viņš atbildēja klusā, bet noteiktā balsī, — un ir vēl ļaunāk. Man skarta visa labā puse. Tā ir it kā notirpusi. Nevaru pakustināt ne roku, ne kāju.

—  Vai atkal izliekaties? — es nikni noprasīju.

Viņš papurināja galvu, savilkdams nīgro muti svešādā, izšķobītā smīnā. Smīns patiesi bija izšķobīts, jo smaidija tikai sejas kreisā puse, labās puses muskuļi palika nekustīgi.

—  Tas bija Vilka pēdējais stiķis, — viņš sacīja.

—   Esmu paralizēts. Nekad vairs nevarēšu staigāt. O nē, paralizēta ir tikai otra puse, — viņš steidzās piebilst, it kā uzminēdams aizdomīgo skatienu, ko uzmetu viņa kreisajam ceļgalam, kuru viņš bija izslējis, paceldams segas.

—  Jā, man nelaimējās, — viņš turpināja, — būtu tomēr gribējies pirms tam noslēgt rēķinus ar jums, Kumpi. Cerēju, ka tik daudz pulvera manī vēl palicis.

—       Bet kādēļ? — es jautāju, gan šausmu, gan ziņkāres mudināts.

Lūpas atkal sašķiebās vīpsnā, kad viņš atbildēja:

—       Ak, tāpat vien, lai justu, ka esmu dzīvs, lai dzīvotu un darbotos, lai līdz galam būtu un paliktu lielākais rauga pikucis un jūs aprītu. Bet nomirt šādā veidā!

Viņš paraustīja plecus, pareizāk sakot, mēģināja paraustīt plecus, bet sakustējās tikai kreisais kamiesis. Sī kustība iznāca saraustīta, tāpat kā smīns.

—   Bet kā jūs izskaidrojat notikušo? — es jautāju.

—  Kur meklējams slimības cēlonis?

—       Smadzenēs, — viņš nevilcinādamies atbildēja. — Viss sākās ar nolādētajām galvas sāpēm.

—  Tās bija tikai simptoms, — es iebildu.

Viņš palocīja galvu.

—       Nezinu, kā to izskaidrot. Nekad mūžā neesmu bijis slims. Kaut kas sagājis šķērsām smadzenēs. Vēzis, kāds audzējs vai kaut kas tamlīdzīgs — kaut kas tāds, kas aprij un iznīcina visu. Tas uzbrūk maniem nervu centriem, noēd tos pamazām vien, šūnu pa šūnai, tāpēc arī tik neganti sāp.

—   Kustību centrus arī, — es ieminējos.

—   Liekas gan; un visnejēdzīgākais ir tas, ka man te jāguļ pie pilnas apziņas, garīgi veselam, zinot, ka gals tā kā tā, pakāpeniski zaudējot visus sakarus ar pasauli. Redzi jau esmu zaudējis, pamazām zūd dzirde un jušana; ja tā turpināsies, drīz nespēšu arī parunāt; un tomēr es visu laiku būšu šeit — dzīvs, darbības alku pilns un bezspēcīgs.

—  Teikdams, ka jūs būsiet šeit, jūs droši vien ar to domājat dvēseli, — es ieteicos.

—   Blēņas! — viņš atcirta. — Tas nozīmē vienīgi to, ka slimība nav skārusi augstākos nervu centrus. Es atceros, spēju domāt un spriest. Kad tas zudīs, izzudīšu arī es. Tad manis vairs nebūs. Dvēsele?

Viņš ņirdzīgi iesmējās, tad pagrieza galvu, iespiezdams kreiso ausi spilvenā par zīmi, ka nevēlas sarunu turpināt.

Mēs ar Modu atgriezāmies pie darba, dziļi nomākti par briesmīgo likteni, kas viņam uzbrucis, — cik tas briesmīgs, par to drīzumā dabūjām pārliecināties. Neviļus modās nojauta, ka tā ir baisma atmaksa par viņa darbiem. Mūsu domas bija smaga svinīguma apdvestas, un mēs sarunājāmies gandrīz čukstus.

—  Tos roku dzelžus jūs man varētu noņemt, — viņš sacīja vakarā, kad stāvējām pie viņa gultas, apspriezda- mies, ko darīt. — Jums nekādas briesmas vairs nedraud. Es taču tagad esmu paralītiķis. Nu tikai jāgaida, ka drīz atgulēšu jēlu muguru.

Viņš atkal pasmaidīja savu greizo smaidu, un Moda, acis šausmās iepletusi, novērsās.

—   Vai jūs zināt, ka smaids jums iznāk greizs? — es jautāju, saprazdams, ka Modai vajadzēs viņu kopt, un gribēju mīļoto saudzēt, cik iespējams.

—   Tad es vairs nesmaidīšu, — viņš rāmi atteica. — Man jau likās, ka nav kaut kas kārtībā. Labais vaigs bija no- tirpis visu dienu. īstenībā jau veselas trīs dienas jutu to tuvojamies; brīžiem apgura visa labā puse, brīžiem delms vai roka, tad atkal liels vai pēda.

Ak tad mans smaids ir izkropļots? — viņš brītiņu vēlāk no jauna pārprasīja. — Nu labi, turpmāk iedomājieties, ka es smaidu iekšēji, ka smaida dvēsele, ja jums tā tīk, mana dvēsele. Iedomājieties, ka arī pašreiz smaidu.

Pāris minūšu viņš nogulēja klusu, izbaudīdams savu ērmoto iedomu.

Raksturs viņam nebija mainījies ne par matu. Viņš bija tas pats vecais, nevaldāmais, drausmīgais Vilks Larsens, tikai tagad iesprostots ķermenī, kas reiz bija tik neuzvarams un lielisks. Tagad tas kā smagas važas ieslēdza viņa dvēseli tumsā un klusumā, norobežoja viņu no pasaules, kas viņam bija aizvien bijusi nerimtīgas darbības arēna. Viņš nekad vairs nelocīs darbības vārdu «darīt» visos laikos un izteiksmēs. «Būt» — tas bija vienīgais, kas viņam vēl atlika, un to viņš pielīdzināja vārdam «nāve», jo tas nozīmēja nekustību; gribēt, bet nepiepildīt; domāt un spriest, un garīgi joprojām būt dzīvam, bet miesīgi būt mirušam, būt beigtam.

Un, kaut arī noņēmām viņam roku dzelžus, mēs tomēr nespējām pierast pie viņa tagadējā stāvokļa. Mūsu apziņa atteicās to pieņemt. Mums viņš vēl arvien šķita spēcīgs. Nezinājām, ar ko viņš mums vēl varētu draudēt, kādus šausmu darbus viņš, ar gribasspēku saceldamies pret miesas nevarību, spējīgs pastrādāt. Šādu noskaņojumu mūsos radīja viss pieredzētais un piedzīvotais, un tādēļ strādājot bailes mūs nepameta ne mirkli.

Atrisināju pārāk īso buku problēmu. Uztaisīju jaunu maiņtrīsi, ar tā palīdzību pārvilku masta resgali šķērsu pāri reliņam un pēc tam noguldīju to uz klāja. Tad ar bukiem uzcēlu grotmasla bomi. Četrdesmit pēdu garā bomja pietika, lai paceltu un uzstatītu mastu. Ar palīg- taļļu, ko biju pierīkojis pie celtņa, uzslēju bomi gandrīz vertikālā stāvoklī, tad nolaidu resgali uz klāja, kur pienagloju tam apkārt klučus, lai bomis neizslīdētu. Savas pirmās ceļamās ierīces atsevišķo bloku piestiprināju bomja galā. Tādā veidā, pievelkot šī bloka faili ar spilvi, es pēc patikas varēju pacelt vai nolaist bomja augšējo galu, pie kam resgalis palika uz vietas, un ar atsaišu palīdzību kustināt bomi uz vienu vai otru pusi. Arī bomja galā piestiprināju taļļu; kad visa ierīce tika gatava, es nevarēju nobrīnīties vien, cik daudz iespēju tā man deva.

Divas dienas pagāja, līdz es šo darbu pilnīgi pabeidzu, un tikai trešās dienas rītā pacēlu fokmastu no klāja un sāku apdarināt tā resgali, lai tas atbilstu ligzdai uz kuģa dibena, šis darbs man nepavisam negāja no rokas. Zāģēju, skaldīju un tēsircieto koku, kamēr tas izskatījās kā milzu žurkas apgrauzts. Bet dobumā tas tomēr līda.

— Derēs, esmu pārliecināts, ka derēs! — es iesaucos.

—  Vai jūs zināt, ko doktors Džordans uzskata par patiesības raudzi? — jautāja Moda.

Papurināju galvu, uz mirkli pārtraucu darbu un izvilku skaidas, kas bija sabirušas aiz apkakles.

—   Patiesības pēdējā raudze ir jautājums: vai varam likt šai patiesībai kalpot mūsu labā? Vai varam tai uzticēt savu dzīvību?

—   Tas ir jūsu iemīļotais prātnieks?

—   Kad es nojaucu savu veco Panteonu un padzinu no tā Napoleonu, Cēzaru un viņiem līdzīgus, uzcēlu sev jaunu Panteonu un pirmo vietu tur ierādīju doktoram Džorda- nam.

—   Mūsdienu varonim.

—   Un tādēļ jo ievērojamākam, — viņa sacīja. — Vai tad Vecās Pasaules varoņi spēj sacensties ar mūsējiem?

Es papurināju galvu. Mēs daudzējādā ziņā bijām tik līdzīgi, ka nemaz neiznāca strīdēties. Vismaz mūsu viedoklis un dzīves uztvere gandrīz vienmēr saskanēja.

—   Kā divi kritiķi mēs varen labi saderam kopā, — es pasmējos.

—   Kā kuģu būvētājs un viņa apdāvinātais palīgs ne sliktāk, — viņa smiedamās atteica.

Taču šajās dienās mums reti izdevās pasmieties — mūs pārmērīgi nomāca smagais darbs un Vilka Larsena drausmais dzīvam mironim līdzīgais stāvoklis.

Viņam uznāca jauna lēkme. Pēc tās viņš zaudēja valodu vai, pareizāk sakot, sāka to zaudēt. Parunāt viņš varēja vairs tikai lāgiem. Viņš pats teica, ka ar viņa balss saitēm esot gluži tāpat kā ar akcijām biržā — te augšā, te lejā. Kad akcijas sakāpa augstu, viņš runāja itin normāli, tikai gausi un smagi. Bet tad valoda pēkšņi pārtrūka, reizumis pat teikuma vidū, un mums vajadzēja stundām gaidīt, līdz atkal varējām sazināties. Viņš sūdzējās par stiprām galvas sāpēm un šajās dienās pats izgudroja sazināšanās veidu tam laikam, kad balss pavisam vairs neklausīs, — vienu rokas spiedienu, kad gribēs teikt «jā», divus, kad — «nē». Labi, ka viņš to izdomāja, jo tās pašas dienas vakarā viņš vairs nespēja parunāt. Pēc tam viņš ar rokas spiedieniem atbildēja uz mūsu jautājumiem, bet, ja vēlējās pats kaut ko pateikt, tad ar kreiso roku diezgan salasāmi uzšņāpa savas domas uz papīra.

Pa to laiku uznāca barga ziema. Vētra sekoja vētrai ar lietu, slapjdraņķi un sniegu. Roņi aizpeldēja tālajā ceļojumā uz dienvidiem, un sala palika tukša un pamesta. Es drudžaini strādāju. Par spīti nelaikam, īpaši vējam, kas mani traucēja visvairāk, es rosījos pa klāju no rītausmas līdz tumsai, un darbs man patiesi veicās.

Biju licis vērā mācību no tās reizes, kad biju pacēlis bukus bez atsaitēm un dabūju rāpties augšā. Fokmastā, kuru nupat biju veiksmīgi uzslējis, es tūliņ piestiprināju vantis, štagas un klauvfalles. Kā vienmēr, biju pārāk vieglu prātu aprēķinājis šim darbam nepieciešamo laiku un atkal dabūju ap to noņemties divas garas dienas. Un darāmā vēl bija tik daudz — buras, piemēram, praktiski vajadzēja atjaunot.

Kamēr es darbojos ap fokmasta takelāžu, Moda šuva kopā buras, gatava tūliņ pamest visu un nākt man palīgā, kad bija veicams kaut kas tāds, kur ar divām rokām vien nepietika. Buraudekls bija smags un ciets, un viņa šuva kā īsts matrozis ar trijstūraino buru lāpāmo adatu. Plaukstas viņai drīz bija vienās tulznās, bet viņa drosmīgi turpināja, piedevām vēl vārīdama ēst un apkopdama slimnieku.

—   Nebūsim māņticīgi, — es sacīju piektdienas rītā,

—  un liksim šodien mastu ligzdā!

šim darbam viss bija priekšlaikus sagatavots. Pievilcis bomja bloku uz enkura spilves, pacēlu mastu no klāja. Nostiprinājis šo bloku, pievienoju spilvei celtņa trīsi, kas bija savienota ar bomja galu, un ar pāris apgriezieniem izslēju mastu taisni gaisā.

Tikko atbrīvoju Modu no brīvā gala turēšanas, viņa sasita plaukstas un iesaucās:

—   Der! Der! Mēs varēsim tam uzticēt savu dzīvību!

Tad viņas sejā iegūla bažas.

—   Masta gals nav tieši virs cauruma, — viņa sacīja.

—  Vai patiesi jums būs jāsāk viss no jauna?

Es pārākuma apziņā pasmaidīju un, palaizdams vienu bomja gaiju vaļīgāk, pievilku otru, un masts iešūpojās pašā klāja centrā. Taču vēl joprojām resgalis neatradās virs ailes. Viņai sejā atkal pavīdēja bažas, un es vēlreiz viszinīgi pasmaidīju. Palaizdams vaļīgāk bomja bloku un tikpat stipri piegriezdams celtņa trīsi, ievirzīju masta resgali tieši virs cauruma klājā. Sīki izskaidrojis Modai, kā masts nolaižams ailē, pats devos tilpnē pie ligzdas uz šonera dibena.

Uzsaucu viņai, lai laiž mastu lejā, un tas sāka slīdēt viegli un precīzi. Masta četrstūrainais resgalis slīdēja tieši uz ligzdas četrstūraino dobumu; bet visu laiku tas viegli griezās ap asi, un beigās stūris nesaderēja ar stūri. Taču es tūliņ sapratu, kas darāms. Uzsaucis Modai, lai tālāk vairs nelaiž, uzkāpu uz klāja un ar slīdošo stēku piestiprināju maiņtrīsi pie masta. Atstāju Modu to pievilkt, bet pats atkal nokāpu lejā. Lāktura gaismā redzēju masta resno galu viegli griežamies, līdz pēdas malas atradās tieši pret ligzdas malām. Masta gals lēnām noslīdēja tās dažas collas, kas to šķīra no ligzdas, un mazliet sagriezās. Moda ar maiņtrīša palīdzību vēlreiz izlaboja stāvokli un turpināja griezt vinču. Tad stūris sagriezās pret stūri. Masts bija vietā.

Es iekliedzos, un Moda noskrēja lejā skatīties. Lāktura dzeltenajā gaismā nespējām nolaist acu no sava veikuma. Palūkojāmies viens otrā un neviļus satvērām viens otra rokas. Man liekas, ka mums abiem aiz prieka par izdošanos acis kļuva miklas.

—   Pats darbs galu galā nemaz nebija grūts, — es ieteicos, — visas grūtības bija tikai sagatavošanā.

—   Un viss brīnums — piepildījumā, — Moda turpināja. — Nemaz nespēju ticēt, ka lielais masts tiešām ir uzsliets un iestiprināts un ka jūs to esat izcēlis no ūdens, izšūpojis gaisā un novietojis, kur tam jāstāv. Tas ir titāna darbs.

—  «Un viņi izgudroja vēl daudz ko citu,» — es jautri sāku citēt, bet tad neviļus paostīju gaisu.

—   Te kaut kas svilst! — Moda pārliecinātā iesaucās.

Mēs abi reizē metāmies pie redeļkāpnēm, bet es aizsteidzos viņai garām uz klāja. Pa mednieku kajītes trapu vēlās ārā biezu dūmu mutulis.

—  Vilks vēl nav pagalam, — es nomurmināju un ielēcu tieši dūmos.

Šaurajā telpā dūmu bija tik biezs, ka man vajadzēja taustīties uz priekšu; un priekšstats par Vilku Larsenu manā iztēlē bija tik dzīvs, ka likās, tūdaļ nevarīgais milzis sagrābs mani aiz rīkles un sāks žņaugt. Mirkli vilcinājos, bezmaz padodamies kārdinājumam skriet atpakaļ, lai tikai drīzāk nokļūtu uz klāja. Tad atcerējos Modu. Acu priekšā man uzplaiksnīja nule redzētā aina: lāktura nespodrajā gaismā viņas prieka asarās valgās brūnās acis; un sapratu, ka atpakaļ griezties nedrīkstu.

Vilka Larsena koju sasniedzu gluži aizslāpis. Roku izstiepis, sataustīju viņējo. Viņš gulēja kā bluķis, tomēr no manas rokas pieskāriena mazliet sakustējās. Iztaustīju koju virs un zem segas. Nejutu ne karstuma, ne kādu citu pazīmju, kas norādītu uz uguns izcelšanos. Bet dūmi, kas man koda acīs, spieda klepot un ņēma ciet elpu, taču nebija varējuši rasties no nekā. Vienu mirkli pilnīgi zaudēju galvu un kā bez jēgas šaudījos pa starpklāju šurp un turp. Ar visu sparu uztriecies virsū galdam, atguvos. Sapratu, ka paralizēts cilvēks var pielaist uguni tikai savā tiešajā tuvumā.

Atgriezos pie Vilka Larsena kojas. Tur saskrējos ar Modu. Nezināju, cik ilgi viņa jau uzturējusies sīvajos dūmos.

—   Kāpiet tūliņ augšā! — es bargi pavēlēju.

—   Bet Hamfrij, -— viņa svešādā, aizsmakušā balsī gribēja pretoties.

—   Lūdzu, lūdzu! — es skarbi uzsaucu.

Viņa paklausīgi aizgāja, bet man iešāvās prātā — ja nu viņa nemāk atrast izeju? Metos viņai pakaļ, bet pie trapa apstājos. Varbūt viņa uzkāpusi augšā? Kamēr es vēl vilcinādamies stāvēju, izdzirdu viņas kluso saucienu:

—   O, Hamfrij, esmu apmaldījusies!

Atradu viņu taustāmies gar starpsienu un pusnešus, pusvilkšus uzvedu uz klāja. Tīrais gaiss šķita kā nektārs, Moda bija tikai pusģībusi un apreibusi, tādēļ atstāju viņu uz klāja guļam un vēlreiz noskrēju lejā.

Biju cieši pārliecināts, ka uguns perēklis atrodas Vilka Larsena vistiešākajā tuvumā, tādēļ devos atkal pie viņa. Kamēr no jauna čamdīju segas, man uz rokas uzkrita kaut kas karsts. Ātri atrāvu apdedzināto roku. Nu es sapratu. Pa augšējās kojas dibena dēļu spraugu viņš bija pielaidis uguni salmu maisam. Kreisā roka viņam vēl klausīja pietiekami, lai to izdarītu. No apakšas aizdedzinātie miklie salmi, kuriem āra gaiss nepiekļuva, visu laiku bija lēni gruzdējuši.

Kad rāvu salmu maisu ārā no kojas, tas man rokās izira un tajā pašā mirklī uzliesmoja. Izdauzīju kojā aizķērušās salmu paliekas un tad skriešus drāzos uz klāju svaigā gaisā.

Ar dažiem spaiņiem ūdens izdevās apdzēst degošo salmu maisu uz mednieku kajītes grīdas; minūtes desmit vēlāk, kad dūmi puslīdz bija izklīduši, atļāvu Modai nokāpt lejā. Vilks Larsens bija zaudējis samaņu, bet, ieelpojis svaigo gaisu, jau pēc maza brītiņa to atguva. Mēs vēl noņēmāmies ap viņu, kad viņš ar zīmēm pieprasīja papīru un zīmuli.

«Lūdzu, netraucējiet mani,» viņš rakstīja, «es smaidu.»

«Es, kā redzat, vēl joprojām esmu pikucītis rauga,» viņš uzrakstīja brītiņu vēlāk.

— Priecājos, ka esat tik mazs pikucītis, — es noteicu.

«Pateicos,» viņš rakstīja, «bet iedomājieties, cik mazs vēl sarukšu, pirms nomiršu.»

«Un tomēr, Kumpi, es esmu šeit,» viņš pierakstīja beigās. «Spēju domāt skaidrāk nekā jebkad agrāk. Nav vairs nekā, kas spētu mani traucēt. Varu lieliski koncentrēties. Es viss esmu šeit un vēl vairāk nekā šeit.»

Tas šķita kā vēstījums no kapa tumsas, jo šā cilvēka ķermenis bija kļuvis par viņa mauzoleju. Un baismajā kapā vēl trīsēja un dzīvoja viņa gars. Tas trīsēs un dzīvos, līdz pārtrūks pēdējā sazināšanās stīga ar pasauli, un pēc tam — kas lai zina, cik ilgi tas vēl tad trīsēs un dzīvos?

XXXVIII NODAĻA

«Laikam man sāk pamirt arī kreisā puse,» Vilks Larsens rakstīja otrā rītā pēc mēģinājuma aizdedzināt kuģi. «Ncjutiba mani pārņem aizvien vairāk. Tikko spēju kustināt roku. Jums vajadzēs runāt skaļāk. Taisos atdot pēdējos galus.»

— Vai jūtat sāpes? — es jautāju.

Man vajadzēja atkārtot jautājumu skaļāk, pirms viņš atbildēja:

«Lāgiem.»

Kreisā roka lēnām, ar grūtībām kustējās pa papīru, un arī mums bija grūti ķeburainos kricelējumus atšifrēt. Tās bija gandrīz kā «vēstis no viņpasaules» spiritistu seansā, kur ieeja maksā vienu dolāru.

«Bet es vēl esmu te, viss esmu te,» roka vilka vēl gausāk, ar vēl lielāku piepūli.

Zīmulis nokrita zemē, un mums vajadzēja to ielikt viņam atpakaļ pirkstos.

«Kad nemoka sāpes, baudu brīnišķīgu mieru un klusumu. Nekad neesmu spējis tik skaidri domāt. Spēju apcerēt dzīvību un nāvi kā hindu prātnieks.»

—   Ari nemirstību? — Moda skaļi sauca viņam ausī.

Trīs lāgi viņa roka mēģināja kaut ko uzšņāpt, bet tikai

nevarīgi noraustījās. Zīmulis krita no pirkstiem ārā. Veltīgi mēģinājām to ielikt atpakaļ rokā. Tad Moda saspieda viņa pirkstus kopā un vadīja roku, kas lieliem burtiem gauži lēnām, ar minūšu atstarpi starp katru burtu, uzvilka: «B-L-E-Ņ-A-S!»

Tas bija pēdējais vārds, ko pateica Vilks Larsens, palikdams nelabojams skeptiķis līdz beidzamajai stundai. Roka kļuva ļengana. Ķermenis mazliet sadrebēja, tad sastinga nekustībā. Moda palaida vaļā viņa roku. Pirksti viegli papletās, un zīmulis noripoja zemē.

—       Vai jūs vēl dzirdat? — es kliedzu, turēdams viņa roku un gaidīdams spiedienu, kas nozīmētu atbildi «ja». Atbildes nebija. Roka bija mirusi.

—       Man likās, ka viņš mazliet kustina lūpas, — Moda sacīja.

Es atkārtoju jautājumu. Lūpas pakustējās. Moda pielika pie tām pirkstgalus. Es vēlreiz atkārtoju jautājumu.

—  Jā, — Moda sacīja. Mēs jautājoši saskatījāmies.

—       Kāds no tā labums? — es vaicāju. — Ko mēs viņam varam pateikt?

—   Pajautājiet…

Viņa vilcinājās.

—       Pajautājiet viņam kaut ko tādu, kur jāatbild ar «nē», — es ieteicu, — tad tiksim pie skaidrības.

—   Vai gribat ēst? — viņa kliedza.

Lūpas zem viņas pirkstiem sakustējās, un viņa atbildēja:

—   Jā.

Vai vēlaties gaļu? — vina turpinaja un tūliņ paziņoja: — Nē.

Buljonu?

Jā, viņš grib buljonu, — viņa klusi sacīja, paskatīdamās manī. — Kamēr viņš vēl dzirdēs, kaut kā varēsim sazināties. Bet pēc tam …

Viņa uzmeta man dīvainu skatienu. Redzēju viņas lūpas iedrebamies un acīs sakāpjam asaras. Viņa sagrīļojās, un es viņu uztvēru.

—       O, Hamfrij, — viņa šņukstēja. — Kad tas beigsies? Esmu tik nogurusi, tik bezgala nogurusi.

Viņa paslēpa galvu man pie pleca, un viss trauslais augums raustījās elsās. Viegla kā spalviņa viņa bija manās rokās, tik slaida, tik ēteriska. Nu viņa beidzot sabrukusi — nodomāju. Ko es iesākšu bez viņas palīdzības?

Taču es viņu mierināju un centos uzmundrināt, līdz viņa vīrišķīgi saņēmās un atguva garīgos spēkus tikpat ātri, kā parasti mēdza atgūt fiziskos.

—    Man vajadzētu kaunēties pašai par sevi, — viņa sacīja un tad, pasmaidījusi savu viltīgi draisko smaidu, kuru es tā dievināju, piebilda: — Bet es jau esmu tikai maza sieviete.

Šis vārds, šī «mazā sieviete» man iedzēla kā elektrība. Tas taču bija mans teiciens, mans sirdī glabātais nosaukums, mans mīļojamais vārdiņš viņai.

—   Kur jūs to ņēmāt? — es noprasīju tik strupi, ka viņa satrūkās.

—   Ko tad? — viņa jautāja.

—   To teicienu — maza sieviete.

—   Vai tas pieder jums?

—   Jā, — es atteicu. — Man. Es pats to izgudroju.

—    Tad droši vien būsiet pa miegam runājis, — viņa smaidīdama sacīja.

Viņas acīs atkal trizuļoja nemierīgā gaisma. Zināju, ka manas acis runā skaidrāk par jebkuriem vārdiem. Noliecos pie viņas. Noliecos pie viņas, kā koks noliecas vējā. Ai, cik tuvu mēs bijām tai mirklī! Bet tad viņa papurināja galvu, kā cilvēks mēdz nopurināt miegu vai sapni, un teica:

—    Es zinu šos vārdus tik ilgi, cik dzīvoju. Mans tēvs tā sauca māti.

—    Bet tie pieder arī man, — es stūrgalvīgi turējos pretī.

—   Vai jūs tā saucāt savu māti?

—    Nē, — es atbildēju, un viņa tālāk nejautāja, kaut gan es būtu varējis apzvērēt, ka viņas acīs uz mirkli iezibējās zobgalīga, ķircinoša izteiksme.

Kad fokmasts bija iestiprināts, darbs sāka ātri iet no rokas. Gandrīz nepaguvu atjēgties, kad bez lielas piepūles biju iestiprinājis grotmastu. To paveicu ar fokmastam pie- rīkotu trīsi; vēl pēc dažām dienām visas štagas un vantis bija savās vietās un kārtībā. Topburas būtu bijušas tikai par apgrūtinājumu, pat bīstamas komandai divu cilvēku sastāvā, tādēļ noguldīju topmastus uz klāja un tur cieši piesēju.

Pāris dienu pagāja, sakārtojot un uzvelkot buras. Mums to bija tikai trīs — klīveris, fokbura un grotbura; salāpītās, saīsinātās, izkropļotās buras bija gaužām ērmota rota tik smuidram kuģim kā «Gars».

— Bet tās kalpos! — Moda gavilēja. — Mēs piespiedīsim tās kalpot un uzticēsim tām savu dzīvību!

Jāsaka gan, ka no visiem jaunajiem amatiem, kurus biju iemācījies, vismazāko slavu man sagādāja buru taisītāja māka. Valdīt buras man likās vieglāk nekā tās sameistarot, un es nepavisam nešaubījos, ka spēšu aizku- ģot līdz kādai ostai Japānas ziemeļos. Uz kuģa atradu dažas grāmatas, no kurām ieguvu vienu otru gudrību navigācijā; turklāt manā rīcībā bija Vilka Larsena zvaigžņu skala, tik vienkārša ierīce, ka pēc tās varēja orientēties pat bērns.

Paša skalas izgudrotāja stāvoklī jau veselu nedēļu nebija nekādu pārmaiņu, vienīgi kurlums pieņēmās, bet lūpu kustības kļuva aizvien vārgākas. Tajā dienā, kad pabeidzām buru piestiprināšanu, viņš uztvēra pēdējās skaņas un lūpās izdzisa pēdējā kustība — gan tikai pēc tam, kad uz manu jautājumu: — Vai esat vēl šeit? — lūpas bija atbildējušas: —Jā.

Pēdējie pavedieni satrūkuši. Kaut kur miesas kapā vēl dzīvoja cilvēka dvēsele. Iesprostots dzīva māla cietumā; vēl kvēloja kaislais saprāts, kuru pazinām; bet tas kvēloja klusumā un tumsā. Tam vairs nebija saiknes ar ķermeni. Saprātam vairs nebija sava ķermeņa. Tas vairs neapzinājās ķermeni. Neapzinājās pasauli. Tas apzinājās vienīgi pats sevi un klusuma un tumsas bezgalību.

XXXIX NODAĻA

Pienāca aizbraukšanas diena. Nekas mūs vairs neaizturēja Pūliņu salā. «Gara» strupie masti bija savā vietā, ērmīgās buras uzvilktas. Manu roku darbs bija izturīgs, kaut arī pagalam neglīts; bet es zināju, ka tas kalpos krietni, un, visu aplūkodams, jutos varens vīrs.

To es esmu paveicis. Es to esmu paveicis! Pats savām rokām paveicis! — man gribējās saukt pilnā balsī.

Bet mums ar Modu piemita spēja izteikt balsī vienam otra domas, un, kad mēs gatavojāmies uzvilkt grotburu, viņa sacīja:

—   Iedomājieties tikai, Hamfrij, ka to visu jūs esat paveicis tikai pats ar savām rokām!

—   Bija jau vēl divas rokas, — es atbildēju, — divas mazas rokas, un nesakiet nu atkal, ka tas ir jūsu teva iemīļotais teiciens.

Viņa smiedamās papurināja galvu, un es, saņēmis viņas rokas, apskatīju tās tuvāk.

—  Nekad es tās vairs nenoberzīšu tīras, — viņa žēlojās, — tās ir vējā appūstas tik raupjas, ka nekad vairs nekļūs citādas.

—   Nu, tad melnumi un raupjums bus jūsu goda zīmes, — es sacīju, turēdams viņas rokas savās plaukstās; un, par spīti stingrajai apņēmībai, būtu sācis skūpstīt šīs mīļās rokas, ja viņa nebūtu žigli tās atrāvusi.

Mūsu biedriskās attiecības vairs nebija īsti stabilas. Biju apvaldījis savu mīlu ilgi un bargi, bet nu tā sāka valdīt pār mani. Tā vairs nepakļāvās manai gribai, ļāva acīm runāt un tagad grasījās iegūt varu arī par mēli, ak, un lūpas šajā mirklī kaisli kāroja apklāt ar skūpstiem abas mazās rokas, kas tik uzticīgi un grūti bija strādājušas. Un es pats biju gluži kā bez prāta. Visa mana būtne kā fanfara sauktin sauca pēc viņas. Manī brāzmoja vētra, kam es nespēju pretoties, tā mani lieca viņai aizvien tuvāk, man pašam to nemaz neapzinoties. Un viņa to saprata. Viņa to noteikti saprata, jo ātri atvilka rokas, bet nespēja tomēr apslēpt ašu, vaicājošu skatienu, pirms novērsās.

Ar klāja trīša palīdzību aizvilkti falles pie spilves; nu varēju vienlaicīgi uzvilkt grotburas pīķi un klauvu. Bura cēlās augšup diezgan smagnēji, toties darbs neprasīja daudz laika, un drīz vien vējā plīvoja arī fokbura.

—   Šai šaurajā līci mēs nemūžam nevaram uzvilkt enkuru; ja tas vairs neturēsies jūras dibenā, — es sacīju, — šoneris sašķīdīs pret klintīm.

—   Bet ko jūs domājat darīt? — viņa jautāja.

—   Atstāt to šeit, — es atbildēju, — un, kamēr atlaidīšu ķēdi, jums būs pirmais darbs pie spilves. Man tūliņ vajadzēs skriet pie stūres, un jums pa to laiku jāuzvelk klīveris.

Desmitiem reižu biju izdomājis un pārdomājis šo manevru, kā izkļūt atklātā jūrā; zināju, ka Modai būs pa spēkam ar vinčas palīdzību uzvilkt klīveri — šai brīdī visnepieciešamāko buru. Līcī pūta spirgts vējš, un, kaut ari ūdens bija rams, mums tomēr bija jārīkojas atri, lai bez briesmām izkļūtu no šaurās vietas.

Kad izsitu bultu, enkurķēde caur klīzi dārdēdama ieslīdēja jūrā. Skriešus metos uz pakaļgalu un iegriezu stūri vējā. «Gars» šķita atdzīvojamies, kad, burām pirmo reizi piepūšoties, tas sasvērās uz viena sāna. Klīveris cēlās augšup. Kad arī tas piepūtās, «Gara» priekšgals apsviedās un man vajadzēja pagriezt stūri par dažiem spieķiem atpakaļ, lai noturētu kuģi kursā.

Biju izgudrojis automātisku klīveršoti, kas pati pārsvieda klīveri, lai Modai nebūtu pastāvīgi tas jāuzmana; bet viņa vēl joprojām vilka augšā klīveri, kad es spēcīgi griezu stūri atpakaļ. Tas bija bīstams mirklis, jo «Gars» traucās tieši uz krastu un bija no tā vairs tikai akmens sviediena attālumā. Bet tad šoneris paklausīgi sagriezās pret vēju. Burām plandoties, rēvkniteles atsitās pret audeklu ar pamatīgu plīkšķi, kas manām ausīm šķita neizsakāmi tīkams, un, šonerim ejot jau ar otru halzi, vējš sāka pildīt buras no jauna.

Moda bija savu uzdevumu paveikusi, atnāca uz ahteri un nostājās man blakus — mazu cepurīti uz vēja sajauktajiem matiem, darbā sasārtušiem vaigiem, satraukumā plaši ieplestām, mirdzošām acīm, drebošām nāsīm ieelpojot spirgto, dzēlīgi sāļo gaisu. Brūnās acis līdzinājās biklas stirnas acīm. To skatiens bija trauksmains un modrs, kādu nekad vēl nebiju tajās redzējis, lūpas pavērās, un viņa aizturēja elpu, kad «Gars» drāzās tieši uz klints nokāri, kas norobežoja iekšējo līci, bet tad apsviedās pret vēju un pilnām burām aizpeldēja garām klintājam.

Tagad man lieti noderēja zināšanas, ko biju ieguvis roņu medību laikā, kad biju kapteiņa palīga amatā; izvadīju kuģi no iekšējā līča un labu gabalu pabraucu gar ārējā līča krastu. Vēl reizi gājām pār štagu, un «Gars» nokļuva atklātā jūrā. Tur, uztvēris okeāna vareno elpu, tas saplūda viena ritmā ar jūras viļņošanos un sāka līgani celties un laisties lejup pa viļņu platajām mugurām. Rīta pusē debesis bija pelēkas un apmākušās, bet tagad saule izlauzās cauri mākoņiem, it kā rādīdama labu zīmi laimīgam jūras braucienam, un apmirdzēja līci, kur mēs bijām grasījušies uzbrukt harēma valdniekam un kāvuši vientuļos roņus. Visa Pūliņu sala laistījās saulē. Pat tumšais dienvidrietumu krasta klintājs vairs neizlikās tik drūms,

un šur tur, kur viļņu šļakatas atsitās pret klinti, slapjais akmens iezaigojās saules spozmē.

—  Vienmēr ar lepnumu atcerēšos šo vietu, — es sacīju Modai.

Majestātiski atmetusi galvu, viņa teica:

—   Mīļā, mīļā Pūliņu sala! Es to mīlēšu mūžam.

—   Es arī, — steidzos piebilst.

Šķita, ka mūsu acīm būtu vajadzējis sastapties dziļā saskaņā, tomēr paši pret savu gribu novērsāmies viens no otra — un tās nesastapās.

Iestājās bezmaz neveikls klusums, līdz es to pārtraucu, ierunādamies:

—   Vai redzat melnos mākoņus pie apvāršņa vēja pusē? Atcerieties, es jums jau vakar vakarā sacīju, ka barometrs krītas!

—  Arī saule pazudusi, — viņa atteica, vēl joprojām ar acīm kavēdamas pie salas, kur mēs bijām pierādījuši, ka esam stiprāki par apstakļiem, kur bija nodibinājusies uzticamākā draudzība, kāda vien diviem cilvēkiem iespējama.

—   Tas nozīmē atlaist šotes un — tiešā ceļā uz Ja- pānu! — es līksmi iesaucos. — «Labs ceļa vējš piepūstās buras» — vai kā nu tur bija, jūs jau zināt labāk.

Nostiprinājis stūri, aizskrēju uz priekšgalu, atlaidu va- ļigak fokburas un grotburas šotes, sagatavoju visu, lai saņemtu labvēlīgo ceļa vēju. Vējpūta bija spēcīga, ļoti spēcīga, tomēr nolēmu neievilkt buras, kamēr stāvoklis nekļūs bīstams. Diemžēl,, braucot labā vējā ar pilnām buram, nedrīkst nostiprināt stūri, tādēļ man bija izredzes visu nakti bez nomaiņas stāvēt pie stūres. Moda gan uz- staja, ka nomainīšot mani, taču drīz vien izrādījās, ka vētrā viņai tas nav pa spēkam, pat ja viņa īsajā laika bulu paguvusi iemācīties, šāds atklājums viņu pagalam satrieca, tomēr viņa nomierinājās, kad sāka ritināt kopā taļļas un falles un savākt pa klāju izmētātos tauvu galus. Bez tam viņai bija jāvāra ēst, jāpoš gultas un jāapkopj Vilks Larsens, bet pašā pievakarē viņa vēl saka lielo tīrīšanu kapteiņa un mednieku kajītēs.

Nostāvēju pie stūres visu nakti, ne soli neatiedams nost, jo vējš kļuva aizvien stiprāks, jūra bangoja aizvien aug- stak. Piecos no rīta Moda man atnesa karstu kafiju un biskvītus, ko bija izcepusi, un pulksten septiņos stingras, kūpoši karstas brokastis ielēja manī it kā jaunu dzīvību.

Visu nākamo dienu vējš lēni, bet neatlaidīgi pieņēmās spēkā. Likās, tas stūrgalvīgi apņēmies pūst un pūst, un pūst arvien spēcīgāk. Un tomēr «Gars» traucās uz priekšu, kuldams viļņus un rītin aprīdams jūdzes, un es biju pārliecināts, ka šonera ātrums ir vismaz vienpadsmit mezgli. Briesmīgi negribējās atteikties no tādas gaitas, bet vakarā mani speķi bija galā. Kaut arī biju kļuvis spēcīgs un norūdījies, vairak par trīsdesmit sešām stundām nostāvēt pie stūres tomēr nespēju. Arī Moda lūdza, lai pārejām dreifā, turklāt es zināju — ja vējš arī naktī vēl turpinās pieņemties spēkā un jūra celsies vel augstāk, dreifēt vairs nebūs iespējams. Tāpēc es, kad sāka krēslot, atvieglots, kaut negribīgi, sāku iegriezt «Garu» vējā.

Bet nebiju aprēķinajis, cik neiedomājami grūti ir vienam cilvēkam ierēvēt trīs buras. Kamēr burājārn pa vējam, nebiju novērtējis tā spēku, bet tagad, kad trauksmainais skrējiens bija pierimis, es noraizējies, lai neteiktu, izmisis, redzēju, cik neganti tas pūš. Vējš iznicināja visus manus puliņus, rāva buru ārā no rokam un vienā mirklī izpostīja to, ko man bija izdevies panākt desmit minūšu ilgā sīvā cīniņā. Astoņos vakarā man bija izdevies tikai daļēji ierēvēt grotburu. Pulksten vienpadsmitos nebiju ticis ne par mata platumu talak. Pirkstu gali man asiņoja, nagi bija aplauzti līdz ienadžiem. Aiz sāpēm un pārguruma es tumsā, tā ka Moda nemana, saku klusi raudāt.

Tad izmisis atteicos no nodoma sarēvēt grotburu un nolēmu izmēģināt dreifu ar cieši sarēvētu fokburu. Vēl trīs stundas pagaja, nostiprinot nolaisto grotburu un klīveri, un pulksten divos naktī pusdzīvs, pilnīgi bez spēka un atmaņas es gandrīz pat vairs nespēju apjēgt, ka mans eksperiments izdevies. Cieši sarēvēta fokbura savu uzdevumu veica. «Gars» turējās vēja un nemēģināja pagriezties ar sānu pret viļņiem.

Biju neganti, izsalcis, bet Moda velti centās mani piespiest kaut ko ieēst. Es iesnaudos ar ēdienu mutē. Iemigu, celdams kumosu pie lūpām, un uztrukos, kad tas joprojām bija pusceļā. Biju tik miegains un nevarīgs, ka Modai vajadzēja mani pieturēt, lai es nenoveltos no krēsla, tikko kuģis spēcīgāk sašūpojās.

Nezinu, kā aiztenterēju no kambīzes līdz kajītei. Modās vadīts un balstīts, gāju kā mēnessērdzīgais. Neatcerējos itin nekā līdz tam brīdim, kamēr pēc nezin cik ilga laika pamodos savā kojā ar noautam kājām. Bija tumšs. Jutos stīvs un salauzts un iekliedzos, kad neviļus pieskaros ar pirkstu galiem pie gultas drēbēm.

Acīm redzot, vēl bija nakts, tādēļ aizvēru acis un aizmigu no jauna. Nekā neapjauzdams, biju nogulējis visu dienu, un atkal bija pienākusi nakts.

Pamodos vēlreiz, nesaprazdams, kādēļ man tik nemierīgs miegs. Uzrāvis sērkociņu, paskatījos pulkstenī. Tas rādīja pusnakti. Bet no klāja biju nokāpis trijos no rīta! Sāku jau apjucis brīnīties, bet tad sapratu, kas noticis. Nebija nekāds brīnums, ka man caurs miegs. Biju nogulējis divdesmit vienu stundu. Brītiņu paklausījos «Gara» gaitā, viļņu šalkoņa un vēja apslāpētajos auros uz klāja, tad pagriezos uz otriem sāniem un mierīgi nogulēju līdz rītam.

Kad septiņos piecēlos, Modu nekur nemanīju un nodomāju, ka viņa kambīzē vāra brokastis. Izgājis uz klāja, redzēju, ka «Gars» ar mazo buru turas itin braši. Kaut arī kambīzē kurējās uguns un ūdens vārījās burbuļodams, Modās tur tomēr nebija.

Atradu viņu mednieku kajītē pie Vilka Larsena kojas. Palūkojos uz gulētāju, uz cilvēku, kurš no dzīves kalngala biia nogrūsts posta bezdibenī un dzīvs aprakts, kas bija ļaunāk par nāvi. Likās, viņa neizteiksmīgajā sejā iegūlis neparasts miers. Moda paskatījās uz mani, un es sapratu.

—   Viņa dzīvība izdzisusi vētras laika, — es sacīju.

—   Bet viņš dzīvo, — viņa atsaucās ar bezgalīgu pārliecību balsī.

—   Viņam bija pārāk daudz spēka.

—   Jā, — viņa sacīja, — bet nu tas viņu vairs netur važās. Tagad viņš ir brīvs gars.

—   Viņš patiesi ir brīvs gars, — es piekritu un, saņēmis viņu pie rokas, aizvedu uz klāju.

Tajā naktī vētra bija mitējusies, pareizāk sakot, tā no- rimās lēnām, tāpat kā bija sākusies. Otra rītā pēc brokastīm, kad biju ar vinču uzvilcis uz klaja apbedīšanai sagatavoto Vilka Larsena līķi, vējš joprojām pūta spēcīgi un jūrā bangoja augsti viļņi.

Bangas šļācās pāri reliņam, ūdens pieplūda uz klāja arī pa špigatēm. Spējš vēja grūdiens sagāza šoneri tik stipri uz sāniem, ka aizvēja puses borts iegrima viļņos. Takelāža vējš kauca un gaudoja. Mēs stāvējām līdz ceļiem ūdenī, tad es noņēmu cepuri.

—  Atceros tikai vienu rituāla daļu, — es sacīju, — un tā ir: «Un tas miesas lai top atdotas jūrai.»

Moda pārsteigta un iztrūkusies palūkojās uz mani; bet mana atmiņa pārāk dzīvi glabaja notikumu, ko biju pieredzējis, un tas lika man parādīt Vilkam Larsenam pēdējo godu tieši tāpat, kā viņš to bija parādījis kādam citam cilvēkam. Pacēlu lūkas vāku, un buraudeklā ietītais līķis ar kājām pa priekšu ieslīdēja jūrā. Klāt piesietais dzelzs balasts to ievilka dzelmē. Tas pazuda.

—  Ardievu, Lucifer, lepnais gars! — Moda čukstēja tik klusi, ka vēja auri noslāpēja viņas vārdus; bet es nolasīju viņai tos no lūpām un sapratu.

Kad, turēdamies pie aizvēja puses reliņa, mēģinājām nokļūt uz kuģa pakaļgalu, es nejauši pametu skatienu uz aizvēja pusi. «Gars» tajā mirklī bija pacelts viļņa mugurā — un es skaidri ieraudzīju divas trīs jūdzes no mums nelielu tvaikonīti, kas, ienirdams dziļumā un paceldamies viļņu virsotnēs, stūrēja tieši uz mums. Tas bija melni krāsots, un, atcerēdamies mednieku nostāstus par malu medniecības braucieniem, sapratu, ka tas ir Savienoto Valstu krastu apsardzības kuģis. Parādīju to Modai un aizvedu viņu drošībā aiz pūpes.

Jau gribēju mesties lejā pie signālkarogu skapja, kad atcerējos, ka, aptakelēdams «Garu», biju aizmirsis piestiprināt karoga līni.

—  Mums nemaz nav jāuzvelk briesmu signāls, — Moda sacīja, — pilnīgi pietiks, ja viņi mūs ieraudzīs.

—  Mēs esam glābti, — es rāmi un svinīgi sacīju. Un tad līksmes aizžņaugtā balsī piebildu: — Nemaz nezinu, priecāties vai ne.

Paskatījos uz viņu. Mūsu skatieni vairs nebaidījās sastapties. Mēs piespiedāmies viens pie otra, un es pats neapjautu, kā biju viņu apskāvis.

—   Vai man tas jāsaka? — es jautāju.

Un viņa atbildēja:

—  Nav jāsaka, un tomēr būtu tik jauki, tik brīnum jauki to dzirdēt.

Viņas lūpas sastapās ar manējām, un es nezinu, kāpēc manā iztēlē atdzīvojās aina «Gara» kajītē, kad viņa uzlika man pirkstus uz lūpām un teica: «Nomierinieties!»

—      Mana mazā sieviete, mana vienīgā mazā sieviete, — es teicu, ar brīvo roku glāstīdams viņas plecu, kā to prot visi mīlētāji, kaut gan skolā to neviens viņiem nemāca.

—       Mans vīrs, — viņa sacīja, mirkli palūkodamās manī, pirms drebošie plaksti aizsedza viņas acis un viņa, īsi un laimīgi nopūzdamās, pieglauda galvu man pie krūtīm.

Paskatījos uz to pusi, no kuras tuvojās tvaikonis. Tas bija jau pavisam klāt. Patlaban tas nolaida jūrā laivu.

—       Vēl vienu skūpstu, mīļotā, — es čukstēju, — vēl vienu, pirms viņi ierodas.

—       Un izglābj mūs no mums pašiem, — viņa pabeidza un uzsmaidīja man burvīgā viltībā, kādu vēl nekad nebiju redzējis uz viņas lūpām, — mīlas viltībā.

[2] tomlinsons — r. Kiplinga tāda paša nosaukuma dzejoļa varonis.

[3] grabslrīts — Londonas ieliņa, kurā dzīvoja trūcīgie literāti.

ROMĀNA «JūRAS VILKS» LIETOTIE JŪRNIECĪBAS TERMINI

Acs jeb oss balta — metāla bulta ar cilpveida galvu.

Aizlikt ciet — nostiprināt galu, kas apmests ap slīdragu vai aiz- mettapu.

Aizmettapa jeb kofeinagla — galu apmešanai domāta tapa.

Apaļkoks — vispārīgs nosaukums mastiem, stengām, topmastiem, rājām, bomjiem, gafelēm, bugspritam un citām koka daļām, kuras izmanto buru piestiprināšanai.

Ar vēju — burat ar vēju, kas pūš no aizmugures vienā virzienā ar kuģa kursu.

Bakborts — kuģa kreisais borts.

Baks — klāja paaugstinājums kuģa priekšgalā.

Bakstaguējš jeb pilns vējš — vējš, kas pūš icsānis no kuģa aizmugures.

Bezānmasts — kuģa pakaļējais masts.

Bugsprits — pāri kuģa priekšgalam izvirzīts apaļkoks, pie kura piestiprina fokmas'ta štagas un klīverbomi.

Buru cimds — no biezas ādas izgatavota delnas uzmava, kas atgādina no abiem galiem apgriezta cimda vidusdaļu, pie kuras piestiprināta metala plāksnīte, ar ko šujot bīda adatu.

Caurgriešana jeb iešana pār štagu — manevrs, kura gaitā, ejot kursā pie vēja, pagriež olru kuģa sānu pret vēju, t. i., turpina ceļu ar pretējo halzi.

Curiņi — gali, kas domāti kāda priekšmeta piesiešanai pie klāja.

Devits jeb lah celtnis — ierīce laivas nolaišanai ūdenī un uzcelšanai uz klāja.

Dreifēt — noturēt kuģi gandrīz uz vietas, izkārtojot buras tā, lai uz dažām vēja spiediena spēks iedarbotos no priekšas, bet uz citām — no aizmugures.

Dreijs ■— kustībā esoša kuģa novirze no kursa straumju, vēja vai stipru viļņu ietekmē.

Dvarss — iedomāta līnija perpendikulāri pret kuģa simetrijas asi caur tās centru.

Enkurklize — caurums borta priekšdaļā, pa kuru ar enkurspilves palīdzību izlaiž vai ievelk enkurķēdi.

Enkurspilve — grieztuve enkura pacelšanai vai nolaišanai.

Falle — 1) gals buru un apaļkoku pacelšanai un nolaišanai; 2) devītā taļļa, ko lieto laivas nolaišanai ūdenī un pacelšanai uz klāja.

Flagspole — koka ripulis masta galā.

Fokbura — fokmasta apakšējā bura.

Fokmasts — kuģa priekšējais masts.

Gafelbura — slīpa četrstūraina bura, kuras augšējā mala piestiprināta pie gafeles. Pie masta piestiprinātais gafeles gals — klauva ir zemāks par pretējo — piķi.

Gafele — apaļkoks, pie kura piestiprina buras augšējo malu. Gafeles zemāko galu, kas atgādina dakšu un grozās ap mastu, sauc par klauvu, bet augstāko — par piķi.

Gafelšoneris — buru kuģis, kuram visos mastos ir tikai gafelburas. Tāds ir arī romānā aprakstītais «Gars».

Gaija jeb atvads — atsaite, kura notur vietā bomja vai cita apaļkoka galu.

Gals — vispārīgs nosaukums valgiem, trosēm un tauvām uz kuģa.

Glase — pusstundu ilgs laika sprīdis, ko atzīmē ar kuģa zvana sitieniem. Glases sāk skaitīt no pīkst, divpadsmitiem. Pirmās glases beigas pusvienos atzīmē ai vienu zvana sitienu, otrās — ar diviem utt. Astoņas glases nozīmē četras stundas, t. i., vienas maiņas ilgumu. Pēc katrām četrām stundām skaitīšanu sāk no jauna.

Grotbomis — apaļkoks, pie kura piestiprina grolburas apakšējo malu.

Grotbura — grotmasta apakšējā bura.

Grotšole — grotburas šote.

lialze — 1) buru stāvoklis attiecībā pret vēju un kuģi; ja vējš pūš no labās puses, kuģis iet ar labo jeb stirborta halzi, ja no pretējās — ar kreiso jeb bakborta halzi; 2) taisns ceļa gabals, kuru, burādams pret vēju, veic kuģis, kreisējot no viena pagrieziena līdz otram; 3) gals, ar ko nostiprina buras apakšējo vēja puses stūri, t. s. halzes stūri.

Halzēšana — manevrs, kuru izpildot mainās kuģa kustības virziens un šotes pāriet pie pretējā borta.

Iegriezt vēja — ejot cieši pie vēja, pagriezt kuģa priekšgalu uz aizvēja pusi.

Ierēvēt — samazināt buru platību.

Iet par štagu — sk. caurgriešana.

Juras jeb vētras enkurs — garā trosē iesiets piltuves veida brezenta maiss, ko vētras laikā izmet ūdenī, lai noturētu laivas vai kuģa galu pret vilni.

Kabestāns — grieztuve ar vertikālu vārpstu, ko uz kuģiem lieto lielu smagumu pacelšanai vai pārvietošanai.

Kailēt — sagriezt galu ritulī, katru nākamo līkumu metot iepriekšējā iekšpusē.

Klatnpa — pie klāja horizontāli piestiprināts sprūds galu aizlik- šanai un turēšanai.

Klauva — gafeles vai kāda cita apaļkoka dakšveida gals.

Kliverbomis — apaļkoks bugsprita pagarināšanai. Pie klīverbomja piestiprina priekšējo buru apakšējos stūrus.

Klīverbomja topnante — trose, kura stiepjas no masta augšas līdz klīverbomja galam.

Kliveris — viena no pritkšburām.

Klize — sk. enkurklīze.

Kompasa roze jeb kompasa karte — grādos un rumbos iedalīta kartona ripa, kas nostiprināta uz magnētadatas.

Kotnpasnica — stūres rata tuvumā uzstādīta ierīce kompasa ievietošanai. Tā sastāv no pamatnes, kura pieskrūvēta pie klaja vai — kā uz «Gara» — iebūvēta kajītes jumtā, un misiņa galvas, kurā zem stikla glabājas pats kompass. Galvas sānos atrodas spuldzes kompas- nīcas apgaismošanai naktī.

Kreisēt — kustēties uz priekšu pa lauztu līniju, ja kuģa kurss ir pretējs vēja virzienam, jo tieši pret vēju kuģis būrāt nevar. Taču, turoties cieši pie vēja un laiku pa laikam ejot pār štagu, kuģis noklust paredzētajā vietā.

Kurss — 1) paredzētais kuģa braukšanas virziens; 2) leņķis starp kuģa diametrālo plakni un meridiānu; 3) tas pats, kas halze (2).

Laga — mērinstruments kuģa ātruma vai noietā attāluma noteikšanai. Tas sastāv no pulksteņmehānisma ar skalu un rotora, kurš, griezdamies ūdeni, darbina mehānismu.

Lagline — aukla, kura savieno lagas pulksteņmehānismu ar rotoru.

Līne — stipra aukla, kuras apkārtmērs ir mazāks par 25 mm.

Lūvēt — piegriezt kuģi ciešāk pie vēja.

Maiņa — jūrnieku valodā parasti sardze jeb vakts; 1) vienā sardzē ietilpstošie kuģa ļaudis: visa klaja apkalpe ir iedalīta sardzēs, kuras pēc noteikta laika mainās; 2) noteiktais laiks, kurā sardze veic savus pienākumus.

Maiņtrisis — divas savstarpēji savienotas taļļas, ko lieto darbos, kuru veikšanai nepieciešama visas klāja sardzes piedalīšanās.

Mālšpiks — konusveida melala instruments špleisēšanai.

Masts — vertikāls vai uz pakaļgala pusi ieslīps apaļkoks buru piestiprināšanai. Garākus mastus veido no vairākiem savstarpēji savienotiem apaļkokiem — masta, topmasta un stengas. Masta apakšējo galu sauc par pēdu. To nostiprina kuģa tilpnē uz dibena novietotā ligzdā.

Mesa — telpa, kurā kuģa virsnieki ēd un pavada brīvo laiku.

Naglusols — ap mastu vai tā tuvumā novietots aizmettapu turētājs, ko izmanto galu aiztikšanai.

Nokrist — ejot'kursā cieši pie vēja, pagriezt kuģa priekšgalu vairāk pa vējam, lai palielinātu kustības ātrumu.

Observācija — kuģa atrašanās vietas noteikšana pēc debesu spīdekļiem vai priekšmetiem krastā.

Peilējums — leņķis, ko veido kompasa adatas un kāda priekšmeta, debesu spīdekļa vai skaņas virziens. Peilējums nepieciešams kuģa atrašanās vietas noteikšanai uz jūras kartes.

Pie vēja — kuģa kurss, vējam pūšot ieslīpi no priekšas.

Piķis — 1) gafeles augstākais gals; 2) kuģa priekšgala priekšējā daļa.

Pilns vējš — sk. bakštagvējš.

Pinne jeb ungurs — rokturis laivas stūres grozīšanai.

Priekšbura — katra no trim vai četrām trīsstūrainām burām, kas atrodas kuģa priekšgalā virs klīverbomja, pie kura piestiprināti to apakšējie stūri. Katrai no priekšburām ir savs nosaukums: ārējais jeb butenklīveris, klīveris, iekšējais klīveris, štagbura un štagfoks.

Priekšuadnis — uz augšu izliekts ķīlplankas pagarinājums, kas veido kuģa priekšdaļu.

Pūpe — klāja pakaļējā paaugstinātā daļa, kurā atrodas mesa, kapteiņa kajīte un citas savrupkajītes.

Pusvējš — vējš, kas pūš perpendikulāri kuģa kustības virzienam.

Rēvet — sk. ierēvēt.

Rēvkniteles jeb rēvsaites — paralēli buras apakšējai malai viena vai vairākās rindās piestiprināti vairāki īsi gali, kurus izmanto buras ierēvēšanai.

Raje — matrožu dzīvojamā telpa kuģa priekšgalā.

Rumbs jeb strēķis — leņķa mērīšanas vienība, vienlīdzīga riņķa līnijas tĻ daļai.

SUdrags jeb polleris — vertikāli uz klāja nostiprināts iss metāla stabiņš, ko lieto galu aplikšanai.

Spilve — sk. enkurspilve.

Sprits — tievs apaļkoks, kura apakšējais gals piestiprināts pie masta, bet augšējais — pie četrstūrainas buras ārējā augšstūra.

Starpmaiņa — divas viena otrai sekojošas divstundu ilgas sardzes — brīvais laiks, kas dod iespēju sardzēm savstarpēji samainīties, lai diendienā tām nebūtu jāstrādā vienā un tajā pašā laikā.

Steks — jūrnieku mezgls.

Siirburts — kuģa labās puses borts.

Skiperis •— piekrastes burinieka vai liellaivas komandieris.

Šoneris — 1) tas pats, kas gafelšoneris; 2) burinieks, kuram fok- masta ir rājburas, bet pārējos — gafelburas; saukts ari par šoner- brigu.

Sote — gals, kuru pievelkot vai izlaižot maina buras un vēja virziena savstarpējo leņķi.

Spigates — ūdens notekcaurumi bortos pie klāja.

Spleisēt — glīti un izturīgi savienot divus valgu galus, iclokot viena gala grīstes starp otra gala grīstēm.

Stagas — atsaites, ar kurām nostiprina mastu kuģa garenvir- zienā.

Štagbura — viena no priekšburām

Stenga — apaļkoks, ko izmanto masta pagarināšanai.

Takelāža — 1) visi apaļkoki, gali un buras kopumā; 2) visi valgi, troses un ķēdes, ar ko nostiprina apaļkokus un darbina buras.

Talrepe — īss gals vai skrūve, ar ko pievelk vantis.

Taļla — kustīgo un nekustīgo bloku savienojums, ko izmanto smagumu celšanai un buru nostiprināšanai.

Tilaudas — režģveida dēļu segums laivas dibenā.

Topbura — trīsstūraina bura, ko uzvelk virs apakšējās buras.

Topmasts — apaļkoks, ko izmanto masta pagarināšanai.

Topnante ■— sk. klīverbomja topnante.

Uzlūvēt — sk. luvet.

Vantis — atsaites, ar kurām sāniski nostiprina mastus.

Vebline — gals, kas, iesiets starp vantīm, veido pakāpienus.

Zāliņš — platforma masta un topmasta salaiduma vietā.

Sastādījis A. Dzenītis

PIEZĪMES

Romāns «Jūras vilks» pirmoreiz publicēts žurnālā «Cenlury Maga- zine» 1904. gadā un tajā pašā gadā izdots ari atsevišķā grāmatā (Ņujorkā).

Content

JŪRAS VILKS

I NODAĻA

II NODAĻA

III NODAĻA

IV NODAĻA

V NODAĻA

VI NODAĻA

VII NODAĻA

VIII NODALA

IX NODAĻA

X NODAĻA

XI NODAĻA

XII NODAĻA

XIII NODAĻA

XIV NODAĻA

XV NODAĻA

XVI NODAĻA

XVII NODAĻA

XVIII NODAĻA

XIX NODAĻA

XX NODAĻA

XXI NODAĻA

XXII NODAĻA

XXIII NODAĻA

XXIV NODAĻA

XXV NODAĻA

XXVI NODAĻA

XXVII NODAĻA

XXVIII NODAĻA

XXIX NODAĻA

XXX NODAĻA

XXXI NODAĻA

XXXII NODAĻA

XXXIII NODAĻA

XXXIV NODAĻA

XXXV NODAĻA

XXXVI NODAĻA

XXXVII NODAĻA

XXXVIII NODAĻA

XXXIX NODAĻA

ROMĀNA «JūRAS VILKS» LIETOTIE JŪRNIECĪBAS TERMINI